
JZANGA 


Kiek galima spręsti iš mus pasiekusių šaltinių, malonumas 
buvo svarbiausias dalykas ir antikos, ir Renesanso žmonėms. 

Kol jų filosofai ieškojo aukščiausio gėrio, puotaujantys grai- 
kai leidosi į džiugią erotiką. Lotyniškoji antika, susijusi su lais- 
valaikio (otium) sąvoka, primena mums egzistavus Kapujos 
palaimą ir Petronijaus aprašytas orgijas. 

Renesansas, šis individualybės suklestėjimo ir egzaltuoto 
smaginimosi gyvenimu bei gamtos dovanomis laikotarpis, entu- 
ziastingai ploja Rabelais dieviškam vynui ar Ronsard'o ragini- 
mams džiaugtis gyvenimu. 

Viduramžiai, priešingai (net jeigu jokia epocha negali visiškai 
atsiriboti nuo savo tiesioginės praeities ar ateities), atrodo esą 
tamsybių laikotarpis, nutraukęs bet kokį ryšį su antika. Tai 
laikotarpis, kai visa apimanti ir visa persmelkianti religija smer- 
kia malonumą ir meilę kaip nuodėmę. Tai laikotarpis, kurio 
pagrindinės vertybės — neturtas ir darbas. Ar šiomis sąlygomis 
gali egzistuoti malonumo samprata? O jeigu ji vis dėlto egzis- 
tuoja — bent jau sąvoka, - ar ji nors kiek realizuojama kaip siekis 
ar veiksmas? 

Tačiau, jei malonumas, tasai, anot Robert'o žodyne pateikto 
apibrėžimo, „malonus pojūtis ar maloni emocija, susiję su siekio 
ar poreikio patenkinimu, su harmoningu gyvybinės veiklos at- 
likimu“, yra būtent tai, ko siekia kiekvienas, kodėl gi jis turėtų 
būti svetimas viduramžių žmogui? Žinoma, žodis „malonumas“ 
spontaniškai mums kelia minčių apie geidulingą smaginimąsi, 


ypač apie seksualinius džiaugsmus, betgi ir viduramžių žmogus 
dauginosi! 

Daugiau nei stereotipiška teigti, kad didžiausias viduramžių 
fenomenas yra visagalė religija, o didžioji to meto naujovė — 
asocijuoti kūną su nuodėme. 

Ar šiame kontekste malonumas gali būti kažkas daugiau nei 
fenomenas, išgyvenamas be jokios refleksijos, t.y. daugiau nei 
siekis? Betgi malonumas peržengia paprasto siekio ribą, jis eina 
toliau: jis implikuoja refleksiją apie save patį, pritarimą tam 
tikram elgesiui. Atrodo, kad viduramžiais religiniai apribojimai 
suformavo ypatingą malonumo sampratą. Nors kūniški dalykai 
viduramžiais ir labai reikšmingi, proto ir estetinės pajautos 
sublimuotas malonumas priklauso nuo Dievo. 


PIRMOJI DALIS 


Meilė 


Pavartotas besąlygiškai, žodis „malonumas“ pirmiausia reiš- 
kia lytinį malonumą. Būtent šis aspektas yra viduramžių Baž- 
nyčios veikėjų dėmesio centre. Paprastai skiriami penki meilės 
etapai. Apie juos ir kai kuriuos jų variantus kalbama daugybėje 
viduramžių tekstų. Carmina burana primena, kad „iš savo lanko 
meilė paleidžia penkias švilpiančias strėles; tai penki būdai, 
kuriais ji mus pavergia: regėjimas, pokalbis, prisilietimas, švel- 
nūs bučiniai ir galutinis etapas — visų geriausias“. 


x TI: 


PARENGIAMASIS ETAPAS 


Meilės malonumų teikia ne vien lytinis aktas. Jis yra ilgo 
pasiruošimo pabaiga. Tvirtovė pasiduoda tik po deramos ap- 
supties! 

Istorikas konstatuoja, kad, ketindamas kalbėti apie ruoši- 
mąsi suartėti, jis disponuoja tik literatūriniais tekstais. Taigi 
pirmiausia jis turės pasitenkinti tuo, kad aprašys, ką laiko nor- 
ma, bent jau tam tikroms socialinėms grupėms, ir tik paskui 
galės užduoti sau klausimą, ar galima sužinoti, kaip buvo iš 
tikrųjų. 


Literatūriniai įsimylėjėliai 

Regejimas 

Užsimezgant meilei, pati svarbiausia yra rega. Apie 1270- 
1280 metus antrojoje Rožės romano (Roman de la Rose) dalyje 
Jeanas de Meunas rašo: „Gerai pagalvojus, meilė yra mąstymo 
liga, tuo pačiu metu apninkanti du skirtingų lyčių laisvos valios 
asmenis. Tą ligą žmonėms sukelia aistringų žvilgsnių sukurstytas 
noras apsikabinti, bučiuotis ir drauge patirti kūnišką malo- 
numą.“ 

Viduramžių patarlės primygtinai pabrėžia regos vaidmenį. 
Viena XIII amžiaus patarlė skelbia: „Kur meilė, ten ir akys.“ 

Maždaug 1186 metais parašytame Traktate apie kurtuazinę 
meilę (Traité de lamour courtois) autorius Andrė le Chapelainas 

netgi tvirtina, kad neregys negali mylėti, nes nemato, ir todėl jo 
negali apsėsti mintys apie regėto asmens tobulybę ar patrauk- 
lumą. 

Dažniausiai nuotykis prasideda meile iš pirmo žvilgsnio. 
Pakanka herojui išvysti kitos lyties personažą ir jis tučtuojau jį 
įsimyli. Flamenka, XIII amžiuje Provanse sukurto ir jos vardu 
pavadinto romano herojė, išteka už Burbono senjoro Aršambo. 
Netrukus šis, apimtas liguisto pavydo, uždaro savo jauną žmoną 
bokšte. Gandas apie jos nelaimes pasiekia riterį Gijomą de Ne- 
verą ir šis ją pamilsta. Riteris leidžiasi kelionėn, atvyksta į Bur- 
boną ir apsistoja geriausioje užeigoje. 

Kitą dieną mūsų herojus nueina į bažnyčią. Deja, jo gražuolė 
apsigaubusi šydu. „Jis kamuojasi iš ilgesio, skundžiasi ir patiria 
tikrų tikriausią sielvartą neišvydęs jos veido.“ Flamenkos oda 
balta ir švelni, o puikūs plaukai spindėte spindi saulės nutvieksti. 
„Matydamas, kokį nuostabų lobį jam skiria Amūras, Gijomas 
pajuto, kaip džiūgauja nušvitusi jo širdis.“ Giedodamas jau- 
nikaitis „nepamiršta retsykiais vis žvilgtelti“ į Flamenką. Skai- 
tant Evangelijos ištrauką, ji pakyla, bet tuo pačiu metu atsistojęs 
miestelėnas sutrukdo Gijomui tai pastebėti. Laimei, žmogėnas 
pasitraukia, ir mūsų herojus vėl gali matyti savo damą, dabar 
jau stovinčią. Persižegnojusi ji ta pačia ranka trupučiuką kilsteli 
šydą, dengiantį apatinę veido dalį. Kunigui paraginus palinkėti 
vienas kitam ramybės, Gijomas pabučiuoja kunigui patarnau- 
jantį klieriką, o šis ištiesia Flamenkai pabučiuoti giesmyną. Kol 
ji tai daro“, Gijomas pastebi jos puikias raudonas lūpas. 

Grįžęs į savo kambarį užeigoje, jis sušunka: „Jaučiuosi su- 
žeistas į dvi vietas: smūgį, kuris verčia mane taip kentėti, pajutau 
akimis ir ausimis.“ 

Mintis, esą meilės fluidas perduodamas akimis, nesvetima 
jau pirmykščiams žmonėms. O viduramžių autoriai dažnai kalba 
apie strėlę, per akį prasiskverbiančią iki širdies. „O Briunisenė 
atsiduso ir metė į Žofrėjų tokį išraiškingą ir švelnų žvilgsnį, 
kad šis prasiskverbė į pačią jo širdį“, - sakoma romane Žofrėjus 


(Jaufre). 


* Paprastai bučiuojama patena; šiuo atveju autoriaus valia personažas bu- 


čiuoja atversto giesmyno puslapį. 

Beje, Flamenkos vyras pamilo ją vos tik pamatęs: „Išvydus 
Flamenką, širdis jo kūne užsiliepsnojo tokia saldžia ir švelnia 
meilės ugnimi, kad visas tos liepsnos karštis vos neprasiveržė 
išorėn: širdis krūtinėje dega, liepsnoja, o kūnas dreba lyg nuo 
šalčio.“ 

Didžiulis malonumas įsimylėjėliams — ryti vienas kitą aki- 
mis. Chrétieno de Troyes Ereke ir Enidėje (Erec et Enide) Erekas 
ketina pristatyti savo sužadėtinę karaliaus Artūro dvarui ir sku- 
ba ten nuvykti, nes netveria džiaugsmu: 


Jam vis negana į ją žiūrėti: 

kuo daugiau jis į ją žiūri, tuo labiau ji jam patinka. 
Jis negali susilaikyti jos neapkabinęs; 

jam miela prie jos prisiartinti, 

miela į ją žiūrėti. 

Jis nenuleidžia akių nuo jos šviesiaplaukės galvutės, 
nuo besijuokiančių akių ir lygios baltos kaktos, 
nuo nosytės, lūpų ir viso veido - 

neapsakomas šio reginio švelnumas 

glostyte glosto jam širdį. 

Jisai grožisi ja iki klubų: 

smakriuku ir balta krūtine, 

josios šonais ir rankomis. 

O ir panelyte 

žiurėjo į jaunikaitį 

lygiai taip pat atidžiai, 

pripažindama jo vyrišką grožį: 

jiedu gerisi viens kitu rungčiomis ir lig soties. 

Ne už ką jie neatsisakytų tos palaimos, 

kurią jaučia žiūrėdami vienas į kitą. 


Kitame savo romane Kližesas (Cligės) Chrėtienas de Troyes 
aiškių aiškiausiai nurodo, koks vaidmuo tenka akims. Įsimylėjęs 
Soredamorę Aleksandras puola į neviltį, nes nedrįsta jai prisi- 
pažinti: 


Kaip Meilė pervėrė tau kūną, jeigu nesimato jokios žaizdos? 
Pasakyk man! Aš noriu tai žinoti. Kaip ji įsiskverbė? 

— Per akis. 

— Per akis? Betgi ji tau jų neišdūrė? 

— Ji sužeidė man širdį. 

— Sakyk, kodėl ir kaip strėlė pataikė tau į akį jos nesužeidusi? 
Jeigu strėlė įsmigo į akį, tai kodėl kenčia širdis? Kodėl ne- 
skauda akių, juk pirmas smūgis teko joms?! 

— Akys yra širdies veidrodis. Būtent per tą veidrodį, jo ne- 
pažeisdama ir nesudaužydama, į mus patenka ta ugnis, kuria 
širdis užsiliepsnoja. 


Pokalbis 

Vien tik žiūrėti į mylimąjį negana. Reikia jam (ar jai) prisipa- 
žinti, kad myli, t.y. reikia imtis iniciatyvos ir pereiti nuo žvilgsnių 
prie pokalbio, nuo monologo prie dialogo. 

Romanas Flamenka suteikia galimybę pažvelgti į šiuo atveju 
itin sudėtingą procesą. Pranešti Flamenkai apie savo meilę Gi- 
jomui prireikia ištisų savaičių — nuo gegužės iki rugpjūčio, juk 
po kiekvienų pamaldų jis gali pasakyti jai tik vieną žodį. Jaunoji 
moteris sutinka jam atsakyti ir galiausiai ima jausti tą patį, ką ir 
jis. 

Gegužės 7-ąją, sekmadienį, Gijomas atsiduria priešais savo 
damą jai bučiuojant giesmyną ir tyliai pasako: „Deja!“ Flamen- 
ka pamano, kad jaunasis riteris šaiposi iš jos todėl, kad vyras 
laiko ją nelaisvėje. „Tačiau, — svarsto ji, — jis stengėsi kalbėti 
kuo tyliau, kad tik kas nors neišgirstų; ir jis išblyško, ir giliai 
atsiduso...“ Norėdama sužinoti jo ketinimus ir paklausiusi savo 
kambarinės Alisos patarimo, ji ryžtasi atsakyti jam klausimu: 
„Kuo tu skundiesi?“ Tardama tuos žodžius kitą sekmadienį, kai 
Gijomas linki jai ramybės, Flamenka pakelia galvą ir pasižiūri, 
kaipgi jos draugas atrodo. Ji supranta, kad jis nuovokus, gudrus 
ir vertas pasitikėjimo, nes mokės laikyti paslaptį. Ji žino, kad jis 
gražiai gieda, o dabar pastebi, kad gražūs ir jo plaukai. 

Gegužės 21-ąją, sekmadienį, Flamenka ne taip kietai, kaip 
buvo įpratusi, suveržė ant galvos skraistę, kad geriau išgirstų, 
ką jai pasakys riteris per ramybės palinkėjimą. Gijomas ištaria: 
„Aš mirštu“, ir greit nueina. 

Margarita, kita Flamenkos palydové, pataria jai paklausti: 
„Nuo ko?“ 

Gijomas įsidėmi klausimą ir pagalvoja: „Užduodama tokį 
vykusį klausimą, ji atrodė norinti suteikti man malonę. Jeigu ji 
nenorėtų man gera, nebūtų apie tai pagalvojusi; jeigu ji nebūtų 
apie tai pagalvojusi, nieko nebūtų man pasakiusi; taigi darau 
išvadą: ji apie mane galvoja!“ 

Birželio 1-ąją, ketvirtadienį, kai švenčiamas Dangun Žen- 
gimas, jis sukužda savo damai: „Iš meilės“, ir pasitraukia. 

Baigiantis Sekminių pamaldoms, Flamenka nedelsdama klau- 
sia: „Kam?“ Tuo didžiai nustebina Gijomą. 

Kitą dieną ji tylutėliai sušnibžda: „Ką gi aš galiu?“ Gijomas 
išeina sutrikęs, nes Flamenkos klausimas, viena vertus, jį pa- 
drąsina, kita vertus, išgąsdina, kadangi iš tiesų nereiškia nei 
„taip“, nei „ne“. 

Birželio 18-ąją, vėlgi sekmadienį, Gijomas sukužda: „Išgy- 
dyti.“ Susirüpinusi Flamenka svarsto, kaip ir kur rasti vaistą 
nuo skausmo, kurį jis kenčia dėl jos. Flamenkos tarnaitės, neži- 
nodamos, kokia gudrybe galima būtų išgydyti nuo meilės, pata- 
ria paklausti: „Kaip?“ 

Kitą šeštadienį, per Jonines, Flamenka visai tyliai klausia 
Gijomo: „Kaip?“ Imdama giesmyną, ji kone paliečia jo pirštą 
savuoju, — bet prie prisilietimų mes dar nepriėjome. 

Birželio 25-ąją, sekmadienį, Gijomas palengvėjusia širdimi 
prisiartina prie savo damos ir linkėdamas jai ramybės sukužda: 
„Gudrybe.“ Jau anksčiau jis buvo prikalbinęs šeimininkus išsi- 
kelti iš užeigos ir slapta iškasė požeminį tunelį, jungiantį jo 
kambarį su pirtimi, į kurią Flamenkai vyras leidžia kartkartėm 
nueiti. 

Jaunosios tarnaitės pataria šeimininkei atsakyti: „Imkis tos 
gudrybės.“ 

Ketvirtadienį, šv. Petro ir Povilo dieną (birželio 29-ąją), Fla- 
menka užtikrina Gijomą jį mylinti. 

Pačią pirmą dieną, kai tik mūsų herojus vėl gali prabilti į 
savo damą, t.y. liepos 2-ąją, sekmadienį, jis jai atsako: „Ėmiausi 
tos gudrybės.“ „Ji nustemba ir pažvelgia į jį taip švelniai, kad 
tuo žvilgsniu jų akys pasibučiuoja, o širdys susilieja.“ 

Kitą sekmadienį Flamenka klausia: „Kokios?“ Po savaitės 
Gijomas atsako: „Jums teks nueiti“, bet nenurodo, kur. Todėl 
per šv. Magdaleną, t.y. liepos 22-ąją, šeštadienį, Flamenka klau- 
sia: „Kurgi?“, o Gijomas rytojaus dieną atsako: „Į pirtį.“ 

Antradienį, liepos 25-ąją, t.y. šv. Jokūbo iš Kompostelės 
dieną, jaunoji dama teiraujasi: „Kada?“ Sekmadienį jis pareiš- 
kia: „Artimiausiu laiku.“ 

Ji apsišarvuoja kantrybe ir rugpjūčio 1-ąją, antradienį, šnipš- 
teli Gijomui: „Man tai patinka“, „o kairiąja ranka lengvai pa- 
liečia dešinę Gijomo ranką - santūriai, kaip liepia meilės įsta- 
tymai, ir skubiai grįžta atsisėsti į savo vietą, nes iš susijaudinimo 
vos besilaiko ant kojų“. 

Trečiadienį, skųsdamasi esanti prislėgta, ji išgauna iš vyro 
leidimą nueiti į pirtį. Ten užsidaro su tarnaitėmis vonios kam- 
barėlyje ir sako joms: , Nemanykit, kad imsiu nusirenginėti, aš 
atėjau čia ne praustis, o pasikalbėti su juo.“ 

Taigi po tiek daug laiko pareikalavusio pasiruošimo abu 
įsimylėjėliai pagaliau galės laisvai pabendrauti. Pakėlęs grindų 
plokštę, Gijomas prasiskverbia pirtin ir prisipažįsta Flamenkai 
ją mylįs, o ši jam atsako: „Jūs man atrodote toks gražus, toks 
elegantiškas, toks malonus ir sumanus, kad jau seniai Tobulos 
Meilės dėka teisėtai pavergėte mano širdį, o štai čia — ir kūnas, 
jūsų malonumui.“ 

Tačiau prieš pereidami prie veiksmų, grįžkime prie žodžių. 

Le Chapelainas moko: norint, kad tave pamiltų, reikia pen- 
kių privalumų, būtent: reikia būti gražios išvaizdos ir didžiai 
dorovingu žmogumi; reikia turėti puikią iškalbą; reikia būti 
labai turtingam; be to, reikia, kad mūsų norai būtų tenkinami 
greit ir sumaniai. Jis priduria, kad užkariauti damos meilę ga- 
lima tik pirmais trim koziriais, t.y. gražia išvaizda, dorove ir 
iškalba. Pagrindinis dalykas vis dėlto yra dorovingumas; iškalba 
ne visada palanki meilei, nes auksaburnis sugeba įtikinti turįs 
daugybę nesamų dorybių. Le Chapelaino traktate yra daug įsi- 
vaizduojamų įvairių socialinių kategorijų vyrų ir moterų dialo- 
gų. Štai, pavyzdžiui, prasčiokas kalbina sau lygią moterį. Iš 
pradžių jis pasisveikina, tačiau įsimylėjėliams nevalia tuoj pat 
imti kalbėti apie meilę, tad jam reikia šiek tiek užvilkinti laiką, 

kad moteris pirmoji užsimintų apie savo jausmus, norus ar keti- 
nimus - žinoma, jeigu ji to pageidauja. Jeigu ji pasielgia būtent 
šitaip, vyriškis gali džiaugtis, nes moteris duoda jam pagrindą 
tęsti pokalbį. O iš tiesų daugelis vyrų tokiu atveju praranda amą 
ir pamiršta visas iš anksto kuo rūpestingiausiai parengtas frazes. 

Jeigu moteris pernelyg delsia pradėti pokalbį, reikia imti ją 
kalbinti: iš pradžių apie šį bei tą, visiškai neužsimenant apie tai, 
kas pašnekovui labiausiai rūpi. Pavyzdžiui, galima pagirti jos 
gimtąjį kraštą, šeimą, ją pačią, nes moterims paprastai malonu 
klausytis komplimentų. 

Šitaip prasidėjęs pokalbis gali kuo puikiausiai tęstis: vyras 
mėgina įtikinti moterį, kad jokia kita nesugebėtų įkvėpti jam 
tokios meilės, o moteris ginasi (ar bent apsimeta) nė iš tolo 
neturinti visų jai priskirtų dorybių. 

Le Chapelainas apsvarsto kraštutinius atvejus: senatvę („Jei 
esi nors kiek protinga, garbus mano amžius tau bus ne kas kita, 
kaip privalumas, vertas tavo meilės: juk per tiek nugyventų metų 
aš atlikau daug pagirtinų dalykų“) ir dar visai „žalią“ jaunystę 
(„Pridera, kad tas, kuris nieko neišmano apie meilę, imtų tar- 
nauti nusimanančiai moteriai, kuri paslėptų jo jaunatvišką pa- 
tirties stoką“). 

Tačiau tokiame traktate pokalbis tėra subtilus žaidimas. Lite- 
ratūrinio kūrinio herojui ar herojei prisipažinti mylint kartais 
labai nelengva: drovumas gali apnikti ir vyrą, ir moterį. Chrė- 
tieno de Troyes romane Kližesas Soredamorė bijo prisipažinti 
mylinti: „Meilė įžiebė joje ugnį, ši degina ją ir kankina suteik- 
dama tai skausmą, tai malonumą.“ Tiek jau to: juk kalbama 
apie merginą, besielgiančią santūriai, kaip ir pridera jos lyčiai. 
Betgi Aleksandras! „Jis nedrįsta nė žodelio pratarti tai, apie 
kurią galvoja daugiausiai.“ 

[simyléjéliams vis dėlto pavyksta įveikti savo drovumą. Ovi- 
dijaus pavyzdžiu — šis siūlė dūsautojams siųsti savo gražuolėms 
ugningus žvilgsnius, - kai kurie įsimylėjėliai ima bendrauti ženk- 
lais. Atiduodant duoklę drovumui, kartais naudojamasi aplin- 
kiniais keliais. Romane Kližesas Fenisė mėgina išprovokuoti 
mylimąjį prisipažinti klausdama, ar jis turi Anglijoje draugužę. 
Herojus nedrįsta prisipažinti ją mylįs ir ima aiškinti alegoriškai: 

„Ponia, tiesa: ten būdamas, aš mylėjau. Tačiau nemylėjau nieko, 
kas buvo ten. Britanijoje mano kūnas buvo be širdies, kaip žievė, 
atskirta nuo medžio šerdies!“ Atskirdamas širdį nuo kūno, Kli- 
žesas jau gali šiek tiek nugalėti savo drovumą. Jis klausia Fenisę: 
„O kas nutiko jums nuo tada, kai atvykote į šią šalį?“ Mergina 
griebiasi metaforų: „Iš manęs liko tik žievė. Gyvenu be širdies. 
Niekada nebuvau Britanijoje, tačiau mano širdis patyrė ten 
nežinia kokių nuotykių.“ 

Štai taip abu romano herojai įsitikina, kad myli vienas kitą. 


— Ponia, jei jūs taip sakote, vadinasi, mūsų abiejų širdys yra 
čia, su jumis, nes manoji priklauso tik jums. 

— O jūs, mano drauge, turėsite manąją tol, kol mudu vienas 
kitam patiksime. 

Jis atsisveikina pralinksmėjęs, ir ji lieka linksma. 


Malonu viens kitam kalbėti apie savo meilę, tačiau tuo neap- 
siribojama. 


Prisilietimai ir švelnūs bučiniai 

Kurtuazinė meilė (viduramžių autoriai vartoja ne šį terminą, 
atsiradusį XIX amžiuje, o posakį fin’amors — subtili meilė) skel- 
bia, kad „meilės tarnyba“ susideda iš keturių pakopų: „dū- 
sautojas“, kuris myli slapta, tampa „maldaujančiuoju“ vos tik 
jo dama teikiasi į jį pažvelgti. Ji gali padaryti jį „pripažintu“ 
mylimuoju anksčiau, nei jis taps „kūniškuoju“ meilužiu. Kai 
dama sutinka jos meilės maldaujantįjį padaryti savo draugu, tai 
patvirtinama intymia ceremonija. Atsiklaupęs ir sudėjęs rankas, 
įsimylėjelis skelbiasi esąs damos vasalas, t.y., kaip priimta feo- 
dalinėje sistemoje, jis pasižada neturėti kito meilės valdovo, 
išskyrus savo damą. Tada ši padovanoja jam bučinį, sutvirtinantį 
priesaiką. „Švelniu bučiniu ji padaro mane laimingą“, — rašo 
Bernart'as Marti XII amžiaus viduryje. 

Tačiau tarp pabučiavimo ir „veiksmo“, t.y. lytinio akto, 
kuris, anot kurtuazinės meilės normų, niekada neturi įvykti, 
provansalų erotikoje kartais įterpiamos kitos kompensacijos, 

pavyzdžiui, nuogos damos kontempliacija, meilės išbandymas 
arba asag, — jie nebūtinai susiję vienas su kitu. 

Drovūs trubadūrai kartais apsiriboja svajonėmis apie nuogą 
savo damos kūną, o kiti trokšta juo gėrėtis. Arnaud de Mar- 
euil'is geidžia „būti ten, kur jo dama nusirengia, nes šitaip jinai 
suteiktų jam didelę garbę“. O Bernardas de Ventadouras leidžia 
mums įsivaizduoti jau kiek toliau pažengusį nusirenginėjimo 
procesą: „Bus labai gaila, jei ji nepakvies manęs į savo kam- 
barį - jai įsakius, aš prieičiau prie lovos, nusižeminęs atsi- 
klaupčiau ir imčiau auti josios kurpaites, jei tik ji teiktųsi 
ištiesti man koją.“ 

Tokiomis aplinkybėmis įsimylėjėlis privalo tik vos palytėti 
savo draugužės kūną, - taip įrodo, kad moka susitvardyti ir 
išlikti santūrus bei vertas pasitikėjimo. Dažniausiai viskas tuo ir 
baigiasi, nebent pati dama leidžia jam įrodyti savo aistrą jau 
meilės išbandymo metu. 

Flamenka apkabina atėjusį pas ją į pirties kambarį Gijomą, 
pabučiuoja jį ir švelniai prisiglaudžia. Tą patį daro ir Gijomas. 
Paskui jis pakviečia Flamenką ateiti į savo kambarį, kur jiems 
būsią patogiau. 

„Kai Flamenka sužinojo, kas yra Gijomas, jos širdį užplūdo 
toks didelis džiaugsmas, kad ji visiškai atsidavė mylimajam. 
Pakibusi jam ant kaklo ir apiberdama Gijomą karštais bučiniais, 
ji tesirūpina vieninteliu dalyku: kuo geriau jam tarnauti ir pa- 
klusti Meilės valiai. Abiejų akys, lūpos ir rankos nedykinėja: 
jiedu bučiuojasi ir glėbesčiuojasi; nė vienas nemėgina apsime- 
tinéti, nes taip tik suvaržytų savo džiaugsmą. Kiekvienas sten- 
giasi atlyginti kitam už veriantį skausmą, taip ilgai juos abu 
kankinusį. Dabar Meilė su kaupu atlygina jiems už ilgesio kan- 
čias kviesdama ir ragindama juodu daryti viską, kas tik teikia 
jiems malonumo; jiedu elgiasi kaip tikri mylintieji. Meilė uždega 
jų širdis ir teikia jiems tiek malonumo, kad jiedu pamiršta visas 
ligi tol patirtas kančias... 

Gijomas netrokšta gražbyliauti kaip koks mokslinčius: jis 
neprašo ir nereikalauja nieko kito, tik to, ką teikia jo Dama, 
nešykštinti jam savo malonių. Iš tiesų ji suteikė jam jų tiek, kad 
nė pats Gailestingumas nebūtų buvęs dosnesnis, o juk jis, kaip 

man atrodo, yra malonių dalijimo viešpats. Meilė teikia abiem 
tiek malonumo, kad jiems nė į galvą neateina sugulti: tądien 
jiedu buvo sotūs bučiniais, apsikabinimais ir kitais žaidimais, — 
juos Meilė teikiasi atskleisti tiems, kurių jausmai tyri.“ 

Kurtuazinės meilės teorijoje asag reiškia tą patį, ką riterių 
meilėje — lytiniai santykiai. Jis leidžia damai įsitikinti, kad josios 
draugas myli ją visa širdimi, o ne žiūri vien kaip į daiktą, nes 
gulėdamas nuogas šalia jos, taip pat nuogos, jis laikosi 
priesaikos nedaryti nieko prieš savo valdovės valią. 

Anksčiau cituoto Flamenkos teksto herojai pasirodo tobulai 
mylį vienas kitą, nes džiaugiasi visais malonumais, išskyrus patį 
aktą. 

Kokie bebūtų meilės išbandymo motyvai, jis yra dvasinės 
meilės elementas. Tai pagarbos ženklas, bylojąs, kad mylinčiuo- 
sius sieja jausminis ryšys, be kurio bet kokie lytiniai santykiai 
būtų tik brutalus gašlumas. 

Šiaurės Prancūzijos erotikoje bučinys dažniausiai nėra ga- 
lutinis tikslas ir etapas. Nors dama visiškai atsiduoda riteriui 
gana dažnai, tačiau kartais besimylintieji guli šalia, bet nesan- 
tykiauja (pvz., Persevalis ir Blanšefler). Štai kaip juos vaizduoja 
Chrėtienas de Troyes Sakmėje apie Grali (Conte du Graal): 


Švelniai ir meiliai 

jis pasiguldė ją guolin. 

Mergelė leidžiasi bučiuojama — 
nemanau, kad jai tai nepatinka. 
Šitaip jie praleido visą naktį: 
susiglaudę, lūpos prie lūpų, 

ligi pat ryto, lig aušros. 

Ši naktis atnešė jai paguoda: 
lūpos prie lūpų, viens kito glėbyje, 
jiedu išmiegojo lig aušros. 


Šiaurės Prancūzijoje į kurtuazinę meilę taip pat įeina bučinio 
ritualas, nebūtinai sutampantis su vasalo pagarbos ženklu, kaip 
liudija prozinis Lanceloto variantas. Vieną vakarą herojus su- 
sitinka su Genijevra pievoje, dalyvaujant Lanceloto draugui 

riteriui Galehotui. Šis paprašo karalienę pabučiuoti Lancelotą. 
Kadangi jiedu ne vieni, karalienė dvejoja. Tuomet jie paėjėja 
toliau ir apsimeta besiginčiją. Matydama, kad riteris nedrįsta 
imtis iniciatyvos, karalienė paima jį už smakro ir dovanoja jam 
ilgą bučinį. Ši scena verčia manyti ne tiek apie vasališką pa- 
garbos pareiškimą, kiek apie jungtuves. Beje, miniatiūros, vaiz- 
duojančios šią sceną, rodo riterį ne klūpantį priešais savo damą, 
kai jinai jį bučiuoja, o sėdintį šalia jos. 


Pabučiavimas nėra bereikšmis ar menkavertis gestas. 
O ne, niekas niekad nepatikes, 

kad jis pavoge iš jos šį bučinį, 
nepaëmes nieko daugiau, 

nes viena veda prie kito. 

Tas, kuris bučiuoja moterį, 

likęs su ja vienui vienas, 

ir nesiima nieko daugiau, 

manding, lieka jai skolingas! 
Moteris, atiduodanti tau savo lūpas, 
nesunkiai atiduos kai ką viršaus, 

jei tik rimtai panoresi, 


pareiškia Sakmeéïje apie Gralį Išdidusis iš Smėlio Lygumų, mer- 
ginos, kurią Persevalis pabučiavo per prievartą, draugas. Jis 
negali patikėti, kad tuo viskas ir baigėsi. Meilės rakte (Clef 
d'amors), parašytame apie 1280 metus, mylinčiajam nuro- 
doma, kad „bučinys - tolesnių glamonių ženklas ir jų gimi- 
naitis“. 

Bučinio teikiamą malonumą Rožes romane akivaizdžiai rodo 
Jaunystė ir jos draugas. „Jos draugas buvo tiek jai artimas, kad 
bučiuodavo ją kiekvieną kartą, kai tik to užsigeisdavo, visiems 
šokantiems ratelį matant; iš tiesų, net jei dėl to būtų apkalbami, 
jiems nė trupučio nebūtų gėda — jie ir toliau bučiuotųsi it du 
balandžiai.“ 

Dauguma romanų autorių vengia ilgiau kalbėti apie kūniškus 
malonumus. Tačiau Jeanas Renart'as romane Peslys (l’Escoufle) 
taip aprašo bučinius, kuriais keičiasi Aelisė ir Gijomas: 

Kadangi jai patinka bučiuotis, 
ji taip praveria savo burnytę, 
kad abiejų liežuviai susiliečia, 
nepaisant baltų tankių dantukų, 
kuriuos meilė bražiodė taip, 
kad jie negali įkąsti. 


Net jei Robert'as de Blois ir pataria moterims neleisti vy- 
riškiui paliesti jų krūties (tik sutuoktinis turi tokią teisę!), jo 
patarimo nelabai kas klauso. Peslyje imperatorius uždraudžia 
elgėsi su Aėlise nepriekaištingai. Gražūs, tačiau niekuo nepa- 
grįsti žodžiai! Juk mergina širdies gilumoje dūsauja: 


Ak, Gijomai, mielasis drauge, 
kiek kartų jus lietėte 

savo baltomis rankomis 

šį puikų pilvą ir šiuos klubus, 
visaip glamonėdamas mano kūną. 


Knygoje apie Artūrą (Livre d'Artus) pagrindinis veikėjas 
glamonėja meilią mergelę: „Jis uždeda ranką jai ant krūtinės, 
paskui ant pilvo, glosto jos švelnų baltą kūną.“ 

Beje, kai kurios damos labai pageidautų pereiti prie veiksmų, 
t.y. prie lytinio akto. Romane Atis ir Profilijus (Athis et Prop- 
bilias) pasakojama apie du draugus; pasibaigus žaidynėms, kur 
jiedu sublizgėjo, žiūrovės svajoja atsidurti lovoje su kuriuo nors 
Iš JU. 

Kaip tiksliai literatūra, tasai vaizduotės atspindys, atitinka 
tikrovę, kur ikisantuokinius aukščiausią padėtį visuomenėje 
užimančių klasių personažų išgyvenimus lemia ne malonumo 
siekimas, o dažniausiai ekonominiai sumetimai? 


Realūs įsimylėjėliai 
Meilė iš pirmo žvilgsnio yra ne tik literatūrinis prasima- 
nymas. Argumentą a contrario mums pateikia Pamjė vyskupo 

Jacgues'o Fournier Registrai (Registres). 1320 metais šis dva- 
sininkas turėjo galimybių pritaikyti savo, kaip inkvizitoriaus, 
gabumus Montajū, mažame Aukštutinio Arježo kaimelyje. „Aš 
ištekėjau už Arno Belo, jis buvo labai neturtingas ir neturėjo 
amato; o juk aš netgi nebuvau jo įsimylėjus:!“, - šaukia Rai- 
monda d’Arzeljé, - įsidėmėtina, kad taip kalba moteris. 

Viduramžių pabaigoje vedybos retai kada įvykdavo prieš 
sutuoktinių (ar prieš bent vieno iš jų) valią. Žinoma, leidimą 
tuoktis duoda tėvai ir draugai, bet juridiniuose dokumentuose 
beveik neminima pasipriešinimo jiems atvejų. Kodėl? Ar todėl, 
kad jaunieji nusilenkia šeimos valiai, ar todel, kad suderina 
pareigą su jausmais? Antroji prielaida atrodo labiausiai ti- 
kėtina. Iš tiesų meilės prisipažinimas kartojamas keliskart, ir 
ne intymioje aplinkoje, o viešai - be abejo, tai dar labiau 
įpareigoja. 

Kaimuose vaikinai ir merginos susitikinėja per visas metines 
šventes, kurios suteikia tiek ir tiek progų kartu pašokti. Ypač 
mielai jie šoka ratelį. Jį galima prilyginti iškilmingoms eitynėms. 
Eiti ratelį - mėgstama liaudies švenčių pramoga, tačiau jos ne- 
niekina ir aristokratai. Eidami ratelį, šokėjai tikrai stoja ratu ir 
dainuodami sukasi tai į vieną, tai į kitą pusę, judėjimą 
paivairindami tam tikrais šokio žingsniais. Gana dažnai šokėjai 
nesisuka rateliu, o sustoja poromis ar po tris sudarydami 
iškilmingą eiseną ir žingsniuoja vėlgi dainuodami aplink šaltinį 
ar aplink išlakų medį. Tokį ratelį labai mėgsta kaimo gyventojai. 

Gegužės 1-ąją vaikinai gegužinėja, t.y. padeda medžio šakelę 
prie savo kaimo mergaičių durų. Toks poelgis prilygsta viešam 
meilės prisipažinimui, jis vertas visų paslapčia vienas kitam 
duotų priesaikų. Du Biušy kaimo jaunikaičiai, kurie sakosi dar 
esą tėvų globojami, gegužės išvakarėse susitinka su dviem mer- 
gužėlėm, „kurias myli tikra meile“. Norėdami suteikti joms 
malonumą, jie teiraujasi, ar galės rytoj, pirmąjį gegužės sekma- 
dienį, nunešti kiekvienai po gegužinę šakelę; jiedvi sutinka. Taigi 
rytojaus dieną visi žino, kuri mergina turi mylimąjį, o kuri - ne; 
nebereikia laukti sužadėtuvių. Kaip rašo Claude'as Gauvart'as, 
„malonumas“ merginai suteikiamas ritualu, kuris nė kiek neuž- 
gožia švelnesnių jausmų. 

Dėl sykį išreikštų jausmų gali kilti kivirčų, ypač tarp jaunų 
vaikinų. Tūlas įsimylėjėlis, kaip meilės laidą gavęs iš merginos, 
„kurią myli tikra meile“, odinį diržą, turi stoti prieš varžovą, 
įniršusį dėl to, kad mergaitė aplenkė jį savo dėmesiu. Viskas 
baigiasi smūgiu peiliu kaimo gatvėje. 

Taigi vaikinai asistuoja toms, kurias myli. Žanas Gerė susi- 
pažįsta su Alisona pas draugę; „sužavėtas ir apimtas meilės“, jis 
stengiasi išreikšti savo jausmus žodžiais bei švelniais gestais: 
„šypsodamasis tyliai jai sako, kad mielai ją sušukuotų“. Jeigu 
vaikinas paliečia merginos plaukus, tai suprantama kaip drąsus 
meilės prisipažinimas. Ir jeigu Pjero Emeri iš Renjo d'Azenkūro 
duktė Žana leidžia kavalieriui paliesti savo kepuraitę, vaikino 
ketinimas pagrobti mergaitę tampa visai suprantamas. Tačiau 
grįžkime prie Žano Gerė: jis toliau žaidžia su Alisona ir varnėnu. 
Galiausiai mergina atsisėda jam ant kelių. O Nikezas le Karonas 
nori prisipažinti mylįs Margo, tvarte girdančią veršelius. Ne- 
drįsdamas prabilti, jis paima ją už rankos. Mergina tučtuojau 
viską suvokia ir sako: „Paleisk, aš neprieštarauju.“ 

Pagrobimas ir meilė nėra nesuderinami dalykai. Beje, jeigu 
pagrobėjas kalba merginai apie savo jausmus, tai ją nuteikia 
palankiai. Pavyzdžiui, Žilė de Žorei duktė Melina pažada ateiti 
į pasimatymą: „Ji ateis bet kuriuo metu, kai tik galės ištrūkti iš 
namų, ir keliaus su juo, kur tik jis panorės.“ O pagrobėjas 
pasitinka ją tokiais žodžiais: „Sveika atvykusi, mieloji mano 
drauge.“ 

Pagrobimų dažniau imasi aristokratai, o Žanas ir Žana - 
paprasti žemdirbiai. Abu „slapta nutarė susituokti, neatsi- 
klausę nei Žanos tėvo, nei ko nors kito“. Taigi Žanas ją pagro- 
bia, nes sąžinė neleidžia jam vesti kitos moters, kol Žana bus 
gyva. Be to, jis bijo, kad tėvas gali netrukus išleisti Žaną už 
kito. Pasižadėjimas, baimė netekti mylimo žmogaus, pagrobi- 
mas ir santuoka. Neatrodo, kad meilė būtų nesuderinama su 
vedybomis. 

Taigi meilė neapsiriboja nesantuokiniais ryšiais, tačiau reikia 
skirti „pašėlusią meilę“, kunigo nepalaimintą, ir „dorą, tikrą 
meilę, kai tikimasi vedybų“. Abi formuluotės viduramžių teks- 
tuose gana dažnos. Pirmojo tipo meilė slepiama, o „švelnūs, 

paslapčia kuždami žodeliai“ turi vienintelį tikslą - įtikinti mer- 
giną suteikti savo partneriui malonumą. Antrojo tipo meilė veda 
į santuoką, kuri leis sutuoktiniams mylėti vienas kitą visą gy- 
venimą. 


x 2 3 


PATS AKTAS 


Ką apie jį žino gydytojai* ? 


Anatomija ir fiziologija 

XIII amžiaus pabaigoje Bolonės mokyklą baigę gydytojai 
skrodžia žmonių lavonus, todėl jau gali tiksliau aprašyti ly- 
tinius organus. Ankstyvaisiais viduramžiais prie vienuolynų 
įkurtos mokyklos nelabai domėjosi ginekologija ir akušerija. 
Iki XI amžiaus pabaigos Vakaruose buvo žinomas tik vienas 
traktatas apie ginekologiją: Sorano iš Efeso veikalas, kurio 
tekstą VI amžiuje sutrumpino ir išvertė į lotynų kalbą Mus- 
cijus. 

XV amžiuje Jacques’as Despars'as teigia, kad apatinėje var- 
pos dalyje yra liaukos, gaminančios skystį, panašų į seiles ir 
lytinio akto metu didinantį malonumą. 

Nepamirštami ir moters išoriniai lytiniai organai, nors jie 
dažnai aprašomi labai netiksliai: pavyzdžiui, kai kurie autoriai 
net neužsimena apie klitorį, o kai kurie kalba apie jį nepa- 
kankamai aiškiai. Vis dėlto neatrodo, kad gydytojai visiškai 
nieko neišmanytų apie moters jautrumą. Anot Pietro d’Abano, 
norint sužadinti moteriai geismus, reikia masažuoti, trinti, glos- 
tyti išangę gaktos link. Malonumą, jaučiamą šioje srityje, galima 


* Šiame skyriuje autorius plačiai remiasi puikiu Danielle Jacguart ir Claude’o 


Thomasset darbu Seksualumas ir medicinos mokslas viduramžiais (Sexua- 
lite et Savoir medical au Moyen Age). 

prilyginti tam, kuris jaučiamas dirginant vyro varpos galvutę. 
Tačiau tik Renesanso laikais Gabrielis Fallope’as iškelia ryšį tarp 
klitorio ir specifinio moters patiriamo malonumo. 

Dabar nuo anatomijos pereikime prie fiziologijos. 

Anot Vilhelmo iš Conches (Guillaume de Conches) (XII am- 
žius), moteris, norinti pastoti, turi pajusti malonumą, nes šis 
suteikia galimybę išsiskirti jos sėklai; taigi malonumas įgalina 
apvaisinimą. Beje, prostitutės, parduodančios savo kūną už pi- 
nigus ir nejaučiančios akto metu jokio malonumo, neišskiria 
sėklos ir nepastoja. 

Galima būtų paprieštarauti, juk išprievartautos moterys taip 
pat neturėtų pastoti, tačiau ne vienai teko išnešioti savo įsčiose 
prievartos vaisių. Bet Vilhelmas, pesimistiškai vertindamas žmo- 
gaus prigimtį ir netgi būdamas šiek tiek cinikas, atšauna: „Nors 
prievartaujamai moteriai lytinis aktas iš pradžių nepatinka, į 
pabaigą kūniškosios silpnybės dėka pasirodo ne toks jau nema- 
lonus.“ O Vilhelmo iš Conches mokymas, kuris remiasi graikų 
gydytojo Galeno (lotyniškai - Galenus, gimusio apie 131 metus 
Pergame ir mirusio apie 201 metus Romoje) idėjomis apie mo- 
ters sėklą, viduramžių pabaigoje buvo labai paplitęs. 

Aristotelio doktrinos šalininkai sumažina moters sėklos svar- 
bą formuojantis embrionui. Anot Žilio iš Romos (Gilles de 
Rome, XIII amžiaus pabaiga), moteris gali būti apvaisinta ir 
nepatyrusi orgazmo, netgi nutraukus lytinį aktą. Vadinasi, no- 
rint pastoti, moteriai visai nebūtina patirti malonumą, kadangi 
vulva sugeba pritraukti spermą net ne lytinio akto metu: arabų 
gydytojas ir filosofas Averojus (Ibn Rošd, XII amžius) rašo, kad 
viena jo kaimynė pastojo išsimaudžiusi vonioje, į kurią vyras 
buvo išleidęs savo spermą. 

Išvada: jeigu moters sėklos išsiskyrimas neturi reikšmės, vadi- 
nasi, moteris patiria malonumą jau vien gaudama vyro spermą. 
Taigi vyrui nebereikia rūpintis savo partnerės malonumu. 

Dominikonų mokslininkas Albertas Didysis (1206-1280) 
nemato akivaizdaus ryšio tarp malonumo ir vaisingumo. Daug 
patyrusių moterų jam sakėsi pastojusios nejausdamos jokio ma- 
lonumo. Mokslininkas nurodo, kad erotiniai sapnai gali sukelti 
sėklos emisiją ir malonumą, net jei jo ir nesiekta. Kad moteris 

taptų nėščia, rašo jis, pakanka gimdai įtraukti išsiskyrus; skystį 
ir išsaugoti jį ligi moteris pastos, o tai gali įvykti be naujos 
emisijos, taigi be malonumo. 

Skirtingai nuo mokslininkų, gydytojai traktuoja lytinį aktą 
kaip lemiamą sveikatos faktorių. Anot vieno nežinomo XIII 
amžiaus autoriaus, daug vyrų geidžia sueities norėdami patirti 
malonumą ir labai mažai - tam, kad pradėtų sūnų. 

Savo darbuose gydytojai ypač daug dėmesio skiria vyrų fizio- 
logijai. Manoma, kad erekcija ir ejakuliacija yra tam tikro me- 
teorizmo išdava. Anot Galijeno, o juo seka daugybė viduramžių 
gydytojų, susikaupęs po varpos oda aitrus skystis judėdamas 
sukelia malonų niežulį. „Jeigu tos kūno dalys iš prigimties dar 
yra ir kur kas jautresnės už kūną dengiančią odą, nėra ko stebėtis 
nei malonumu, kurį jos sugeba patirti, nei pirma to malonumo 
kylančiu ir jį pranašaujančiu geismu.“ Štai kaip skubama pa- 
teisinti šį malonumą: kadangi žmogus nėra tobulai išmintingas, 
gamta apdovanojo jį stimulu giminei pratęsti. Šį argumentą 
taiko daugybė viduramžių autorių, tarp kurių galima paminėti 
ir Konstantiną Afrikietį (XI amžius). Tie autoriai dažnai pri- 
duria, kad malonumas padeda įveikti pasibjaurėjimą tuo, kad 
tenka naudotis gėdingais organais. 

Konstatavę, kad vyrai ir moterys lytinio akto metu reaguoja 
skirtingai, mokyti žmonės ima domėtis psichologiniu lytinio 
malonumo aspektu. Kodėl moteris, būdama šaltesnės ir drėgnes- 
nės prigimties už vyrą, geidžia karščiau? Būtų galima atsakyti, 
kad drėgnos malkos lėčiau įsidega, bet ilgiau dega. Aristotelis 
savo doktrinoje pateikia kitokį atsakymą. Dėl drėgmės pertek- 
liaus, dėl pasyvumo moteris visuomet pasiruošusi lytiniam aktui; 
sueitis ją išvargina, bet nepasotina. Nuo XIII amžiaus šis teiginys 
tikslinamas: moters malonumas didesnis kiekybiškai, bet men- 
kesnis kokybiškai; jis ne toks intensyvus. Bet prisiminti patirtą 
malonumą taip pat yra malonumas; būtent taip aiškinamas 
faktas, kad apvaisinta moteris, skirtingai nei gyvūnų patelės, 
siekia naujų lytinių santykių. 

Viduramžiais bandyta atskleisti ryšius, jungiančius kūniškąjį 
ir dvasinį pradą. Šitaip stengtasi paaiškinti ligos, vadinamos „he- 
rojiška meile“, mechanizmą. Žymus XIII amžiaus pabaigos ir XIV 

amžiaus pradžios Katalonijos gydytojas Arnaud de Villeneuve’as 
aiškino, kad, išvydus objektą, patiriamas malonumas; jeigu ver- 
tinantis centras, esantis viduriniajame smegenų skilvelyje, kons- 
tatuoja, kad šis malonumas yra labai intensyvus, vaizduotė ir 
atmintis (o jos yra priekiniame ir užpakaliniame skilveliuose) 
užfiksuoja ir įsimena vertinančio centro įspūdžius. „Meilės ap- 
sėstajam“ atrodo, kad malonumas yra vienintelis siektinas tiks- 
las. Pernelyg intensyvi meilė jį klaidina. Geriausias būdas kovoti 
su tokia liga yra lytinis aktas. 


Meilės technika * 


Kurtuazinė erotika, nors jai ir būdinga labai daug leidžianti 
preliudija, teoriškai draudžia lytinį aktą, o gydytojas jį supranta 
kaip normalią tam tikro proceso pabaigą. Jo sudėtinės dalys iš 
esmės susisteminamos XI amžiuje; vėlesniais laikais ta sistema 
tik papildoma. 

Daugelis arabų kilmės traktatų pirmiausia skirti lytinei higie- 
nai, tačiau autoriai kuria ir erotikos meną. Vieno nuomone, kai 
kurios lesbietės, atsižvelgiant į žaizdas, tinka tik impotentams; 
taigi jis tikrai skiria klitorinį ir vaginalinį malonumus. Kitas 
pataria, kad, norint sujaudinti merginą, reikia glamonėti jos 
krūtis, nes moters sėkla išsiskirianti po raktikauliais, susijusiais 
su krūtine. Trečias kritikuoja vyrus, kurie atima iš savo žmonų 
malonumą ankstyva ejakuliacija arba pernelyg greit ištraukdami 


* Turėkime omenyje, kad Kama Sutra, sanskritu Vatsyayanos parašytas meilės 
taisyklių traktatas, datuojamas epocha, atitinkančia mūsų ankstyvuosius 
viduramžius. Nepaisant erotinio pobūdžio, šis veikalas yra Indijos religinės 
literatūros dalis. Pirmiausiai išnagrinėjamos glamonės prieš lytinį aktą arba jį 
lydinčios (apglėbimai, liudijantys abipusę meilę, yra keturių rūšių: lytėjimas, 
įsiskverbimas, trynimas arba masažavimas ir aistra), paskui nurodomi įvairūs 
būdai, kaip elgtis ir veikti susijungus. Viename skyriuje kalbama apie pozas, 
kurių vienintelis tikslas — geidulinga palaima. Štai išvada: „Išradingas vyras 
naudojasi daugybe sueities būdų mėgdžiodamas keturkojus ir paukščius, nes 
tie įvairūs būdai, pritaikomi pagal kiekvienos šalies papročius ir kiekvieno 
asmens polinkius, įkvepia moterims meilę, draugystę ir pagarbą.“ Kaip tai 
nepanašu į Vormso vyskupą Burchardą, kuris XI amžiaus pradžioje rūsčiai 
smerkia lytinio akto pozą, kai vyro varpa įvedama į makštį iš užpakalio, 
moteriai pasisukus į vyrą nugara, - „kaip šunys“. 

varpą. O štai jei orgazmo metu pešama už plaukų, tai tik esą 
padidina palaimą, - ir autorius ima smulkiai aprašinėti padėtis, 
padedančias ją lengviau pasiekti. 

Šių XII-XIV amžiaus veikalų tikslas - apšviesti neišmanėlius. 

Vakaruose į Moterų paslaptis (Secrets des femmes), be įpras- 
tos informacijos apie sėklą ir mėnesines, įeina traktatas apie 
embriologiją. Malonumas čia paminėtas tik atsitiktinai: „Kai 
moteris santykiauja su vyru, dėl intensyvaus malonumo, kurį ji 
jaučia erekcijos metu sustandėjusiai vyro varpai trinantis ir 
dirginant nervus bei kraujagysles, jos vulva išsiplečia ir išskiria 
menstruacinio kraujo: tai lytinis aktas, kuris laikomas natūraliu, 
kadangi tai natūrali sueitis.“ Jei pasikliausime šiuo tekstu, teks 
pripažinti, kad moters jaučiamas malonumas visiškai priklauso 
nuo vyro lytinio organo. 

Neatrodo, kad anksčiau minėti arabų traktatai būtų buvę 
žinomi Vakaruose, tačiau su jų šaltiniais Vakarai buvo neblogai 
susipažinę, ir pirmiausia — su Avicenos Kanonu, nuo XIII am- 
žiaus pradžios gerai žinomu tiek universitetų dėstytojams bei 
studentams, tiek gydytojams. Net teikdami moters sėklai antra- 
eilį vaidmenį, gydytojai mano, kad tarp apvaisinimo ir moters 
išskyrų yra ryšys. 

Kad lytiniai santykiai būtų malonesni, Avicena duoda daugy- 
bę naudingų patarimų: „Tegu vyrai ilgiau glamonėja moteris, 
jeigu jų kūnas yra gražiai sudėtas. Teglamonėja krūtis ir gaktos 
sritį, teapkabina savo partnerę ir kol kas tesusilaiko nuo tikrojo 
akto. O kai jiems pavyks sužadinti geismą, tesusijungia su ja trin- 
dami vietą tarp išangės ir vulvos: kaip tik ten glūdi malonumas. 
Tebūna atidūs, tenepraleidžia akimirkos, kai moters geismas ir 
sutikimas tampa akivaizdesni: kai jos akys ima rausti, kvėpavimas 
padažnėja ir ji ima kuždėti, tyliai dejuoti ar šūkčiot.“ 

Bernard’as de Gordonas cituoja beveik visą jo pastraipą Me- 
dicinos lelijoje (Lys de la mėdicine), parašytoje 1303 metais. 
Truputį vėliau Jeanas de Gaddesdenas Angliškoje rožėje prideda 
kelias smulkmenas. Jos liudija, kad moters erogeninės zonos, 
išskyrus klitorį, jau pripažįstamos. Autorius netgi siūlo moteriai 
imtis iniciatyvos, jei ji nepatyrė malonumo per pirmąjį bandymą: 
tegu vyras atsigula ant nugaros, nes tai skatina erekciją, o mo- 
teris tesiima savo judesiais sužadinti jam geismą. 

XV amžiuje Michelis Savonarole'is taip pat atkartoja Avi- 
cenos veikalą truputį jį papildydamas. Jis pataria akto metu 
neskubėti, priešingai, reikėtų pratęsti malonumą. 

Moters sėklos problema suteikia gydytojams progą kalbėti 
apie abipusį malonumą. Tačiau jie mini tik kai kuriuos meilės 
technikos būdus ir visiškai nutyli lytinio akto pozas. 


Ką sako autoriai? 


Jeigu tikėsime Andrė le Chapelainu, siekti malonumo - ne 
valstiečių reikalas. Jis sako, kad kaimiečiai imasi Veneros įkve- 
piamų žygių visiškai natūraliai, kaip arklys ar mulas, sekdami 
gamtos jiems duotu instinktu. Jiems pakanka žemdirbystės ma- 
lonumu. 

Tačiau aristokratas turi teisę mėgautis: jeigu jį traukia kokia 
nors valstietė, tegu nedvejodamas ima ją jėga, nes moteris gali ir 
atsisakyti suteikti jam geidžiamą malonumą. 

Vis dėlto Robenas ir Marijona, apie kuriuos kalbama vienoje 
Eustache’o Deschamps’o baladžių, atrodo neblogai išmaną įsi- 
mylėjėlių žaidimus. Išnagrinėję tekstą, įsitikiname, kad tie žai- 
dimai pateikti gana drąsiai ir atvirai: 


„Išmokykite gi mane, mielasis drauge, 

šito meno.“ Tuomet jis ją paliečia ir nusitaiko. 
Atvertęs knygos lapus, 

jis smeigia ten savo standžią ir kietą plunksną. 
Ji rikteli, tačiau kenčia, 

o jis pradeda veikti: 

viens, du, trys, ir vis smarkiau. 

Marijona kuo puikiausiai prisiderina 

ir solfedžiuoja iš širdies. 

Pajutusi, koks saldus tas menas, 

kuris atvėrė knygą, 

ji nualpsta, o atsigavusi jo nepaleidžia, 

nors Robenas jau norėjo pasitraukti. 

Erotinė mokyto žmogaus fantazija — ką gi, juk iš jo negalima 
tikėtis autentiškų parodymų, kaip mylisi valstiečiai. 

Grįžkime prie aukštesnių visuomenės sluoksnių. Šiaurės 
Prancūzijoje besimylintieji nedvejodami pereina prie lytinio ak- 
to. Skirtingai nuo trubadūrų, liaupsinančių tyrą meilę, šiaurės 
Prancūzijos truverai įrodinėja, kad kurtuazinė meilė dažnai nėra 
susijusi su platoniškąja. Pavyzdžiui, skaitydami Riterį su veži- 
mėliu (Chevalier à la charrette), sužinome, kad Lancelotas, įvyk- 
dęs užduotį, lytiškai santykiauja su karaliene Genijevra. 

Išlaužęs karalienės kambario grotas, jis pamažu prisiartina 
prie jos lovos. Karalienė prisitraukia jį arčiau, paguldo šalia ir 
priima kuo puikiausiai. „Jų žaismas toks saldus, o jųdviejų 
bučiniai ir glamonės tokios švelnios, jie jaučia tokį džiaugsmą, 
kokio dar niekas niekada nėra patyręs. Bet aš apie jį amžinai 
tylėsiu, kadangi to nedera pasakoti. Taip, pasakojimas nutyli ir 
slepia nuo mūsų subtiliausią ir saldžiausią iš visų džiaugsmų.“ 

Chrėtienas de Troyes išlieka toks pat santūrus ir apraši- 
nėdamas malonumą, kurį vienas kitam teikia sutuoktiniai Ere- 
kas ir Enidė: 


Jis gyveno su savo žmona 

kaip amžinas jsimyléjelis; 

jis padarė ją savo drauge ir mylimąja. 

Jo širdis tetroško tik ją apkabinti 

ir apiberti bučiniais: 

kitokio malonumo jis nebesiekė... 

Dažnai būdavo jau po vidurdienio, 

o jis niekaip nepajegdavo nuo jos atsitraukti. 


Beje, Erekas taip paskendęs meilėje, kad pamiršta riterio 
priedermes. 

Fablio žanras, priešingai, pabrėžia seksualinį aspektą. Fablio 
apie Triuberą (Trubert) herojus sugula su Rozete ir ši ima jį 
glamonėti: 


Jinai laiko smaigą per vidurį: 
jis pakelia galvą, o ji ima juoktis 

ir įdeda jį angon, 

nukreipdama kuo tiesiau; 

O Triuberas be švelnybių 

suvaro jai visą vidun... 

Kiekvienas gavo apsčiai malonumo, 
abu nesudejo bluosto per visą naktį. 


Kitame fablio sakoma: 


Jaunikaitis nedelsdamas 

apkabina panelę, 

kuri neatrodo del to nelaiminga. 
Paguldęs ją ant lovos, 

jis pasmaukia aukštyn jos marškinius, 
praskečia kojas, 

suranda ko ieškojęs 

ir suvaro ten savo kuolą. 


Fizinis malonumas ne tik nagrinėjamas konkrečiai, jis verčia 
pamąstyti. Atsakymo elementų pateikta antroje Rožės romano 
dalyje. Pirmasis autorius Guillaume’as de Lorris ėmėsi atpa- 
sakoti sapną. Dvidešimtmetis jaunuolis, kuris yra ir veikiantysis 
personažas, ir pasakotojas, susapnuoja rožę, augančią rojaus 
sode, ir leidžiasi į kelią norėdamas ją nuskinti. Taigi turime 
kvietimą geisti ir mylėti. De Lorris piešia šias Rožės-Meilės 
paieškas kurtuazinėmis spalvomis. Jo veikalas staiga nutrūko, 
tad pabaigą pridūrė nežinomas autorius. Jis pasakoja, kaip buvo 
nuskinta rožė: „Tenai mes patyrėme didelį malonumą: mūsų 
guolis buvo šviežia žolė, o apklotas — rožės ir bučiniai. Visą tą 
naktį mes mėgavomės didžiuliais džiaugsmais ir malonumais. 
Naktis man pasirodė labai trumpa.“ 

Visai kitokią filosofiją antroje Rožės romano dalyje dėsto 
Jeanas de Meunas. Nieko nuostabaus: jis ją sukūrė tarp 1275 ir 
1280 metų, o tuo metu Paryžiaus universiteto Menų fakultete 
vyko įnirtingos diskusijos. Jos buvo ne tik labai reikšmingos 
intelektualiniu požiūriu, bet ir vertė suabejoti pačia dogma. Kai 
kas manė, kad laimė egzistuoja tik šiame pasaulyje, kad mirtis 

yra visa ko pabaiga ir kad ištvirkauti — ne nuodėmė. Šiomis 
aplinkybėmis teisė į malonumą tiesiog liaupsinama, juolab kad 
tokios pažiūros anuliuoja kaltės jausmą. Taigi nieko nuostabaus, 
kad, anot Martino le Franco, Jeanas de Meunas elgiasi su rožės 
žiedu „kaip alaus pripampęs girtuoklis“. 

Vyro užduotis — rasti moterį, atskleisti jai meilės malonumą 
ir šitaip sužadinti jai geidulius. 

Anot Proto, kadangi žmogus yra paperkamas, Gamta, no- 
rėdama išsaugoti žmonių giminę, „padarė tą dalyką malonų: 
būtent tam, kad besidarbuojantys jo nevengtų ir neimtų nekęsti, 
nes daugelis nė kartelio tam nesiryžtų, jei nebūtų juos suvilioti 
galinčio malonumo“. 

Tačiau Protas priduria: tasai, kurs siekia malonumo, elgiasi 
kaip paskutinis kvailys, nes iš gašlumo kyla visos bėdos. O 
jaunystė skatina žmogų ištvirkauti. Šitokių kalbų apstu antikos 
rašytojų kūriniuose; atsisakyti malonumo, ką jie ir siūlo, yra 
grynai krikščioniška išeitis. Tačiau jų mintis yra subtilesnė: ma- 
lonumas paverčia savo vergais tik tuos, kurie jį traktuoja kaip 
savo tikslą. Taip jau pasaulis surėdytas, kad geidulingumas yra 
būtinas. Taigi tas, kuris nori tikrai pasidžiaugti meile, kas jis 
bebūtų, vyras ar moteris, turi siekti meilės vaisiaus; niekam 
nevalia atsisakyti savosios malonumo dalies. 

Prityręs draugas moko įsimylėjėlį, kaip patikti savo išrink- 
tajai. „Jei nori įtikti, rask malonumą: ištikimai tarnauki mei- 
lės dievui - naktį ir dieną, be atvangos.“ Paskui senė pataria 
moteriai siekti meilės malonumų, kol jauna, kad nebūtų per 
vėlu. 

Ir tęsia: „... o kai jiedu imsis darbo, tegul kiekvienas dar- 
buojasi taip sumaniai ir taip tiksliai, kad abu neišvengiamai 
pajustų malonumą vienu ir tuo pačiu metu, dar nepasibaigus 
kūniškajam aktui ir jiedviem neatsiskyrus. Kad abu kartu pa- 
siektų tikslą, reikia viens kito palaukti, nevalia pralenkti kito: 
abu privalo plaukti tol, kol kartu pasieks uostą, tik tada jiedu 
patirs tobulą malonumą. O jeigu moteris nejaučia malonumo, ji 
privalo suvaidinti, jog jame skęste skęsta, ir visais įmanomais 
būdais parodyti, kad mėgaujasi, idant vyras įsivaizduotų, jog 
jai malonu, nors iš tiesų jai tai atrodo neverta nė skatiko.“ 

Dauguma autorių mano, kad moterys linkusios į gašlumą. 
Anot jų, lytiniai malonumai moteris traukia ir vilioja. Skai- 
tydami Šimto naujų novelių (Cent Nouvelles nouvelles) rinkinį, 
kurį sudaro įvairūs pasakojimai smagių vakaronių Brabante 
metu (beje, tose vakaronėse dalyvauja sosto įpėdinis Liudvikas, 
susipykęs su savo tėvu Karoliu VIII), matome, kad būtent mo- 
terys provokuoja vyrus. Jas valdo meilė, bet tai tėra joms ma- 
lonus fizinis poreikis. 

Tačiau nemaža malonės raštų, kur minimi išprievartavimai. 
Tai įrodymas, kad vyrai siekia patenkinti savo geismą net grieb- 
damiesi prievartos. Taigi literatūra ir tikrovė sutampa toli gražu 
ne visuomet. 


Ką daro besimylintieji? 


Literatūriniuose kūriniuose minimi įsimylėjėlių patiriami ma- 
lonumai, tačiau autentiškuose dokumentuose apie juos kalbama 
nedaug. Vis dėlto pamėginkime nors kiek juos aptarti remda- 
miesi Béatrice de Planissole parodymais inkvizitoriui Jacques’ui 
Fournier. 

Béatrice meilės reikaluose nėra naujokė: ji ne tik buvo dukart 
ištekėjusi, bet ir turėjo daug meilužių. 

Apie savo santuokas ji nieko ypatinga nepasako. 

Praėjus metams po pirmo jos vyro - Montajū pilies savi- 
ninko - mirties, parapijos kunigas Pierre'as Clergue'as mėgina 
ją prikalbinti sugulti su juo sakydamas, esą nesvarbu, su kuo 
moteris guli — su savo vyru ar su bet kuriuo kitu, netgi kunigu, — 
ji vis tiek nusideda. Anot jo, santykiaudama su savo vyru, mo- 
teris įvykdo didesnę nuodėmę, nes mano, kad nenusideda, o 
santykiaudama su kitais vyrais žino, kad nusikalsta šeštajam 
Dievo įsakymui: „Nepaleistuvauk.“ „Jis taip mane paveikė, kad 
vieną naktį aš įleidau jį į savo namus ir atsidaviau jam. Tai 
kartojosi gana dažnai: jis lankė mane pusantrų metų mano na- 
muose netoli Montajū pilies, ateidavo du tris kartus per savaitę. 
Du kartus aš netgi pati nuėjau pas jį, kad su manim sugultų. Jis 
turėjo mane kūniškai netgi vieną Kalėdų naktį.“ 

Jos vyrui dar esant gyvam, Bėatrice sykį pilyje išprievartavo 
Raimond’as Clergue'as, dar vadinamas Pathau. Kai ji tampa 
našle, Pathau visus metus viešai ją išlaiko. Tačiau tai netrukdo 
klebonui Pierre'ui Clergue’ui jos geisti. Sugulusi su klebonu, 
Béatrice nebesantykiauja su Raimond'u, nors šis dažnai mėgina 
ją susigrąžinti. 

Paskui ji išteka antrą kartą - už Othono de Lagleize'o. Po 
kelių savaičių ją aplanko Montajū klebonas. Abu nueina į rūsį, 
ir kunigas ją paima. Tarnaitė tuo tarpu eina sargybą prie durų. 

Visa tai leidžia spėti, kad Bėatrice malonu santykiauti su 
meilužiu. Aišku, kad jiedu puikiai tinka viens kitam: „Jis man 
tai — ir dar daug ką - sakydavo mano namuose: kartais prie 
lango į vieškelį, aš tuo tarpu utinėdavau jam galvą, kartais prie 
židinio, kartais man gulint lovoje.“ 

Dėl savo santykių su kitu dvasininku, vardu Barthėlemy 
Amilhacas, pas kurį ji lankosi jau prasidėjus nemalonumams su 
inkvizicija, Béatrice pareiškia: „Kartais man atrodė, kad tasai 
kunigas Barthėlemy mane apkerėjo, aš per daug jį mylėjau, per 
daug norėjau būti su juo, nors man nutrūko mėnesinės, kai su 
juo susipažinau.“ Barthėlemy savo ruožtu pareiškia: „Aš blogai 
elgiausi su ta Béatrice ir dažnai turėdavau ją josios namuose, 
esančiuose visai netoli bažnyčios.“ 

Panašiai prisipažįsta Alazais Guilhabert: „Aš labai mylėjau 
Arnaud Vitalį ir užmezgiau su juo negarbingą ryšį.“ Abiem 
atvejais kalbama apie nesantuokinius, ištekėjusių moterų pa- 
laikomus ryšius. 

O kaipgi vyrai? Kai kurie iš jų patiria lytinį malonumą indi- 
vidualių ar kolektyvinių išprievartavimų metu, - tai minima 
malonės raštuose. Net jeigu vyrai jėgos iš tikrųjų nepanaudoja, 
jų motyvai lieka tie patys: gauti malonumo dažniausiai moters 
sąskaita. 1419 metais teisminėje Amjeno apskrityje grupė maž- 
daug dvidešimtpenkiamečių arklininkų bando kūniškai suartėti 
su kambarine, vardu Raouline. Matydama, kad vaikinai nepa- 
liks jos ramybėje, mergina sutinka, kad į jos kambarį ateitų toks 
Copinas, tačiau šiam atėjus, Raouline atsisako su juo santy- 
kiauti. Įsitikinęs bičiulio pralaimėjimu, kitas arklininkas pa- 
reiškia pasistengsiąs nuveikti šį tą geresnio. Įėjęs pas Raouline, 

jis ją pabučiuoja ir paprašo su juo pergulėti; mergina priešinasi 
ir skelia jam du ar tris antausius. „O tada šis vaikinas atėjo 
prašyti, kad ji įvykdytų jo valią ir suteiktų jam malonumą paiš- 
dykaudama su juo kambaryje ir stengdamasi jį pamaloninti, bet 
jinai nesutiko.“ Čia minimi tik vyro malonumas ir pasiten- 
kinimas - jų, beje, jis negavo. 

Daugiausia apie lytinį malonumą kalbama pasakojant ne- 
santuokinius nuotykius. Apie intymų sutuoktinių gyvenimą, 
priešingai, viešai kalbėti nepadoru. Tuomet gal galima skirti 
santuokinius santykius, kurių tikslas - pratęsti giminę susilaukus 
palikuonių, ir nesantuokinius santykius, kurių tikslas — siekti 
malonumo? 

Seksualumas yra pagrindinis santuokos elementas. XV am- 
žiaus viduryje devyniolikos metų jaunuolio santuoka su dvylikos 
ar trylikos metų mergaite pasirodė esanti nesėkminga, nes fizi- 
niai santykiai neleido susiformuoti emociniams ryšiams. „Jeanne 
nejautė savo vyrui Etienne'ui jokios meilės, nes kartais jis elg- 
davosi kaip beprotis, ir jie negalėjo nei sugulti, nei kūniškai 
mylėtis.“ Pabėgusi su meilužiu, Marion pareiškia, kad lytiniu 
atžvilgiu jos santuoka buvo visiškai nevykusi. Tai paaiškėja iš 
jos žodžių, pasakytų Pierre'ui de Bonnières’ui: „Jis (Pierre’as) 
klausia, kaip jai sekėsi su vyru, o jinai jam atsako: „Labai pras- 
tai — išskyrus tą kartą, daugiau niekuomet nebuvau jo“. Į tai 
meilužis jai atkerta: „Jums reikėjo eiti su manim, kai prašiau jus 
tai padaryti“.“ O žemdirbio žmona, atsisėdus: šalia vyrelio, ima 
„plakti delnais jam per skruostus sakydama, kad naktį jis ją 
vesiąs tris kartus“. 

Beje, kaltinamasis pagrobimu kartais ginasi teisindamasis 
moters patirtu malonumu. Perrotine des Sarteaux ne tik norėjo 
pabėgti su arklininku ir mielai su juo santykiavo, ji dar ir pyko, 
kad šis ilgam kažkur dingo. Taip pat Marguerite de Chavure 
pareiškia, kad nenori kito vyro, tik savo pagrobėjo, „kad jinai 
labiausiai myli jį, o ne kurį kitą, ir kad geriau liks su juo, nors 
jis būtų ir plikas kaip tilvikas“, negu ištekės už to, kuriam ją 
skyrė josios dėdė. 

Jeigu teisėtai susituokusi pora patiria malonumą, jiems ne- 
valia apie tai kalbėti. O prostitutė, kurios paskirtis - tenkinti 

patinus, gali nesivaržyti. Jeanas Lucas vedasi paišdykauti jauną 
moterį, vardu Jeannette Largier. Trys bičiuliai stengiasi atimti ją 
iš Jeano, o vienas iš jų prašo moterį „su juo pažaisti“, paima už 
rankos ir kviečia paišdykauti. Kai žemdirbio Jeano Flambert'o 
žmona, mažumėlę kauštelėjusi, išdrįsta prabilti apie meilę, tai 
išgirdęs smuklininkas, priešingai, neslepia esąs šokiruotas. Jis 
pareiškia, kad padori moteris neturinti taip kalbėti. 

Toks santūrumas grindžiamas daugiau socialinėmis, o ne 
moralinėmis priežastimis. Tačiau moterys nedvejodamos šlovina 
fizinę meilę. Štai garsioji Christine de Pisan (1363-1430), kurios 
tikrai neįtarsi esant amoralią, rašo apie savo „pirmąją naktį“: 


Kai mielas kužda man: „Aš - visas tavo“, 
Svaigstu iš laimės, netenku galvos. 

Tokia švelnia saldybe užliūliavo, 

Kad meile jo širdis neabejos. 


Kol kas mes kalbėjome apie meilę, laikomą normalia. Vidur- 
amžiais būta ir nukrypimų nuo normos. 


NUKRYPIMAI NUO NORMOS 


Šv. Tomas Akvinietis savo Summa Theologiae skirsto nusi- 
dėjimus prigimčiai į: autoerotinius aktus; zoofiliją arba santy- 
kiavimą su gyvuliais; sodomiją (pederastiją arba homoseksu- 
alizmą) - santykiavimą su tos pačios lyties asmenimis, tačiau ne 
visi teologai supranta šį terminą vienodai; pagaliau tokius aktus, 
kurių metu nesilaikoma natūralaus sueities būdo, - atrodo, kad 
čia priskiriamas oralinis seksas, nutrauktas lytinis aktas ir ne- 
įprastos lytinio akto pozos. 


Pozos 


Santuokos tikslas - laiduoti giminės pratęsimą. Vadinamoji 
natūrali poza, t.y. „vyras viršuje“, tiek gydytojams, tiek teolo- 
gams atrodo esanti geriausia, nes neleidžia sėklai ištekėti iš 
moters makšties. Beje, skystis, susidaręs susiliejus abiem sėk- 
loms, vyro ir moters, gali ištekėti del bet kokio judesio po suei- 
ties. Jau Hipokrato laikais manyta, kad čiaudint ar šokinėjant 
tuojau pat po lytinio akto galima išvengti nėštumo. 

Taigi gydytojai, kaip matėme, šia tema arba tyli, arba tik 
nurodo, kad apie tai nekalbės. Bernard'as de Gordonas: „Avi- 
cena mini daug neleistinų ir negarbingų sueities būdų, jis išvar- 
dija tuos, kurių reikia vengti, tačiau kadangi jo darbe yra keletas 
gėdingų aprašymų, aš tos temos nenagrinėsiu.“ Michelis Sa- 
vonarole'is kalba aiškiau: „Tegu vyras guli ant moters, o ne 
priešingai: taip bus galima išvengti moters sėklos sutekėjimo į 

penį ir taip geriausia išvengti nuovargio, nes ta lytinio akto poza, 
kai abu partneriai stovi, labai vargina, todėl ji nerekomenduo- 
tina.“ Pateikdamas tokį argumentą, Savonarole'is aiškiai rūpi- 
nasi ne dauginimusi, o higiena. Be to, jis bijo, kad vyras nebūtų 
apkrėstas moters sėkla. Kad ir kaip būtų, padėtis „moteris vir- 
šuje“ smerkiama kategoriškai ir galutinai. 

Albertas Didysis yra ne toks griežtas: jam atrodo, kad kai 
kurie nukrypimai nuo vienintelės įteisintos pozos yra leistini 
atsižvelgiant, pavyzdžiui, į nutukimą. Nuodėmės sunkumas pri- 
klauso nuo konkretaus atvejo: „Menkiausiu nukrypimu galima 
laikyti pozą „šonu“, paskui - pozą „sėdint“, paskui — „stovint“, 
pagaliau labiausiai smerktinas dalykas - kai santykiaujama mo- 
teriai atsisukus į vyrą nugara, kaip kumelė.“ 

Taigi medicinos mokslas yra keistai nekalbus. Tačiau katalo- 
nų kalba XIV amžiuje parašytame veikale, skirtame ne tiek gydy- 
tojams, kiek platesnei publikai, pirmiausia nagrinėjamos pozos. 
Autorius pabrėžia, kad nukrypimai nuo natūralios pozos kenkia 
sveikatai ir dauginimuisi, tačiau nurodo dvidešimt keturias pozas, 
suskirstytas į penkias pagrindines kategorijas. Veikalas skiriasi 
nuo rytiečių pavyzdžių, besiremiančių taoizmu ir Kama Sutra*, 
nes jame apsiribojama gestų sekos patikslinimu. Daugių daugiau- 
sia jame pabrėžiama, kad tam tikros pozos didina malonumą. 
Priešingai rytiečių traktatams, tačiau sekdamas lotyniškais medi- 
cinos darbais, autorius nagrinėja tik natūralius sueities būdus ir 
visai nemini jokios technikos, kurios reikėtų atsisakyti. 

Netgi prostitutės nesistengia išrasti ką nors nauja. Dešimtyje 
iš dvylikos smulkiai aprašytų erotinių scenų (kalbama apie Dižo- 


* Kama Sutra skiria pozas, kurios įgalina apvaisinimą, ir tas, kurių vienintelis 
tikslas - geidulių tenkinimas. Iš pastarųjų minimos šios: „Vyras ir moteris 
susijungia stovėdami, atsirėmę vienas į kitą, į sieną ar koloną; atsirėmęs į 
sieną vyras kilsteli ir laiko moterį, sėdinčią ant jo sunertų rankų. Apkabinusi 
rankomis jo kaklą, moteris apjuosia vyrą savo šlaunimis maždaug per jo 
kūno vidurį ir ima judėti atsispirdama pėdomis į sieną, į kurią remiasi 
vyras.“ „Taip pat galima mėgdžioti šuns, ožio, danieliaus aktą, asilo ir 
katino būdą santykiauti, tigro šuolį, kuilio trynimąsi, eržilo ir kumelės 
poravimąsi, elgiantis taip, kaip tie gyvūnai elgiasi su savo patelėmis.“ Au- 
torius priduria, kad Indijos pietuose praktikuojamas ir „žemasis susijun- 
gimas“, t.y. vyro varpos įvedimas išangėn. Visais atvejais „vyras turi daryti 
viską, ką gali, kad suteiktų moteriai malonumą“. 


NUKRYPIMAI NUO NORMOS * 39 


ną XV amžiaus viduryje), jos taiko natūralią pozą. Teisingumo 
rūmų raštininkas, vieną 1450 metų sekmadienį santykiavęs su 
Jeanne de la Fontaine, „turėjo ją savo malonumui ir laikė po 
savimi apie valandą, jis sukėlė jai tiek skausmo ir taip ją nuka- 
mavo, kad ši daugiau nebetvėrė ir nusirito į tarpą tarp lovos ir 
sienos, nes jai atsibodo darbuotis“. Tik dviem atvejais pozas 
galima laikyti nenormaliomis: kai partneriai stovi, o atsitiktiniai 
liudininkai mano, kad tai skandalinga; ir kai mergšė yra ant 
vyro, tačiau galbūt jos klientas pasirinko tokią pozą todėl, kad 
ji dar visai jaunutė (jai vos dvylika!). 

Taigi poza „moteris viršuje“ beveik nenaudojama, netgi par- 
davinėjant meilę. Smerkdami ją ir laikydami kažkuo panašiu į kon- 
traceptinę priemonę, teologai žiūri į ją taip, kaip žiūrėtų, tarkime, 
į raganą ant šluotos. Trumpai tariant, tokia poza jiems yra na- 
tūralios tvarkos pažeidimas. Beje, viešnamiuose ši poza moterį la- 
biau nuvargina, be to, vyrai siekia pabrėžti savo lyties pranašumą. 

Svarbiausia - nėštumo metu poza „moteris viršuje“ leidžia 
apsaugoti embriono gyvybę. Žinoma, kad Bažnyčia draudžia 
santykiauti su nėščia moterim, tačiau jos nurodymus nelabai 
kas vykdo, net teisėti sutuoktiniai jų nepaiso. Iš tiesų, kaip čia ir 
ištversi tokį ilgą susilaikymą! Villonas, minėdamas „jojančią“ 
juo storulę Margot, sako, kad ši taip elgiasi, idant „nesugadintų 
vaisiaus“, t.y. savo kūdikio. 

Anot Jacques’o Rossiaud, nuo XIII amžiaus religinė iko- 
nografija, vaizduodama paleistuvystę kaip vyru „jojančią“ mo- 
terį, daro tai, be abejo, rūpindamasi propaganda. Ji prilygina 
svetimavimą ar prekybą meile lyčių hierarchijos pažeidimui. 
Mokyti vyrai griebiasi „erotinio arklio“ norėdami pasmerkti 
elgesio būdus, priešingus jų mokymui. 

Dižono viešnamiuose, kur darbuojamasi „klausant prigimties 
balso“, užfiksuotas vienintelis sodomijos atvejis. 1453 metais 
Jeanne de la Fontaine duoda parodymus užtardama vieną pros- 
titutę, kurią primušė kažkoks puskojinių gamintojas ar parda- 
vėjas, chuliganų gaujos vadas. Jeanne skundžiasi, kad, atėjęs naktį 
į jos viešnamį, jis „sueina su merginomis kur užsimanęs“. Norė- 
dama atsikratyti tuo jos viešnamyje sumaištį keliančiu pasiutėliu, 
Jeanne apkaltina jį elgusis ne pagal vietos papročius. 

Nutrauktas lytinis aktas. 
Santūrus apsikabinimas 


Dažnam kontraceptinių priemonių naudojimui prieštarauja 
ir religiniai draudimai, ir poreikis turėti palikuonių: aristokra- 
tams vaikų reikia tam, kad turėtų kam perduoti palikimą, vals- 
tiečiams — tam, kad senatvėje turėtų į ką atsiremti. Tačiau 
kontraceptinės priemonės ir tuomet buvo žinomos. Ar šitoks 
santykiavimas, kurio tikslas - išvengti pastojimo, kai nutrau- 
kiamas lytinis aktas ar susilaikoma nuo galutinės jo fazės, 
vadinamas „santūriu apsikabinimu“, teikia malonumo abiem 
partneriams? 

Pradžios knygoje nurodoma, kad Judas, mirus jo pirmgimiui, 
Tamaros vyrui, paliepė kitam savo sūnui - Onanui — eiti pas 
brolio žmoną ir apvaisinti ją, idant brolio šeima turėtų pa- 
likuonių. „Bet Onanas, žinodamas, kad palikuonis nebus jam, 
kada tik susieidavo su brolio žmona, išliedavo savo sėklą ant 
žemės, nes nenorėjo duoti savo broliui palikuonio. Ką jis darė, 
buvo nedora Viešpaties akyse. Viešpats ir jam atėmė gyvastį.“ 

Ankstyvaisiais viduramžiais nutrauktas lytinis aktas minimas 
gana retai. Užuominų į Onaną tekstuose tikrai nedaug, o tai 
leidžia manyti, kad šis būdas nebuvo labai paplitęs. Tačiau Teo- 
dulfas, buvęs Orleano vyskupu 798-818 metais, savo veikale 
Priešinga protui paleistuvystė (Fornication contraire ū la raison) 
nagrinėdamas daugybę lytinių nuodėmių, rašo: „Nepadoru ir 
baisi nuodėmė — gulėti su moterimi nenormaliu būdu; iš knygų 
žinome, kad Judo sūnus Onanas susilaukė Dievo rūstybės ir mir- 
ties už tai, kad, susiėjęs su brolio žmona, išliejo sėklą ant žemės.“ 

XIII amžiaus teologai laiko nutrauktą lytinį aktą nusižen- 
gimu prigimčiai. Taip pat jie vertina ir analinius lytinius santy- 
kius ar vadinamąsias nenormalias pozas. Komentuodamas po- 
piežiaus Urbono II atsakymą dėl neįprastos poliucijos, Bernardas 
iš Pavijos apibrėžia ją kaip „įvykstančią ne tam gamtos skirtame 
organe, t.y. makštyje, o kitame organe arba išorėje“. Aleksand- 
ras iš Halės (1185-1245), pranciškonas, profesoriavęs Paryžiaus 
universitete, savo Summa theologiae kaip nusižengimą prigim- 
čiai nurodo lytinį santykiavimą ketinant išvengti pastojimo, kai 

vyro varpa ištraukiama iš makšties prieš ejakuliaciją, ir sėkla 
išsilieja makšties išorėje. 

Sodomija (t.y. lytiniai santykiai su tos pačios lyties asme- 
nimis) ir nutrauktas lytinis aktas dažnai laikomi dviem nusi- 
žengimo prigimčiai variantais. Šv. Antonijus savo knygoje nuo- 
dėmklausiams rašo: „Vyras, santykiaująs su vyru, moteris, san- 
tykiaujanti su moterimi, arba vyras, santykiaująs su moterimi ir 
nesinaudojąs tam skirta talpykla, nusikalsta sodomijos nuo- 
dėme.“ 

Nutrauktas lytinis aktas aiškiai leidžia daryti prielaidą, kad 
santykiaujama vien dėl lytinio malonumo. 

Nauja Andrė le Chapelaino Meilės meno (V Art d'aimer) in- 
terpretacija, kurią pateikia Danielle Jacguart ir Claude'as Tho- 
masset, patikslina šią techniką. Meilės meną 1280 metais, t.y. 
praėjus šimtmečiui, kai jis buvo parašytas, gana laisvai išvertė 
Drouart'as la Vache’as. Jis skyrė savo vertimą „mokytiems žmo- 
nėms — klierikams, o ne pasauliečiams, kurie kvailoki ir ne- 
mokšos“. Knygoje mokytojas ginčijasi su mokiniu. Pirmasis 
pareiškia, kad mylintiems tyra meile kūniškoji nerūpi; jie geidžia 
tik apsikabinti ir „bučiuotis, jie neleidžia sau nieko daugiau“ *. 
Tokia meilės forma „nėra kenksminga artimui“ **, ją gali prak- 
tikuoti nekalta mergelė, ištekėjusi moteris ar Dievui pasižadėjusi 
vienuolė. Tačiau dvi pacituotas senąja prancūzų kalba eilutes 
galima išversti kiek kitaip. Pirmoji gali reikšti: „mylėtis be eja- 
kuliacijos“. O žodis greveuse turi reikšti ne „kenksminga“, o 
„galinti baigtis nėštumu“. Tuomet iš tiesų pasidaro aišku, kad 
šitaip mylintis niekuo nerizikuojama. 

Anot Andrė le Chapelaino, tyra meilė baigiama neatlikus 
„paskutinio Veneros darbo“, t.y. ejakuliacijos. Šitaip įmanoma 
suderinti malonumą ir riziką pradėti palikuonį, kartu panai- 
kinant prieštaravimą tarp viduramžių visuomenės dogmų bei 
normų ir kurtuazinės meilės, nes viduramžių visuomenėje ne- 
buvo priimta, kad į kilmingą giminę įsiterptų nesantuokiniai 
žmonos vaikai, t.y. ištekėjusios moters vaikai, pagimdyti ne 
nuo jos teisėto vyro. O kadangi kurtuazinė meilė, bent jau 


* Et baisier sanz outre couler - sen. pranc. k.: „Ir bučiuoti neišleidžiant lauk.“ 
** Ne n'est a son proime greveuse - sen. pranc. k. 

literatūriniuose tekstuose, buvo daugiau dvasinė nei kūniška, 
ji nekėlė pavojaus feodalų genealogijai. 

Ar lotyniškame traktato tekste taip pat minimas šis būdas? 
Kilminga moteris savo paslaugas siūlančiam aristokratui atsako: 
„Manoma, kad į Meilės dvarą lengva patekti, bet labai sunku 
ten pasilikti dėl mylintiems gresiančių kankynių, o išeiti neį- 
manoma arba labai skaudu dėl meilės mums keliamų norų bei 
troškimų.“ Autorius papildo akivaizdžiai erotinį tokio teksto 
aspektą išskirdamas tris moterų tipus: kurtizanes — „jos priima 
visus vyrus, neišskirdamos nė vieno, ir tenkina visus jų gei- 
dulius“; doras moteris - „šios užsidaro už šiaurinių durų ir laiko 
jas nuolat uždaras“; ir galiausiai kurtuazines įsimylėjėles, „pa- 
liekančias duris visada atviras ir nuolat stovinčias ant slenksčio; 
kai jų prašoma įleisti pro tas duris, jos skrupulingai stengiasi 
sužinoti norinčiojo įeiti nuopelnus ir dorybes. Įsitikinusios, kad 
prašytojas tikrai tomis dorybėmis apdovanotas, jos pasitinka jį 
su visa jam derama pagarba“. Taigi prieš patekdamas į Meilės 
rūmus, įsimylėjėlis turi išlaikyti egzaminą. 

Iš dviejų labai kompetentingų asmenų dialogo suprantame, 
kad geriau mylėti ne eilinį pasaulietį, o mokytą žmogų, nes 
žemėje nieko nereikia labiau, kaip išmanyti meilės techniką. 
Andrė le Chapelaino Meilės mene, liaupsinančiame fiziologinių 
mechanizmų perpratimą ir įvaldymą, numatytas būdas, kaip 
„maksimaliai pasimėgauti visais kūniškais malonumais“. Nu- 
trauktas lytinis aktas leidžia vyrui ir moteriai mėgautis, bet ar 
tai įmanoma „santūraus apsikabinimo“ metu, kai vyras susi- 
laiko nuo ejakuliacijos? 

Pirmasis šią praktiką mini vyskupas Huguccio. Anot jo, kiek- 
vienas sutuoktinių atliekamas lytinis aktas yra atleistina nuo- 
dėmė, bet vis dėlto nuodėmė, nes ejakuliaciją lydi malonumas. 
O šv. Paulius mokė, kad viengungis vyriškis turi vesti, jeigu 
nepajėgia susilaikyti nuo geidulių. Tačiau jis vis tiek nusideda, 
nes, vedęs žmoną, privalo atlikti savo santuokinę pareigą. Kaipgi 
išspręsti šią problemą? „Atlikti vedybinę pareigą savo žmonai 
reiškia ją patenkinti. Taigi dažnai pareiga žmonai atliekama 
pačiam nepatyrus malonumo arba atvirkščiai. Štai kodėl, turint 
omeny minėtą atvejį (t.y. susilaikymą nuo ejakuliacijos), aš galiu 

atlikti tą pareigą ir palaukti, kol žmona patirs malonumą. Iš 
tiesų šiais atvejais moteris patiria malonumą anksčiau nei jos 
vyras; o jai savo kūniškąjį geismą patenkinus, aš galiu, jei noriu, 
pasitraukti nesiekdamas malonumo sau, taigi nenusidėjęs, nes 
neišliejau savo apvaisinančios sėklos.“ Huguccio, atrodo, ati- 
duoda pirmenybę „santūriam apsikabinimui“, o ne visiškai už- 
baigtam aktui, lydimam nors ir atleistinos, bet dėl patiriamo 
malonumo užsitraukiamos nuodėmės. 

Betgi „santūrų apsikabinimą“ rekomenduoja tik kurtuazinė 
meilė. Be abejo, Huguccio sėmėsi įkvėpimo ne iš šio šaltinio. 
Kadangi jis nurodo, jog šis būdas praktikuojamas dažnai, reikia 
manyti, kad jis kalba apie paprotį, atsiradusį galbūt Katare ir 
išplitusį Bolonės srityje. 

Daugiau kaip šimtą metų niekas nekomentavo šios Huguccio 
veikalo pastraipos, nors jo darbas buvo gerai žinomas. Galimas 
daiktas, kad krikščionys ortodoksai nebuvo susipažinę su tais 
būdais, kurių nemini šv. Albertas, o juk apie lytinius santykius 
jis daug žinojo ir buvo atlaidus jų atžvilgiu. 

Tačiau XIV amžiuje Pierre'as de La Palud, arkivyskupas, 
dominikonas, jau žino apie šį metodą. Smerkdamas onanizmą, 
jis mini sutuoktinį, nepageidaujantį turėti kitų vaikų, nes nega- 
lėsiąs jų išmaitinti: „Taigi jei, turėdamas tokį ketinimą, jis pa- 
sitraukia iš savo moters nebaigęs akto ir neišliejęs spermos, tai 
nėra mirtina nuodėmė - nebent toks jo elgesys sukeltų eja- 
kuliaciją moteriai.“ Kalbama tik apie būdą, kurio griebtis verčia 
ekonominiai sunkumai. Kita vertus, Huguccio leidžia moteriai 
patirti malonumą, o šiuo atveju tas malonumas lyg ir drau- 
džiamas, kadangi moters ejakuliacija, t.y. galbūt orgazmas, netu- 
rinti įvykti. Tai, kad primygtinai pabrėžiama, jog šitokį aktą 
galima atlikti tik esant tam tikroms ekonominėms aplinkybėms, 
akivaizdžiai rodo, kad lytinio akto tikslas jokiu būdu negali būti 
vien malonumo siekis. XV amžiuje šv. Antonijus savo Summa 
theologiae pritaria Pierre'o de La Palud nuomonei. 

Iki 1480 metų „santūrus apsikabinimas“ daugelio autoritetų 
apskritai ignoruojamas. Jį gina vos keli, pavyzdžiui, vokietis 
dominikonas Johannas Nideris savo Moralės raupsuose (Lėpre 
morale), tačiau niekas jo nesmerkia. 

Ar dažnai praktikuojamas tasai vienišiaus malonumas? Ar 
jo griebtis neskatina Bažnyčia, primesdama tikintiesiems įvairius 
lytinio gyvenimo draudimus? 

Jau Talmudas griežtai smerkia masturbaciją: „Tuščiai išleidęs 
sėklą vertas mirti.“ Tos pačios nuomonės IX amžiuje laikosi ir 
Orleano vyskupas Teodulfas. Tačiau šiuo atveju reikėtų skirti 
medicinos ir religijos požiūrius. 

Gydytojų pozicija moralės atžvilgiu turi tam tikrų niuansų. 
Gydytojai taip smulkiai ir tiksliai nenagrinėja, ką daro moteris ir 
vyras, jie daugiau kalba apie vyro poliuciją. Tai visai logiška, 
kadangi svarbiausia, anot jų, yra vyro sėkla, o moters mastur- 
baciją jie dažniausiai nagrinėja galbūt tik dėl neapykantos joms... 

Kai kurie abiejų lyčių individai jaučia padidėjusį poreikį po- 
ruotis. Satyrizmas, sukeliantis nuolatinę erekciją, lydimą malo- 
numo, numalšinamas sueitimi. Viename XIII amžiaus pabaigos 
tekste nurodoma, kad įvairiuose vienuolynuose ir religinėse 
institucijose daug skaistybės apžadus davusių vyrų, kasdien 
valgydami meteorizmą skatinantį maistą, jaučia padidėjusį norą 
santykiauti, lydimą erekcijos. 

Plačiau nagrinėjama gonorėja: šitaip gydytojai vadina pir- 
miausia spermatorėją, t.y. nevalingą sėklos nutekėjimą. Anot jų, 
susilaikymas yra pavojingas jaunuoliams ir karštiems bei drėg- 
niems vyrams, nes nepašalinta medžiaga veikia širdį, o vėliau 
tampa kenksminga įvairioms organizmo funkcijoms. Tačiau jie 
nepataria vyrams masturbuotis. 

Religinis poliucijų problemos aspektas trukdė gydytojams 
nagrinėti patologinius sėklinio skysčio nutekėjimus. Ar individas 
atsako už savo išskyras? V amžiuje gyvenęs gydytojas Celijus 
Aurelianas jau kalba apie naktines poliucijas. Jis rašo, kad šios 
atsiranda dėl vaizdų, veikiančių juos sapnuojančius pacientus, nes 
jie geidžia lytinio malonumo arba kenčia dėl ilgo susilaikymo. 

Nors gydytojai nenagrinėja valingo vyro sėklos išskyrimo, 
bet moterims kartais pataria užsiiminėti masturbacija. Pats Al- 
bertas Didysis rašo, kad apie keturioliktuosius savo gyvenimo 
metus mergaitės pradeda geisti sueities, tačiau sėkla neišsiskiria. 

Ir priduria, kad kai kurios, negalėdamos turėti lytinių santykių, 
„dirginasi pirštais ar kitais instrumentais, kol trynimo sukelta 
šiluma neatlaisvina visų takų ir kol nepašalinamas sėklos skystis 
ir jį lydintis karštis. Šitaip jų kirkšnys numalšinamos, ir merginos 
tampa doresnės.“ 

Taigi Albertas Didysis mano, kad merginai masturbacija yra 
terapijos priemonė. Apie malonumą nereikia nė kalbėti. Vyresnei 
moteriai — priešingai: anot Avicenos, toks būdas leidžia moteriai 
patirti orgazmą tuo pačiu metu, kaip ir jos partneris, jeigu jo 
ritmas pasirodo besąs per greitas. Dauguma autorių, mininčių 
šį metodą, teigia, kad moterys masturbuojasi instrumentais, 
imituojančiais vyro lyties organą, o ne dirgindamos klitorį. 

Vyro ir moters poliucijų reikšmė yra nevienoda, todėl jos ir 
vertinamos skirtingai. Tuščiai eikvodamas sėklą, vyras nusideda 
giminei, nes būtent jo sėkla leidžia ją pratęsti. Moteriai, išsiliejus 
sėklai, priešingai, palengvėja. Be to, visuomenės požiūriu ji iš- 
vengia rimtų pavojų. Iš tiesų juk daug moterų gyvena vienos, 
kai jų vyrai kariauja, keliauja po šventąsias vietas ar prekiauja. 
Moterų masturbacija tampa giminės grynumo garantija. 

Iš ankstyvųjų viduramžių penitencialų, t.y. nuodėmių ir baus- 
mių už jas sąrašų, neatrodo, kad masturbacija laikyta labai rimta 
nuodėme. Tačiau pradedant XIII amžiumi, teologai ima manyti, 
kad kalbama apie nusižengimą prigimčiai, taigi apie nusikal- 
timą, ir pakeičia savo nuomonę. O dėl poliucijos, tai lengvi- 
nančios aplinkybės šiuo atveju pripažįstamos vaikams. Apie 
1300 metus Kambrė vyskupijos klebonas gali atleisti už nusi- 
žengimą prigimčiai berniukams, kuriems dar nėra keturiolikos, 
ir merginoms iki dvidešimt penkerių metų amžiaus. Tai įrodo, 
kad dvasininkija taip pat laiko moters masturbaciją ne tokia 
svarbia kaip vyrų. 

Po šimto metų kritika labai pagyvėja. Savo Klausykloje (Con- 
fessionnal) Gersonas skiria denne poliucijai visą skyrių. „Są- 
žinės apyskaitoje atsižvelgiant į didžiąsias nuodėmes“ jis kalba 
apie gašlumą, masturbaciją ir poliuciją, „bjaurų ir šlykštų nusi- 
dėjimą prigimčiai, ir nesvarbu, ar tai padaro vienas, ar keli 
asmenys; reikia išpažinti jį aiškiai ir tiksliai, kitaip gresia pragaro 
kančios“. 

Iš Gersono patarimų nuodėmklausiams sužinome apie mas- 
turbacijos dažnumą. „Jei jis nenorės atsakyti, klausk tiesiai ir 
aiškiai: „Bičiuli, ar tu Čiupinėji ir trini savo varpą, kaip kad daro 
vaikai?“ Jeigu jis atsakys tik, kad niekada nelaikė jos šitaip ir 
netrynė, toliau išpažinties klausyti nebūtina, nebent gėrintis juo 
ir sakant, kad tai neįtikėtina, ir raginant jį prisiminti sielos 
išganymą, nes jis yra Dievo akivaizdoje, o meluoti per išpažintį — 
labai sunki nuodėmė, ir kitus panašius dalykus.“ 

Patariama panašiai apklausti netgi vyresnio amžiaus vyrus ir 
moteris, mat patirtis rodo, kad „daug suaugusių apsikrėtė ta 
yda ir niekada anksčiau jos neišpažino: vieni — iš pradžių dėl 
atsargumo, paskui — per užmaršumą; kiti sakosi negalėję prisi- 
pažinti dėl didelio drovumo... daugelis teisinasi nežinojimu, esą 
niekada nei girdėję, nei žinoję, jog toks prisilietimas, kuriuo jie 
visiškai neketino kūniškai pažinti moterų, yra nuodėmė“. Taigi 
suaugusieji jau taip seniai atsisakė to būdo, kad spėjo jį pamiršti. 
Tačiau tie, kurie jo gėdijasi, tikriausiai jį tebepraktikuoja. Pa- 
galiau kai kurie net nenutuokia nusidedą. Tokia samprata pri- 
mena penitencialus: juose sakoma, kad svarbiausia - vengti 
santykių su moterimis, taigi masturbacija šiuo atveju tėra atleis- 
tina nuodėmė. 

Vadinasi, 1400 metų moralistai labai smerkia masturbaciją, 
netgi vaikų, nes ši galinti atstumti nuo vedybų ir palikuonių 
pradėjimo „šlykščiu malonumu, kurį ji teikia“. Malonumu, 
kurio galima siekti ir su tos pačios lyties asmenimis. 


Homoseksualizmas 


Gydytojai nelabai mėgsta kalbėti apie nenormalius santykius, 
nes tai yra ne medicinos, o etikos sritis. Kalbėdamas apie ne- 
natūralius malonumus, Tomas Akvinietis pabrėžia, kad ydos 
priežastis gali būti arba kūnas (ligos ar netikusio temperamento 
atveju), arba siela: „pavyzdžiui, tų, kurie iš papratimo jaučia 
malonumą valgydami panašius į save, santykiaudami su gy- 
vuliais, tos pačios lyties asmenimis ar atlikdami kitokius daly- 
kus, prieštaraujančius žmogaus prigimčiai“. Homoseksualiz- 

mas, minimas šalia zoofilijos ir antropofagijos, nėra liga. Tai ne 
terapijos sritis, nes homoseksualizmą lemia sielos nuosmukis. 

Vis dėlto medicina jo visiškai neignoruoja. Bet dauguma 
Avicenos Kanono (Canon), kur homoseksualizmas minimas ne 
kartą, komentuotojų kalba labai santūriai. Kiek plačiau apie jį 
rašo XV amžiaus gydytojas Jacques’as Despars'as. Papildyda- 
mas Avicenos siūlytą gydymą, jis detaliai nagrinėja, kokioms 
bausmėms turėtų būti pasmerkti homoseksualai. Pirmiausia rei- 
kėtų plūdimu ir smerkimu sukelti jiems liūdesį, paskui kankinti 
verčiant badauti, varginti neleidžiant miegoti, įmesti juos į kalė- 
jimą, pagaliau - dažnai ir iki kraujo plakti rimbu ar rykštėmis. 
Šitaip aiškindamas Avicenos tekstą, Despars'as šviečia neiš- 
manėlius, tačiau dauguma kolegų neseka jo pavyzdžiu. Jis pats, 
kalbėdamas apie pedofiliją, perteikia Avicenos tekstą, o paskui 
priduria, kad galėtų papasakoti apie daugelį kitų homosek- 
sualinių sueičių rūšių, tačiau norėtų tai nutylėti, nes žmogus iš 
prigimties linkęs į blogį ir geidžia naujų gašlybių; taigi apie jas 
išgirdęs, dar jų griebtųsi. Tokie pat atsargūs turi būti ir nuo- 
dėmklausiai: suteikiant per daug informacijos, rizikuojama 
supažindinti vyrus ir moteris su nuodėmėmis, kurių jie dar nė 
neįtaria egzistuojant. 

Tačiau Despars’ui atrodo, kad informacija būtina tuo atveju, 
jeigu vyras nesuteikia savo partnerei malonumo. Preciziškai 
išnagrinėjęs Avicenos tekstą, jis nurodo, kad gerinti lytinius 
santykius ir išvengti neteisėtų ryšių padėtų lesbianizmas. Taigi 
lesbianizmas, kaip ir masturbacija, smerkiamas santykinai. Tai 
liudija įvairūs tekstai. Jauna moteris aiškina, kodėl atsidūrė 
skaistykloje: „Kai buvau dar jaunutė, paklusau gėdingo gašlumo 
gundymams ir atlikau gėdingų veiksmų su savo bendraamžėmis. 
Deja, netrukus tai pamiršau ir nors išpažinau kunigui, bet neat- 
gailavau.“ Tačiau juk ji - ne pragare, vadinasi, bus išganyta, kai 
atliks bausmę. Pagrindinis jos pasiteisinimas - ji nusidėjo būda- 
ma visai jauna. Šis atlaidumas moterims gana ryškus 1300-1310 
metais Kambrė vyskupijoje galiojusiame nuodėmių, už kurias 
išrišimą gali duoti tik tam tikras dvasininkas, sąraše: 

vyskupas gali atleisti nuodėmes nusižengusiems prigimčiai 
vyrams, kuriems per dvidešimt; 

nuodėmklausys gali atleisti nuodėmes prigimčiai padariu- 
sioms bet kokio amžiaus moterims ir dvidešimties metų nesu- 
laukusiems vyrams, t.y. jaunuoliams ar paaugliams; 

klebonas gali išrišti nusižengus prigimčiai, jeigu nusidėjėlis/ė: 
1) dar vaikas, 2) berniukui dar nesuėjo keturiolika, o mergaitei — 
dvidešimt penkeri. 

Ar homoseksualizmas buvo paplitęs viduramžiais? 

Antikos erotika nekenčia moters; nepasitikima nei ja, nei jos 
įžiebiama aistra. Žinoma, pripažįstama, kad moteris gali būti 
geidulingos fizinės palaimos šaltinis. Tačiau homoseksuali drau- 
gystė visada varžėsi su heteroseksualia aistra — beje, viena kitai 
nekliudydamos. II amžiaus pradžioje Plutarchas vieno savo Mo- 
ralijų (Moralia) personažo lūpomis sako: „Vienintelė tikroji 
meilė — tai jaunuolių meilė... O toji prėska, tik namuose tetin- 
kanti aistra, kuri valandų valandas praleidžia moterų lovoje 
nuolat stengdamasi joms patikti ir netekdama bet kokio vyriš- 
kumo - tokia meilė nusipelno paniekos... Meilė yra graži ir kilni, 
o malonumas - vulgarus ir vergiškas.“ Vadinasi, meilė galima 
tik palaikant homoseksualius santykius, o heteroseksualumo 
rezultatas viso labo - tik malonumas. 

Anot Johno Boswello, iki XIII amžiaus homoseksualizmas 
buvo labai paplitęs krikščioniškuose Vakaruose, tačiau nebuvo 
griežtai smerkiamas. Šv. Jonas Auksaburnis vienintelis iš Baž- 
nyčios Tėvų kalbėjo apie savo homoseksualizmą. Regis, jis 
kritikavo homoseksualizmą pirmiausia turėdamas galvoje as- 
menų lytį, o ne nenorą pradėti naują gyvybę. Tačiau jis menkai 
paveikė vėlesnius teologus. Beje, savotiškas paradoksas — jis 
smerkia lytinį malonumą, nes visos aistros esančios gėdingos, 
o homoseksualinius santykius kritikuoja už tai, kad šie neteikią 
malonumo. 

Taigi atrodo, kad meilės ir erotikos atžvilgiu egzistuoja tole- 
rantiška krikščioniška tradicija. Boswellas teigia, kad peniten- 
cialuose homoseksualizmas, palyginti su kitomis nuodėmėmis, 
neturi jokių nuolaidų. Jis cituoja Grigaliaus III (VIII amžius) 
penitencialą, kuriame skiriama šimto šešiasdešimties dienų 
bausmė už lesbianizmą; vyras už homoseksualizmą atgailauti 
turi ne daugiau kaip vienus metus. Tuo tarpu nusidėjęs ho- 

moseksualizmu kunigas - trejus metus. Anot šv. Kolombano, 
pasaulietis, santykiavęs su vyru kaip su moterimi, turi pasnin- 
kauti septynerius metus: pirmus trejus privalo misti vien duona 
ir vandeniu su trupučiu druskos bei džiovintomis daržovėmis. 
Kitus ketverius metus turi susilaikyti nuo vyno ir mėsos. O 
Beda (VII amžius) ypač daug dėmesio skiria sodomijai. Taip 
nusidėjusieji pasmerkiami ketverius metus pasninkauti, o vie- 
nuoliai ar pakartotinai nusidėjusieji privalą pasninkauti sep- 
tynerius metus. Lesbietės turi atgailauti trejus metus; jeigu jos 
vienuolės — septynerius. Homoseksualizmas smerkiamas ir re- 
gėjimuose. Vienuolis Wettis, miręs Reichenau 824 metais, pa- 
reiškia, esą keliaudamas į aną pasaulį, girdėjęs angelą jam 
sakant, kad niekas taip neįžeidžia Dievo, kaip nusižengimas 
prigimčiai: ši užkrečiama liga užmuša sielas, suteptas vyrų 
poravimusi. 

Nuo XI amžiaus ima ryškėti dvi priešingos pozicijos. Vieni, 
sekdami šv. Jonu Auksaburniu, smerkia homoseksualizmą ir 
laiko jį itin sunkia nuodėme. O kiti stengiasi parodyti teigiamą 
jo aspektą. 

Apie 1051 metus šv. Petras Damianas sukuria ilgą traktatą 
Knyga apie Gomorą (Le Livre de Gomorrbe), kurioje kritikuoja 
būtent lytinius santykius tarp vyrų, ypač tarp dvasininkų. Tuos 
santykius jis aprašo nepaprastai detaliai. Šv. Petras Damianas 
kaltina kunigus santykiaujant su tais, kuriems dvasiškai vado- 
vauja, ir tvirtina, esą daug dvasininkų, norėdami išvengti Bažny- 
čios bausmių, eina išpažinties pas kitus dvasininkus homosek- 
sualistus. Ši yda esanti visų bjauriausia. Kreipdamasis į popiežių 
Leoną IX, jis prašo pašalinti iš Bažnyčios visus dvasininkus, kaltus 
dėl homoseksualizmo nuodėmės, tačiau to nepasiekia. 

Anuo metu homoseksualizmas dažnas ir vienuolynuose. Ri- 
jevo cistersų vienuolyno abatas Aelredas stengiasi įrodyti meilės 
tarp tos pačios lyties asmenų reikšmę. Beje, jis pats jautė stiprų 
potraukį vyrams ir kartais netgi pereidavo prie veiksmų siekdamas 
malonumo „tada, kai žemos kūniškos paskatos ir trykštantis 
paauglystės šaltinis sukeldavo geismo debesį“. Pagaliau Aelredas 
nutaria atsisakyti pasaulietiškosios meilės dėl Dievo — ne todėl, 
kad ta meilė mažiau jį patenkina, o dėl jos efemeriškumo. 

Turo arkivyskupas Hildebert'as de Lavardinas leidžia aiškiai 
suprasti, kad homoseksualizmas nesvetimas daugeliui netgi labai 
žymių asmenų. 


Daugybė Ganimedy garbina daugybę altorių, o Junona ap- 
gailestauja nebegaunanti to, prie ko buvo pripratusi. 

Jaunuolis, subrendęs vyras, senis susitepa šia nedorybe, ir 
nesvarbu nei rangas, nei padetis - visur tokių yra. 


Lotyniškuose tekstuose dažnai lyginami įvairių meilės rūšių 
privalumai. Svarbiausias iš šių tekstų - Ginčas tarp Ganimedo 
ir Elenos (Débat entre Ganymėde et Hélène). Tai labai populiari, 
ne kartą perrašyta poema. Ji padarė didelę įtaką vėlesniems 
autoriams. Abiejų pusių argumentai dažnai paneigia vienas kitą. 
Heteroseksualios poros pranašumas - ji gali pradėti naują gy- 
vybę. Bet labiausiai Elena kritikuoja sau malonumo siekiantį 
berniuką už godumą: taigi jo elgesys atrodytų ne toks smerk- 
tinas, jei būtų pagrįstas meile. 


Ji, kupina geismo ir pasiruošusi lovos malonumams, jau kuris 
laikas jaučia meilės geluonį. 

Nepaprastas Ganimedo grožis įžiebia joje ugnį, ir apėmęs ją 
karštis išsiveržia lauk. 


Ganimedas tvirtina: 


Palikite brandaus amžiaus vyrams pradeti sūnus, kad jais 
veliau džiaugtysi jaunuoliai; jaunuoliai trokšta juos turėti visai 
skaistutėlius. Žaidimą, kurį žaidžiame, sugalvojo dievai, o šian- 
dien juo smaginasi pirmieji ir geriausieji. 

Kitame tekste nurodoma, kad homoseksualios meilės centrai 


yra Šartras, Orleanas ir Paryžius: 


Tepražūva Šartras ir Sansas. Ten, viešnamyje, parsidavinėja 
Adonis, ten prostitucija užsiima vyrai. Kilnus miestas, ypatingas 
miestas Paryžius, apsikrètes ta yda, džiūgauja apvesdindamas 

jauną ponaitį. O tu, Orleane, esi iškalbingiausias iš visų šių 
miestų, tu, kurs save žudai, kad tik tuo nusikaltimu išgarsėtum. 


Nuo XIII amžiaus nuomonė dėl homoseksualizmo ima smar- 
kiai keistis. Trečiajame Laterano Susirinkime 1179 metais jau 
paskelbiamas nuosprendis, atrodo, taikytinas homoseksualams. 
„Kiekvienas, pripažintas kaltu nusižengęs prigimčiai, bus nubaus- 
tas: jeigu jis yra kunigas, tai vėl taps pasauliečiu arba bus užda- 
rytas vienuolynan, kad atliktų atgailą, o jei jis - pasaulietis, tai 
bus ekskomunikuotas ir atskirtas nuo tikinčiųjų bendrijos.“ Smū- 
gis homoseksualams yra netiesioginė kryžiaus žygių įsiūbuotų 
jausmų pasekmė. Iš tiesų daugelyje vakariečių tekstų musulmonai 
kaltinami nežabotu seksualumu. Anot Jacgues*o Vitry, Mahome- 
tas, „prigimties priešas, įskiepijo savo tautai sodomijos ydą. Jie 
verčia santykiauti su jais ne tik abiejų lyčių žmones, bet ir gyvulius.“ 

Dauguma XIII amžiaus vakariečių teisynų liudija, kad pa- 
žiūra į homoseksualizmą keičiasi. Prancūzijoje, Orleano teisės 
mokykloje, paskelbiamas kodeksas, pagal kurį pirmąkart nusi- 
kaltusiajam numatoma bausmė kastravimas (be abejo, sėklidžių 
pašalinimas), antrąkart nusikaltusiajam šalinamas lyties organas 
(be abejo, penis), o trečiąkart nusikaltęs turi būti sudegintas ant 
laužo. Tas pats taikoma ir moterims, tačiau, turint galvoje mo- 
ters anatomiją, bausmę, taikomą už pirmą ar antrą nusidėjimus, 
sunkiau įsivaizduoti. Be to, nusikaltėlio turtas turi būti konfis- 
kuotas ir atiduotas valdovui. Taigi karaliai, kuriems amžinai 
trūksta lėšų, tiesiog skatinami išnaikinti homoseksualizmą savo 
valstybėse. 

Tačiau šie labai griežti įstatymai taikyti nenuosekliai. Taip 
yra todėl, nes manoma, jog lytiniai nusikaltimai yra Bažnyčios 
jurisdikcijos kompetencija. 


Zoofilija 


Penitencialuose apie zoofilija kartais rašoma gana išsamiai. 
Apie 543-615 metus Kolombanas zoofilijos nusikaltimą atlikusį 
vedusį pasaulietį verčia pasninkauti visus metus, o jei nusikaltė- 
lis yra viengungis — pusę metų. Praėjus keturiems šimtmečiams 

Burchardas iš Vormso (Burchard de Worms) pasirodo esąs griež- 
tesnis: „Ar ištvirkavai su vyrais arba su gyvuliais, t.y. kumele, 
karve, asile ar bet kuriuo kitu gyvuliu? Jeigu padarei tai vieną ar 
du kartus ir jei neturi žmonos, kuri numalšintų tavo geidulius, tai 
pasninkausi keturiasdešimt dienų misdamas duona ir vandeniu ir 
visą laiką atgailausi. Jei buvai vedęs, pasninkausi nustatytomis 
dienomis dešimt metų. Jeigu turėjai įprotį šitaip nusikalsti, pasnin- 
kausi penkiolika metų. Jeigu įvykdei šį aktą būdamas jaunas, 
pasninkausi šimtą dienų misdamas duona ir vandeniu.“ 

Medikai šiuo klausimu tyli, nes zoofilija yra nuodėmė. Ma- 
lonės raštuose ji minima anaiptol ne kaip išimtinis atvejis, o 
dažnai pateikiama kaip šėtono inspiruotas veiksmas. Perrot 
Pichono tarno, vardu taip pat Perrot, kaltę švelnina lengvi- 
nančios aplinkybės: pirmiausia jis jaunas, antra - auka tapo 
susapnavęs, kad jį sugundė nelabasis. Tačiau šį kartą, skirtingai 
nuo regėjimų, sukeliančių naktines poliucijas, viskas įvyko die- 
ną. Bet abiem atvejais nusikaltimo šaltinis yra sapnas: esmė ta, 
kad jaunuolis nusikalto nesąmoningai. Jis negalėjo suvokti atlie- 
kamo akto malonumo: „Vargšas tarnas, pablūdęs ir viską pa- 
miršęs, įėjo į tvartą, kur buvo uždaryta karvė. Čia jis, sutrikęs it 
beprotis, išbuvo ilgai ir, nelabojo sugundytas, visiškai nesusi- 
vokdamas, kūniškai santykiavo su ta karve, ir tik vieną kartą.“ 
Būtent dėl savo visiško nesusigaudymo jis peržengia aplinkinių 
priimtas lytinio elgesio normas. 


Mazochizmas 


Šis anachroniškai pavartotas terminas kilęs iš Kailiniuotosios 
Veneros (Venus à la fourrure) autoriaus Leopoldo von Sacher 
Masocho pavardės. Jis reiškia tą patį, kas ligi tol buvo vadinama 
algolagnija. Jeanas-Jacques’as Rousseau pirmasis viešai prisi- 
pažino esąs jos šalininkas. „Keisčiausia, kad ši bausmė privertė 
mane dar labiau pamilti tą, kuri mane nubaudė, nes skausmas ir 
net gėda sukėlė man tokį geismą, jog aš ne tiek bijojau vėl būti 
tos pačios rankos nubaustas, kiek šito troškau“, - rašo jis savo 
Išpažintyje. 

Ar šis iš kančios atsiradęs malonumas jau minimas viduram- 
žių autorių kūriniuose? Atsakymo į klausimą galima ieškoti tik 
literatūriniuose šaltiniuose, nes jokioje autobiografijoje į tokias 
intymias detales nesileidžiama. 

Tradiciškai tvirtinama, esą meilė verčia kentėti, ypač jei ji be 
atsako. Trubadūras Cercamonas pareiškia: „Aš džiaugiuosi, kai 
ji mane veda iš proto, kai verčia dykinėti ir tuščiai laukti. Man 
patinka, kai ji iš manęs šaiposi, kai verčia mane sukiotis it 
vėtrungė, nes po tiek blogio sulauksiu ir gėrio, dargi nedelsiant, 
jei tokia bus jos valia.“ Bet Cercamonas nesimėgauja skausmu; 
jei jis ir leidžiasi savo damos kankinamas, tai tik todel, kad tikisi 
Iš jos vaisto nuo tų kančių. 

Bernard'as de Ventadouras tvirtina: „Ši meilė taip švelniai per- 
veria man širdį ir atrodo tokia saldi.“ Viena vertus, jis vergauja 
meilei ir prašo jos iš savo damos, kita vertus, šventvagiškai dievina 
ją, bet visa tai tėra tik stilistiniai perdėjimai. 

Arnaut Danielis eina dar toliau: „Ačiū, Meile, nes dabar tu 
mane priimi, nors ir kur kas vėliau, nei būčiau norėjęs; vis tiek 
esu tau dėkingas, nes mane degina tokia ugnis, kurios nenoriu 
matyti užgęstant.“ 

Kankintis iš meilės kitam žmogui yra neišvengiama; perskaitę 
ne vien trubadūrų, bet ir gausybę kitų kūrinių, kad ir jau minėtą 
Rožės romaną ar Flamenką, rastume daugybę pavyzdžių. Betgi 
iškrypimu laikomi tik tie atvejai, kai nuo skausmo vaistų nebe- 
ieškoma, kai skausmui sukelti naudojamos dirbtinės priemonės, 
kai reikalaujama rimbo, kaip tai darė Masochas. Literatūri- 
niuose viduramžių veikaluose tokie dalykai neminimi. Gal todėl, 
kad niekas nedrįso prisipažinti?.. 

Aiškiausiai ir tiesiogiai su malonumo sąvoka asocijuojasi 
meilės malonumai, tačiau teokratinė pasaulio vizija, valdanti 
viduramžius tiek dvasiniu, tiek žemišku aspektu (jau pirmoje 
dalyje matėme, kad Bažnyčia neišvengiamai kišasi net į malo- 
numo formų aprašymą), tikrai nėra jiems palanki. Bet mes iš 
patirties žinome, kad kiekvienas gyvenime siekia malonumo, tad 
ar viduramžių žmonės, taip pat iš kūno ir kraujo, jo atsisa- 
kydavo, tiksliau - ar pajėgdavo atsisakyti? 


ANTROJI DALIS 


Bažnyčia 
ir malonumo 
atsisakymas 


* 4 * 
DVASININKIJA IR LYTINIS 
GYVENIMAS 


„Veiskitės ir dauginkitės.“ 

Šis Dievo įsakymas skatina žmones suteikti gyvybę naujai 
būtybei, savo palikuoniui. Jeigu, kaip matėme, Bažnyčia smerkia 
nenormalų lytinį aktą, logiška, kad ji gali pritarti tik žmonių 
kūniškam santykiavimui susituokus. Bet ar kūniški santykiai gali 
būti malonumas? 


Principai 


Motyvuojant, kodėl smerkiama dauguma lytinio gyvenimo 
formų ir būdų, remiamasi Biblija. Jau apaštalas Jonas dvasią 
priešina kūnui. „Gyvastis yra dvasia, kūnas - niekas.“ Šv. Pau- 
lius teigia: „Jis [Dievas] atsiuntė savo Sūnų nuodėmingo kūno 
pavidalu ir nuodėmei įveikti pasmerkė nuodėmę kūne... Kurie 
gyvena pagal kūną, tie rūpinasi kūno reikalais, o kurie gyvena 
pagal dvasią - dvasios reikalais. Kūno siekimai veda į mirtį, o 
dvasios siekimai - į gyvenimą ir ramybę. Kūno siekimai priešiški 
Dievui; jie nepaklūsta Dievo įstatymui ir net negali paklusti. Kas 
gyvena kūniškai, negali patikti Dievui.“* Popiežius Grigalius 
Didysis VII amžiaus pradžioje kalba dar aiškiau: „Kas yra siera, 
jei ne ugnies maistas? Kas gi palaiko ugnį, kad ji skleistų tokį 
dvoką? Ką kita mes vadiname siera, jei ne kūniškąją nuodėmę?“ 


* Visos citatos iš Šventojo Rašto paimtos iš Šventasis Raštas, Vilnius: Katalikų 
pasaulis, 1998. 

Tačiau viduramžiai nepaveldi iš Biblijos tekstų, susijusių 
su sankcijomis prieš lytinį gyvenimą. Tiesa, viename Kunigų 
knygos skyriuje nagrinėjama lytinė nešvara — ne tik gonorėja, 
kuria apsikrečiama lytiškai santykiaujant, bet ir paprasčiausias 
vyro sėklos išsiliejimas bei moters mėnesinės. O visa tai, kas 
susiję su vaisingumu ir dauginimusi, yra paslaptinga ir šventa. 
Kitame skyriuje kalbama apie vedybinį ryšį, čia smerkiamas 
nuogumas, kraujomaiša, homoseksualizmas, zoofilija, sueitis 
moters mėnesinių metu, sodomija. „Nes tie, kurie tokias bjau- 
rybes daro, bus atskirti nuo savo tautos.“ O Ekleziasto knygoje 
ryškėja smarkus antifeminizmas: „Per moterį prasidėjo nuodėmė 
ir per ją visi mes mirsime.“ 

Tačiau Giesmių giesmėje šlovinama vedybinė meilė, kartais 
pereinanti į erotinį lygmenį: 


Kokia tu graži, kokia maloni! 

O meile, mano džiaugsme! 

Esi daili kaip palme! 

O tavo krūtys kaip kekės. 

Tariau: „Įlipsiu į palme, įsitversiu į jos šakas.“ 
Tebūna tavo krūtys kaip vynuogių kekes, 

tavo alsavimas tarsi obuolių dvelksmas, 

O tavo lūpos kaip geriausias vynas... 


Štai šitaip poemoje išreiškiama abipusė Mylimojo ir Myli- 
mosios meilė: jiedu susitinka ir išsiskiria, ieško vienas kito ir 
randa. Mokyti judėjų vyrai suprato šią nuostabią knygą per- 
keltine, alegorine prasme: Dievo meilė Izraeliui ir tautos meilė 
savo Dievui panašūs į sutuoktinių santykius. Senieji Bažnyčios 
autoriai pasekė jų pavyzdžiu, tačiau suvokė tą alegoriją kaip 
mistines Kristaus jungtuves su Bažnyčia. XII amžiuje, kurtua- 
zinės meilės epochoje, kai Giesmių giesmė yra labiausiai komen- 
tuojama Senojo Testamento dalis, šv. Bernardas primena, kad 
privalu įsiminti tik dvasinę interpretaciją. 

Naujajame Testamente, evangelijose retai kada užsimenama 
apie lytinį gyvenimą. Šlovinama monogaminė ir neišardoma san- 
tuoka, o svetimavimas smerkiamas. Šv. Matas skelbia: „Jūs esa- 
te girdėję, jog buvo pasakyta: Nesvetimauk! O aš jums sakau: 


DVASININKIJA IR LYTINIS GYVENIMAS * 59 


kiekvienas, kuris geidulingai žvelgia į moterį, jau svetimauja 
savo širdimi.“ 

Evangelistai prilygina skyrybas svetimavimui. Pavyzdžiui, šv. 
Matas sako: „... kuris atleidžia žmoną, - jei ne ištvirkavimo at- 
veju, - skatina ją svetimauti, ir jeigu kas atleistąją veda — sveti- 
mauja.“ Kristaus motina yra nekalta mergelė, o Kristus yra 
viengungis. 

Priešiški moteriai ir vedyboms argumentai viduramžiais dau- 
giausia perimti iš šv. Pauliaus laiškų. Tiesa, kalbėdamas apie 
kūniškąjį elementą, jis turi galvoje žmogišką prigimtį. Tačiau 
kūnas jam atrodo esąs pagrindinis nuodėmės šaltinis, o santuoka 
tėra kraštutinė priemonė: „Gerai daro vyras, neliesdamas mo- 
ters. Tačiau ištvirkavimui išvengti kiekvienas tegul turi sau žmo- 
ną ir kiekviena tegul turi sau vyrą. Tegul vyras atlieka pareigą 
žmonai, o žmona vyrui... Nesusituokusiems ir našlėms aš sakau: 
jie gerai padarys, pasilikdami tokie kaip aš. Bet jei negali susi- 
laikyti, tegul tuokiasi. Verčiau tuoktis negu degti.“ 

Norint išvengti amžinos mirties, reikia priešintis kūniškiems 
pavojams. „Taigi kūno darbai gerai žinomi - tai ištvirkavimas, 
nedorybės, paleistuvystė, stabmeldystė, magija, neapykanta, 
nesantaika, pavyduliavimas, pyktis, ginčai, nesutarimai, skili- 
mas, orgijos, lėbavimas ir panašūs dalykai. Aš jus įspėju, kaip 
jau įspėjau, kad tie, kurie taip daro, nepaveldės Dievo kara- 
lystės.“ (Versta iš Jeruzalės Biblijos.) 

Būtent šv. Pauliaus mokymas viduramžiais buvo iškreiptas 
(kūnas paverstas šėtono buveine ir įrankiu, tuo tarpu šv. Paulius 
tereikalavo jį gerbti) ir sukurta seksualumo hierarchija. Visiškai 
nepagrįstai pasinaudojusi parabole apie sėjėją, iš kurio grūdo 
išauga dar trisdešimt, šešiasdešimt ar šimtas — atsižvelgiant į 
žemę, kurion įbertas, - Bažnyčia iškelia į pirmą vietą nekaltas 
mergeles (esą užauginančias šimtą grūdų iš vieno), toliau - skais- 
tybėje gyvenantys žmonės (pvz., antrąkart neištekėjusios našlės), 
o paskutiniai šioje vertybių skalėje yra vedusieji. 

Kitos filosofinės sistemos, svetimos judėjų krikščionių, ypač 
stoikų pažiūroms, yra panašios į Bažnyčios skelbiamą doktriną. 
Besistengdamos išlaisvinti žmogų nuo bet kokio prisirišimo prie 
šio pasaulio būtybių ir daiktų, jos priešinasi visoms mintims apie 

kūniškąjį gėrį. Išminčius privalo vesti, to reikalauja ir gamta, ir 
prigimtis, bet tik tam, kad pratęstų save, o ne tam, kad patirtų 
malonumą. Kadangi santuoka yra draugystė, vyras neturi elgtis 
su savo žmona kaip su meiluže, - tvirtai pareiškia Seneka. Jį 
vėliau cituoja šv. Jeronimas. 

Taigi hedonizmas, t.y. tokia moralės sistema, pagal kurią 
malonumas yra aukščiausia vertybė, svarbiausias elgesio moty- 
vas ir gyvenimo tikslas, taikiai sugyvena su maltusizmu ir Grai- 
kijos miestuose, ir Romos imperijoje tuo metu, kai ten gimsta ir 
ima formuotis krikščionybė. Tėvas turi teisę nužudyti savo vaiką 
arba palikti jį gyvą, vaikžudystė nėra retenybė, kaip ir abortas 
ar kontracepcija. Tačiau kraštutinis maltusizmas neišvengiamai 
silpnina valstybės galybę, o valstybė linkusi skatinti savo piliečių 
gausėjimą ir bausti už celibatą bei nevaisingumą. Įstatyminę 
prievartą lydi moralinis spaudimas, nes viengungis įtarinėjamas 
ištvirkavimu; manoma, kad jis siekia vergiškos, perkamos meilės 
malonumo, kai nėra ko ir kalbėti apie naujos gyvybės pradėjimą. 
Atėnuose žmona skirta tam, kad gimdytų vaikus, o kurtizanės — 
kad teiktų malonumą. Romos teisė nurodo, kad santuokos tiks- 
las - vaikai. Taigi graikams ir romėnams žodžiai „malonumas“ 
ir „meilė“ įgauna tarsi menkinančią prasmę, ir jau atsiranda 
opozicija „malonumas/dauginimasis“. 

Ne vien tik stoikai išsakė tokias idėjas, bet būtent jie sukūrė 
darniausią doktriną. Neopitagoriškame traktate Apie visatos 
prigimtį (De la nature de l’univers) teigiama: „Itin tiksliai nu- 
statyta, kad mes santykiaujame ne dėl malonumo, o turėdami 
tikslą susilaukti palikuonių.“ Tame pačiame traktate truputį 
žemiau rašoma: „Lytiniai organai duoti žmogui ne malonumui 
patirti, o žmonių giminei pratęsti ir išsaugoti.“ 

Taip antikos, sutuoktinių elgesį priešinančios meilužių elge- 
siui, pozicija tampa prieštaringa - malonumas ir garbinamas, ir 
smerkiamas, ir pabrėžiama pareiga daugintis. 

Toks mąstymas būdingas judėjams krikščionims I mūsų eros 
amžiuje, ypač Filonui Aleksandriečiui (Philon d'Alexandrie), 
diasporos filosofui. Griežtai praktikuojantis žydas, žymus inte- 
lektualas, labai paveiktas Platono idėjų, jis atkakliai stengiasi 
įrodyti, kad biblinė tradicija ir graikų filosofija yra artimos ir 

siekia to paties tikslo. Stoikų pavyzdžiu, jis rodo pražūtingą 
meilės aistros pobūdį. Jis sako, kad Dievas laimina sutuoktinius, 
kurie susijungia turėdami tikslą užmegzti naują gyvybę, bet 
baudžia tuos, kurie santykiauja be saiko ir nežabotai. Kitame 
amžiuje, 165 metais, šv. Justinas rašo: „Mes, krikščionys, ve- 
dame tam, kad augintume vaikus, jei mes atsisakome santuokos, 
tai laikomės visiškos ir nuolatinės skaistybės.“ 

Analizuodami laikotarpį nuo evangelijų paskelbimo iki 
krikščionybės triumfo IV amžiuje, matome, kad kūną vis labiau 
imta priešinti dvasiai. Kūnas, tas pats kūnas, į kurį nužengė 
Kristus, kad atpirktų žmonijos kaltes, pirmiausia vaizduojamas 
ir įsivaizduojamas kaip paniekos vertas dalykas; išryškinamas 
lytinis žmogiškosios prigimties aspektas: tai, kas kūniška, tampa 
lytiška. Pirmapradė nuodėmė sutapatinama su kūniškąja. Šv. 
Augustinas daugel kartų teigia, kad ji persiduoda per gašlumą 
ir kad žmogus gavęs šį palikimą per lytinį aktą. 

Tuo pačiu metu stiprėja pagarba nekaltybei. Beje, anksty- 
viausia krikščioniška literatūra, kurioje kalbama apie seksua- 
lumą, skirta moterims. III amžiaus pradžioje Tertulianas (Tertu- 
Ilianus) rašo Apie skaisčių mergelių šydą (Sur le Voile des vierges), 
Kiprijonas — Apie nekaltų mergelių laikyseną (Sur la Tenue des 
vierges). O Metodijus Olimpietis, miręs 311 metais, pradeda 
veikalų ciklą apie skaistybę. Ši tema labai išplėtojama IV am- 
žiuje. Kreipdamasis į merginas, kurios turi pasirinkti vedybas arba 
nekaltybę, Jonas Auksaburnis nekalba apie susilaikymą — šiuo 
atveju tai neaktualu. O kai kalbama apie naëles, tai susilaikymui, 
kurio jis iš jų reikalauja, jis mano, gali kliudyti du dalykai: patirtas 
lytinis malonumas ir galimi jo prisiminimai. Jonas Auksaburnis 
tikrai tiki, kad patirtas malonumas pavergia moterį, ir aprašo 
atvejus, kai moterys nepajėgdavo išsiskirti su neištikimu vyru arba 
susitaikydavo su blogu jo elgesiu vien todėl, kad, norėdamos likti 
tarp Bažnyčios ganomų avelių, neturėjo teisės lytiškai santykiauti 
su kitu partneriu. Taigi Jonas Auksaburnis seka ginekologo Sora- 
no, teigiančio, kad susilaikyti lengva toms, kurios niekada nepa- 
tyrė meilės malonumų, mokymu. 

Kol vyskupai liaupsina skaistybės privalumus bei santuokos 
nemalonumus ir stengiasi atkalbėti mergaites tekėti, vyrai Egipto 

dykumose eksperimentuoja, kaip ištverti visišką susilaikymą. 
Vakarų kilmingieji, pasiteiravę savo gydytojų, kaip sumažinti 
lytinį aktyvumą, vyksta į Rytus arba kaupia patirtį. Pirmiesiems 
dykumos Tėvams kartais nepavykdavo išsaugoti skaistybės ir 
jie imdavo santykiauti su berniukais. Jiems taip pat teko kovoti 
su erotinėmis mintimis ir įvaizdžiais, išgarsintais šv. Antano 
gundymų. Kovą su lytiniu geidulingumu lydi priešinimasis sma- 
guriavimui valgiu ir gėrimu. Beje, argi maisto ir gėrimo per- 
teklius neskatina gašlumo)? Ši dviguba kova, kaip buvo pasakyta, 
padarys vyrą impotentą, o moterį frigidišką: tai galutinis aske- 
tiško gyvenimo rezultatas. 

Tokia pažiūra į lytinį gyvenimą, būtent - malonumo atsi- 
sakymas, yra labiausiai paplitusi vienos stoikų idėjos forma. Ją 
perėmė krikščionybe. 


Smerkiamas santuokinis malonumas 


Lytinio gyvenimo reikia gėdytis netgi susituokus. Šv. Jero- 
nimas, labai vertinamo XII amžiuje aštraus traktato, nukreipto 
prieš santuoką, autorius, atkartoja dviem šimtmečiais anksčiau 
sukurtą filosofo Seksto Empiriko tekstą, kuriame tvirtinama: 
„Svetimauja ir tas, kuris pernelyg karštai myli savo žmoną.“ Ir 
priduria: „Jeigu kalbėtume apie meilę kito žmonai, tai ji yra 
neleistina ir gėdinga; jei kalbėtume apie savo žmoną, gėdytis 
reikia pernelyg didelės meilės. Išmintingas vyras turi mylėti savo 
žmoną protingai, o ne aistringai. Tegu jis suvaldo savo geismin- 
gumą ir nepuola staigiai poruotis. Nėra nieko gėdingesnio, kaip 
mylėti savo žmoną it meilužę. Tegu tie, kurie sakosi susijungią 
su savo žmonomis valstybės ir žmonijos naudai, idant užaugintų 
vaikus, bent jau seka gyvulių pavyzdžiu ir negadina pradėtų 
vaikų, kai žmonos įsčios bus pilnos. Tesielgia jie su savo žmo- 
nomis ne kaip meilužiai, o kaip sutuoktiniai.“ 

Netgi vaidinimai-žaidimai liudija esant santuokinių fizinių 
malonumų apribojimus. „Vienas įsimylėjėlis gauna iš savo da- 
mos visas malones vien tik jų gražiai paprašęs, o kitas veda 
savąją, - kuriam tenka daugiau džiaugsmo?“ Į šį klausimą lai- 
mingąjį prašytoją vaidinąs žaidėjas atsako: 

Sutuoktinis, nori jis ar nenori, 
turi mylėt savo damą ne per daug uoliai. 
Blogai, jei kas tuo džiaugias pernelyg. 


Savo laiške šv. Augustinui Kenterberiečiui Grigalius Didysis 
(590-604) rašo apie santuokinio malonumo šlykštumą: „Mes 
neteigiame, kad santuoka ydinga. Tačiau kadangi ši įstatymų 
leidžiama vedybinė sąjunga negali įvykti be kūniško geismo, 
reikia susilaikyti nuo apsilankymo šventoje vietoje, nes gei- 
dulingumas jokiu būdu negali būti nekaltas. Iš tiesų tas, kuris 
pasakė: „Aš buvau pradėtas paleistuvystėje, o mano motina 
pagimdė mane nuodėmėje“, buvo gimęs ne iš svetimavimo ar 
paleistuvavimo, o iš teisėtos santuokos. Tačiau paleistuvyste jis 
vadina ne vedybinį gyvenimą, o susijusį su juo gašlumą. Išties 
yra daug dalykų, pripažintų nedraudžiamais ir teisėtais, tačiau 
mes negalime jų atlikti nesusitepę.“ 

Taigi „laikas, skirtas apsikabinti“, anot vieno šiuolaikinio 
istoriko, yra labai ribotas. Liturginiai metai ir moters ciklas 
diktuoja savo sąlygas sutuoktiniams santykiauti. Draudžiama 
mylėtis atliekant atgailą ar sekmadienio naktį, o kadangi san- 
tuokos tikslas — vaikai, draudžiama mylėtis nėštumo metu ir 
visą tą laikotarpį, kol kūdikis maitinamas motinos pienu. Taip 
pat draudžiama lytiškai santykiauti ir per mėnesines, - į jas 
viduramžių vyrai žiūri baisėdamiesi, nes jos esą pražūtingos. 

Taigi pasipila lytinio gyvenimo, netgi santuokinio, drau- 
dimai. Tai liudija penitencialai - tam tikrų nuodėmių ir bausmių 
už jas sąrašai. Seniausiame iki mūsų laikų iš VI amžiaus vidurio 
išlikusiame Finiano penitenciale skelbiama: „Mes raginame su- 
tuoktinius elgtis santūriai, nes nesantūri santuoka yra ne tikra 
santuoka, o nuodėmė. Santuoka Dievo duota ne mėgautis, o 
daugintis.“ 

Išsamiausią penitencialą, kurio įtaka buvo neabejotina ištisus 
šimtmečius, sudarė Vormso vyskupas Burchardas. Tai devynio- 
liktoji jo Dekreto (Dėcret), parašyto 1008-1012 metais, knyga. 
Nagrinėdamas netinkamą abiejų sutuoktinių elgesį, autorius rašo: 

„Ar santykiavai su savo žmona ar kita moterimi būdamas 
jai už nugaros, kaip daro šunys? Jei taip pasielgei, atgailausi 

dešimt dienų misdamas duona ir vandeniu.“ 

„Ar santykiavai su savo žmona jos mėnesinių metu? Jei taip, 
atgailausi dešimt dienų neimdamas burnon nieko kito, tik duoną 
ir vandenį. Jei tavo žmona nuėjo po gimdymo bažnyčion dar 
neatlikusi apsivalymo apeigų, ji atgailaus tiek dienų, kiek dar 
būtų turėjusi neiti į bažnyčią. O jeigu tu santykiavai su ja per 
tas dienas, atgailausi misdamas duona ir vandeniu dvidešimt 
dienų.“ 

„Ar santykiavai su savo žmona jos įsčiose sujudėjus kūdikiui? 
Ar likus bent jau keturiasdešimčiai dienų iki gimdymo? Jei taip, 
atgailausi misdamas duona ir vandeniu dvidešimt dienų.“ 

„Ar santykiavai su savo žmona, kai buvo jau žymu, jog ji 
pastojo? Jei taip, atgailausi dešimt dienų misdamas duona ir 
vandeniu.“ 

„Ar santykiavai su savo žmona Viešpaties dieną? Jei taip, 
atgailausi misdamas duona ir vandeniu keturias dienas.“ 

„Ar nusidėjai su savo žmona per gavėnią? Turi atgailauti 
keturiasdešimt dienų misdamas duona ir vandeniu arba atiduoti 
dvidešimt šešis sū išmaldos. Jeigu padarei tai pasigėręs, atgai- 
lausi misdamas duona ir vandeniu dvidešimt dienų. Tu turi 
laikytis skaistybės likus dvidešimčiai dienų ligi Kalėdų ir kiek- 
vieną sekmadienį, ir per visus įstatymo nustatytus pasninkus, ir 
apaštalų gimimo dienomis, ir per pagrindines šventes, ir viešose 
vietose. Jeigu tu jos neišlaikei, atgailausi keturiasdešimt dienų 
misdamas duona ir vandeniu.“ 

Jeanas-Louis Flandrinas, remdamasis šiuo tekstu, apskai- 
čiavo, kad VIII amžiuje sutuoktiniai, norėdami vykdyti Baž- 
nyčios nurodymus, galėjo mylėtis tik devyniasdešimt vieną ar 
devyniasdešimt tris kartus per metus, neskaitant tų dienų, kai 
moteris buvo laikoma nešvaria. Jam atrodo labiau tikėtina, kad 
skaistybės buvo laikomasi tik sekmadieniais; tada lytinis gyve- 
nimas padvigubėtų ir sutuoktiniai galėtų sau leisti santykiauti 
šimtą aštuoniasdešimt keturis ar šimtą aštuoniasdešimt penkis 
kartus per metus. Kita vertus, atrodo, kad vyksta tam tikri 
pokyčiai skirstant lytiniams santykiams skirtą laiką: tris ilgus 
susilaikymo laikotarpius (tris gavėnias: prieš Kalėdas, Velykas 
ir Sekmines) keičia trumpesni laiko tarpai. 

Tokie nurodymai atspindi mentalitetą, kurį geriau suvokti 
leis viena asmenybė, būtent - Petras Damianas, kone Burchardo 
amžininkas, nes gyveno 1007-1072 metais. Damianas, kaip ir 
daugelis jo amžininkų, mano, kad žmogus buvo sukurtas kaip 
puolusių angelų pakaitalas. Angeliškoji prigimtis lemia žmogaus 
dvasios egzistavimą ir kontempliatyvų gyvenimą, o žmogiško- 
sios prigimties ypatybės yra nuopuolio rezultatas. Damianas 
dažnai pabrėžia, kad žmogų sudaro dvi substancijos: viena že- 
mesnio lygio, kita - aukštesnio. Siela, dvasia jam atrodo esan- 
čios dieviškos prigimties; siela duota iš aukščiau, iš esmės esanti 
kitokia nei kūnas, kuris iš tiesų prilyginamas mėšlui. Į sutuoktinį 
kreipiamasi šitaip: „Apsvarstyk, bejėgi ar greičiau netekęs vyriš- 
kumo žmogau, ko sieki, ir žinok, kad tai, ko trokšti, ryjamas 
geidulių ugnies, yra dulkės ir pelenai; kai tu imi į glėbį moters 
kūną, pagalvok apie kruvinus pūlius ir nepakenčiamą dvoką, 
kuriais ji netrukus pavirs, idant to būsimo puvėsio vaizdas leistų 
tau išmintingai niekinti maskaradinius teatrinio grožio apda- 
rus.“ Beje, Damianas smerkia ir būdą, kuriuo žmogaus kūnas 
susiformuoja motinos įsčiose. Pacitavęs ištrauką iš Išminties 
knygos: „Motinos įsčiose gavau trapią prigimtį, per dešimt mė- 
nesių — kūną ir kraują, iš vyro sėklos ir malonumo, kuris lydi 
vedybas“, jis komentuoja: „Kuris, galvodamas apie tokią ne- 
švankią savo kilmės šlykštynę, nebūtų priverstas pripažinti, kad 
yra ne kas kitas, kaip puvėsis?“ 

Tad visiškai nenuostabu, kad Damianas yra ryžtingas bet 
kokių fizinio malonumo formų priešininkas. Jo akimis, fizinis 
malonumas yra dorybės priešas ir kyla iš mūsų ištvirkimo. 

Robert'as Bultot - jo darbu mes ir vadovaujamės - parodo, 
jog Damianui lytinis gyvenimas yra ne kas kita, kaip ydingas 
gašlumas. Jis jį toleruoja, bet nenoromis, tik dėl dauginimosi. 
Lytinę veiklą prilygina mitybai ir gėrimui. Norą susituokti 
traktuoja kaip gašlumą. Priešiškai vertindamas lytiškai santy- 
kiaujant patiriamą malonumą, jis laiko gimdymo skausmus 
atpildu už šį malonumą. Laiške popiežiui Aleksandrui II jis 
ilgai koneveikia „daugumą vyrų, kurie, sužinoję, jog įstatymas 
leidžia sudaryti santuoką, visai savęs nedrausmina atlikdami 
vedybinę pareigą ir nėra nuosaikūs santykiaudami su žmona, 

t.y. neapsiriboja palikuonių pradėjimu, bet tampa savo įgimto 
polinkio į malonumą vergais“. 

Vedybiniai santykiai tėra dauginimosi būdas. Net pateisin- 
damas juos tik dėl šio vienintelio tikslo, būtent dauginimosi, 
Damianas sutuoktinius vis tiek traktuoja kaip iš esmės blogai 
besielgiančius, kaip pasidavusius kūniškam malonumui: „Dau- 
guma tų, kurie vergauja kūniško potraukio geiduliams, trokšta 
palikti po savęs savo vardą palikuonių dėka.“ Nekaltybė yra 
gėris, o jos praradimas — blogis, net jeigu ji prarandama susi- 
tuokus. Lytinis geismas ir jo realizavimas veda į susitepimą ir 
nuodėmę, kad ir kokiomis sąlygomis tai vyktų. 

Šiomis aplinkybėmis malonumo sąvoka (to malonumo, kurį 
tiek daug Bažnyčios atstovų smerkia) niekaip nesušvelnintų 
situacijos. Huguccio, pagrindinis Graciano komentuotojas, labai 
aiškiai apibendrina šio kanonisto cituojamus tekstus: vedybiniai 
santykiai, „siekiant patenkinti savo geismą ar patirti malonumą, 
yra mirtina nuodėmė“. Viename anoniminiame traktate, para- 
šytame apie 1200 metus, minima, kad sutuoktinių santykia- 
vimas „dėl malonumo“ yra nusikalstamas ir laikomas sveti- 
mavimu. 

Kai kurie autoriai ne tik smerkia malonumą kaip sueities 
tikslą, jie traktuoja jį kaip nuodėmę, net jeigu tasai malonumas 
patiriamas siekiant palikuonių lytinio akto metu. Inocentas III, 
Huguccio mokinys, skelbia: „Kas gi nežino, kad sutuoktiniai 
niekada nesantykiauja nejausdami tam tikro kūniško geismo ir 
bjauraus gašlumo, teršiančio ir gadinančio apvaisintąją sėklą.“ 

Teologai prieina prie tos pačios išvados, tik ne taip tiesmukai. 
Pierre’as le Chantre'as ir jo mokinys kardinolas de Courçonas 
mano, kad lytinis aktas susideda iš dviejų fazių. Pradėję jį norė- 
dami turėti palikuonį, sutuoktiniai kažkurią akimirką paskęsta 
„kūniškame džiaugsme“ ir taip padaro atleistiną nuodėmę. Taip 
pat reikia suvokti skirtumą tarp to, kas mėgaujasi tuo malo- 
numu, ir to, kas jį tik pakenčia. Anot Vilhelmo iš Courcono, 
dievobaimingas vyras yra teisus būdamas nepatenkintas tuo, kad 
lytinio akto metu patyrė malonumą. Nenorėdamas nusidėti pra- 
dėdamas vaiką, jis pakęs malonumą, bet juo nesimėgaus. Pats 
Petras Lombardas teigia, kad Grigalius Didysis savo laiške rašo 

esą sueitis negali apsieiti be nuodėmės, nes ją visada lydi tam 
tikras malonumas. Tai, anot jo, dažnai pasitvirtinantis faktas. 
„Beveik neįmanoma rasti žmogaus, kuris kūniškai santykiautų 
kartais neperžengdamas ketinimo pradėti vaiką“, o tai jau yra 
nuodėmė, tiesa, atleistina. Taigi daugelis žymių autoritetų yra 
tos nuomonės, kad patirti malonumą lytiškai santykiaujant yra 
nuodėmė: kartais mirtina, kartais atleistina. 

Ši doktrina gyvuoja kitais šimtmečiais ir yra būdinga ne vien 
kanoniškosios teisės specialistams. Savo Kenterberio apsaky- 
muose (Contes de Canterbury) Chauceris perteikia ją dorybingo 
klebono lūpomis. Šis pareiškia, kad santykiauti ne tam, kad 
pradėtum naują gyvybę, atlygintum skolą ar išvengtum begė- 
dystės, o tik tam, kad patirtum malonumą, yra mirtina nuodėmė. 

O XV amžiuje Bernardinas Sienietis viename savo pamokslų 
kelia klausimą, ar vyras „gali naudotis savo žmona vien tik 
norėdamas malonumo“. Vyrai dažnai sako: „Kodėl gi man ne- 
pasidžiaugus savo gėrybėmis ir savo žmona?“ Į ,šį klausimą 
Bernardinas atsako: „Ji ne tavo, o Dievo.“ O „per dažnai ir 
pernelyg meiliai“ santykiauti yra nuodėmė, dargi mirtina. 

Vis dėlto nugali ne tokia griežta Augustino nuomonė: siekti 
malonumo - atleistina nuodėmė. Daugelis teologų ja seka, pa- 
vyzdžiui, Tomas Akvinietis, Bonaventūras, Pierre’as de la Palud 
ar Jeanas Gersonas. Tačiau nė vienas jų nemano, kad lytiniai 
santykiai padeda išvengti paleistuvystės. Susijungimas vien tik 
siekiant malonumo yra smerktinas. 

Teologai eina dar toliau: jie teigia, kad „pernelyg aistringas“ 
įsimylėjelis svetimauja, ir patikslina savo mintį sakydami: my- 
lintis pernelyg karštai, mirtinai nusidedama. Norint nustatyti, 
ar ta meilė jau pernelyg karšta, ar dar ne, siūlomi du kriterijai. 
Pirmas — meilė yra besaikė, kai vyras atiduoda pirmenybę są- 
jungai su savo Žmona, o ne sąjungai su Dievu kaip galutiniu 
tikslu. Tačiau toks apibrėžimas nepakankamai aiškus ir gali 
netgi reikšti, kad mirtina nuodėmė - atiduoti pirmenybę tik- 
rovei, o ne Dievui. 

Kitas kriterijus susijęs su emocinėmis aplinkybėmis. „Ar vy- 
ras norėtų lytiškai santykiauti su moterimi, kuri yra jo žmona, 
jei nebūtų jos vedęs?“ Jei vyras atsako teigiamai, vadinasi, jo 

meilė pernelyg karšta, pernelyg aistringa. „Vis dėlto sunku, — 
rašo Antonijus, - atsakyti į šį klausimą: juk jis yra tik vienas iš 
daugybės klausimų, leidžiančių spręsti, ar objektyvus elgesys 
turėjo tikslą išvengti pastojimo, t.y. nepradėti naujos gyvybės. 
Tuo atveju ši pernelyg karšta meilė pasireiškia tuo, kad žmona 
naudojamasi kaip prostitute.“ 

Dažnai smerkiama, kai asmuo, t.y. moteris, laikoma malo- 
numo įrankiu. Ir bent jau šiuo atveju malonumo atsisakymas 
prilygsta santuokinių vertybių gynimui. 

Pernelyg karšta meilė smerkiama, o apie saikingą apskritai 
nekalbama. Chaucerio aprašomas klebonas apibendrina drau- 
dimus, kai įnirtingai priešinamasi bet kokiai sąjungai „meilės 
malonumo dėlei“. Pats faktas, kad esi vedęs ar ištekėjusi, dar 
neduoda teisės lytiškai santykiauti. Kaip teigia klebonas, vyras ir 
moteris, susijungdami tik tam, kad susijungtų, padaro mirtiną 
nuodėmę. Taigi vienintelis sueities tikslas iš tiesų yra dauginimasis. 


Toleruojamas santuokinis malonumas* 


Jei viduramžių dvasininkai žiūri į seksualumą, netgi san- 
tuokinį, įtariai, tai todėl, kad bijo - o galbūt apgailestauja nie- 
kada nepatyrę! - malonumo, kurį šis teikia, jeigu ne nuolat, tai 
bent dažnai. Tačiau kai kurie mano, kad šis malonumas negali 
būti nuodėmė. 

Idėja, kad lytinis malonumas yra blogis, ypač dominuoja XII 
amžiaus pabaigoje. XIII amžiuje ši nuomonė kiek švelnėja. Vil- 
helmas d'Auxerre teigia, esą būtina, kad lytinis malonumas ne- 
patiktų, dar daugiau - jis turi būti nemalonus protui, idant lytinis 
aktas nebūtų traktuojamas kaip nuodėmė. Šv. Bonaventūras api- 
būdina šį teiginį kaip galimą, bet atmeta jį, nes laiko per daug 
griežtu. Malonumą reabilituoja tik Aristotelio doktrina. Būtent 
tokia dvasia parašytas ir šv. Tomo Akviniečio veikalas. 


+ 


Šiame skyriuje, kaip ir ankstesniame, remiamasi J.T. Noonan veikalu Kont- 
racepcija ir santuoka. Krikščioniškos minties evoliucija ar prieštaravimas 
(Contraception et mariage. Évolution ou contradiction dans la pensée chré- 
tienne). 


DVASININKIJA IR LYTINIS GYVENIMAS * 69 


Aristotelis supranta malonumą kaip subjektyvų jausmą, su- 
sijusį su kokio nors veiksmo įvykdymu. Kadangi pats savaime 
malonumas nėra veiksmas, jo negalima vertinti moralės aspektu. 
Tačiau veiksmas ir malonumas neatskiriami, nes, kaip skelbia 
graikų filosofas, „be veiklos nėra malonumo, ir kiekviena veikla 
teikia atitinkamą malonumą“. Vertindami veiksmą, turime įver- 
tinti ir jį lydintį malonumą. Malonumas, susijęs su tinkama 
veikla, yra geras; malonumas, susijęs su niekinga veikla, yra 
blogas. 

Tokios pačios nuomonės yra ir Tomas Akvinietis. Jis mėgina 
suderinti tikėjimą ir protą. Malonumą sukelia veiksmas, taigi 
privalu vienodai vertinti abu. Šiuos principus Tomas Akvinietis 
taiko ir lytiniam malonumui įvertinti. Jeigu vedybiniai santykiai 
yra geri, malonumas, kurį jie suteikia, taip pat geras: „Malo- 
numas, jaučiamas santuokinio lytinio akto metu, kad ir koks 
didelis būtų, neviršija dar prieš akto pradžią proto nustatytų 
ribų.“ Tomas netgi teigia, kad Dievas, norėdamas paskatinti 
žmogų atlikti aktą, kuriuo kompensuojami žmonių giminės nuos- 
toliai ir pradedama nauja gyvybė, sujungė sueitį ir malonumą. 

Tad kodėl siekti lytinio malonumo vis dėlto yra nuodėmė, 
nors ir atleistina? Tomas Akvinietis aiškina, kad malonios gali- 
mybės, kuriomis žmogus disponuoja, tikslingai paskirstytos at- 
sižvelgiant į jo gyvenimo būtinybes. Taigi nuosaikus žmogus 
veikia atsižvelgdamas į savo poreikius ir veikdamas jaučia ma- 
lonumą, tačiau veikia ne tam, kad pajustų malonumą. 

Ar malonumas kartais gali būti poreikiu? Aristotelis kėlė 
klausimą, ar žmogui leistina siekti malonumo norint atsipa- 
laiduoti. Tomas Akvinietis pripažįsta, kad pramoga ar poilsis 
yra ne tikslai, o priemonės, leidžiančios, pavyzdžiui, pasiruošti 
veiksmui. Tačiau teigdamas, kad „nuosaikus žmogus geidžia 
malonių dalykų norėdamas išsaugoti sveikatą ar gerą formą“, 
jis neatsako į klausimą, ar galima siekti lytinio malonumo kaip 
tarpinės grandies. 

Anglų pranciškonas Richardas Middletonas eina kur kas 
toliau. 1272 metais jis pateikia savo darbą, kuriame gina ma- 
lonumą kaip tikslą. Jis teigia, jog tokia yra kai kurių teologų 
nuomonė, ir pripažįsta, kad jai pagrįsti galima rasti pakankamai 

argumentų. Siekti nuosaikaus malonumo nereiškia pasiduoti 
gašlumui. Malonumas negali būti blogas savaime, kitaip nuo- 
saikumas, prislopinąs malonumą, nebebūtų laikomas dorybe. 
Galiausiai vyro susijungimas su savo žmona yra tyras, nes san- 
tuoka pašventinama jungtuvių metu. Taigi nuosaikus malonu- 
mas yra priimtinas santuokinės sueities tikslas. Šitaip patei- 
sinamas elgesys sutuoktinių, kurie santykiaudami negalvoja vien 
tik apie dauginimąsi. Tačiau Middletono idėjos du šimtmečius 
nesusilaukė atgarsio. 

XV amžiui įpusėjus, Pavyzdiniame vedusių pory gyvenime 
(La Vie exemplaire des couples mariés) pasireiškia nauja dvasia, 
naujas požiūris į minėtą problemą. Šio veikalo autorius — vie- 
nuolis Dionyzas Kartūzas (Dionysius Cartusianus), gyvenęs 
Olandijoje, Rurmondo vienuolyne. Jo knyga paremta tradicine 
teologija, kartu čia akivaizdus ir polinkis prisitaikyti prie krikš- 
čioniškų sutuoktinių poreikių. Dionyzas pabrėžia, kad santuoka 
yra gerai, tačiau primena, kad celibatas dar geriau. Santuokinis 
aktas yra labdaringas, kai sutuoktiniai turi tikslą pradėti kūdikį 
arba atlikti savo vedybinę pareigą. Santuokinė sueitis leistina 
norint, kad sutuoktiniai išvengtų ištvirkavimo. Vis dėlto nedera 
peržengti tam tikrų natūralių ribų. Bet autorius neapsiriboja tuo, 
kas jau pasakyta. Sutuoktinius turinti jungti: dvasinė meilė, nes 
jiedu turi trokšti būti išganyti; natūrali meilė, nes jie yra žmonės; 
socialinė meilė, nes jie gyvena kartu. Ar jie turi mylėti vienas 
kitą taip pat ir kūniška meile, pagrįsta pojūčių malonumu? 
Remdamasis Aristotelio teorija, Dionyzas mano: kadangi san- 
tuokinė sueitis yra gera, vedusieji gali mylėtis dėl abipusio ma- 
lonumo, kurį jie viens kitam suteikia. Todėl jis pripažįsta kūniš- 
kąją meilę. Tačiau jo veikalas, sukurtas vienuolyne, menkai 
tepaveikė akademinę teologiją. 

Vis dėlto tuo pačiu metu Middletono mintis apie malonumą 
perima ir išplėtoja Paryžiaus universiteto dėstytojas Martinas le 
Maistre'as, gyvenęs 1432-1481 metais. 

Le Maistre’as neatsižvelgia į Augustino suformuluotus santy- 
kiaujančių sutuoktinių ketinimų skirtumus. Reikia rasti aukso 
vidurį tarp dviejų kraštutinumų, t.y. tarp begėdiškumo ir bejaus- 
miškumo. Tas aukso vidurys ir yra „santuokinė skaistybė“. Le 

Maistre’o teigimu, sutuoktinių, neketinančių pradėti kūdikio, 
santykiavimas neprieštarauja santuokinei skaistybei, jeigu jie tai 
daro norėdami atlikti vedybinę pareigą, išvengti ištvirkavimo, 
turėti sveiką kūną ir įgyti dvasinę ramybę. 

Taigi Le Maistre'as atmeta daugumos nuomonę, esą sutuok- 
tinių santykiavimas norint išvengti ištvirkavimo yra atleistina 
nuodėmė, o santykiavimas malonumo dėlei - mirtina nuodėmė. 
Jis eina dar toliau: „Sakau, kad kuris nors gali trokšti patirti 
malonumą pirmiausia todėl, kad mėgsta jį, be to, todėl, kad 
nori išvengti nuobodulio ir melancholijos, atsirandančių to ma- 
lonumo negavus. Sutuoktinių santykiavimas, padedąs išvengti 
liūdesio, apimančio dėl lytinio malonumo stokos, nėra nuodė- 
mingas.“ Cituojantiesiems Augustiną ir Aristotelį Le Maistre’as 
atsako, kad Augustinas priešiškai žiūri tik į „nesaikingą“ santy- 
kiavimą ir į „nenormalius“ lytinius santykius, o Aristotelis ne- 
prieštarauja tam, kad žmogus mėgautųsi maloniais dalykais, 
jeigu jie naudingi kūnui ir sielai. Malonumas yra gėris; siekti 
malonumo nereiškia tarnauti geiduliams, atvirkščiai, tai reiškia 
kontroliuoti malonumą protu. 

Le Maistre'as tvirtina, kad jo argumentai neprieštarauja dau- 
ginimuisi, nes naują gyvybę lengviau pradėti kaip tik geros svei- 
katos žmonėms. O tiems, kurie abejoja, ar malonumo galima 
siekti kaip tikslo, susijusio su Dievu, jis atšauna, kad Aristotelis 
leidžia siekti malonumo doram tikslui, vadinasi, galima jo siekti 
vardan Dievo. 

Žinoma, Le Maistre’as yra atsargus: jis dangstosi Aristotelio 
autoritetu. Kartais jis lyg ir sutinka, kad vien tik malonumo 
siekimas lytinio akto metu yra atleistina nuodėmė, bet tuojau 
pat grįžta prie graikų filosofo, anot kurio, sveikas protas leidžia 
sueiti malonumo dėlei, kaip leidžia valgyti ėriuko mėsą ar avie- 
ną; svarbu, kad tai būtų daroma saikingai. 

Beje, nuomonė, esą lytiniai santykiai norint patirti malonumą 
yra mirtina nuodėmė, pasirodo besanti labai pavojinga. Iš tiesų 
tuomet žmogus, norėdamas pasimėgauti, mieliau rinksis kitą 
moterį, o ne savo žmoną. Šitaip Le Maistre’as pateisina santuokinį 
santykiavimą neketinant susilaukti palikuonio. Remdamasis pro- 
tu, jis panaikina ryšį tarp dauginimosi ir teisėto santykiavimo. 

Bet šis teiginys, prieštaravęs tūkstantmetei tradicijai, kitame 
amžiuje susilaukė tik priešiškumo. 

Socialiniu aspektu šitokių teorijų įtaka, be abejo, buvo nežy- 
mi. Valstiečiai, sudarantys didžiąją gyventojų dalį, susipažįsta 
su Bažnyčios mokymu klausydamiesi savo klebono pamokslų, 
keliaujančių pamokslininkų žodžio ir išpažinties pamokymų. 
Žinoma, daugelis valstiečių siekia malonumo suguldami su savo 
žmona, o dar dažniau — su tarnaitėmis, kaip liudija malonės 
raštai. Aristotelio teorijos ar universitetų atstovų samprotavi- 
mai — ne jų protui. 

Tačiau svarbu pabrėžti, kad nuo X amžiaus ima ryškėti daug 
tarpusavyje susijusių dalykų. Grigališkąja reforma siekta pa- 
daryti Bažnyčią nepriklausomą. Tam reikėjo įtikinti pasauliečius 
tuoktis, o dvasininkus - laikytis celibato. XII amžiuje, Bažnyčios 
pastangomis, triumfuoja neišardoma monogaminė, sutuokti- 
niams naudinga santuoka. Sumoje nuodėmklausiams (Somme 
pour confesseurs), sukurtoje apie 1210-1216 metus, Tomas iš 
Cobhemo (Thomas de Chobham) ragina žmonas naudotis inty- 
miausiomis akimirkomis „lovoje ir glėbesčiuojantis“ ir mokyti 
vyrus to, kas gera. Panašūs patarimai duodami ir vyrams. Šitaip 
pats lytinis aktas tampa santuokinio apaštalavimo priemone. 

Lytinio malonumo smerkimas ir eliminavimas tėra sude- 
damasis išsamesnės žemiškojo gyvenimo koncepcijos elementas. 


dh? 


PASAULIO NIEKINIMAS * 


Gyvenimas šioje žemėje tėra trumpas pasisvečiavimas, skirtas 
pasirengti amžinam gyvenimui. Svarbu rūpintis vien tik savo 
išganymu, gyventi tokį gyvenimą, kuris, kaip ir vienuolių eg- 
zistencija, kuo labiau priartėtų prie to amžinojo gyvenimo, kurį 
dorybinga sie la gyvens šalia Dievo. Taigi privalu atsisakyti, kaip 
matėme, visų malonumų, ir pirmiausia tų, kurie lydi santuokinę 
sueitį. Tai vadinamoji „pasaulio niekinimo“ doktrina, lotyniškai 
contemptus mundi. 


Įtaigi poema 


Labai tikėtina, kad Rožė iš Kano (Roger de Caen), benedik- 
tinas, didžiąją savo gyvenimo dalį praleidęs Beko abatijoje (Nor- 
mandija) — čia ir pasimirė maždaug 1095 metais - sukūrė Car- 
men de mundi contemptu - poemą, puikiai iliustruojančią šią 
doktriną. Jis nori priminti vienuoliams jų pasižadėjimus. Jo 
pamokymai atitinka bendrą žmogiškųjų dalykų neigimo kon- 
cepciją. Vienuolis, pasirinkęs atsisakyti šio pasaulio gėrybių, 
nebeturi trokšti efemeriškų dalykų. Kadangi jo tikslas - pelnyti 
dangų, teniekina jis žemę! Gyvenimas tėra nepaliaujama kova 
su tūkstančiu pagundų. 


* Apie tai žr. Roberto Bultot darbus, iš jų paimti ir šio skyriaus pradžioje ci- 
tuojami tekstai. 

Rožė griežtai smerkia bet kokį malonumą: „Nevalia mėgti 
ką nors, kas užganėdina pojūčius, nes tai, kas masina kūną, 
kenkia dvasiai, pasaulio džiaugsmai lemia amžiną kentėjimą, 
trumpas gyvenimas atima amžinąjį.“ Autorius visiškai negalvoja 
apie aukso vidurį tarp ištvirkavimo ir askezės, todėl smerkia ir 
teisėtus malonumus. 

Kas yra garbė, turtas, šlovė ir jaunystė? Grožis, kilnumas, 
jėga, moteris, plačios valdos, ištaigingos buveinės, brangak- 
meniai, auksas, sidabras? Galybė, išsamus mokslas, apgaulingi 
geiduliai, pats gyvenimas? Tai, ko negali atimti maras, vagis ar 
priešas, išplėšia mirtis. Ir Rožė paeiliui ima menkinti kiekvieną 
dalyką, galintį suteikti malonumą. 

Malonumas, kurį teikia garbė ir valdžia. Tie, kurie jį patiria, 
nebesuvokia žmonių gyvenimo. Jie mato tik tai, ką turi. Jie 
pamiršta, kas esą, t.y. pamiršta, kad jie taip pat mirtingi. Pati 
aukščiausia padėtis yra ir pati pavojingiausia: juk ir galingą medį 
išverčia vėtra, tuo tarpu kukli mirta lieka saugi. Žemiškos veik- 
los didybės ir siauro kapo kontrastas toks akivaizdus ir taip 
lengvai suvokiamas. Cezaris, kitados buvęs galingesnis už Vi- 
satą, po mirties sutilpo į mažytę urną pelenams. 

Turtas toks pat pavojingas kaip ir galybė. Rožė vaizduoja 
amžinai nerimaujantį turtuolį, gobšumo stumiamą nuo vieno 
nusikaltimo prie kito. Vargšas, priešingai, džiaugiasi ramybe. 
Žinoma, puikus drabužis negali paslėpti žmogaus ydų, tad Rožė 
nenori nė pažvelgti į tą grožį. 

Smerkiami stalo malonumai, rafinuoti valgiai, brangūs indai, 
prabangi aplinka, gyvas pokalbis, svečių dainavimas, melodingi 
muzikos instrumentų garsai. „Prisikimšęs valgių, išpampusiu 
pilvu, spindintis iš laimės, paršas skina nakties malonumus su 
kurtizanėmis.“ 

Nei šlovė, nei turtas, nei mokslas neapsaugo nuo mirties. 
Platonas atskleidė gamtos paslaptis, sukaupė daugybę žinių, o 
dabar iš jo liko tik pelenai. Visų didelių mąstytojų galas toks 
pat, kaip ir paprastų žmonių. 

O tas, kuris giriasi esąs tvirtas, sveikas ir drūtas, daugių 
daugiausia panašus į gyvulius: fiziniais savo sugebėjimasi jie mus 
netgi pranoksta. 

Jaunystė bemat dingsta. Paauglys greitai tampa sukriošusiu 
seniu. Grožį, keliantį pavojų dorybei, nusineša laikas. Tai pasa- 
kytina apie moterį, kurią šis autorius ilgai koneveikia, nes „ji 
savo klastingais kerais palaužia vyro jėgą ir dvasią“. Jinai keičia 
tai, ką dovanoja jai gamta. Rožė smerkia malonumą, patiriamą 
žiūrint į gražią moterį, smerkia jos pastangas pasigražinti da- 
žantis paakius arba skruostus, kad būtų skaistesni, persiveriant 
ausis, kad pasikabintų auskarus, pasninkaujant, kad veido oda 
atrodytų baltesnė. Jam nepriimtina, kai moteris dėl grožio pe- 
šioja antakius, šviesina plaukus, veržia krūtis, kad atrodytų 
standesnės. Rožė grįžta prie tradicinės temos: „Jeigu jos įsčios 
ir kiti viduriai būtų atverti, tu pamatytum, kokias šlykštynes 
dengia jos balta oda. Jei spindintis purpuras dengtų mėšlyną, ar 
atsirastų toks beprotis, kuris pamiltų mešlyną dėl tos dangos?“ 

Taigi žmogaus gyvenimas yra trumpas ir kupinas blogybių. 
Šaltis, karštis, badas, troškulys, mylimų ir artimų žmonių mirtys, 
ligos, nelaimingi atsitikimai... Liga sugriauna sveikatą. Mirtis 
padaro galą gyvenimui. Viskas, ką kvailiai brangina, yra taip 
menka. Vadinasi, reikia siekti išminčiaus vertų dalykų. 

Žmogus yra didis, bet tik dvasiškai. Būtent todėl, kad žemiš- 
koji realybė yra laikina, jis turi ją niekinti. 

Savęs niekinimas, pasaulio niekinimas. Nors Rožė iš Kano 
kreipiasi į vienuolius, jo skleidžiamos idėjos paplitusios kur kas 
plačiau. Tokiomis aplinkybėmis lieka viena: atsisakyti malo- 
numo, net neketinti jo siekti. Tačiau ar Rožė Kanietis atstovauja 
galingai dvasininkijos minties srovei? 


Gyvenimo be malonumų tobulinimas 


Jau Jonas savo Evangelijoje priešina Žodį kūnui: „Pas sa- 
vuosius atėjo, o savieji jo [Žodžio] nepriėmė. Visiems, kurie jį 
priėmė, jis davė galią tapti Dievo vaikais - tiems, kurie tiki jo 
vardą, kurie ne iš kraujo ir ne iš kūno norų, ir ne iš vyro norų, 
bet iš Dievo užgimę.“ 

Panieka pasauliui pirmiausia susijusi su jutiminiais malo- 
numais, kūno malonumais. Bet kai kurie autoriai suvokia tą 

panieką radikaliau, priskiria prie niekintinų dalykų ir dvasinius 
malonumus. Petras Damianas supranta dvasinį gyvenimą kaip 
visko atsisakymą. Rašydamas vienam teisininkui, gyvenančiam 
viename Romanijos mieste, jis prašo būti jį abejingą, dar dau- 
giau: niekinti visus pasaulietiškus dalykus. Damianas sako, kad 
dvi žmogaus sutuoktinės yra dorybė ir malonumas. Gašlybė 
susijusi su šiuo gyvenimu, dorybė - su amžinąja šlove. Viena 
mylima dėl savo apžavų; kita atrodo pasibjaurėtina, nes siūlo 
žmonėms sunkius ir skaudžius dalykus. Tačiau Dievas davė 
mums dorybę; tuomet malonumas kyla iš mūsų pasileidimo. 

Šimtmečiu vėliau būsimas Inocentas III jaunystės laikų trak- 
tate Apie pasaulio niekinimą (Du mėpris du monde) priduria: 
„Moteris pastoja būdama nešvari ir dvokianti, gimdo liūdėdama 
ir kentėdama, maitina nerimaudama ir triūsdama, budi rūpin- 
damasi ir bijodama... Ar kuris kada nors praleido džiaugdamasis 
bent vieną malonią dieną?“ 

Maždaug tuo pačiu metu, dar gerokai prieš XV amžiaus 
danse macabre, vienuoliu cistersu tapęs truveras Hėlinandas de 
Froidmondas rašo savo Eilėse apie mirtį (Vers de la mort): 


Ko vertas grožis, ko verta jaunystė, 
Ko vertas turtas, ko verta didyste? 
Nesgi mirtis sava valia 

Mūsų dienoms lemia nuvysti. 


Šitaip kalba dvasininkai, t.y. žmonės, kurių užduotis - raginti 
tikinčiuosius atgailauti, idant pelnytų amžinąjį gyvenimą. O XII 
amžiaus pabaigoje galbūt svarbu pasmerkti dar ir nuvorišus, 
nes jie pelnosi iš ekonominės ir socialinės evoliucijos. 

Logiškas šio pasaulio niekinimo rezultatas — bėgimas nuo 
pasaulio, bėgimas iš pasaulio. Kadangi jis reiškia ne ką kita, 
kaip nusivylimą, kadangi trumpai žemiškajai egzistencijai dažnai 
būdingos nelaimės ir kančios, reikia sekti šv. Bernardo patarimu, 
kurį šis pamokslaudamas duoda savo Paryžiaus studentams, 
susiduriantiems su daugybe miesto gyvenimo pavojų: „Bėkite, 
bėkite ir gelbekite savo sielą; bėkite į prieglobsčio miestus.“ 
Prieglobsčio miestai — tai kaimo vienuolynai, nes pasaulio 

niekinimo doktrina iš esmės yra vienuoliška. Jos sėkmė, matyt, 
susijusi su naujomis XI amžiaus pabaigos idėjomis, daugelį pa- 
skatinusiomis vengti pasaulietinių malonumų, kad visiškai at- 
siduotų Dievui. 

Ir šis mentalitetas, be abejo, lemia daugelio žmonių elgesį. 
Jis būdingas ir tam, kuris, gulėdamas mirties patale, dalija savo 
turtą vargšams ir religinėms institucijoms; ir tiems, kurie palieka 
brangius artimuosius, žemiškas gėrybes ir leidžiasi į kelią su 
maldininko ar kryžiuočio apsiaustu ant pečių, dažnai menkai 
tikėdamiesi besugrįžti; ir tiems, kurie seka klajojančių pamoks- 
lininkų žodžiais ar prisideda prie eretikų doktrinų, kurioms 
būdingas atsisakymas bet kokių sąsajų su lytiniu gyvenimu, 
smurtu, turtu. 

Net XII amžiaus pabaigoje, pesimistinėms doktrinoms nebe- 
sant tokioms populiarioms, dvasininkija tebeliaupsina gyve- 
nimą, laisvą nuo malonumų. Kai kurie tikrai painioja kelią, 
kuriuo turi eiti visi tobulybę pasiekti norintys krikščionys, ir tą 
kelią, kuris pagrįstas vienuoliško gyvenimo regula. Daug Bažny- 
čios atstovų siūlo vedusiems iš tikrųjų kontempliatyvų gyve- 
nimą. Pavyzdžiui, viduramžių pabaigoje krikščioniško gyvenimo 
taisyklėmis, gana dažnai formuluojamomis kaip „dienos“, nu- 
statoma kasdienė dienotvarkė ir jos laikytis turi kiekviena mote- 
ris, trokštanti būti išganyta. Šiuose tekstuose visiškai nekalbama 
apie tam tikrus šeimyninio gyvenimo aspektus, būtent apie ve- 
dybinius santykius; juose santūriai apžvelgiami namų ūkio dar- 
bai ir moters vaidmuo visuomenėje, o apie materialią aplinką 
apskritai beveik nekalbama. Čia bet kokia proga primenama, 
kad kur kas geriau būti nekalta mergele arba našle nei ištekėjusia 
moterimi ir kad kontempliatyvus gyvenimas pranoksta aktyvųjį. 

Kai kurie sąžinės vadovai teigia, esą ištekėjusios moters diena 
turi būti panaši į našlės dieną: ir viena, ir kita daug laiko tu- 
rinčios skirti maldai, materialius darbus ir rūpesčius susieti su 
dvasiniais. Apie santuokinių santykiavimą — nė žodžio. Toks 
gyvenimo modelis, iš pradžių siūlytas elitui, netrukus tampa 
pavyzdžių visoms moterims. Tačiau kaip suderinti materialų 
triūsą, skelbiamą kaip būtiną ir niekingą, ir didžiai liaupsinamo 
dvasinio gyvenimo siekius? 

Pasauliečių laikas turi atitikti bažnyčios laiką. Moteris mel- 
džiasi arba bažnyčioje, arba savo kambaryje, kur pasitraukia 
vengdama bendravimo ir norėdama susikaupti. Po pietų ji sukal- 
ba vakarines maldas, o prieš eidama gulti padaro sąžinės apy- 
skaitą. Tokiame kontekste negalima nė kalbėti apie malonumą, 
net apie patį nekalčiausią, pavyzdžiui, malonų pasišnekučiavimą 
su drauge; priešingai, malonumo vengiama, jis atrodo kaip koks 
įsibrovėlis, galįs sutrikdyti gyvenimo, nukreipto tik į Dievą, 
ritmą. 

Pamokslininkai ragina tikinčiuosius atsisakyti įvairių ma- 
lonumų: 

Malonumo pasidaryti makiažą, t.y. pasidažyti. Moteris ne- 
turi stengtis nuslėpti savo trūkumų, užtušuoti metų pėdsakų. 
Pamoksluose apstu pramanytų pasakojimų apie koketavimo 
pavojus. Pavyzdžiui, vienas Paryžiaus miestelėnas vedė seną 
susiraukšlėjusią ir apvytusią moteriškę. Per šventę ji išsipustė 
vyras, eidamas iš paskos, jau iš tolo pastebėjo auksinius plaukus 
ir elegantišką gobtuvą. Jis įsivaizdavo, kad tie lobiai yra nuo- 
stabaus grožio jaunos merginos. Netverdamas smalsumu, jis 
paspartino žingsnį, pralenkė nepažįstamąją ir staigiai atsigręžė: 
„Dangau!“ - sušuko sutrikęs vargšas, pažinęs savo žmoną iš 
raukšlių. „Bene jūs pavirtote beždžione, ponia? Jau geriau sekti 
jums iš paskos nei susitikti. Iš užpakalio jūs vienokia moteris, iš 
priekio kitokia. Apie jus tikrai galima pasakyti: maišas vertes- 
nis už jame gabenamą kraitį.“ 

Malonumo puošniai rengtis. Brolis Ričardas, vienuolis pran- 
ciškonas, sakydamas 1429 metais pamokslą Paryžiuje, prašo 
klausytojus atgailauti ir atsisakyti blogų papročių. Jis taip sujau- 
dina paryžiečius, kad šie, pasibaigus pamokslui šv. Morkaus 
dieną, t.y. balandžio 25-ąją, per tris ar keturias valandas užkuria 
kokį šimtą laužų ir sudegina „lošimo stalus, kauliukus, kortas, 
biliardo reikmenis ir visus kitus žaidimų įrankius, kuriais nau- 
dojantis galima įniršti ir keiktis, ypač lošiant iš pinigų“. Tą pačią 
ir rytojaus dieną moterys eina deginti „savo šukuosenų ir galvos 
apdangalų papuošalų: pakulinių, vilnonių ar odinių kamšalų, 
kuriuos įsidėdavo į kepuraites, kad šios būtų standesnės ar užsi- 

riestų iš priekio; o panelės meta šalin savo kykus, suknių valk- 
čius ir daugybę kitokių prašmatnybių“. 

Dar prieš brolį Ričardą apsireiškęs apgavikas, kažkoks brolis 
Tomas, elgėsi taip pat. Pastebėjęs tarp savo klausytojų kilmingas 
damas aukštais gobtuvais, jis taip siundo prieš jas jaunus vai- 
kinus šaukdamas: „Už gaubtų, už gaubtų!“, kad šios, eidamos 
iš namų, ima gaubtis kapišonais kaip vienuolės. „Bet, - rašo 
kronikininkas Monstrelet, - kaip sraigė, įtraukianti savo ra- 
gelius, kai kažkas prieina per arti, ir vėl juos iškišanti pavojui 
pranykus, taip ir jos pasielgė su savo apdarais — nes, pamoks- 
lininkui išvykus, jos netrukus ėmė elgtis kaip anksčiau“, t.y. 
puoštis. 

Pasaulietinė valdžia, nors motyvuodama kitaip, irgi išleidžia 
daug įstatymų, smerkiančių prabangą - tiesa, tie įstatymai daž- 
niausiai lieka tik popieriuje. 

Malonumo pavalgyti. Dvasininkai smerkia tuos, kurie vai- 
kosi neįprastų, naujoviškų valgių. Jie sako: žmogaus pilvo dėlei 
tarnai keliauja „kasti šaknų į tolimus nežinomus kalnus ir dy- 
kynes, gaudyti žuvų giliose upėse ar sausravietėse ieškoti nerei- 
kalingų krūmokšnių... O kiti, gamindami patiekalus, pasineria 
į bergždžius eksperimentus - išgalvoja begalę nuovirų, kepsnių ir 
pagardinimų; meilydami, tikrai kaip nėščios moterys, tai minkš- 
to, tai trapaus maisto, tai karšto, tai šalto, tai virto, tai kepto, 
tai paskaninto pipirais, tai - česnaku arba cinamonu, arba drus- 
ka“. Tokiems rajūnams visų kulinarijos įmantrybių reikia tik 
pilvui prikimšti. 


Pritaikymas 


Ar tokiomis nuostatomis iš tikrųjų gali būti vadovaujamasi? 
Norint rasti būtybių, sugebančių gyventi be jokio malonumo, 
tenka atsigręžti į tuos, kurių pavyzdžiu Bažnyčia siūlo sekti, t.y. 
į šventuosius. 

Štai vienas asmuo, viena tema. 

Šv. Steponas įsteigė Obazino vienuolyną netoli Brivės gyven- 
vietės, tebesančios dabartiniame Korezos departamente. Apie 
jo gyvenimą savo veikale, rašytame 1159-1190 metais, netrukus 


80 * BAŽNYČIA IR MALONUMO ATSISAKYMAS 


po šventojo mirties (mirė 1159 metais), papasakojo vienas šio 
vienuolyno vienuolis, paskutinių Stepono gyvenimo metų liu- 
dininkas. Nors kūrinys parašytas pagal hagiografijos taisykles 
(beje, labai dažnai jų nepaisyta), jame apstu labai vertingų pa- 
stabų apie tą laikotarpį, kai veikalas buvo rašomas. 

Stepono tėvai tuometinėje visuomenėje užėmė garbingą pa- 
dėtį, tačiau kuo nors ypatingesniu negarsėjo. Tėvui mirus, Ste- 
ponas tapo šeimos galva; jis vadovavo saviškiams tvirtai bei 
išmintingai. Jis dar nebuvo abejingas medžioklės malonumams 
ir šio pasaulio tuštybei. Bet Dievui pašaukus jį kunigystėn (tuo 
metu Steponas dar netgi nebuvo vienuolis), „galutinai nusigręžė 
nuo pasaulietiško gyvenimo. Savo veiksmais ir elgesiu jis atsi- 
sakė to, ką anksčiau niekino mintyse: juoką ir nerūpestingumą 
pakeitė sielvartas, o linksmybę - liūdesys. Užuot medžiojęs lau- 
kinius gyvūnus, jis ėmė medžioti sielas. Steponas nebesivaikė 
brangių drabužių, o skaniausi, rūpestingiausiai pagaminti pa- 
tiekalai nuo šiol kėlė jam tik pasibjaurėjimą. 

Vietoj minkštų, švelnių drabužių ant nuogo kūno ėmė dėvėti 
ašutinę. Skanų valgį jam atstojo ašaromis laistoma duona, aša- 
romis atmiešė ir savo gėrimą. Ir apskritai jis taip griežtai marino 
savo kūną, kad šis kone sunyko: tiek dėl šalčio, tiek dėl maisto 
stokos. Pačiame viduržiemyje, kai viską kausto šaltis ir speigas, 
jis suskaldydavo kirviu ledą ir ligi kaklo panerdavo į ledinį 
vandenį, išbūdavo tol, kol visą persmelkdavo šaltis.“ 

Tačiau Steponas nesitenkino įprastai griežtu kunigo gyvenimu. 
Jis pageidavo atsisakyti pasaulio, tad, kelių bendražygių pade- 
damas, įsteigė vienuolyną. Manydamas, jog ligi šiol praktikavo 
nepriteklius nepakankamai, jis slapta ant nuogo kūno ėmė dėvėti 
šarvus ir nenusiėmė jų metų metais, kol šie po truputį suiro. 

Steponas vertė ir kitus vienuolius laikytis griežtos drausmės. 
„Jis taip smarkiai bardavo ir bausdavo saviškius, ypač jau- 
nuolius ir vaikus už nedrausmingumą, kad tai matę ir girdėję 
liudininkai pasibaisėdavo. Jeigu kuris nors bent truputį pakel- 
davo akis nuo žemės, nusišypsodavo ar neįsakytas imdavosi ko- 
kio nors darbo, tuoj pat būdavo griežtai baudžiamas. Nustatytos 
regulos nevalia buvo peržengti, nebent to būtų reikalaujama 
įsakymu ar be to būtų neįmanoma atlikti skirto darbo. 

Jie laikėsi visiškos tylos dieną ir naktį, ir ne tik vienuolyne, 
bet visur, kur tik buvo kokio nors darbo ar užsiėmimo reikalais.“ 

O Steponas nesiliovė vis smarkiau ir smarkiau kankinęs savo 
kūną. 

Tokia askezė neatgrasino minios tikinčiųjų, nes, grįžęs iš 
kelionės į Šartrezą, šventasis vyras nutaria praplėsti vienuolyną, 
kadangi jo pastatuose nebetelpa tiek vienuolių. 

Moterims Steponas pastatydina vienuolyną gana nuošalioje 
miškingoje ir uolėtoje vietovėje, apsuptoje aukštų kalnų, kad 
jos galėtų matyti tik dangų, aplinkinius kalnus ir vienuolyną 
juosiančias uolas. Šiandien lankantis buvusiame Kuarū vienuo- 
lyne, iš kurio belikę tik griuvėsiai, nesunku pastebėti, kad jis 
buvo įkurtas labai kenksmingoje vietoje. Ar tik ne dėl šventojo 
vyro neapykantos moterims? 

Palyginti su kitais Stepono amžininkais, taip pat turėjusiais 
tikslą tarnauti altoriui, tokia gyvensena neatrodo buvusi išim- 
tis. 

Dar viena tema: pasninkas. 

Pasninkas, kurio keli pavyzdžiai pateikti Šventajame Rašte, 
religiniu požiūriu tampa labai reikšmingas tik XIII amžiaus 
pabaigoje ir XIV amžiaus pradžioje. Kai kurie mėgina prilyginti 
valgymą fiziologiniam poreikiui. Apie 395 metus mirusio Gri- 
galiaus iš Nysos nuomone, skonio malonumas esąs užginto gei- 
dulingumo motina. Origenas, Kirilas ir Bazilijus leidžia suprasti, 
kad, norint sunaikinti malonumą, reikia kentėti ir laikyti kūną 
dorybėje, prireikus — net prieš jo valią. 

Kaip bebūtų, tuometiniai krikščionys apibūdinami atsižvel- 
giant į tai, kaip jie laikosi pasninko ir sekmadieninės eucha- 
ristijos. Pasninkauti reiškia rizikuoti mirti badu (o tai gresia 
visiems gyviems sutvėrimams) tam, kad Dievas suteiktų gausą 
ir išganymą. Anot Leono Didžiojo, buvusio popiežiumi 440- 
461 metais, pasninkauti taip pat reiškia prisidėti prie dieviškos 
labdarystės, nes pasninkaujant galima daugiau duoti išmaldos 
ir pamaitinti artimą. Kai mes pasninkaujame, „Kristus gauna 
savo peną“. 

VII amžiuje Izidorius Sevilietis kalba apie pasninką kaip 
apie prisijungimą prie angelų. „Pasninkas yra šventas dalykas, 

dangiškas darbas, karalystės vartai, ateities laidas, nes tasai, 
kurs šventai jo laikosi, susijungia su Dievu; jis laikosi atokiai 
nuo pasaulio ir jo dvasia veržiasi aukštyn.“ Taigi pasninkas 
yra ne tik gedulo, apsivalymo, atgailos ženklas, tai yra ir as- 
kezė. Jau abato Nilaus, mirusio 403 metais, veikale rašoma: 
„Maisto troškimas pagimdė nepaklusnumą, skonio malonumai 
išvijo mus iš rojaus. Mėgavimasis skaniu maistu žavi gomurį, 
bet kartu įveisia palaidumo kirminą, kuris niekad neužmiega. 
Tas, kurio skrandis tuščias, pasirengęs budėti ir melstis; tas, 
kurio pilvas pilnas, nori miego.“ 

Daug Bažnyčios Tėvų sieja maistą su gašlumu; anot jų, ba- 
davimas yra vaistas nuo lytinio geismo. XIV amžiaus vidurio 
traktate, skirtame nekaltoms mergelėms, teigiama: „Pasninkas 
gydo ligą, džiovina kūno skysčius, išbaido demonus, išvaiko 
negeras mintis, apšviečia protą ir apvalo širdį, pašventina kūną 
ir pakelia žmogų ligi Dievo sosto.“ 

Skaitant viduramžių kulinarijos vadovėlius, galima pama- 
nyti, kad aristokratai vykdė tas priedermes. Tačiau XIII amžiuje 
pasninkas ir susilaikymas nelabai panašus į senųjų autorių liaup- 
sintą idealą. Pasninkauti baigiama nebe vakare, per mišparus, o 
apie noną (t.y. 3-14 valandą po vidurdienio), XIV amžiuje pas- 
ninkauti baigiama vidurdienį, be to, vakare leidžiama lengvai 
užkąsti. Žodis „abstinencija“ reiškia tik „susilaikymą nuo mė- 
sos“, bet kartais vengiama net kiaušinių ir pieno. Dispensų vis 
daugėja. O iš ankstyvųjų viduramžių kulinarijos knygų galima 
spręsti, kad turtingi miestelėnai ir kilmingieji per gavėnią sma- 
guriavo įvairių rūšių žuvimi. 

Vis dėlto tuo metu, kai daugelis žmonių į pasninkavimą žiūri 
jau nebe taip griežtai, keliose naujose vienuolijose (cistersų, 
kartūzų) įvedamas dar nematytai rūstus režimas. 

Nuo VI iki XII amžiaus teologai, teisininkai, pamokslininkai 
jau kitaip nagrinėja šias problemas: kuo daugiau mitybą regla- 
mentuojančių įstatymų jie leidžia, tuo labiau krikščionims kelia 
nerimą tam tikro formalizmo perteklius. Bonaventūras (mirė 
1274 metais) skelbia: „Nemanykite, kad susilaikymas nuo mais- 
to yra didesnė dorybė nei saikingas valgymas.“ 

Tokios nuomonės šalininkas yra ir karalius Liudvikas IX, 
dar žinomas kaip šv. Liudvikas. Beje, jis netgi per uoliai ja seka. 

Tačiau jai pritaria tikrai ne visi. Kai kurie, ypač moterys, laikosi 
griežto mitybos režimo. 

Kaip rašo Jacques’as Le Goffas, šv. Liudvikas užstalėje sten- 
giasi elgtis kaip vienuoliai, t.y. pademonstruoti saikingumą ir 
susilaikymą. Karaliaus biografai rašo, esą jis labai mėgęs vaisius 
ir gerą žuvį, pavyzdžiui, lydeką. Kuo labiau jis tramdo savo 
norus, tuo daugiau nusipelno. Šv. Liudvikas girdėjo pasakojant 
apie vieną vienuolį, kuris visiškai nevalgąs vaisių, vienintelė 
išimtis — jis paragauja jam pasiūlytą pirmą sunokusį kokį nors 
vaisių dėkodamas Dievui, bet tik tą vienintelį kartą - paskui jau 
tų vaisių nebevalgąs. Karalius pasakojo tai savo nuodėmklausiui 
apgailestaudamas, kad negali sekti šiuo pavyzdžiu. Jis nuspren- 
džia elgtis priešingai: gavęs šviežiai prinokusį vaisių, jo nevalgo, 
taip sutramdo savo norą ir atsisako malonumo, užtat paskui 
tokios rūšies vaisius valgo be jokių sąžinės priekaištų. O Geof- 
froy de Beaulieu sakosi niekada nematęs, kad kas nors skiestų 
savo vyną tokiu kiekiu vandens. 

Anot pranciškono Guillaume’o de Saint-Pathus, šv. Liudviko 
našlės karalienės Margaritos nuodėmklausio, nors karalius labai 
mėgsta stambią žuvį, dažnai vis dėlto liepia atnešti smulkesnės. 
Kartais netgi įsako susmulkinti stambią gabaliukais, kad būtų 
manoma, jog jis ją valgė. Tuo tarpu pats atiduoda žuvį kaip 
išmaldą ir tenkinasi sriuba. Kai jam atneša kepsnį ar kitų pa- 
tiekalų ir puikių padažų, jis atskiedžia pagardą vandeniu, kad 
sugadintų puikųjį padažo skonį. O jei padavėjas jam sako: „Val- 
dove, jūs gadinate skonį.“ Jis atsako: „Nesirūpinkite, taip man 
labiau patinka.“ Jis dažnai valgo neskanias sriubas ir prastus 
patiekalus. Kai jam į stalą paduodamos geriausios Paryžiuje 
nėgės, jis jų nevalgo, o įsako atiduoti vargšams. Taip pat jis 
elgiasi ir su ką tik prinokusiais vaisiais, nors ir labai juos mėgsta, 
ir su visomis ankstyvosiomis daržovėmis. 

Pagal šv. Liudviko sukurtą mitybos režimą, reikia valgyti tai, 
kas ne taip skanu, reikia gadinti gardžių patiekalų skonį, su- 
silaikyti nuo mėgstamų valgių (žuvies, vaisių), valgyti ir gerti 
saikingai, o pasninkauti dažnai. Kaip jau sakyta, iš prigimties 
jis mėgo skaniai pavalgyti ir vertino stalo malonumus, tačiau 
prisivertė jų atsisakyti. Taip pat skrupulingai, nors būdamas 

karšto temperamento, jis laikėsi Bažnyčios nustatytų taisyklių, 
reglamentuojančių lytinį sutuoktinių gyvenimą. 

Krikščionys tuo neapsiriboja. Kelių moterų, kilusių iš Ny- 
derlandų (pavyzdžiui, Marijos iš Uanji, Idos iš Luveno, Elžbietos 
is Spalbeko, Margaritos iš Ipro), gyvenimas rodo, kad jos nebe- 
gali normaliai maitintis, o maisto vaizdas ir kvapas joms yra 
tikra kančia. Grauždamasi dėl to, kad valgė, Marija iš Uanji 
susižaloja ir nutaria ilgai pasninkauti: ji valgo tik kartą per 
dieną, bet nevartoja nei vyno, nei mėsos, dažniausiai tenkinasi 
rupia juoda duona, ligi kraujo draskančia jai gerklę. Kartą ji 
visiškai susilaiko nuo maisto ir nekalba daugiau kaip mėnesį 
(trisdešimt penkias dienas), o paskui pabando ko nors uZvalgyti. 
Kadangi maisto kvapas pasirodo jai nepakenčiamas, ji išgeria 
tik kelis gurkšnius vyno. Ida iš Luveno, pirklio duktė, valgo tik 
supelėjusią duoną; jeigu jai pasiūlo kokio nors maisto, ji viską 
sumaišo, kad būtų neskanu. Elžbieta iš Spalbeko minta vos 
keliais lašais pieno, ir tai nenoriai. Jei kas nors prikiša jai prie 
lūpų mėsos, žuvies ar vaisių, ji nuryja tik jų sultis, jokiu būdu 
ne kąsnius. 

Šių mistikių biografai tvirtina, kad pasninkaudamos jos iš- 
reiškia savo norą atsisakyti pasaulietiško gyvenimo. Šitaip jos 
esą neigia šeimos turtus, dėl kurių imi jaustis kaltas. O pas- 
ninkaudamos jos prilygsta kenčiančiam Kristui. 

Tačiau Andželai iš Folinjo pūliai atrodo esą „tokie pat pui- 
kūs, kaip komunija“. Ar tuomet malonumas nėra žmogiškos 
prigimties bruožas, kurio niekas negali išvengti? Nes žmonės 
gyvena nerūpestingai, negalvodami apie ateitį. 


TRECIOJI DALIS 


Malonumu 
Įvairovė 


Hugonas Senviktorietis (Hugues de Saint-Victor, mirė 1141 
metais), kurį palikuonys pavadino naujuoju Augustinu, rašo: 
„Yra penki kūno pojūčiai: rega, klausa, uoslė, skonis, lytėjimas, 
kurių dėka siela atsiveria aplinkiniam pasauliui ir sukuria viską, 
kas kūnui malonu, tinkama, naudinga ir būtina; taip, kaip mąs- 
tymo ir kontempliacijos dėka ji keliauja į nematomą pasaulį ir 
grįžta į save pačią. Žmogaus prigimtis dvilypė: viena - dvasinė, 
kita - kūniškoji, taigi žmogui būdingas dvigubas pažintinis suge- 
bėjimas. Viena vertus, jis apdovanotas protu, orientuotu į ne- 
matomo pasaulio kontempliaciją; kita vertus, - jautrumu, kurio 
šaltinis - matomo pasaulio kontempliacija. Protas vaisių ir malo- 
numo ieško tarp nematomų gėrybių, o jautrumas gardžiuojasi 
juntamomis gėrybėmis.“ 

Taigi žemesnio lygio yra jutiminiai malonumai, jų šaltinis — 
materialus objektas, kuris veikia vieną iš penkių pojūčių (arba 
jutimų), todėl šie malonumai vadinami jutiminiais. Malonumas 
jaučiamas tarpininkaujant kūnui. Pojūčiai nėra kiekvieno malo- 
numo pradinė ir galutinė riba, tačiau kiekvieno malonumo kilmė 
visuomet yra daugiau ar mažiau sensorinė. 

Ar galima nustatyti penkių pojūčių hierarchiją? Anot Rogerio 
Bacono, kilniausias esąs regos pojūtis. Klausa esanti valdžios 
tarpininkė, o skonis, uoslė ir lytėjimas perteikia grynai gyvulišką 
išmintį. Eksperimentiniam metodui naudingiausia rega, be jos 
neįmanoma nei pažinti, nei patikrinti. Regos pranašumai dar 
labiau išryškėja susiejus penkis pojūčius su keturiais elementais 
(beje, jų reikšmė taip pat nevienoda). Su rega susijusi ugnis, su 
klausa — oras, su uosle - vandens garai, esantys tarp oro ir 
vandens; skonis susijęs su vandeniu ir žeme, o lytėjimas - su 
visais keturiais elementais. 

Tačiau žmogaus, norint, kad jis būtų jautrus grožiui, neturi 
kankinti alkis! Ir nors Aulus Gellius, savo Atikos naktyse (Nuits 
attiques) perfrazuodamas Aristotelio Etiką, rašo, esą „abu šie 
(skonio ir lytėjimo) malonumai, t.y. apsirijimas ir fizinė meilė, 
yra vieninteliai, kuriuos jaučia ir žmonės, ir gyvuliai, vadinasi, 
kiekvienas žmogus, vergaująs tiems gyvuliškiems malonumams, 
priskirtinas prie žvėrių ir galvijų“, vis dėlto stalo malonumai 
yra svarbiausias viduramžių visuomeniškumo elementas. 

STALAS 


Valgis ir gérimas 


Maistas 


Valstiečių ir senjorų maistas skiriasi, tie skirtumai ryškėja 
nuo V iki XV amžiaus. Visuomenės išsisluoksniavimas lemia ne 
viską, tad esama visiems bendrų pomėgių. 

Šio šimtmečio istorikai apibūdina viduramžių kulinariją kaip 
riebią, sunkią ir prastai virškinamą. Taip sakyti mažų mažiausiai 
netikslu: pakanka pasidomėti bent jau tuometinių padažų re- 
ceptais. Ten neminimi jokie riebalai: nei aliejus, nei sviestas. 
Padažai tirštinami duonos minkštimu, grūstais migdolais, riešu- 
tais arba kiaušinio tryniu. 

Pagrindinis viduramžių padažų elementas yra kokia nors 
rūgšti medžiaga, pavyzdžiui, neprinokusių vynuogių sultys, ac- 
tas, kartais aitriojo apelsino ar citrinos sultys. Be to, dar dedama 
nemažai prieskonių, taigi dominuoja rūgštokai aštrus, gomurį 
kutenantis skonis. 

Labai paplitęs žaliasis padažas, apie kurį rašoma visuose 
kulinarijos vadovėliuose ir traktatuose, gaminamas taip: „Ima- 
ma imbiero, cinamono, pipirų, muskato riešuto, gvazdikėlių, 
petražolių ir šalavijų. Pirmiausia grūdami prieskoniai, paskui 
žolės — trečdalis šalavijų ir petražolės, o norint, dar ir dvi trys 
skiltelės česnako. Pilama acto ar neprinokusių vynuogių sulčių. 

Įsidėmėtina, kad į visus padažus ir prieskonius reikia dėti drus- 
kos, o kad sutirštėtų - duonos minkštimo.“* 

Viduramžių kulinarija, nors ir lengva, bet labai nepanaši į 
mūsų „naująją kulinariją“. Viduramžių virėjas nesistengia iš- 
saugoti natūralaus produktų skonio ir pavidalo. Valgių išvaizda 
klaidinga: jautiena patiekiama kaip lokiena, o eršketas imituoja 
veršieną. Patiekalai spalvinami natūraliais ir dirbtiniais pro- 
duktais. Ryškiai raudona spalva gaunama iš augalo alkanà šak- 
nies. Iš lapinių kerpių noragsukio arba saulėgrąžos galima iš- 
gauti įvairius raudonos spalvos atspalvius: raudonai violetinį, 
gryną violetinį ir raudonai mėlyną. Taigi virėjai nelinkę palikti 
natūralios maisto produktų spalvos, jiems labiau prie širdies 
dabinti juos ryškiomis ir maloniomis spalvomis. 

Prieskoniai, kurių nuo XVII amžiaus vartojama daug mažiau, 
viduramžiais labai vertinti. Tuo metu šitaip vadinamos aro- 
matingosios substancijos, gabenamos iš Rytų. Viename pagrin- 
dinių tuometinių kulinarijos vadovėlių išvardyta šešiolika prie- 
skonių, būtinų norint pagaminti valgius pagal jame minimus 
receptus. Betgi prieskonių esama ir daugiau. 

Kai kurie prieskoniai, naudoti Romos imperijoje, išnyko, bet 
ilgainiui atsirado kiti: gvazdikėliai, kardamonas, muskato rie- 
šutas ir jo žievė. Pipirai, dideliais kiekiais vartoti antikos laikais, 
viduramžių kulinarijoje nėra tokie svarbūs; daugių daugiausia 
jie minimi viename iš trijų receptų, o kai kuriuose kulinarijos 
žinynuose apskritai neminimi. Taip yra dėl socialinių priežasčių. 
Pipirai sudaro tris ketvirčius visų į Veneciją importuojamų prie- 
skonių. Jų kaina nedidelė ir gana stabili. Todėl pipirai yra įpras- 
tas prieskonis, kurį gali vartoti ir nepasiturintys visuomenės 
sluoksniai, studentai, kareiviai, netgi kaliniai. XIV amžiuje gydy- 
tojas Arnaud de Villeneuve’as vadina juos „vargšų prieskoniu“. 
Retesni ir brangesni prieskoniai: gvazdikėliai, muskatas (ir rie- 
šutas, ir jo žievė) bei kardamonas, priešingai, paliekami aris- 
tokratijai. Tačiau prieskonius mėgsta visos visuomenės klasės, 


* Receptai pateikti pagal Gastronomija viduramžiais (La Gastronomie au 
Moyen Age), kurią pristato O. Redon, E. Sabban ir S. Serventi. Šioje knygoje 
yra ne tik viduramžių patiekalų receptų, bet ir patarimų, kaip tuos receptus 
pritaikyti. Rašant apie skonį, mums labai pravertė Bruno Laurioux darbai. 

tad jie minimi daugiau nei 80 proc. visų receptų. Pavyzdžiui, 
nurodymuose, kaip gaminti ungurį šv. Vincento dienai: „Iš anks- 
to sumaišyk inde druską, actą, lašelį aliejaus ir keturių rūšių 
prieskonius: po pusę uncijos pipirų, imbiero, gvazdikėlių ir cina- 
mono, pridėk šakelę rozmarino. Gerai įtrink ungurį tuo „imbiero 
vandeniu“. Kai ungurys visai išvirs, supjaustyk jį gabaliukais, 
sudék į indą ir išspausk ant jo šešis granatus, kokias dvi dešimtis 
apelsinų ir dosniai apibarstyk geriausiais prieskoniais.“ 

Prieskoniais gardinami ne tik mėsos ir žuvies valgiai: jų reikia 
ir sriuboms, ir saldiems priešdesertiniams patiekalams. Norė- 
dami pagaminti kriaušes sirupe, „virkite kriaušes vandenyje, kol 
suminkštės. Nulupkite jas ir supjaustykite gabaliukais. Cina- 
moną tris keturis kartus perkoškite ir užpilkite geru vynu. Pri- 
dekite daug cukraus, anyžiaus, gvazdikėlių, muskato riešuto 
žievės, jei norite — ir smulkintų datulių bei Korinto razinų. 
Pakaitinkite. Kai sirupas užvirs, sudėkite į jį kriaušes. Palikite 
virti. Pakankamai pavirę, patikrinkite, ar sirupas ir kriaušės 
tikrai cinamono spalvos, tada pridėkite daug imbiero miltelių. 
Žiūrėkite, kad būtų saldu, ir patiekite.“ 

Prieskonių reikia ir gėrimams, ypač saldžiam vynui su cina- 
monu, ir kitokiems vynams pagaminti. Jie patiekiami desertui 
su saldumynais ar uogienėmis. Norint pagaminti lotą, t.y. ke- 
turias pintas, kurių kiekviena Paryžiuje prilygo 98 santilitrams, 
arba 3, 92 litro, saldaus vyno su cinamonu, reikia „paimti unciją 
(maždaug 30 gramų) vadinamojo ilgojo cinamono bei imbiero 
ir gerai juos sugrūsti. Paskui įmaišyti svarą gero cukraus ir dar 
kartą sugrūsti viską kartu. Gautą masę užpilti geru lotu Bonos 
vyno - geriausio, kokį tik galima gauti. Leisti skysčiu: pastovėti 
vieną dvi valandas, o tada daug kartų perkošti, kad būtų visai 
skaidrus“. 

Tačiau prieskoniai naudojami ne bet kaip. Viduramžiais pa- 
gardinimas rūpi bene daugiau nei pats valgio paruošimas. 

Taigi svarbu įvairovė, taip pat ir kiekis. Kiekvienam Vengrijos 
Beatričės, sosto įpėdinio Humberto II Vieniečio motinos, rūmų 
dvariskiui XIV amžiaus pradžioje tenka po 1,18 kg prieskonių 
per metus. Turint omenyje, kad dalis prieskonių buvo naudojama 
dovanoms, skaičius gali būti kiek mažesnis. Kadangi prieskoniai 

buvo brangūs, kiekviena žemesnė visuomenės pakopa jų vartojo 
vis mažiau. 

Kodėl gi prieskonių naudojama tiek daug? Tam, kuris mano, 
kad jais stengtasi paslėpti sugedusio valgio kvapą, pakanka 
perskaityti kulinariniuose traktatuose duodamus patarimus: 
geras virėjas turi sumaišyti reikiamus ingredientus kuo tiks- 
liausiai: jis turi žinoti, koks produktas vienam ar kitam pa- 
tiekalui yra svarbiausias, jis taip pat privalo prisiminti, kada 
ingredienta reikia dėti į gaminamą patiekalą. Viename kulina- 
rijos veikale siūloma keptą gervę, žąsį ar paršiuką pagardinti 
saldžiarūgščiu padažu, į kurio sudėtį įeina mairūnas ir šafranas, 
tačiau čia pat nurodoma, kad patiekalams iš vandens paukščių 
šafranas netinka ir kad „geras virėjas turi vadovautis sveiku 
protu bei prisitaikyti prie įvairių šalių skonio“. Taigi kalbama 
ne apie tai, kaip paslėpti blogą skonį, bet apie tai, kaip pagaminti 
valgį tokį, kad jis būtų malonus svečiams. Kartais prieskonio 
vardu pavadinamas visas patiekalas, pavyzdžiui, cinamono pa- 
dažas (padažas su cinamonu). 

Prieskoniai naudojam! nevienodai. 

Visuomeninė įvairovė. Neturtingieji tenkinasi gardžiakva- 
pėmis žolėmis: petražole, mairūnu, krapais, mėta, svogūnais ar 
česnakais. Pastarieji tinka ir prašmatniems patiekalams paga- 
minti. Kulinarijos knygose dažnai kalbama apie česnakinius 
padažus (paprastąjį, baltąjį, rausvąjį, žuvies). „Česnakinis pada- 
žas tinka bet kokiam mėsos patiekalui pagardinti. Iškepk čes- 
naką pridengęs žarijomis. Paskui gerai jį sugrūsk ir pridėk žalio 
česnako, duonos minkštimo, švelnių prieskonių ir sultinio. Gerai 
sumaišyk, visa tai sugrūsk ir truputį pavirink. Padažą paduok 
karštą.“ Cesnaka, o jo kvapas būdingas kaimiečiams, mėgsta ir 
šio pasaulio galingieji, ypač jį tinka dėti į patiekalus, sušvelni- 
nančius šio prieskonio stiprumą. Svečiai turi turėti galimybę 
pasirinkti kurį nors iš daugybės jiems siūlomų padažų. Viename 
fablio pasakojama, kad vieno grafo žmona, norėdama nuo pat 
vestuvių dienos pasirodyti esanti namų šeimininkė, įsako virėjui 
gaminti padažus tik su česnaku. Grafas ją nubaudžia, nes „čes- 
nakas ir moteris yra kuklūs malonumai, tad turi žinoti savo 
vietą“. 

Geografinė įvairovė. Italai ir toliau vertina daug pipirų ir 
savos gamybos šafraną, kartais pastarajam netgi teikia pirme- 
nybę, palyginti su rytietišku šafranu. Tiesa, itališkasis šafranas 
nėra toks subtilus, tačiau daug pigesnis už atgabentą iš Rytų. 
Prancūzai vertina imbiero ir cinamono mišinį, beje, didžiąją dalį 
vis dėlto sudaro imbieras; XIV amžiuje jie pamėgsta kardamoną, 
šiek tiek primenantį pipirus, bet šis yra brangesnis, todėl jį 
vartoti gali tik turtingieji. 

Visose XIV amžiaus pradžios Artua grafienės Maó (Mahaut 
d’Artois) rūmų sąskaitose yra speciali pastraipa apie „rūmų prie- 
skonius“. Atrodo, čia nurodyti subtiliausi ir brangiausi priesko- 
niai. Tuo tarpu paprasti prieskoniai minimi kartu su vaisiais, jie 
vadinami virtuviniais prieskoniais. Kiekvienais metais priesko- 
niams įsigyti skiriama didelė suma, nes atvežti iš egzotiškų kraš- 
tų jie yra labai brangūs. Kaupiamos nemažos jų atsargos, ypač 
apie Grabnyčias, prieš gavėnią. 

1318 metų sąskaitoje išvardyti „virtuviniai prieskoniai ga- 
véniai, pirkti Paryžiuje iš bakalėjininko Šauniojo Pjero“. Į sa- 
skaitą įtraukti: 400 svarų migdolų po 9 sū už svarą; 20 svarų 
imbiero po 5 sū; 20 svarų cinamono po 3 sū; 20 svarų pipirų po 
4 sū; 3 galvos cukraus, sveriančios 30 svarų, už jas sumokėti 7 
svarai; 3 svarai šafrano už 42 sū; 4 svarai gvazdikėlių už 42 sū; 
2 svarai kubebos (?) už 40 sū; 2 svarai muskato riešuto žievės 
už 28 sū; 2 svarai kardamono už 45 sū; 4 svarai ilgųjų pipirų — 
16 sū; svaras muskato riešutų - 8 sū; 12 svarų kmynų - 8 sū; 90 
svarų kruopų - 30 sū; 130 svarų ryžių po 5 denjė už svarą; 6 
svarai krakmolo už 6 sū; 70 svarų taukų po 4 sū už svarą. Iš 
viso sumoketa 64 svarai 17 sū 6 denjė. 

Žinoma, yra patiekalų, gaminamų įvairiose Vakarų šalyse. 
Štai, drebučiai iš baltos mėsos arba iš pieno, migdolų ir cukraus 
gaminami ir Italijoje, ir Anglijoje, ir Vokietijoje, Katalonijoje ir 
Prancūzijoje. Kadangi patiekalas turi būti baltas (blanc-manger 
pažodžiui — „baltas valgis“), naudojami balti ingredientai. Į šį 
patiekalą dedama mažai prieskonių, todėl gydytojai rekomen- 
duoja jį ligoniams. O kadangi viduramžių žmonės labai jį mėgo, 
virėjai sugalvojo to patiekalo atmainų - gavėniai vietoj baltos 
vištienos ėmė gaminti baltą žuvį. 

Kiekvienoje šalyje tie balti drebučiai gali būti ruošiami vis 
kitaip. Anglai dažniausiai išdėlioja migdolus ant patiekalo - taip 
ji ir papuošia. „Norėdamas pagaminti drebučius iš cukraus ir 
migdolų, užmerk ryžius vandenyje ir laikyk visą naktį. Rytą gerai 
juos nuplauk. Kai gaminys bus gana tirštas, apibarstyk nemažu 
kiekiu cukraus, pridėk baltuose taukuose apkepintų migdolų ir 
paduok.“ Prancūzai drebučius saldina mažiau, jie labiau mėgsta 
nesmulkintus ryžius: „Jei nori, gali pagaminti drebučius iš sveikų 
ryžių — atskiesk ir paruošk juos su ožkos pienu, kaip tai daroma 
anapus kalnų. O prieš paduodamas juos svečiams, išdėliok vir- 
šuje taukuose pakepintus migdolus ir susmulkintą baltąjį im- 
bierą.“ Italai labiau linkę naudoti ryžių miltus, o prieskonių 
įpratę dėti daugiau nei kiti. 

Beje, nereikia aklai pasikliauti patiekalų pavadinimais. Italo 
Martino parašytoje kulinarijos knygoje yra receptas, kaip paga- 
minti baltus drebučius kaplūnams (gaidžiams) apipilti; tai va, 
tie drebučiai gali būti geltoni! „Jei nori, kad šis patiekalas būtų 
dvispalvis, sumaišyk kiaušinio trynį ir šafraną su viena dalimi 
baltų drebučių ir įpilk neprinokusių vynuogių sulčių, kad gels- 
voji dalis būtų rūgštesnė už kitą, baltą. Jei turi du kaplūnus, tai 
vieną apipilk baltais drebučiais, o kitą - geltonais.“ 

Apskritai reikia kalbėti ne tiek apie skirtumus, kiek apie 
kažkam teikiamą pirmenybę, nes virėjai gamina patiekalus tai- 
kydamiesi ir prie nacionalinio skonio, ir netgi prie visuomenės 
elito. Tai nesunku pastebėti pasidomėjus, kaip kulinarai vartoja 
cukrų. 

Kalbant apie viduramžių kulinariją, labiausiai stebina tai, 
kad neskiriami sūrūs ir saldūs patiekalai. Bet kokiame padaže, 
bet kokioje sriuboje kartu gali būti ir sūrių, ir saldžių elementų. 

Vakaruose viduramžiais vartota gana nedaug medaus - ne 
taip kaip senovės Romoje. O cukrus, importuojamas iš tolimų 
Rytų šalių ar gaunamas iš Sicilijoje ir Andalūzijoje auginamų 
cukrašvendrių, yra brangus. XIII amžiuje Prancūzijoje jis naudo- 
jamas pirmiausia medicinoje, o kulinarijoje iki XIV amžiaus 
vartota mažai ir retai, skirtingai nuo Katalonijos, Italijos ir 
Anglijos, kur cukrus jau labai paplitęs. XIV amžiaus pradžioje 
Prancūzijos virėjai saldina vos 10 proc. savo patiekalų. Žinoma, 

galima saldinti ir ne cukrumi: kulinarai naudoja saldžius vynus 
ir džiovintus vaisius, suteikiančius valgiams rudą ar juodą ats- 
palvį, o cukrus, užbertas ant patiekalo kaip kiti prieskoniai, 
padaro jo paviršių baltą. Anglus labiau vilioja saldžiarūgštis 
skonis, jie mėgsta švelninti prieskonius cukrumi. Tuo jie skiriasi 
nuo prancūzų, kuriuos masina rūgštoki ar net rūgštūs valgiai su 
stipriai jaučiamais prieskoniais. 

Italai, kaip ir anglai, vertina cukrų. Tačiau jau viduramžių 
pabaigoje susiformuoja originalus itališkos virtuvės bruožas: 
įvairiai paruošti tešlos gaminiai (koldūnai, makaronai, vermi- 
šeliai, leistiniai, skryliai, miltiniai kukuliai ir t.t.). 

„Jei nori pasidaryti skrylių, raugintą tešlą iškočiok kaip ga- 
lima ploniau. Tada supjaustyk ją keturkampiais gabaliukais. 
Užvirink pasūdytą vandenį ir sudėk į jį minėtus skrylius. Kai jie 
bus gerai išvirę, pridėk tarkuoto sūrio. 

Jei nori, gali gerų prieskonių milteliais apibarstyti pirmą 
sluoksnį skrylių ant indo dugno. Paskui uždėk ant to sluoksnio 
kitą skrylių porciją ir taip pat pabarstyk prieskoniais, tada tre- 
Cia, ir taip ligi pat indo viršaus. Skryliai valgomi pasismeigiant 
juos smailia medine lazdele.“ 

Tešla buvo įvairiai ruošiama nuo antikos laikų. Skryliai — 
savotiška to proceso pabaiga. Minėtas receptas ypatingas tuo, 
kad skryliai gaminami iš raugintos tešlos, t.y. mielinės. Pagal 
kitas italų kulinarijos knygas, skrylių tešla gaminama iš miltų ir 
vandens. Tokie skryliai verdami mėsos sultinyje, o per gavėnią 
pagardinami migdolų pienu. Mūsų recepte nurodoma skrylius 
paprasčiausiai virti pasūdytame vandenyje. Atkreipkime dėmesį, 
kad jie valgomi labai karšti, o kad žmogus nenusidegintų pirštų, 
siūloma naudotis tam tikru įrankiu. Nebe už kalnų ir šakutė! 

Įvairios sritys ar rajonai, įvairūs ir skoniai. Prancūzijoje bre- 
tonai laikomi dideliais pieno ir sūrių mėgėjais. Bretonų pri- 
vilegijoje (Privilège aux Bretons), satyriniame XIII amžiaus teks- 
te, popiežius suteikia bretonams privilegiją valgyti sūrį ir gerti 
pieną tiek pasninko, tiek ir ne pasninko dienomis. 

O dėl riebalų, tai gydytojas Jeanas Despars'as nurodo, kad 
Zelandijos ir Fryzijos gyventojai taip mėgsta sviestą, jog deda 
jo net į miežinį alų ir vyną. Viduržemio jūros baseino šalyse, 

atvirkščiai, sviestas nežinomas. Kai karalius Renė įsikuria Pro- 
vanse, alyvų aliejaus krašte, jis neturi kitos išeities, kaip prašyti 
tėvynainį iš Anžū provincijos tiekti jam sviestą. Per gavėnią 
aliejus vartojamas visuose Prancūzijos rajonuose, bet šiaurėje 
brangų alyvų aliejų atstoja aguonų aliejus, o Burgundijoje — 
riešutų aliejus. 

Chronologinė įvairovė. Nors ir lėtai, skoniai vis dėlto kei- 
čiasi. Cukrus, ligi tol buvęs mažai populiarus ir nelabai vertina- 
mas, nuo XIV amžiaus pamažu užkariauja Prancūziją, o XV 
amžiuje Viduržemio jūros kraštuose, kur auginamos cukra- 
švendrės, prabunda tikra aistra šiam maisto produktui. Taigi 
pradedama orientuotis į ne tokius rūgščius pagardinimus. XV 
amžiaus cinamono padažas kur kas saldesnis nei praėjusio 
šimtmečio. Bruno Laurioux pažymi, kad šis šiltos spalvos pa- 
dažas, kuriam pagaminti reikia nemažai cinamono, panašus į 
tuo metu Vakaruose labai vertintus kupranugario vilnos au- 
dinius. Jo nuomone, viduramžių žmones labiau traukė ne gami- 
nio skonis, o būtent spalva. 

Viduramžiams baigiantis, Prancūzijoje labai madingas yra 
kardamonas. XIV amžiaus pradžioje jis dar menkai žinomas, 
užtat XV amžiuje tampa pagrindiniu prieskoniu. XVI amžiuje 
kardamono populiarumas gerokai smunka. Tiesa, naujovių iš- 
troškę aristokratai perduoda šį prieskonį mažiau pasiturintiems 
sluoksniams, t.y. smulkiajai bajorijai ir miestelėnams, bet jis 
brangus ir todėl sunkiai įperkamas. Vadinasi, naudoti tokį prie- 
skonį, kurį ne bet kas gali įsigyti, tampa prestižo reikalu. 

Kulinarijos menas viduramžiais nėra izoliuotas. Metras Mar- 
tino garsėja ir dirba Romoje, bet žavisi Katalonijos kulinarija ir 
žemai lenkiasi prancūziškiems padažams. Italijoje yra du apva- 
laus vengriško kimšto pyrago gamybos variantai, o kulinarijos 
knygose kalbama ir apie karštą, saldų ir kvapų flamandų pieną, 
pilamą ant kiaušinių, ir apie kimštą prancūzų pyragą ar Lom- 
bardijos sriubą -— ir netgi apie saracėnų srėbalą! 

Kodėl Paryžiaus namų ruošos (Mėnagier de Paris) autorius 
tam tikrą sriubą vadina angliška? Galbūt žodžiai taip pat svar- 
būs kaip ir paruošimo būdas; ir vaizduotė, piešdama svetimus 
kraštus, neišvengiamai nuspalvina tikrovę. Daug įvairių kraštų 

patiekalų, kurių pavadinimai fonetiškai panašūs, beveik nesi- 
skiria vienas nuo kito nei ingredientais, nei paruošimo būdu. 
Taigi galima kalbėti ir apie įvairovę, ir kartu apie bendrumą. 
Kadangi valdovai su palyda nesunkiai persikeldavo iš vienos 
vietos į kitą, patiekalų receptai irgi nelikdavo visiems laikams 
prikaustyti prie tam tikros vietos. 

Gomurį lepinančia kulinarija jos specialistai gali parodyti 
savo jautrumą; metras Martino šitaip moko gaminti pyragą, 
kimštą gyvais paukščiais: „Padaryk didelę formą, o jos dugne 
— angą, kad galėtum iškišti kumštį arba dar didesnę, jei nori. 
Kraštai turi būti kiek aukštesni nei paprastai. Pripilk tą formą 
tešlos ir uždaryk apatinę angą. Įstatyk krosnin kepti. Kai viskas 
iškeps, išimk formą iš krosnies, atidaryk angą ir išgremžk di- 
džiąją dalį tešlos; turėk iš anksto iškepęs kitą nedidelį pyragą, 
įdarytą visokiais skanumynais. Jis turi būti tokio dydžio, kaip 
anga didžiosios formos apačioje; būtent per tą angą tu įdėsi 
mažąjį pyragą į minėtą formą. Aplink mažąjį pyragą liks tuš- 
tuma, ten ir suleisi gyvus paukščius - tiek, kiek ten gali tilpti. 
Tuos paukštelius reikia įleisti būtent prieš paduodant kimštą 
pyragą svečiams. Kai jis bus patiektas puotaujantiems, tu nu- 
pjausi pyrago viršų ir paukšteliai išskris. Tavo tikslas - pra- 
linksminti ir nudžiuginti susirinkusiuosius. Bet kad jie ne- 
pamanytų esą apgauti, liepk supjaustyti ir paduoti mažąjį py- 
ragą.“ 

Taigi Martino paukščių skrydžiu stengiasi suteikti svečiams 
malonumą ir kartu pamaloninti jų skrandį. 

Bet argi būtina griebtis rafinuotų, subtilių valgių, norint 
patirti malonumą? Ne kartą rašyta, kad šviežia, dar karšta duo- 
na, iškepta iš rinktinių miltų ir ką tik ištraukta iš krosnies, 
simbolizuoja visus didžiausius kūno ir sielos malonumus. Žino- 
ma, yra turtuolių, vargšų, didikų ir vienuolių duona. Pavyzdžiui, 
panis cibarius, t.y. paprasta duona, skiriama tarnams. Šv. Ber- 
nardas nurodo, kad toji duona, užgeriama vandeniu, nepatinka 
tam, kurio kūnas ilsisi, bet priduria, kad ji atrodo be galo skani 
tam, kuris neleidžia savo kūnui dykinėti. 

Gerimas 


Svarbiausias viduramžiais yra vynas. Jį vertina visi visuo- 
menės sluoksniai. 

Jehanas Bodelis Vaidinime apie šventą Mykolą (Jeu de saint 
Nicolas) aprašo smuklės atmosferą. 


Rauletas 

Ką tik pradėjome leisti iš statinės vyną - skanų, stiprų, tirštą 
ir švelnų it aksomas, bemat mušantį galvon, be jokio pelésiuko 
ar rūgšties, be jokių nuosėdų, skaidrų it nusidéjélio ašara, taip 
ir kutenantį smaližių gomurį - tik smaližiams jį ir ragauti! 


Pensede 
Įeina smuklen 


Tuomet jis kaip tik man! Beje, juk aš jam visada buvau 
ištikimas. 

Rauletas 

Įpila taurėn vyno ir ištiesia ją Pensedei 


Tik pažiurek, kaip jis putoja, spindi ir žaižaruoja! Palaikyk 
ji bent kiek burnoje, neskubek nuryti - garantuoju, netruksi 
pajusti, kas tai per vynas. 


Pensedė 
Ragauja Rauleto jam pasiūlytą vyną 


O! Dieve! Tai bent! Na ir skanumelis! 


Romėnai, labai vertinę vyną, paskatino pietinės Galijos gy- 
ventojus jį pamėgti ir išmokė pasigaminti. Valdant Merovingų 
1 Karolingų dinastijoms, daugelis stambių feodalų augino vy- 
nuogynus. Beje, krikščionybės laikais vyno reikšmė nė kiek nesu- 
mažėjo, gal net dar labiau išaugo - juk vynas, virstąs Kristaus 
krauju, liturgijoje yra labai svarbus. 

Išgeriamo vyno kiekis tiesiog stebina. Barbarų karalystėse 
puotos dažnai peraugdavo į išgertuves. Baigus valgyti, stalus 
paprastai išnešdavo, o svečiai toliau sau gerdavo kiek tilpdavo, 
kol visiškai pasigerdavo. Grigalius Turietis pažymi, kad valgydavo 

ir gerdavo tiek, kad tarnai užmigdavo bet kur, nesirinkdami 
vietos — tiesiog ten, kur nugriūdavo. 

873 metų rugsėjo 17 dieną per šventę kiekvienas Mano raš- 
tininkas išgėrė po 3, 636 litro, t.y. 1, 636 litro vyno ir 2 litrus 
potio (lot. „gėrimas“), t.y. vyno su prieskoniais. Prieš nuimant 
naują vynuogių derlių taip buvo „atsikratoma“ pernykščio vy- 
no, taigi kai tiek geriama, šventė nenoromis tampa išgertu- 
vėmis. Daug vyno išgeriama ir kitomis dienomis. Suasone dvi- 
dešimt penkiems vienuoles aptarnaujantiems dvasininkams 
metams skiriama 250 miuidų vyno, t.y. 17 000 litrų, arba 
1, 860 litro vienam žmogui per dieną. Vis dėlto atrodo, kad 
vyno jie gaudavo mažiau. 

Praėjus šešiems šimtmečiams, t.y. apie 1400 metus, Overnės 
grafo ir Miurolio senjoro Guillaume’o dvaruose vienam as- 
meniui per dieną skiriami du litrai vyno. Beje, vyno skiriama 
atsižvelgiant į visuomeninę gavėjo padėtį. Moterys taip pat geria 
vyną: Marguerite de Latour, Tulio Kantalyje priorė, ir jos ap- 
linkos moterys per dieną išgeria po tris ketvirčius litro. Dau- 
giausia įvairių rūšių vietinio vyno, jis geriamas net grafo dvare. 
Tačiau nereikia pamiršti, kad kai kurie Overnės vynai, pavyz- 
dziui, Sen-Purseno, tuo metu labiausiai vertinti. Tačiau grafas 
pirmenybę atiduoda kitam vynui — Riso. 

Kiekvienas Arlio arkivyskupo šeimynykštis 1424 metais gau- 
na po 2, 5 litro kasdien, t.y. apie 900 litrus per metus. Netgi 
vargšai geria daug vyno: Ekso ligoninės jaučių prižiūrėtojai 
kasdien gauna 230 litrų. Neturtingiausi geria vyną iš vynuogių 
išspaudų, o labiausiai mėgstami lengvi vynai, kuriuose yra ne- 
daug alkoholio. 

Iki XIII amžiaus ypač vertinti balti vynai, vadinamieji pran- 
cūziški, t.y. pagaminti Il de Franso regione. Jie lengvi, sausoki, 
atliepia kulinarinius polinkius (matėme, kad labiau mėgstami 
rūgštoki padažai). 

Nuo XIII amžiaus pabaigos daugiau geriami stiprūs vynai. 
Ypač vertinti vynai, pagaminti La Rošelėje, Oksere ir Bonoje, 
t.y. labiau į pietus. Jeigu tikėtume 1483 metų kovo 12 dienos 
tekstu, pastarasis greit muša į galvą. Tekste sakoma, kad 1483 
metų sausio 1 dieną apie 8-9 val. vakaro į smuklę „Keturi 

Emono sūnūs“, esančią Juiverie gatvėje, užėjo keli bičiuliai ir 
pareikalavo Bonos vyno, nes prancūziškas jiems esąs nepakan- 
kamai skanus ir stiprus, taigi nelabai įkaitinąs. 

XIV amžiuje šiaurinės Europos aristokratai ir miestelėnai 
pirmenybę atiduoda Bordo ir Burgundijos vynams. Turimi gal- 
voje mažai spirituoti balti ir raudoni vynai. Juos reikia gerti gana 
greit, jau pirmaisiais metais, nes tokio vyno ilgai laikyti nega- 
lima, be to, būtent toks jis skaniausias. 

Vietinis Overnės vynas Sen-Pursenas tuo metu laikytas pra- 
bangiu, rinktiniu vynu. Viename įdomiame tekste Vyno ir van- 
dens ginčas (Dispute du vin et de l’eau) šis vynas išdidžiai pri- 
sistato kaip 


„puikiausias iš visų vynų, 

labiausiai pageidaujamas 

ir prakilniausiy didikų megstamas. 
Tiek Popiežiaus, tiek Prancūzijos dvare 
iš visų vynų renkasi mane, 

nes aš garsus gera kilme. 

Ir skonis, ir spalva - tai puikumėlis! 
Geresnio nerasi nė panorėjęs. 


Tačiau italai nelabai linkę importuoti prancūziškus vynus, 
jiems labiau patinka stipresni savos gamybos vynai. Bet jie labai 
vertina likerinius - stiprius ir saldžius — vynus, kaip, beje, ir jų 
kaimynai. Iš tikrųjų Vakarų krikščionys įsiveža saldžius Kretos, 
Tyro ir Kipro vynus, o įvairiuose Italijos rajonuose auginami 
malvazijos vynuogienojai gaminti. Prancūzijoje labai vertintas 
Kipro vynas, tačiau del aukštos kainos jį gerti galėjo tik didikai. 

Saldus vynas su cinamonu, jis minimas „Paryžiaus namų ūky- 
je“ (Mėnagier de Paris), paduodamas į pietų pabaigą. Villonas 
beprotiškai mėgsta šį gėrimą: karštą vyną, pagardintą cinamonu, 
imbieru ir pipirais. 

Viduramžiais nebuvo būdinga derinti vyną ir patiekalą, kaip 
darome mes. Anuo metu vynus rinktasi labiau pagal visuo- 
meninę padėtį, veiklą, amžių. Šeimininkas geria lengvą skaidrų 
vyną, tarnams tinka ir vynuogių išspaudų vynas. Tiksliau sakant, 
baltieji vynai, lengvesni ir subtilesni, skirti aukštesniosioms kla- 

sėms. Tamsūs vynai, maistingesni ir pigesni, o tai nemenkas 
privalumas, labiau tinka fizinio darbo atstovams. Jaunuoliams 
gydytojai pataria rinktis baltus, šviežius vynus, juos, atsižvel- 
giant į jaunuolio konstituciją, daugiau ar mažiau atskiesti van- 
deniu; seniams rekomenduoja raudonus išlaikytus, vandeniu 
neatskiestus vynus: jie ir šildo, ir linksmina. 

Aldebrandinas Sienietis rašo: to, kuris geria vyną saikingai, 
„atsižvelgdamas į savo prigimties galimybes ir poreikius, taip 
pat ir į papročius, šalis, metų laikus, kraujas pagerėja, veido 
spalva pagražėja; vynas sustiprina visas gerąsias kūno savybes, 
padaro žmogų laimingą ir geraširdį“. 

Palikę nuošalyje šiuos maisto ir gėrimų teikiamų malonumų 
apibendrinimus, remdamiesi vienu labai konkrečiu pavyzdžiu, 
t.y. Fazano pokyliu, pamėginsime panagrinėti, iš ko susideda 
stalo malonumai, kuriuos - bent jau aristokratams - teikia ne 
vien maisto patiekalai. 


Puotavimas 
Fazano pokylis 


1453 metais turkams paėmus Konstantinopolį, prabangą 
mėgstąs Burgundijos hercogas Pilypas Gerasis nutaria kovoti su 
netikėliais. Norint suvilioti riterius dalyvauti kryžiaus žygyje, 
surengiama prašmatni šventė. Ji amžiams liks memuaruose. 

Iškilmės prasideda vaišėmis, kurias Pilypo sūnėnas hercogas 
Žanas de Clėves 1454 metais sausio 14 dieną suruošia savo dėdei 
ir jo dvariskiams Lilyje. Po kelių dienų, vasario 5-ąją, grafas 
d’Etampes’as taip pat iškelia „labai didelę ir prabangią puotą, 
kur pateikia daugybę naujų priešdesertinių patiekalų“. Čia Pily- 
pas labai iškilmingai vainikuojamas švenčių karūna. 

Burgundijos hercogas Fazano pokylį suruošia 1454 metų 
vasario 17 dieną jam priklausančioje Lilio pilyje. Smulkų šios 
puikios šventės aprašymą mums paliko Olivier de la Marche’as, 
Karolio Narsiojo metrdotelis ir gvardijos kapitonas. 

Sutartu laiku svečiai susirenka į prašmatnią salę. Atvyksta 
Pilypas, lydimas kunigaikščių ir riterių, damų ir panelių, o šios 
ypač žavisi lengvais priešdesertiniais patiekalais. 

Didelę pokylių salę puošia sieninis kilimas, kuriame pavaiz- 
duotas Heraklio gyvenimas. Į salę veda penkios durys, prie jų 
sargybą eina lankininkai, vilkį juodos ir pilkos gelumbės dra- 
bužiais. Riteriai ir ginklanešiai, įpareigoti rūpintis pokyliu, ap- 
sirengę margaspalviais drabužiais: vieni — siūtais iš raštuoto 
šilko, kiti — iš juodo ir pilko atlaso. 

Salėje trys stalai: vidutinis, didelis ir mažas. Ant vidutinio 
stovi puikiai padaryta permatoma bažnyčia su kryžiumi, varpu 
ir keturiais giedotojais; ant uolos įsitaisęs nuogas vaikutis, nuo- 
lat leidžiąs čiurkšlelę - tik ne bet kokią, o rožių vandens; inkarą 
išmetusi karaka*, pilna prekių ir jūreivių; gražus indas van- 
deniui, kurio viena dalis iš stiklo, o kita švininė; pievutėje, kurią 
supa topazo ir keistų akmenų uolos, - mažas šv. Andrius, prie- 
šais jį - kryžius, iš kurio trykšta versmė. 

Ant antrojo, paties ilgiausio, stalo stovi pyragas, kurio vir- 
šus papuoštas įvairiais instrumentais grojančiais dvidešimt 
aštuoniais personažais. Kitas saldus patiekalas - pilis, panaši į 
Luzinjano pilį. Didžiojo jos bokšto viršuje — fėja Meliuzina 
gyvatės pavidalu, o iš dviejų mažesnių bokštų panorėjus ima 
tekėti oranžadas, jis subėga į pilį juosiančius griovius. Trečias 
patiekalas — vėjo malūnas ant kalvos su įsmeigta kartimi, ant 
šios tupi šarka, o aplink - lankais ir arbaletais apsiginklavę 
įvairių luomų žmonės šaudo į ją norėdami įrodyti, kad me- 
džiojimas esąs visiems bendras amatas. Ketvirtas priešdeser- 
tinis patiekalas — statinė, iš kurios teka dviejų rūšių gėrimai: 
vienas — skanus ir saldus, kitas - kartus ir bjaurus, o ant sta- 
tinės stovintis prabangiai apsirengęs vyras laiko užrašą: „Kas 
nori, tegeria.“ Svečiai taip pat gali pasigrožėti dykuma, kur 
nuostabiai padarytas tigras kaunasi su didele gyvate; laukiniu, 
jojančiu ant kupranugario; žmogysta, mušančia kartimi per 
krūmą, kur tupi daugybė paukštelių; čia pat, rožių pavėnėmis 
aptvertame vaismedžių sode, sėdinčiais ir paukštelius valgan- 
čiais riteriu ir dama; kvailiu, jojančiu ant meškos; ežeru, ap- 
suptu daugybės pilių ir miestų, ir tame ežere plaukiojančiu 
labai dailiu laivu. 


* Karaka - senoviškas didelio tonažo laivas; portugalų jūrininkai plaukdavo 


karakomis į Indiją ir kitas tolimas šalis (vert. past.). 

Ant trečio, mažesnio už du kitus, stalo svečiai išvysta ste- 
buklingą mišką, kur daugybė keistų žvėrių juda kruta lyg būtų 
gyvi; ten pat dar yra liūtas, pririštas prie vidury kiemo augančio 
medžio, ir einantis kaimu prekeivis, pasikabinęs ant nugaros 
didelę pintinę su įvairiausiomis galanterijos prekėmis. 

Ant kiekvieno padėklo sudėti keturiasdešimt aštuonių rūšių 
valgiai, o kepsniai gabenami salėn ir patiekiami svečiams nuo 
vežimėlių, apdengtų aukso ir dangaus žydrumo spalvų audiniais. 

Salėje esančioje aukštoje indaujoje sustatyti auksiniai bei 
sidabriniai indai, auksu bei brangakmeniais puoštos krištolinės 
taurės; indaują nuo salės skiria medžio užtvaras, tad prie jos 
niekas negali prieiti, išskyrus vyno padavėjus. 

Salėje susispietę tiek didikų ir damų, kad vos įmanoma pa- 
judėti; daug pakviestųjų puotoje nedalyvauja, jie tik stebi nuo 
pakylos; dauguma jų vilki maskarado kostiumais. Jie atvyko iš 
toli norėdami pamatyti garsiąsias iškilmes. 

Priešdesertiniais patiekalais pasigrožėjusius puotos dalyvius 
dvaro maršalkos palydi į jiems skirtas vietas. Didikų ir damų 
tiek daug, kad jie vos telpa abipus stalų. Puota prasideda. Vynai 
kronikininkų nedomina, visų žvilgsnius prikausto lengvi pa- 
tiekalai, paduodami prieš desertą. 

Visiems susėdus į vietas, ant pirmojo stalo stovinčioje baž- 
nyčioje aiškiai suskamba varpas. Vaikai uždainuoja. Pyrago 
muzikantai pritaria bažnyčios giedoriams. Atliekamos aštuonios 
intermedijos. Pirmiausia salėn atbulomis įeina ir šitaip ją kerta 
raudonu šilku apdengtas arklys. Pabaisa (pusiau - žmogus, pu- 
siau - grifonas) joja žaliu šilku apdengtu šernu. Žongliruodama 
dviem durklais ir kardu, toji pabaisa laiko ant pečių aukštyn 
kojomis atsistojusį, tik rankomis besiremiantį žmogų. Atitrau- 
kiama žalio šilko uždanga ir didelėje scenoje žiūrovai pamato 
su baisiais jaučiais besikaunantį Jasoną. Po šio pirmojo mis- 
terijos „Jasono nuotykiai Kolchidėje“ akto ir kitos muzikinės 
intermedijos salėn išdidžiai iškėlęs auksinius ragus, apdengtas 
prabangia raudono šilko gūnia įeina nuostabiai gražus elnias. 
Juo joja dvylikos metų berniukas, vilkjs tamsiai raudono ak- 
somo drabužius. Berniukas dainuoja dainą „Aš niekad tokios 
nemačiau“. Tada atliekamas antras misterijos apie Jasoną aktas: 

hejorus užmuša bjaurią gyvatę. Paskui per salę praskrenda ug- 
nimi besispjaudantis drakonas ir kažkur dingsta. Nuo lubų at- 
siskiria garnys, jį vejasi du sakalai. Vienas jų taip smarkiai kerta 
garniui, kad šis nukrenta ant žemės. Dar kartą nuaidi keturi 
trimitai — skelbiamas paskutinis misterijos apie Jasoną aktas: 
herojus sėja gyvatės dantis, iš jų tučtuojau išauga ginkluoti vyrai 
ir ima kautis vieni su kitais. Pasibaigus žudynėms, uždanga 
nusileidžia. Bažnyčioje užgroja vargonai, o pyrago muzikantai 
pradeda imituoti medžioklę. „Tokie tad buvo pasaulietiški šios 
šventės pasismaginimai.“ 

Tada įeina didžiulis milžinas, apsirengęs ilgu žalio, kai kur 
juostuoto šilko drabužiu. Kairėje rankoje jis laiko didelį dvi- 
ašmenį kirvį, o dešiniąja veda šilku apdengtą dramblį, kuris neša 
ant nugaros pilį. Toje pilyje yra dama, ant balto atlaso suknios 
užsimetusi juodą apsiaustą ir užsidėjusi baltą vienuolės gobtuvą. 
Tai Šventoji Bažnyčia, prašanti pagalbos. Milžinas įkūnija norin- 
čius ją pavergti saracėnus. Dama aimanuoja: 


Padėkite man neveidmainiaudami: 
apraudokite mangsias nelaimes, 

nes aš gi esu jūsų motina Šventoji Bažnyčia, 
sužlugdyta ir liūdna. 


Dabar šventė pasiekia viršūnę. Į salę įeina daugybė heroldų, o 
jiems iš paskos seka Aukso Vilnos ordino karalius. Jis laiko ran- 
kose gyvą fazaną, papuoštą prašmatniu aukso, brangakmenių ir 
perlų vėriniu. Aukso Vilnos ordino karalius sako Pilypui, esą per 
dideles šventes didikams įprasta dovanoti povą ar kitokį prakilnų 
paukštį, kad šie galėtų duoti kokius nors įžadus. Hercogas pa- 
žvelgia į Bažnyčią tarsi jos gailėdamas ir perduoda ordino karaliui 
raštą, kuriame išdėstytas jo pažadas gelbėti krikščionis. Bažnyčia 
dėkoja hercogui ir ragina susirinkusius svečius sekti šeimininko 
pavyzdžiu. Jai pasišalinus, bajorai viens per kitą ima duoti įžadus 
ir tvirtinti juos parašais. Tačiau, kadangi šventė gali užsitęsti, 
hercogas Pilypas įsako atidėti įsipareigojimų ceremoniją. Visi 
norintys paskelbti, kad įsipareigoja ginti krikščionybę, galės tai 
padaryti rytojaus dieną, o kol kas šventė dar nesibaigė. 

Visi pakyla nuo stalo, priešdesertiniai patiekalai išnešami. 
Pro didžiąsias duris įeina daugybė fakelininkų, o jiems iš pas- 
kos - muzikantai su tamburinais, gitaromis ir arfomis. Paskui 
įeina balto atlaso suknia vilkinti dama. Ant jos kairiojo peties 
aukso raidėmis išrašyta: „Dievo Malonė.“ Ją lydi dvylika riterių, 
kurių kiekvienas už rankos vedasi po damą. Dievo Malonė pri- 
veda dvylika Dorybių prie hercogo ir paduoda jam pergamento 
ritinį. Kadangi hercogo ir riterių įžadai patikę Dievui ir Šven- 
čiausiajai Mergelei, šie siunčia Dievo Malonę ir dvylika Dorybių, 
kurioms visi privalą paklusti. Dievo Malonė pristato jaunąsias 
damas hercogui: tai Tikėjimas, Gailestingumas, Teisingumas, 
Išmintis, Atsargumas, Nuosaikumas, Jėga, Tiesa, Dosnumas, 
Uolumas, Viltis 1 Drąsa. Paskui Dievo Malonė išeina, o Dorybės 
lieka linksmintis. 

Per šokius bajorų lydimi heroldai klausia damų ir panelių, 
kas geriausiai tą dieną kovėsi ietimis: prizas skiriamas mon- 
senjorui de Charolais. Atnešamas prieskoniais pagardintas vynas 
brangakmeniais išpuoštose taurėse. De Charolais skelbia, kad 
rytoj vėl būsiąs turnyras. Apie 2-3 valandą ryto hercogas su 
savo palyda pasišalina. 

Šios prašmatnios iškilmės yra ne tik hercogo Pilypo pra- 
bangos demonstravimas: tai ir religinis bei politinis aktas. 


Visuomeniškumas 


Didikai supranta užstalės malonumus ne tik kaip malonumą 
pavalgyti. Ypatingos viduramžių puotos akimirkos — ne tada, 
kai svečiai ragauja vaišes ir jas vertina, o „tarpuvalgiu“, kai 
pramogauja ir linksminasi. 

Reginiai ne visada apsiriboja žonglierių, akrobatų, mimų, 
gyvūnų dresuotojų ar muzikantų pasirodymais. Kartais jie įgau- 
na visai kitokį mastą, pavyzdžiui, 1343 metais įvyko turnyras — 
kardinolas Annibalas de Ceccano suruošė puotą popiežiaus Kle- 
mento VI garbei. O 1378 metais per Karolio V organizuotą pokylį 
atkurtas Jeruzalės paėmimas kryžiaus žygio dalyvių pajėgomis. 

Tačiau terminas „tarpuvalgis“ (pranc. entremets) taip pat 
reiškia, kad „patiekalai paduodami po kepsnių, prieš desertą“, 

be abejo, minėtų reginių ir pramogų metu. Kartais dėl estetinių 
sumetimų reikia įdėti išties daug pastangų. Pavyzdžiui, „gulbė 
su odele“ yra ne kas kita, kaip iškeptas, nuspalvintas ir auksu 
bei sidabru aplietas paukštis. Kadangi duodant įžadus įprasta 
šauktis liudininku atneštą į stalą povą, nes jo mėsa laikoma 
negendančia, kuo rūpestingiausiai atkuriamas išorinis povo pa- 
vidalas — jo plunksnos perveriamos siūlais, kad paukštis sve- 
čiams būtų pateikiamas visa savo grožybe išskleidęs uodegą. 

Kita vertus, aristokratiškose puotose patarnaujantys asmenys 
gerai išmuštruoti; sakytum, baleto šokėjai, žaibiškai paklūstan- 
tys ne tik dirigento-metrdotelio mostui, bet ir Zvilgsniui. „Kai 
stalas padengtas, o duonos raikytojas jau atliko savo darbą, 
stalininkas eina ieškoti tą dieną turėsiančio patarnauti vyni- 
ninko. Rades jį, veda vyninėn. Ten stalo siuvinių saugotojas 
vynininkui paduoda uždengrą taurę. Šis paima ją už kojytės 
dešine ranka, o kairiąja laiko puodelį; tuo pačiu metu stalo 
siuvinių saugotojas paduoda stipriais gėrimais besirūpinan- 
čiam asmeniui princui skirtus dubenis bei ąsočius vynui ir 
vandeniui; šis juos išplauna ir nuvalo, o tada paduoda taurę 
vynininkui, kuris eina paskui salės durininką, kaire ranka nešan- 
tį dubenis. Paskui vynininką eina stipriais gėrimais besirūpinąs 
asmuo. Dešine ranka jis neša du sidabrinius ąsočius: viename 
ąsotyje yra vynas princui, kitame — vanduo; princui skirtas 
ąsotis turi būti atpažįstamas iš grandinėle prie ąsočio prika- 
binto vienaragio rago gabaliuko. Asmuo, besirūpinąs stipriais 
gėrimais, kairėje rankoje turi laikyti tik dubenį, kuriame pagul- 
dytas ąsotis vandeniui. Iš šio puodelio patarnautojas turi pa- 
ragauti vynininko jam paduodamo vyno. Paskui stipriais gė- 
rimais besirūpinantį asmenį žingsniuoja padėjėjas, nešantis 
princo indaujai priklausančius ąsočius ir puodelius.“ (Bruno 
Laurioux pacituotas tekstas.) 

Kiekvienas gestas tiksliai apibrėžtas. Malonu matyti taip pui- 
kiai suderintus judesius. Tačiau viena pagrindinių šio ritualo 
priežasčių — nuodų baimė. Dėl to svarbių personų užstalės ma- 
lonumai gal kiek sumažėja. Viduramžių pabaigoje išties pasi- 
reiškia tikra nuodų baimės psichozė, tad kartais visiškai atsi- 
sakoma bet kokio maisto. Anot Thomas Basino ir Jeano Chartier, 

Karolis VII „atsisako valgio, nes nedrįsta pasitikėti nė vienu iš 
savo tarnų“. Nesileisdami į tokius kraštutinumus, princai vis dėlto 
stengiasi nustatyti, ar maistas kartais neužnuodytas, o tai, žinoma, 
atsiliepia užstalės atmosferai. 

Labai svarbu, kad malonumo niekas negadintų, t.y. kad sve- 
čiai elgtųsi padoriai. Daugelyje veikalų nurodoma, kaip elgtis 
prie stalo. Yra jų ir Rožės romane. Kadangi šį tekstą jau minė- 
jome ne kartą, geriau pacituosime elgesio taisykles, trumpame 
traktate suformuluotas Bonvesino de la Rivos. Tai iš tiesų vertin- 
gas istorinis dokumentas, leidžiąs susipažinti mums su XIII 
amžiaus Lombardijos valgymo ir gėrimo menu. Savaime su- 
prantama, kad tokie patarimai svarbūs ne tik Šiaurės Italijoje. 
Štai kelios iš Penkiasdešimties mandagaus elgesio prie stalo 
taisyklių, kurių laikydamiesi svečiai galėtų iš tikrųjų visoke- 
riopai mėgautis valgiu: 


Penktoji taisyklė: prie stalo būk korektiškas, 
mandagus, pasipuošęs, linksmas, žvalus ir meilus. 
Nevalia būti susimąsčiusiam nei paniurusiam, 
nevalia atsidrebti ar sukryžiuoti kojas, 

nevalia nei rangytis, nei ramstytis. 


O štai kita (dvidešimt penktoji): kas valgo 
iš vienos lėkštės su dama, privalo 
supjaustyti mėsą jai ir sau. 

Vyriškis turi pasirodyti dėmesingesnis, 
mandagesnis ir paslaugesnis nei drovi dama. 


Štai kita (dvidešimt septintoji): savo namuose 
neversk bičiulio valgyti ir gerti atkakliai 

ji ragindamas; priimk jį gražiai, 

elkis su juo gerai, o vaišink meiliai. 


„Dėmesį labiau reikia kreipti ne į tai, ką valgai, o į tai, su 
kuo valgai... Net skaniausias padažas ar pagardai nesuteikia 
man tiek malonumo kiek draugija“, - rašo Montaigne'is po trijų 
šimtmečių. Valgyti kartu - tai ne tik tenkinti poreikį. Kai pilką 

gyvenimo kasdienybę pakeičia bendravimas puotaujant, malo- 
numo teikia jau pats faktas, kad esi geroje draugijoje ir gali ja 
mėgautis. Susėdę prie vieno stalo, viduramžių svečiai dalijasi ir 
jutiminiais, ir dvasiniais malonumais, nes per puotą keičiamasi 
mintimis ir nuomonėmis, o diskusijos pakyla iki filosofinių 
aukštumų (kaip Platono Puotoje). Naudojantis tokia proga, 
kartais perteikiama ypatinga informacija, pavyzdžiui, Kristaus 
kalba po Paskutinės Vakarienės. 

Šis draugijoje patiriamas malonumas nebūtinai susijęs su 
valgio gausa ar pokalbiu. IV amžiuje kai kuriems Egipto vienuo- 
liams laimės akimirka yra bendri pietūs sekmadieniais, t.y. kartą 
per savaitę, ir visiškai nesikalbant tarpusavyje. Jie jaučiasi: lai- 
mingi jau vien todėl, kad yra tarp savų. 

Džiaugimasis draugija, bendravimu stiprina visuomenines 
struktūras, asociacijas, brolijas, korporacijas. Ar gali būti kas 
nors maloniau, nei dalytis valgiu ir gėrimu? Tačiau užstalės 
malonumai skiriasi priklausomai nuo socialinių kategorijų. 


Visuomeninė bierarcbija 


Retai lygūs puotauja su lygiais. Draugiška vakarienė pri- 
verčia kuriam laikui pamiršti socialinius skirtumus, tačiau ne- 
trukus jie vėl iškyla į paviršių. 

Aristokratų užstalė. Per Fazano pokylį svečiai sodinami pagal 
visuomeninę padėtį. 

Už garbės stalo (vidutinio dydžio) į dešinę nuo pokylio šeimi- 
ninko Burgundijos hercogo Pilypo Gerojo mažėjančios reikšmės 
tvarka sėdi: jo dukterėčia ir būsimoji marti, t.y. jo sūnaus grafo 
de Charolais sužadėtinė Izabelė de Bourbon, jo sūnėno sūnus 
hercogas Žanas de Clėves, jo žmonos dukterėčia Beatričė Por- 
tugalietė, jo žmona Izabelė Portugalietė, jo nesantuokinė duktė 
Marija Burgundietė. Į kairę nuo Pilypo sėdi: jo pusseserė ir Žano 
de Clėves žmona Izabelė Burgundietė, grafas de Saint-Paulis, 
Marija de la Vieville, bastardo Antuano Burgundiečio žmona, 
Ponso senjoras Jasąues'as, kanclerio Nicolas Rolino žmona. 

Už antro (didžiausio) stalo sėdi daug riterių, damų ir panelių. 
Olivier de la Marche'as išskiria: hercogo sūnų grafą de Charolais, 

jo pusbrolį Žaną Burgundietį, jaunesnįjį hercogo de Clèves brolį 
Adolfą de Clėves, jauną hercogienės sūnėną Žaną de Coimbre, 
grafo de Saint-Paulio brolį Fijenės senjorą, Antuaną Burgundietį, 
nesantuokinį hercogo sūnų, grafą de Boucam, nesantuokinės 
hercogo dukters Anos vyrą, grafą Jacgues'ą de Hornes'ą. 

Už trečio (mažiausio) stalo sėdi damos ir panelės, kurių vardų 
de la Marche'as nemini. 

Kai pokyliui ar puotai dengiama daug stalų, aukščiausią 
visuomeninę padėtį užimantys svečiai, kaip matėme, sodinami 
prie pokylį suruošusio asmens arba garbės šeimininko stalo, 
tačiau gana dažnai princas ar kunigaikštis valgo vienas, jis ne- 
kviečia kitų prie savo stalo. Socialiniai skirtumai išreiškiami ir 
atstumu tarp namų šeimininko stalo ir to, prie kurio sėdi svečias: 
kuo toliau svečio stalas nuo šeimininko stalo, tuo menkesnė 
svečio visuomeninė padėtis. Kartais stalai netgi padengiami skir- 
tinguose kambariuose, pavyzdžiui, 1466 metais, švenčiant Jorko 
arkivyskupo intronizaciją, šešiolika stalų buvo padengti ketu- 
riuose kambariuose. 

Meniu nurodytų patiekalų neatrodys tiek daug prisiminus, 
kad ne visi svečiai gali sau dėtis valgio iš bet kurio dubens ar 
padėklo, o ant kiekvieno stalo jų būna daugybė. Valgių išdės- 
tymas taip pat turi tam tikrą reikšmę: prašmatnūs valgiai, skirti 
princui ir artimiausiems jo kaimynams, būtent prie jų ir statomi, 
o stalo gale kraunami prastesni patiekalai — tiems, kurie savo 
rangu negali lygintis su aukštaisiais didikais. Beje, visai įma- 
noma, kad kartu su mėsos patiekalais ant stalo dedama ir žuvies, 
pavyzdžiui, jeigu pakviesti bažnyčios atstovai. 

Iš viduramžių miniatiūrų aiškiai matyti senjorų, miestelėnų 
ir valstiečių stalo skirtumai. 

Dažniausiai miestelėnų stalo indai yra ne iš brangiųjų metalų, 
o iš alavo. Bet jų baldai esą patogesni. Didžiausią malonumą čia 
teikia ne reginiai, o susitikimas su giminaičiais ar draugais. 

Iš miniatiūrų, vaizduojančių valstiečių ir amatininkų luomus, 
susidaro įspūdis, kad valgymas jiems nebuvo proga nei pasi- 
šnekučiuoti, nei pasimėgauti kokiais nors malonumais. Valgy- 
davo greit, o maistas buvo skirtas jėgoms atstatyti, kad kuo 
skubiau vėl galėtų imtis darbo. Tačiau gausiai valgiais nukrauti 

valstiečių stalai per šeimynines šventes leidžia manyti, kad to- 
kiomis progomis valgyti buvo neskubama. Tą valgių gausą liu- 
dija ne tik miniatiūros, bet ir tekstai. 

Puotavimo malonumai gali paskatinti ir į paleistuvystę. 
Puotose, kuriose apie 1400 metus dalyvauja Karolis VI ir jo 
dvariškiai, dažnai peržengiamos ribos ir taip jaudrinami visi 
pojūčiai, kad jos baigiasi gašlumo orgijomis. Pavyzdžiui, 1389 
metų gegužę per didelę šventę, surengtą Sen Deni, svečiai tiek 
girtuokliavo, kad paskutinės šventės dienos vakarienė pasken- 
do paleistuvystėje ir ištvirkavime. Tiesa, karaliaus, jo brolio, 
būsimo Orleano hercogo, karalienės ir jų smaginimosi bend- 
rininkų nesivaldymą galima paaiškinti jų jaunyste. 

Gersonas, Jeanas Courtecuisse'as, Jacques’as Legrand'as 
savo pamoksluose smerkia perdėtą kūniškų malonumų vai- 
kymąsi, kurį jie vadina gula (lot. prk. „apetitas“) ir kuriuo 
kaltina karaliaus dvarą. Toji gula susideda iš dviejų elementų: 
valgių bei gėrimų rijimo ir šio rajumo keliamų apraiškų. Svar- 
biausia čia yra burna: ji nustato skonį ir teikia malonumą; ji 
liežuvauja, šmeižia, burnoja, stumia į paleistuvystę, taigi pro- 
vokuoja kitus kūno nusidėjimus; lytinė nuodėmė tėra vienas iš 
jų. 

Kokie gi tie puotos teikiami nedori malonumai? Kiekvienas 
svečias nori būti apsirėdęs gražiau už kitus, tad svarbu ne tik 
drabužių prabanga, bet ir mada. XIV amžiaus pabaigoje trumpi 
vyrų drabužiai nepadoriai aptempia lytinį organą ir išryškina jo 
formą, o gilios moterų iškirptės leidžia nekliudomai žvalgytis į 
jų krūtis. Prisideda kvapai: svečių kvepalai, puotos salėje tarnų 
išdėliotų kvapiųjų medžiagų aromatai, gėlių, kuriomis vasarą 
nuklotos grindys, kvapai. 

Kadangi kilmingieji įpratę bučiuotis į lūpas, aukštuomenės 
vyrai ir moterys susitikę sveikinasi būtent taip. Prie karaliaus 
stalo viešpatauja didelė laisvė, mat Karolis VI kaimynus renkasi 
pagal savo nuotaiką, siekdamas pirmiausia malonumo sau. Nau- 
dotis su kaimynu ar kaimyne tuo pačiu peiliu, gerti iš tos pačios 
taurės, imti patiekalą iš to paties dubenėlio gali būti bjauru, 
tačiau gali būti ir malonu, mat atsiranda noras paliesti greta 
sėdintįjį ar sėdinčiąją. 

Valgių paduodama tikrai labai gausiai. Virėjams tenka pa- 
rodyti nemažą išradingumą, kad sužadintų apetitą. Jiems tai 
sekasi gan gerai, nes kai kurie svečiai, norėdami toliau skanauti 
įvairių patiekalų, ištuština skrandį išsivemdami. 

Kalbos per pokylį taip pat ne iš padoriųjų. Tiesa, nemažai 
svečių, norėdami išgauti kokių nors asmeninių privilegijų, pra- 
našumų ar malonių, stengiasi užmegzti naudingų ryšių, taigi 
nešykšti komplimentų savo pašnekovams, kuriais šie, be abejo, 
džiaugiasi. Tačiau baigiant valgyti, prieinama prie išties smerk- 
tinų kraštutinumų - ir taip nebaikščios dvaro damos, paveiktos 
gausaus ir aštraus valgio, gėrimų, svaigių kvapų ir prisilietimų, 
mielai klausosi nešvankių savo kaimynų kalbų. 

Išnešus stalus, prasideda šokiai, anot Gersono, lydimi kraują 
kaitinančių prisilietimų. Eustache'as Deschamps'as piešia Buasi 
pilyje vykstančią meilės sceną: apgirte jos dalyviai išsiruošia pirtin, 
o paskui visiškai nuogi eina į kambarius „pagerbti“ damų. 

XIV amžiaus pabaigoje didikai vis mažiau rūpinasi valdymo 
reikalais, laiką jie stengiasi praleisti kažkaip kitaip. Jie jaučiasi 
esą nereikalingi, todėl atsiradusi melancholija skatina juos vai- 
kytis malonumų. Didikai įsivaizduoja turį daugiau nei pras- 
čiokai teisių linksmintis, nes luomus sukūrė Viešpats Dievas. 


Kai tenkinami visi pojūčiai 

Žinoma, per pokylį malonu valgyti, bet malonu ir stebėti 
įvairius reginius; beje, pasitenkinimo teikia jau vien valgių pa- 
vidalas, vadinamosios naujos kulinarijos patiekalai. 

Spalvos kelia tam tikrų asociacijų. Norint gauti baltą spalvą, 
reikia ryžių, paukštienos, imbiero ir cukraus. Didžiausią įspūdį 
čia gali padaryti padažai, kurių paskirtis - pakeisti patiekalų 
skonį: svečiai renkasi padažus atsižvelgdami į numanomą ar 
matomą spalvą: juodą (saracėnų padažą), baltą, rusvą (cinamo- 
no padažą), mėlyną, geltoną, raudoną, žalią. Tokius atspalvius 
suteikia natūralūs produktai: žali špinato lapai arba prieskoniai, 
pavyzdžiui, geltonasis šafranas. Tačiau naudojami ir dirbtiniai 
dažai, ypač atspalviams nuo rausvo iki raudono išgauti: blyškiai 
rausvą atspalvį suteikia rausvos sandalmedžio sultys. 

O kaip malonu, kai padažas išryškina įvairias patiekalo dalis, 
užglaisto ir paslepia nelygumus. Pabarstytas cukrumi, ryškiai 
raudonais koriandro grūdeliais ar netgi perlais, kaip dažnai būna 
prašmatnių didikų pokyliuose, padažas ir pats tampa papuošalu. 

Svečiai vertina valgius, virėjų pagamintus iš minkštos, lengvai 
minkomos tešlos: pyragus su įvairiu įdaru; koldūnus, savo forma 
panašius į gyvūnus ar į alfabeto raides. O dar labiau jie vertina 
iš sultinių pagamintus permatomus drebučius, prilaikančius mė- 
są ar žuvį. Juos meistriški virėjai sugeba nudažyti įvairiausiomis 
spalvomis. 

Daugelyje viduramžių tekstų sakoma, kad skanaus valgio 
teikiamus malonumus papildo malonumas, kurį jaučiame mau- 
dydamiesi, t.y. kontaktuodami su vandeniu. Taigi prie skonio ir 
regos pojūčių prisideda lytėjimo pojūtis, pavyzdžiui, fablio Trys 
Kelno kanonisės (Les Trois Chanoinesses de Cologne) maudy- 
masis susietas su puota. Viena iš trijų puotos dalyvių kanonisių 
pakviečia autorių apsilankyti jos namuose, kur vaišindamasi 
ketina išsimaudyti kartu su dviem savo draugėmis. 


Atejo dvi damos, 

ir kiekviena nusirengusi įlipo į savo vonią, 
o trečioji nedvejodama 

nusirenginėja sekdama jy pavyzdžiu 

ir ruošiasi pasinerti vandenin. 


Man visa tai niekad nebuvo sunku. 

Aš išvydau jas įraudusias ir gražias, 

nes karšta maudynė ir puikus vėsus vynas 
didžiai jas įkaitino 

ir skaisčiai nurausvino. 


Pirmoje iš Šimto naujų novelių (Cent Nouvelles nouvelles) 
Eno (Hainaut) mokesčių rinkėjas mėgina suvedžioti gražią kai- 
mynę. Norėdamas pasiekti savo tikslą, jis iš pradžių kviečiasi 
tik tos moters vyrą — ketina su juo susidraugauti. Šis veikėjas 
tikrai miklus. Vėliau susitikimus su gražuole reikia organizuo- 
ti taip, kad niekam nekristų į akis. Kaimynės vyrui išvykus, 

įsimylėjėlis gali pasikviesti savo išsvajotąją: jis įsako tuoj pat 
paruošti maudyne ir parūpinti pyragų bei vyno su prieskoniais. 
Visomis gėrybėmis mėgaujamasi ligi soties. „Atsidūrę kamba- 
ryje, jiedu tučtuojau sulipo į vonią, o tuo tarpu priešais ją buvo 
skubiai dengiamas stalas skaniai vakarienei. Ji netrukus ir buvo 
patiekta.“ 

Tuo pačiu laiku (XV amžiaus viduryje) poetas Karolis Orlea- 
nietis apdainuoja maudymosi ir skanaus valgio malonumus: 


Vonioj vakarienė ir pietūs laive, 

ar gali geresnė bebūt draugija? 

Kas kalba ar miega, kam rūpi daina, 
kas žavisi rondo arba balade. 


Ir vynas į taurę štai teka srove - 
gyvenimo džiaugsmas, širdies atgaiva. 
Vonioj vakarienė ar pietūs laive, 

ar gali geresnė bebūt draugija? 

PRAMOGOS* 


Šventiškas valgymo aspektas skatina pamąstyti apie malonumą, 
kurį viduramžių žmonėms teikė pramogos. Dar nenutolę nuo 
gamtos, jie gyvena aktyvų gyvenimą, užsiima fizine veikla. Daly- 
vauti kokiame nors renginyje jiems reiškia pirmiausia įsilieti į jį 
pačiam ką nors veikiant: šokant, giedant, plojant ar švilpiant, 
tačiau dalyvauti reiškia ir stebėti, ypač kokią nors šventę, per- 
traukiančią kasdienio gyvenimo monotoniją. 


Fizinė veikla 
Pasivaikščiojimai 
Kadangi dauguma gyventojų susitelkę kaimo vietovėse, jų 
gyvenimo ritmas atitinka metų laikų kaitą. Po žiemos šalčių, su 
kuriais veiksmingai kovoti neįmanoma, džiaugsmingai sutin- 
kamas pavasaris. Jam atėjus, senjorai, miestelėnai ir kaimiečiai 
mėgsta pasivaikščioti. Paryžiečiai vyksta į Sen Žermeno parką 
prie garsiosios abatijos, mėgsta lankytis ir prie miesto vartų, 
kur įsikūrę daugybė užeigų ir smuklių. 


* Galbūt skaitytojas nustebs, kad šis skyrius toks trumpas, bet mums nesi- 
norėjo perrašinėti veikalo Laisvalaikis viduramžiais (Les Loisirs au Moyen 
Age). Čia ketiname pakalbėti apie pramogų teikiamą malonumą. Tiems, 
kuriuos domina žaidimai, rekomenduojame perskaityti Jeano-Michelio 
Mehlio knygą Žaidimai Prancūzijos karalystėje nuo XIII amžiaus iki XIV 
amžiaus pradžios (Les Jeux au royaume de France du XIII au début du 
XVI: siecle). 

Kapitono Pedro Niño ginklanešys, aprašinėjęs gyvenimą Seri- 
fonteno pilyje, priklausančioje admirolui Renaud de Trie, rodo, 
kokia svarbi senjorams gali būti gamta: „Atsikelusi gana ankstų 
rytą, pilies šeimininkė eidavo su savo panelėmis į netoliese esan- 
čią giraitę. Kiekviena nešdavosi savo maldaknygę ir rožinį. Jos 
susėsdavo atokiai viena nuo kitos ir nesikalbėdavo, kol nebaig- 
davo melstis. Paskui jos skindavo žibuokles ir kitas gėlytes, o 
grįžusios į rūmus eidavo koplyčion, kur klausydavosi ankstyvųjų 
mišių... [Lengvai papusryčiavusi| Ponia su panelėmis jodinėdavo 
pačiais geriausiais puikiausiai pabalnotais eidininkais, o jas 
lydėdavo sau tai leisti galintys riteriai ir bajorai; kurį laiką jie 
jodinėdavo laukais ir pindavo kepures iš gėlių ir žalumynų...“ 

Ryšio su gamta būta ir rafinuotesnio. Netgi barbarai, kaip 
liudija poetas Venance Fortunatas, buvęs Puatjė vyskupas, nėra 
bejausmiai sodininkystės malonumams: „Čia skaisčiaveidis 
pavasaris nukloja žaluma vejas, ir oras persisunkia rojaus ro- 
Zu aromatais. Ten jauni vynuogienojai teikia šešėlį, saugo nuo 
vasaros karščių ir tampa prieglobsčiu uogomis aplipusioms 
kekėms. Visas šis aptvaras mirga tūkstančiu įvairiausių gėlių: 
yra baltų ir raudonų vaisių. Vasara čia malonesnė nei kitur, ir 
švelniai šnarantis vėjelis vis siūbuoja ant šakelių pakibusius 
obuolius. Šildebertas juos skiepijo su tokia meile!“ 

Kalbama apie garsųjį locus amoenus (žavingą vietą): vidur- 
amžių kalba pasiskolino iš antikos daugybę tą vietą apibūdi- 
nančių sąvokų. Izidorius Sevilietis savo Etimologijose (Etymolo- 
gies) vartoja šį posakį kalbėdamas apie žavias vietas, tinkamas 
tik pasitenkinti ir visiškai neturinčias praktinės paskirties. Pra- 
dedant Vergilijumi ir baigiant XVI amžiumi, šioje „žavingoje 
vietoje“ būtinai turi būti tam tikras kiekis malonių dalykų. Juos 
be jokios tvarkos aprašo Mathieu de Vendëme as: „Gėlės kve- 
pia, žolė žaliuoja, medis skleidžia lapus, vaisiai kabo, paukščiai 
čiulba, upelis čiurlena, vėjelis švelnus.“ 

Ideali vieta laikui leisti yra sodas. Jį pirmojoje Rožės ro- 
mano dalyje piešia Guillaume’as de Lorris: „Ėjau per sodą 
neskubėdamas, grynai savo malonumui, o Meilės Dievas visur 
ėjo man iš paskos, bet aš niekur nesustojau, kol neapėjau viso 
sodo. Jis buvo tobulai kvadratinis, t.y. jo ilgis buvo lygus jo 

ploëiui. Nebuvo medžių, vedančių vaisius, nebent koks vienas 
kitas bjaurus, o gal kartais ir daugiau.“ Ir autorius ima vardyti 
vaismedžius (obelis, riešutmedžius, migdolus...) bei dekora- 
tyvinius medžius (laurus, pušis, skroblus). „...medžiai buvo 
nutolę vienas nuo kito kaip pridera: tarpas tarp jų viršijo pen- 
kis ar šešis sieksnius, bet šakos buvo vešlios ir aukštos, o viršuje 
tokios tankios, kad puikiai saugojo nuo karščio, saulė net 
vidurdienį neprasiskverbė ligi žemės ir negalėjo pakenkti švel- 
niai žolei. 

Sode gyveno danielių ir stirnų, o medžiuose liuoksėjo dau- 
gybė voverių. Buvo ir triušių, kurie kiaurą dieną landžiojo iš 
savo urvelių ir leido laiką meilindamiesi viens kitam jaunoje 
žalioje žolėje. 

Kai kur, medžių šešėlyje, tryško skaidraus vandens šaltiniai, 
kuriuose nebuvo nei vabalų, nei varlių. Kiek tų šaltinių, pasakyti 
negalėčiau. Malonumo įsakymu įrengtais upeliukais ir lata- 
kėliais švelniai čiurlendamas tekėjo vanduo. Prie upeliukų ir ant 
skaidrių šaltinių krantų augo smulki ir tanki žolytė; ten kaip 
ant duknų būtų galima paguldyti savo mylimąją, nes žemė 
minkšta ir drėgna. Šaltinių dėka čia augo tiek žolės, kiek reikėjo, 
todėl ši vieta atrodė dar gražesnė. Beje, tasai sodas ypatingas 
tuo, kad jame apstu gėlių: visuomet, ir žiemą, ir vasarą, čia 
žydėjo labai gražios žibuoklės, gaivios slenktenės; buvo ir ne- 
paprasto baltumo gėlių, ir geltonų, ir skaisčiai raudonų. Šio 
žemės kampelio išties būta gražaus. Jį dar labiau puošė įvairių 
rūšių ir spalvų svaigiai kvepiančios gėlės. Nepasakosiu jums 
daugiau apie tos vietos žavesį ir grožį: nuo šiol man teks apie 
juos tylėti, nes nepajėgsiu apsakyti jums visos šio vaismedžių 
sodo grožybės ir nepaprasto patrauklumo.“ 

Rožės romano sodo augmenija susideda ir iš šiame krašte 
augančių medžių, ir iš egzotiškų augalų, kad lankytojas pasijustų 
patekęs į svečią šalį. Poetas siekia pavaizduoti vešinčius, saulės 
spindulius sulaikančius augalus. Iš tiesų viduramžiais aristo- 
kratai stengiasi būti pavėsy, įdegę yra tik dirbantieji fizinį darbą. 
De Lorris įvairiomis progomis mini daugybę čiulbančių paukš- 
čių. Visa aplinka kviečia šventei. Mes esame epikūriškoje vie- 
tovėje, kur maksimaliai tenkinami visi pojūčiai. 

Sodai, kur mėgsta vaikštinėti gražiosios damos ir senjorai, 
kaip liudija miniatiūros, iš tikrųjų vykusiai suprojektuoti, juos 
supa rūpestingai apkarpytos gyvatvorės, o vejos apsodintos 
gėlėmis. Paryžiuje, Izab6 Bavarietės (Izabeau de Bavière) mėgs- 
tamiausios Saint-Polio rezidencijos soduose įrengta daug vidinių 
kiemelių, vienas su kitu besijungiančių vynuogienojų pavėnėmis; 
kiemelius juosia galerijos, specialiai pastatyta pirtis, paviljonas, 
voljeras paukščiams laikyti ir patalpa žaisti su kamuoliu. Izabo 
įsakymu, dideli darbai atliekami 1416 metų gegužę, o tų pačių 
metų rugpjūtį taisomos pavėnės ir valomi šuliniai. Šie sodai išties 
turėjo būti puikūs, nes 1389 metais Karolis VI įsakė pasodinti 
„tris šimtus baltų ir raudonų rožių krūmų, ... tris šimtus lelijų 
svogūnėlių, tris šimtus gladiolių, šimtą penkiolika kriaušių įskie- 
pių, šimtą paprastų kriaušių, dvylika rojaus obuoliukus ve- 
dančių obelų, tūkstantį vyšnių, šimtą penkiasdešimt slyvaičių ir 
aštuonis laurus, nupirktus prie Pont-o-Šanžo tilto“. 


Medžioklė 


Viduramžių žmonės jaučia malonumą vaikštinėdami grynu 
oru ir žmogaus dar nepaveiktoje gamtoje (tuomet autoriai daž- 
nai pabrėžia tokių pasivaikščiojimų metu gresiančius pavojus), 
ir jau „prijaukintoje“, teikiančioje galbūt net didesnę palaimą. 
Tokį pat pasitenkinimą jie patiria po atviru dangum užsiimi- 
nėdami įvairia veikla, pirmiausia - medžiokle. Ji gali būti pa- 
prasčiausia, kai medžiotojas, atitinkamai apsiginklavęs, išsi- 
ruošia Zygin vienas pats; gali būti medžioklė su šunimis; gali 
būti ir medžiokle su plėšriaisiais paukščiais, - šis malonumas 
paprastai paliekamas aristokratijai. 

XIV amžiuje medžioklė su skalikais organizuojama tiesiog 
preciziškai. Jos išvakarėse, dar prieš eidami gulti, medžiotojai 
susirenka ir pasiskirsto, kuria kryptimi ryt paleis savo skalikus. 
Radus elnią ir paženklinus jo buvimo vietą, medžiotojai išvyksta 
į mėgstamą pramogą. 

Karaliaus Moduso medžioklės knygoje (Livre de chasse du 
roy Modus) piešiama idiliška scena: „Šiltą vasarą gražiame miš- 
ke melodingai čiulba paukšteliai, ant saulės nutviekstų lapų 

švelniai spindi rasos ašaros. Visa gamta džiūgaute džiūgauja. 
Tuomet į malonią ir nuošalią vietą susirenka žvėrį aptikę me- 
džiotojai, medžioklės vadovas ir visi norintys dalyvauti medžiok- 
lėje... [Išklausęs medžiotojų pranešimą], senjoras nurodo, kurie 
medžiotojai turi paleisti skalikus, kuriuos šunis reikia paleisti, 
kurie jų bus atsarginiai ir kur būtent jiems bėgti. Paskui visi 
susėda ant žalios žolės pavalgyti ir atsigerti, o jei kas žino kokį 
juoką, sąmojį ar įdomią istoriją, privalo papasakoti. Taigi kai 
medžiotojai išgirsta gerų žinių iš miško, kai oras gražus ir visi 
pasistiprinę, savaime suprantama, kad širdis pralinksmėja. Pa- 
valgę jie sėda ant arklių ir ruošiasi leisti skalikus...“ 

Panašius argumentus dėsto ir Gastonas Phėbus, grafas de 
Foix. Geras medžiotojas negali padaryti jokios mirtinos nuo- 
dėmės. Iš tikrųjų polinkį į kūniškus malonumus skatina dykinė- 
jimas. O geras medžiotojas neturi kada dykinėti. Jis užsiėmęs 
nuo apyaušrio ligi sutemų, tad, grįžęs namo, tuoj eina gulti. Kad 
atliktų savo pareigas, jis turi būti žvalus ir pailsėjęs. 

Medžiotojas yra laimingas, kad gyvena, jis džiaugiasi gamta, 
patiria didelį malonumą medžiodamas ir ilsėdamasis. Jis gyvena 
ilgiau, nes valgo ir geria labai saikingai. Medžioklės knygoje 
Phėbus, kalbėdamas apie savo gyvenimą, dažnai vartoja žodį 
„malonumas“: 


Dabar aš tau įrodysiu, kad medžiotojas šiame pasaulyje gy- 
vena linksmiau už bet kurį kitą žmogų, nes, atsikėlęs ryte, 
mato puikų, šviesų rytmetį ir nuostabų orą; girdi švelniai tr 
melodingai čiulbant paukščius, kurių kiekvienas sava kalba ir 
kaip galima geriau šlovina naują dieną - to juos išmokė gamta. 
O saulei patekėjus, medžiotojas pamatys ant šakų ir žolės tyrą 
rasą, kurios lašeliuose saulė įžiebs tūkstančius kibirkštėlių. 
Koks malonumas ir džiaugsmas medžiokliui visa tai regėti. O 
paskui, kai jis ateis į susirinkimo vietą ir praneš senjorui bei 
kitiems medžioklės dalyviams, kokius pėdsakus matęs ar ką 
nugirdes miške, kiekvienas pasakys: "Štai didelis elnias, ir jei 
šunų ruja gera, pradékime pjudyti.' Veliau paaiškinsiu, ką tai 
reiškia ir kodėl medžiotojas taip džiaugiasi. O kai jau jis ims 
persekioti žvėrį, šunis, ilgai nelaukdamas, paleis nuo pasaity 

ir šie puls elniui iš paskos, - medžiotojui tai didelis malonumas 
ir džiaugsmas. Paskui jis skubiai šoks ant žirgo, kad spėtų su 
šunimis, O jeigu šunys atsitiktinai truputį nutols nuo tos vietos, 
kur buvo paleisti, medžiotojas paragins arklį, kad galėtų už- 
bėgti jiems už akių. Tada pamatys prabėgantį priešais jį elnią 
ir pasveikins šūksniais; taip pat pamatys, kurie šunys bėga 
pirmoje grupėje, kurie - antroje, kurie - trečioje ar ketvirtoje, 
jeigu tokios yra. Medžiotojas jos paskui elnią nusivijusius šunis 
ir kiek įmanydamas šauks ar pus ragą. Jam tai didelis džiaugs- 
mas ir malonumas. Tada jis, garantuoju, negalvos apie jokią 
kitą nuodemę nei apie kokią nors blogybę. Kai elnias bus 
aptiktas ir užbjudytas, medžiotojas jį nugalabys, nudirs jam 
kailį, išmėsinės ir dalį laimikio atiduos šunims - visa tai daryti 
jam taip pat labai malonu. Namo jis keliaus labai linksmas, 
nes dalijant medžioklės laimikį senjoras davė jam išgerti savo 
skanaus vyno. Grįžęs namo, jis nusirengs, nusiaus ir nusiplaus 
šlaunis bei kojas, o progai pasitaikius, ir visą kūną. Lieps 
paruošti vakarienei lašinių, elnienos ir kitokių skanių valgių 
bei gero vyno. O skaniai pavalges ir išgėręs, bus labai linksmas 
ir patenkintas. Paskui jis išeis pasidžiaugti grynu oru ir atsi- 
gaivinti giedro vakaro vėsa, atsigers ir guls į lovą, paklotą 
gražiomis ir šviežutėlėmis lino paklodėmis. Jis išmiegos giliu 
ir sveiku miegu visą naktį, negalvodamas apie nusidėjimą. 
Taigi sakau, kad medžiotojai po mirties eina į Rojų ir kad jie 
gyvena kur kas linksmiau nei kiti žmones. 


Medžioklė su plėšriais paukščiais, kaip teigiama Karaliaus 


Moduso medžioklės knygoje, teikia keturis malonumus. Labai 
gražu žiūrėti į paukštvanagio skrydį. Be to, medžiotojui malonu 
būti geroje draugijoje; kiekvienas turi savo paukštį, tad galima 
palyginti jų miklumą bei rezultatus. Beje, medžiokle su šunimis iš 
principo užsiima vyrai, o medžioklėje su plėšriais paukščiais da- 
lyvauja ir moterys. Anot Gace’o de la Buigne'o, Romano apie 
Malonumus (Roman des Deduis) autoriaus, damos ir panelės 


gali, jų senjorui leidus, 
garbingai neštis ant rankos 

tupinti paukštvanagį 

ir jo deka patirti tą malonumą, 
apie kurį aš jums anksčiau kalbėjau 
nesuteikdamos jokios progos 
apkalboms bei liežuvavimui. 


Taigi ir šiuo atveju naudojamasi proga pabūti gamtoje, nes 
su plėšriais paukščiais medžiojama nors ir trumpu, bet gražiu, 
šiltu ir maloniu metų laiku. 


Žaidimai gryname ore 


Valstiečiai labai mėgsta žaidimus su kamuoliu arba su rutu- 
liais. „Rutulys“ primena žaidimą kėgliais: reikia nuridenti savo 
rutulius kuo arčiau į žemę įsmeigto kuolelio (kartais vietoj jo 
padedamas rutulys, vadinamas „paršiuku“) ir nustumti kitų žai- 
dėjų rutulius. Žaidžiama dažniausiai iš kelių butelių vyno, sidro 
ar alaus. 

Tačiau populiariausias žaidimas, be abejo, yra vadinamoji 
„sūlė“. Viduramžiais būta dviejų jos variantų. Vienu atveju 
rutulys arba kamuolys spardomas kojomis - tai tarsi dabartinis 
futbolas. Kitu atveju žaidėjai mėto kamuolį lazda su užriestu 
galu, primenančia senovės žynio krivūlę. 

„Sūlę“ žaidžia dvi komandos. Jas gali sudaryti skirtingų 
provincijų ar skirtingų kraštų atstovai, o gali ir to paties kaimo 
gyventojai: tokiu atveju viengungiai žaidžia prieš vedusius. 

1369 metų balandžio 3 dienos įsaku Karolis V uždraudžia 
beveik visus azartinius žaidimus ir rekomenduoja treniruotis 
šaudant iš lanko ir arbaleto. Jis įsako parinkti tokioms varžy- 
boms tinkamas vietas, apdovanoti geriausius šaulius prizais, 
rengti šitokius konkursus kuo patraukliau. Tokiais įsakymais 
tik įteisinami seni papročiai, gyvavę kai kuriose provincijose, 
tad jaunimas labai mielai ir uoliai juos vykdo. Pavyzdžiui, 1425 
metais, šv. Martyno dieną, Ruane gyvenąs barzdaskutys Colinas 
Pierinas kartu su žmona išsiruošia pietauti pas uošvį, gyvenantį 
prie miesto sienos. Tarp miesto sienos ir uošvio namo driekiasi 
laukai ir arimai, kur yra nemažai šaudyti iš lanko skirtų kalvų. 
Tądien čia gausu besilinksminančio jaunimo. Po pietų Colinas 

pasiskolina iš žmonos brolio lanką bei strėlę ir prisideda prie 
šaulių, demonstruojančių savo taiklumą. 

Miestelėnai labiausiai mėgsta žaidimą su kamuoliu, tiksliau 
jį būtų galima apibūdinti kaip žaidimą delnu, mat žaidžiant šį 
žaidimą, kamuolį reikia mesti įgaubtu delnu. Široks žaidimas 
populiarus ligi pat XV amžiaus vidurio, o XV amžiaus gale ar 
XVI amžiaus pradžioje rankos delną jau atstoja raketė. Tuo- 
metiniame Paryžiuje buvo kelios tam žaidimui skirtos aikštelės, 
dažniausiai įrengtos gipso karjeruose. 

Senjorams patinka žaisti su kaliause. Ant besisukančio stulpo 
pritvirtinama figūra, dažniausiai imituojanti žmogaus biustą į 
šalis ištiestomis rankomis, ir raitas riteris smogia ietimi į ka- 
liausę. Jeigu jis nepataiko į krūtinės vidurį, kaliausė nuo smūgio 
ima suktis, o kadangi dešinėje rankoje ji laiko lazdą, o kairėje — 
skydą, tai pasisukusi smogia prastai ginklą valdančiam riteriui. 
Šitaip, beje, senjorai ruošiami karui. 


Rungtynės ir turnyrai 


Anot vyskupo Nithardo, Karolingų laikais kareiviai žaidė 
tokius žaidimus, kurie ruošė juos kario amatui. Būtent tokius 
žaidimus 842 metais Vormse surengė Karolio Didžiojo anūkai 
Liudvikas ir Karolis. Dalyviai susirinko tam tikroje vietoje, pa- 
siskirstė lygiomis komandomis, išsirikiavo vieni prieš kitus dviem 
eilėm ir ėmė vieni kitus atakuoti kaip mūšyje. Paskui tam tikras 
skaičius kovotojų apsigręžė lyg neatlaikydami puolimo ir ėmė 
bėgti, o draugai juos vytis. Vėliau apsikeičiama vaidmenimis ir 
galiausiai į žaidimą įsitraukia abu karaliai. Buvo žaidžiama džen- 
telmeniškai, nieko nesužeidžiant ir neužgauliojant. 

Feodalizmo epochoje toks žaidimas kažkuo primena fiktyvy 
mūšį, vykstantį pagal nustatytas taisykles. Tokiame mūšyje daly- 
vauja riteriai, apsiginklavę jiems tinkamais ginklais. 

Turnyras panašus į komandinį sportą. XII amžiuje turnyre 
kaunasi du būriai: raiteliai ir pėstieji. Tokiose kautynėse mirš- 
tama gana dažnai, todėl Bažnyčia jas smerkė. Tačiau dalyviai 
džiaugiasi ne tik malonumu, kurį patiria kaudamiesi ir kartu 
žaisdami, kai kam tos kautynės naudingos ir materialiai. 

Turnyrai yra tikros šventės. Išskyrus gavėnią, jie vyksta ply- 
name kurios nors provincijos lauke kas dvi savaitės nuo vasario 
ligi lapkričio. Organizatorius privalo paskelbti visame aplin- 
kiniame krašte, kada ir kur turnyras vyks, išsiuntinėti pasiunti- 
nius į kaimynines sritis, numatyti pramogas ir kur apgyvendinti 
atvykėlius. Į kiekvieną turnyrą, kuris paprastai trunka tris dienas 
ir kuriame kaunasi tik kilmingieji, suplaukia minios žiūrovų. 

XV amžiuje Burgundijos dvare, Pilypo Gerojo ir Karolio 
Narsiojo laikais, labiau domimasi ne masiniais turnyrais, o 
asmeninėmis rungtynėmis ir perėjos, pervažos ar brastos gyni- 
mu. Labai mėgstamos pėstininkų kautynės, kur vyrai apsigink- 
lavę karo kirviais arba kardais. Tokie renginiai privilioja dalyvių 
iš įvairių sričių, kraštų ir provincijų. 

Karas, nepaisant visų jo tragiškų padarinių, gali pripildyti 
kilmingo feodalo širdį džiaugsmo. Trubadūras Bertrand'as de 
Bornas (miręs 1210 metais) šitaip šlovina karą: „Man didžiai 
linksma matyti mūšio lauke išsirikiavusius ginkluotus riterius ir 
jų žirgus; man patinka, kai pasiųsti kareiviai varo iš laukų žmo- 
nes ir gyvulius; ir man patinka matyti paskui juos atžygiuojantį 
didelį būrį kareivių; mano širdis džiūgauja, kai matau apsuptas 
pilis ir tvirtoves, pralaužtas ir sugriuvusias gynybines sienas, ant 
kranto įsitvirtinusią armiją, kurią saugo iškasti grioviai ir eilė 
tvirtai įkaltų žemėn bei žabais apipintų kuolų.“ Be abejo, tai 
literatūrinis tekstas, bet jis visiškai atitinka tikrovę. 1325 metais 
per kautynes Lježo kunigaikštystėje, susirėmus dviem konku- 
ruojančioms giminėms, „pėstininkai buvo išrikiuoti už raitelių 
eskadronų, nes tais laikais senjorai taip įsikarščiuodavo ir būda- 
vo tokie laimingi kaudamiesi, kad verždamiesi pro pėstininkų 
pajėgas, kad ir kaip greit jos žygiuotų, trypdavo jas savo arkliais“. 


Žaidimai patalpose 


Dėl prasto oro ar kitokių priežasčių grįžęs namo, viduramžių 
žmogus laisvalaikiui gali pasirinkti žaidimų, reikalaujančių ne 
tiek jėgos ar vikrumo, kiek mąstymo. Tokio žaidimo pavyzdys 
gali būti šachmatai. 

Liudijimų apie šį žaidimą gausėja nuo 1100 metų: pietų ir 
centrinėje Italijoje archeologai rado šachmatų figūrėlių, be to, 
šachmatai dažnai minimi literatūriniuose tekstuose. Tamplierių 
ordino riteriai turbūt su malonumu jais žaidė, nes šv. Bernardas 
XII amžiuje liepia jiems „nekęsti šachmatų ir lošimo kauliu- 
kais“. 

Viduramžiais žaidėjai naudoja ribotą kiekį figūrų. Kitaip 
sakant, partijos pradžioje jie atiminėja vienas iš kito figūras 
norėdami pasidaryti vietos. Žaidimo strategija dar nėra aiški. 
Tik pašalinę kliūtis ir paruošę dirvą, žaidėjai ima siekti šacho ir 
mato. 

Minimi dviejų rūšių matai: tiesėje ir kampe. Dažniau tai- 
komas antrasis, ir tai rodo, kad viduramžių žaidėjai linkę išlošti 
būtent taip. Priversti priešininko karalių slėptis viename iš šach- 
matų lentos kampų - tikrai visai graži pergalė. 

Kilmingieji žaidžia beveik visus žaidimus, tačiau apie kitas 
visuomenės klases to nepasakysi. Šachmatai tam tikru požiūriu 
yra aristokratijos privilegija. Tačiau, atsižvelgiant į gražios šach- 
matų lentos kainą ir į tai, kad apie šį žaidimą dažnai rašoma, 
negalima sakyti, kad šią pramogą būtų mėgę visi aristokratai. 
Vis dėlto šachmatų būta labai populiarių. Romane apie grafą 
d'Anžu (Le Roman du comte d'Anjou) pasakojama, kad vieną 
vakarą, kai riteriai kalbasi apie ginklus, jauni ponaičiai — apie 
meilę ir medžioklę, o ponios ir panelės šnekučiuojasi apie sau 
rūpimus dalykus, grafas pasišaukia dukterį pažaisti šachmatais. 
Peslyje (l’Escoufle) Montiviljé (Normandija) grafas Ričardas 
aprašomas kaip šaunus riteris ir įgudęs šachmatininkas. Dau- 
gybė literatūrinių liudijimų patvirtina šachmatus iš tiesų buvus 
labai populiarius. Anot Froissart'o, Evrė pilies savininkas „mėgo 
šachmatus labiau už viską“. Karolio VI brolis hercogas Liud- 
vikas Orleanietis žaidė visus tuometinius žaidimus, o 1394 me- 
tais nusipirko daug knygų, kurių viena vadinosi Žaidimas šach- 
matais (Le Jeu des eschets). Jo žmona Valentina Visconti taip 
pat turėjo polinkį į šachmatus. Jų sūnus poetas Karolis Orlea- 
nietis Žaidžia su artimaisiais savo pilyse, vasarą — užmiesčio 
rezidencijose ir netgi laive, pavyzdžiui, plaukdamas Luara pasro- 
viui iš Orleano į Blua. Jo žmona Marija de Clėves taip pat labai 

mėgsta šachmatus. Jos bibliotekoje yra rankraštis, kurio pra- 
džioje esančios miniatiūros viršuje vaizduojamos kautynės, o 
apačioje — didikas, žaidžiantis su dama šachmatais; šachmatai 
iš tiesų simbolizuoja ir karą, ir meilę. 

Intelekto reikšmė, mąstymo formavimasis, situacijų analizė 
siejami su žaidimu šachmatais, o jis, kaip liudija šios eilutės iš 
Sone de Nansai, yra svarbus aristokratiško lavinimo elementas: 


Jis norejo žinoti visas 
Sachmaty, šaškių, ginklų, 
magijos, geometrijos taisykles. 


Ištrauka iš Froissart'o rodo, kaip „žaisti kilniai“. Anglijos 
karalius Edvardas III žaidžia šachmatais su grafiene Salisbury. 
Ši stengiasi „iš visų jėgų, nes nenori, kad karalius palaikytų ją 
kvaila neišmanėle“. Karalius, priešingai, žaidžia „prasčiau, nei 
sugeba iš tikrųjų“. Jis tyčia praranda bokštą, paskui žirgą ir 
rikį. Žaidimo užstatai aiškiai rodo, kad partijos tikslas — su- 
teikti malonumą damai: karalius užstato „labai gražų žiedą su 
stambiu rubinu, kurį mūvi ant piršto“, o grafienė - menkavertį 
auksinį žiedelį. Iš princų sąskaitybos tampa aišku, kad didikai 
pralošia šachmatais kur kas mažesnes sumas, nei žaisdami 
kauliukais, kortomis ar kamuoliu. 1396 metais gegužės 13 
dieną Liudvikas Orleanietis, žaisdamas kamuoliu, pralošia 
3000 livrų, jo sūnus Karolis, didelis šachmatų mėgėjas, 1457 
metais pralošia 27 sū ir 6 denjė. Žinant princo sugebėjimus ir 
tai, kad, kalbant apie žaidimą, neminima jokia suma, galima 
manyti, jog žaista ne iš pinigų, o tiesiog savo malonumui. Taigi 
malonumas nustelbia godumą. Intelektualūs žaidimai pradeda 
skirtis nuo azartinių. 

Žaidimas ir smerkiamas, ir toleruojamas, bet svarbiausia — 
jis pripažįstamas. Kai kas ima pripažinti, kad žaidimai teikia 
įvairiapusį pasitenkinimą: fizinį, materialų, psichologinį arba 
estetinį. Malonumo siekį išreiškia tam tikra žaidimo maniera. 
Erazmas Roterdamietis pataria: „Jei žaidi su prastesniais už save 
žaidėjais ir visą laiką gali likti stipriausias, leisk jiems kartą kitą 
tave aplošti: šitaip partija bus kur kas smagesnė.“ Kita vertus, 

žaidimas, atgaivinantis kūną ir protą, palengvina tolesnę intelek- 
tualinę veiklą. 

Kitoms pramogoms, pavyzdžiui, menant meilės mįsles, būti- 
nas guvus protas. 

„Mielas pone, klausiu jus, kokie trys dalykai leidžia ge- 
riausiai išsaugoti meilę? 

— Ponia, tai ištikimybė, protas ir mokėjimas laikyti paslaptį.“ 

Žaidžiant „Nemeluojantį karalių“, išrenkamas karalius arba 
karalienė, kuris (kuri) klausinėja kiekvieną žaidėją, o šie savo 
ruožtu klausinėja karalių (arba karalienę). XIII amžiaus „sa- 
lonų“ lankytojai labai mėgsta šią pramogą. 

Žaidimas „Meilės pilis“ susideda iš klausimų ir atsakymų, 
susijusių su Rožės romano personažais. 


Klausiu jus apie meilės pilį: 
sakykit, kas yra jos pamatas? 
— Ištikima meilė. 
Kaip vadinasi pagrindinė 
šios pilies siena, patikimai ją sauganti? 
— Išmintingas paslapties laikymas. 
O kas yra tos pilies ambrazūros, 
langai ir langeliai? 
— Malonus žvilgsneliai. 
Bičiuliai, nurodykite man jos durininką. 
— Neigiamas atsakymas. 
Koks raktas gali atverti tą pilį? 
— Mandagus prašymas. 


Šventės 
Mieste 


Miesto šventės skiriasi nuo kaimo. Žinoma, malonumas pri- 
klauso nuo žmogaus, jo savijauta, emocijos, visiškai nesusijusios 
su vieta, kur tas žmogus yra. Ir vis dėlto tam tikros pramogos 
yra specifiškai miestietiškos. 

Eustache'as Deschamps’as XIV amžiaus pabaigoje rašo: 

Juk visos damos geidžia miestų, 
švelnių joms žarstomų žodelių, 
turgaus, teatro ir fiesty, 
linksmybės ir smagių dieneliy. 


Malonu stebėti tai, kas vyksta gatvėje, - ir kai šiaip sau vaikš- 
tinėjama, ir kai skubama savais reikalais. Juk gatvėje daug bruz- 
desio ir triukšmo nuo saulėtekio ligi ugnies gesinimo valandos. 

Menestreliai linksmina gyventojus miestų aikštėse, ypač per 
šventes. Provene turgadienio vakarą vyksta kažkas panašaus į 
žygį su deglais: apsirūpinę deglais policininkai apeina miestą 
lydimi įvairiais muzikos instrumentais grojančių menestrelių. 
Minia mielai subėga pasižiūrėti akrobatų, pasiklausyti daini- 
ninkų ir pasakorių; jai labai patinka šokėjos ir gyvačių kerėtojos. 
Paryžiečiai smaginasi šaipydamiesi iš įsikūrusių jų mieste bre- 
tonų, nes šie prastai kalba prancūziškai, užsiiminėja menkai 
garbingu šluotų rišimo amatu ir yra įpratę vardyti savo nesu- 
skaičiuojamus giminaičius. 

Kartkartėmis visuotinė šventė surengiama kokio nors įžy- 
maus įvykio proga: karo pergalės, princo gimimo arba vedybų 
dieną. Pavyzdžiui, 1392 metų vasario 6 dieną, antradienį, kaip 
pasakoja vienas Sen Deni abatijos vienuolis, kaip tik tą valandą, 
kai gimė Prancūzijos karaliaus sūnus Karolis, visose Paryžiaus 
bažnyčiose vyko iškilmingos pamaldos, buvo dėkojama Dievui 
už atsiųstą sosto ir karūnos paveldėtoją ir skambinama visais 
varpais. Vienuolis tęsia: „Visi abiejų lyčių gyventojai, kilmingieji 
ir prasčiokai, vaikštinėjo fakelų apšviestomis gatvėmis, kur 
skambėjo nuostabios melodingais balsais atliekamos dainos, o 
joms pritarė daugybė darniai grojančių muzikantų. Visą naktį 
merginos šoko įvairiausius šokius, o klajojantys komediantai 
vaidino linksmas pantomimas. Gatvių sankryžose susibūrę gy- 
ventojai audringai sveikino karalių. Gatvėse buvo pastatyti vynu 
ir gardumynais nukrauti stalai, o prie jų praeivius maloniai 
aptarnavo aukštuomenės damos ir panelės.“ 

Princų įžengimai į miestus, vieniems suteikiantys progą pa- 
demonstruoti savo prabangą, kitiems — pasigrožėti reginiu, vi- 
duramžiais iš tiesų buvo labai mėgstami. 

XIII amžiaus pabaigoje karalius, atvykęs į kurį nors iš savo 
šauniųjų miestų, pirmiausia nori būti apnakvindintas ir paval- 
gydintas. XIV amžiaus viduryje karaliaus įžengimą miestan lydi 
linksmybės: 1350 metais, kai Žanas Gerasis (Jean le Bon) pir- 
mąkart įžengia į Paryžių, jos trunka visą savaitę. 

Karaliaus palydos nariai vilki specialiai tai progai pasiūdin- 
tomis livrėjomis. Karalių pasitinka medžioklės ragų, trimitų ar 
kitų instrumentų garsai. Ceremonija virsta triukšminga ir spal- 
vinga švente. Be to, karaliaus įžengimas į miestą - proga rengti 
įvairius reginius, ypač teatro spektaklius, kartu ir šlovinti mo- 
narchiją. 

Publika iš tikrųjų labai mėgsta teatrą, kuris pirmiausia ją 
moko ir šviečia (pavyzdžiui, liturginė ar pusiau liturginė drama), 
o netrukus ima dar ir linksminti. Komiškasis prancūzų teatras 
atsiranda vėlai — XIII amžiuje Turnė ir Arase. XV amžiuje, 
nepaisant tuometinių nelaimių, pasaulietiškų ar komiškų vaidi- 
nimų daugėja. Žavimasi įvairiais žanrais: lotyniškąja studentiška 
komedija, moralitė, linksmais, dažnai vulgariais, o kartais saty- 
riniais farsais, išjuokiančiais tam tikras asmenybes ar profesijas. 
Tuometinis šedevras - Farsas apie Pateleną (Farce de Pathelin), 
sukurtas, atrodo, 1464 metų žiemą. Patelenas - nei bylų, nei 
klientų neturįs advokatas, apsimetąs ligoniu, kad išsisuktų nuo 
skolos grąžinimo vienam gelumbininkui, kuriam nesumokėjo už 
audinį. Tačiau piemuo, pamokęs Pateleną, kaip apmauti teismą, 
apmulkina patį nevykėlį advokatą. 

Vaidinimų tikrai daug, ir į juos susirenka minios žiūrovų. 
Kartais jie atkeliauja iš gana toli. Iš kasos įplaukų knygos žino- 
me, kad Romano teatre 1509 metais per tris dienas apsilankė 
trylika tūkstančių devyni šimtai keturiasdešimt septyni žmonės: 
būtent tiek per tas dienas parduota bilietų. Teatru domisi visų 
visuomenės klasių žmonės. 1511 metais Monse pasižiūrėti vai- 
dinimo kviečiami miesto seniūnai, teisėjas ir jo žmona. Beje, toji 
ponia apsilanko aštuoniuose spektakliuose. Bažnyčios atstovai 
taip pat mielai eina žiūrėti vaidinimų-misterijų, tačiau šios yra 
per daug pasaulietiškos, tad dvasininkai turi pirma paprašyti 
savo vyresnybės leidimo žiūrėti tokius reginius ir tik paskui 
gali eiti jais mėgautis. Tačiau daugiausia malonumo iš tokių 

spektaklių gauna, be abejo, paprasti žmonės. 1485 metais Meco 
gyventojai bėga į teatro salę užsiimti vietų jau 4 valandą ryto. 
Susirenka daug moterų su mažais vaikais, kurie, žinoma, visaip 
trukdo žiūrovams susikaupti ir sekti scenoje vykstantį veiksmą. 

Norėdami kuo geriau matyti tai, kas vaidinama, žiūrovai 
stumdosi, tad scena nuo salės būtinai atskiriama arba užtvaru, 
arba grioviu, pilnu vandens. Norėdama išvengti nelaimingų 
atsitikimų, Monso miesto taryba 1501 metais uždraudžia įeiti į 
parką, kur bus vaidinama kažkokia pjesė, jaunesniems nei de- 
šimt metų vaikams, paliegusiems seniams ir nėščioms moterims. 
Vakare, spektakliui pasibaigus, visi džiūgauja. Publiką linksmina 
muzikantai, taigi naktys dažnai praleidžiamos įvairiai pramo- 
gaujant. 

Viduramžių žmonės mėgsta stebėti ir ne tokius malonius 
reginius. Paskutinį 1425 metų rugpjūčio sekmadienį į Arman- 
jakų rūmų kieme Sent Onorė gatvėje esantį aptvarą, kur užda- 
rytas gražiai įmitęs paršas, įleidžiami trys lazdomis ginkluoti 
neregiai. Jie turi pamėginti užmušti tą paršą. Žinoma, stengda- 
miesi pataikyti į gyvulį, jie daužo vienas kitą, tad jei vietoj lazdų 
jie būtų turėję tikrus ginklus, tai tikrai būtų vienas kitą užmušę. 
Išvakarėse jie pražygiavo Paryžiaus gatvėmis, pirma jų ėjo pil- 
vūzas, nešantis didelę vėliavą su paršo atvaizdu. 

Dar daugiau: mielai renkamasi pasižiūrėti, kaip vykdoma mir- 
ties bausmė. Monso piliečiai brangiai moka už malonumą matyti, 
kaip ketvirčiuojamas plėšikas. Burgundijoje gyvenęs metrašti- 
ninkas Jeanas Molinet rašė: „Tuo reginiu liaudis džiaugėsi labiau 
nei kokio nors naujo šventojo prisikėlimu.“ Tas pats autorius 
mini, kad 1488 metais, Maksimilijonui Austrui būnant nelaisvėje 
Briugėje, kankinimų suolas buvo pastatytas ant pakylos vidury 
turgavietės. Gyventojams nepaprastai smagu stebėti, kaip kan- 
kinami nusikaltimais įtariami pareigūnai. Kad žiūrovai galėtų 
ilgiau smagintis tų vargšų kančiomis, šių pribaigti neskubama. 

Svesdamas miestas išreiškia savo vertybes, pasaulėžiūrą, ją 
galiausiai primeta ir valstiečiams. Tačiau kartais mieste vyks- 
tančios šventės prasmę atskleidžia kaimiški papročiai. Miestas ir 
kaimas negali egzistuoti atskirai. Juos vienija įvairūs malonumai, 
susiję su laiko (metų, gyvenimo...) ciklais, ritmais, datomis. 

Religinės ir pasaulietinės šventės 


Rengiamos šventės pirmiausia atitinka religinį kalendorių. 
Dvylikos dienų ciklas nuo Kalėdų ligi Trijų Karalių apima lai- 
kotarpį, kai visi lauko darbai jau nudirbti, o amatininkų darbo 
diena trumpesnė. Žiema - sunkus metas, tad malonu links- 
minantis kelioms akimirkoms pamiršti šaltį, - Fazano pokylis 
vyksta vasarį. 

Karnavalo-gavėnios ciklas susijęs su dideliu džiūgavimu. Per 
karnavalą pasaulis apvirsta aukštyn kojomis — eisenose daly- 
vauja pamišėliai. Karnavalas suteikia progą pliūptelėti džiaugs- 
mui, — jį, beje, aršiai kritikuoja pamokslininkai. Olivier Mail- 
lard'as sušunka savo Nanto gavėnioje: „Tie apgailėtini krikš- 
čionys atbukusiais siela ir kūnu, kurie tris dienas nesustodami 
ryja, paleistuvauja ir girtuokliauja, nė nesistengtų deramai pas- 
ninkauti per gavėnią, jeigu per Užgavėnes ligi pat vidurnakčio 
neprisirytų kiek tik lenda.“ 

Net šventosios savaitės ir Velykų ciklas neapsieina be pra- 
mogų. Ypatingą progą pasilinksminti suteikia Velykos. Ši šventė 
apskritai yra labai svarbus valstiečių gastronomijos momentas, 
juoba kad ką tik pasibaigusi gavėnia buvo griežto susilaikymo 
ir pasninkavimo laikas. 

Gegužės ciklas. Romane Flamenka sakoma, kad Burbone 
po vakarienės šokama ir linksminamasi. Tą naktį vaikinai neša 
mergaitėms gegužines šakeles ar puokštes. Mieste gieda ir dai- 
nuoja žmonės, soduose - paukščiai. Geriama metėlių trauktinė. 
Rytmetį merginos renka vaikinų paliktas šakeles ir niūniuoja: 
„Tegyvuoja dama, kuri neverčia savo draugužio kankintis iš 
ilgesio, kuri nebijo nei pavydo, nei apkalbų ir eina susitikti su 
savo kavalieriumi į mišką, pievą ar sodą.“ 

Nuo Sekminių ligi Kalėdų yra daug religinių švenčių. Jos 
pasauliečiams - puikus pretekstas pasilinksminti. Pavyzdžiui, Šv. 
Martyno diena (lapkričio 11-oji) dažnai švenčiama ypač links- 
mai. XV amžiaus pabaigoje nubaustas vienas kunigas, leidęs sau 
tądien viešai pašokti. Jo kaltė, ko gero, dar didesnė buvo todėl, 
kad jis avėjo raudonais batais ir buvo užsidėjęs ant galvos iš 
gėlių nupintą kepurę. 

Be to, švenčiami visi svarbūs šeimyniniai įvykiai: šventiškai 
pietaujama gimus kūdikiui, jį pakrikštijus, per vestuves ir netgi 
per šermenis. 


Ar malonumų pomėgis nepakito per visą viduramžių lai- 
kotarpį? Galima tik pastebėti, kad vieni, ištikus negandoms, 
epidemijai ir kitokioms nelaimėms, gręžiasi į Dievą, o kiti, norė- 
dami užsimiršti ir pasinaudoti gyvenimu, kuris pasirodo besąs 
toks efemeriškas, linkę svaigintis pramogomis ir linksmybėmis. 
Tai puikiai atspindi italų metraštininkas Matteo Villani, kal- 
bėdamas apie 1348 metais Florenciją ištikus; Didįjį marą ir apie 
jo poveikį florentiečiams bei jų papročiams: 

„Būtų galima pamanyti, kad žmonės, kurių Dievas per savo 
malonę pagailėjo ir paliko gyvus, pamatę, kaip vienas po kito 
miršta jų artimieji, ir sužinoję, kad tokie pat siaubingi dalykai 
dedasi visose pasaulio šalyse, taps geresni, kad bus nusižeminę 
ir dorybingi, t.y. tikri katalikai, kad saugosis neteisybių bei 
nuodėmių ir bus kupini meilės bei gailestingumo vieni kitiems. 
Tačiau dabar, kai maras liovėsi, atsitiko visai priešingai - žmo- 
nės, o jų liko nedaug, praturtėjo paveldėję žemiškas gėrybes iš 
mirusiųjų, pamiršo praeities įvykius, tarsi jų niekuomet nė nebu- 
vo, ir ėmė gyventi dar palaidesnį gyvenimą nei anksčiau. Taigi 
jie pasidavė tinguliui ir tapo pasileidę, jie nusidėjo pokyliuose ir 
tavernose smagindamiesi skaniausiu maistu ir lošdami, be saiko 
paleistuvaudami, nedorai elgdamiesi ir keistais bei neįprastais — 
naujoviško sukirpimo - drabužiais rengdamiesi. O prastuo- 
menės vyrai ir moterys nebenorėjo užsiiminėti įprastais amatais, 
nes visko ir taip buvo gausu; ant savo kasdienio stalo jie rei- 
kalavo brangiausių ir skaniausių valgių. Tarnams ir žemos kil- 
mės moterims buvo leidžiama tuoktis apsirengus puikiais ir 
brangiais mirusių kilmingų damų apdarais. Ir beveik visas mūsų 
miestas beatodairiškai skendo nedorybėse, tas pats ar dar blo- 
gesni dalykai dėjosi ir kituose pasaulio miestuose bei šalyse.“ 


„8. 

Estetiniai malonumai 


Andrė le Chapelainas savo Traktate apie kurtuazinę meilę 
vieno iš ginčo dalyvių lūpomis sako: „Kas gali abejoti, kad pirme- 
nybė iš dviejų turi būti atiduota tam, kuris pasirinko viršutinės 
kūno dalies malonumus? Nes tuo, kas susiję su kitokiais malonu- 
mais, visiškai nesiskiriame nuo laukinių žvėrių, ir būtent šitaip 
gamta susiejo mus su savimi. Tačiau viršutinės kūno dalies pati- 
riami malonumai būdingi tik žmogui - gamta neapdovanojo jais 
nė vieno kito gyvūno... Nėra tokio žmogaus, kuris būtų persiso- 
tinęs viršutinės kūno dalies patiriamais malonumais arba būtų pa- 
vargęs jų siekti; tačiau gyvuliški malonumai greit atsibosta jiems 
atsiduodančiajam, tad jam tenka gailėtis šitaip pasielgus.“ Truputį 
toliau le Chapelaino traktate yra tokia mintis: „Neįmanoma pajusti 
geidulingos palaimos nepatyrus sielos ir proto džiaugsmų, nebent 
skęstum pernelyg gėdinguose ir begėdiškuose instinktuose.“ 

Beje, kaip per Fazano pokylį muzikiniai ir poetiniai intarpai 
padeda nukreipti primityvius malonumus aukštesnių jausmų, 
pavyzdžiui, grožio, meilės link? 


Doktrina 
Viduramžių estetika* neapsiriboja svarstymais apie grožį, ji 
nustato grožio ir Dievo sąsają. 


* Fundamentalus darbas šia tema - Edgaro de Bruyne'o Viduramžių estetikos tyri- 
nejimai (Etudes d'estbėtigue médiévale). Cituojami tekstai paimti iš šio veikalo. 

Viduramžių pradžioje vadovaujamasi Boecijaus (garsus ro- 
mėnų filosofas ir poetas, gimęs Romoje apie 480 metus, o miręs 
netoli Pavijos 524 metais) teiginiu, esą malonumas patiriamas 
tada, kai subjekto harmonija atitinka objektyviąją harmoniją. 
Malonu suvokti, kad daiktai panašūs į tave patį. Išgirdę švelnias 
ir melodingas muzikos dermes, mes patiriame malonumą, o jei 
dermės yra chaotiškos, atvirkščiai, patiriame nemalonų įspūdį. 
Taigi subjektas ir objektas sąveikauja. 

Protas yra svarbesnis už jausmus. Sudėtingų proporcijų ne- 
įmanoma suvokti vien tik pojūčiais, nebent labai miglotai; tais 
pojūčiais proporcijas galima tik įvertinti. Pavyzdžiui, architek- 
tūroje svarbu ir akys, ir protas. Darbininkas privalo paklusti 
architekto kontrolei. 

Subjekto sąmonėje malonumas sutampa su paprastumu ir 
lengvumu. Kuo sąskambis paprastesnis, tuo lengviau jį suvokti; 
kuo lengviau jis suvokiamas, tuo daugiau jaučiama pasiten- 
kinimo. Tai taip pat pasakytina ir apie vaizduojamąjį meną, ir 
apie muziką. 

Paprastas žmogus gali džiaugtis grožiu neužduodamas sau 
klausimų, bet išminčius privalo žinoti savo malonumo priežastis. 
Kokia nors melodija besimėgaujančiam muzikui reikia žinoti, 
kuo paremti ir kaip derinami sąskambiai. Tačiau estetinis malo- 
numas nera priešinamas intelektualiam pažinimui; estetui moks- 
lininkui, estetui išminčiui vienodai svarbūs abu. 

Boecijaus mintis, bent jau jo moksliniuose darbuose, atrodo 
buvusi pasaulietiška, tačiau Kasiodoro (Cassiodorus, lotyniškai 
rašęs politikas ir eruditas, gimęs apie 490 metus, o miręs apie 
580 metus) doktrina yra krikščioniška tuo požiūriu, kad auto- 
rius kalba apie praktinį meno panaudojimą religijos reikmėms. 
Pavyzdžiui, susijaudinęs dėl gamtos grožio, jis pareiškia: „Ak, 
kaip spindintis saulės rutulys glosto mūsų jausmus! Kokio pa- 
sitenkinimo pripildo mus šio pasaulio šviesa! Gėlės atgaivina 
nuostabiu savo žavesiu, kai į jas žiūrime. O kokį subtilų malo- 
numą jaučiame žiūrėdami į žaliuojančias pievas, mėlyną jūrą, 
žerinčias žvaigždes!“ Bet Kasiodoras tučtuojau priduria, kad 
jeigu mes taip džiaugiamės dieviškos kūrybos vaisiais, tai Dievo 
didybė tuo labiau kelia mums begalinį pasigėrėjimą. 

Karolingų epochos humanistai taip pat mano, kad aukš- 
čiausias mūsų gyvenimo tikslas — gėrėtis begaline Dievo tobu- 
lybe. Visa tai, kas tikra, gera, gražu, verta meilės, nes per šią 
meilę siela apsivalo, o būtent šito ir nori Gėris, t.y. Dievas. 

Jeigu tokioje vertybių skalėje menas ir ne toks svarbus, jį vis 
delto verta praktikuoti, nes vertinant jį, vertinamas Gėris ir 
Grožis. Menas juos kaip tik ir atspindi. Krikščionys privalo 
žinoti šių lobių vertę, juk juos vertino ir vertina visų laikų filo- 
sofai. „Ar yra kas lengviau, nei gėrėtis gražiomis formomis, 
maloniais kvapais, darniais garsais, švelniomis glamonėmis, o 
ką jau kalbėti apie žemiškąją laimę ir garbę... Argi sielai sunku 
mėgautis šiomis išnykstančiomis kaip šešėlis gėrybėmis? Tad 
negi jai būtų sunku mylėti Dievą, kuris yra amžinas grožis, 
švelnumas, džiaugsmas ir laimė?... Temyli tad siela pagal savai- 
me suprantamą tvarką: tepasirenka tai, kas yra aukštai, t.y. 
Dievą, ir teatmeta tai, kas slūgso žemai, t.y. materiją.“ Alkuinas 
pripažįsta estetinį malonumą, susijusį su meile gėriui, su amži- 
nybės troškimu. Iškeldamas aukščiau visų gėrybių dieviškąjį 
grožį, jis neneigia gražių materialių formų vertės. 

Karolingų estetika, nors ir yra ištikima krikščionių tra- 
dicijai, atsisako rinktis arba turinio tiesą, arba formos grožį. 
Nelabasis gundo žmones per jutiminius malonumus, bet jeigu 
mes jais naudojamės norėdami priartėti prie Dievo, tai elgiamės 
teisingai. Štai kodėl Alkuinas pateisina turtingą religinių pas- 
tatų puošybą. 

Pirmasis estetinio ir praktinio požiūrių priešingumą rodo IX 
amžiaus airių teologas Jonas Škotas Eriugena (Johannes Scotus 
Eriugena). „Tarkime, yra du žmonės: vienas išmintingas ir nepa- 
siduodąs goduliui, o kitas kupinas nežabotų troškimų. Jiems 
abiem parodomas meno dirbinys, pagamintas iš tokios pat bran- 
gios medžiagos, kokios dailios ir elegantiškos vra to daikto 
formos.“ Abu apžiūri šį objektą. Išminčius grožisi vaza ir šlovina 
Kūrėją, nes jo neakina joks godulys, jokia aistra nedrumsčia jo 
Išgyvenamo grožėjimosi malonumo. O gobšuolis užsidega noru 
turėti tą brangų gaminį; jis nešlovina Dievo už objekto grožį ir 
leidžiasi užvaldomas godumo. Objektyviai vaza tokia pat graži, 
bet žmonių požiūris į ją labai skiriasi. 

Taigi Škotas Eriugena pasirenka kraštutinumą: anot jo, gėrė- 
jimasis kažkuo gražiu neabejotinai turi būti sutapatinamas su 
dieviškuoju grožiu; autorius, regis, nesuvokia, kad spontaniškas 
gėrėjimasis gali būti vertingas ir nesusijęs su sąmoninga religine 
intencija. 

Grožį žmogus suvokia dviem lygiais: tiesiogiai jį jausdamas 
ir sąmoningai apie jį spręsdamas. Blogis atsiranda tik tuo atveju, 
jei mes, užuot gretinę viską su Dievu, veikiame skatinami troš- 
kimo ir apsiribojame materialia daiktų prigimtimi. 

Peršokime kelis šimtmečius ir stabtelkime pačioje viduramžių 
širdyje. Gijomas Overnietis (Guillaume d’Auvergne, 1180-1249), 
Paryžiaus vyskupas 1228 metais, išreiškia savąjį grožio supra- 
timą traktate Apie Gerį ir Blogį (Du Bien et du Mal). Grožį jis 
apibrėžia remdamasis morale. 

Aleksandras iš Halės (Alexandre de Halės, 1185-1245) skirs- 
to pojūčius į aukštesniuosius ir žemesniuosius. XIII amžiuje ši 
nuomonė tampa labai populiari ir dar labiau sustiprina skirtumą 
tarp materialaus bei biologinio ir dvasinio malonumų. Aleksand- 
ras primena, kad grožiu galima džiaugtis egoistiškai arba reli- 
gingai. Bet koks laikinas, pabaigą turintis grožis turi mus pa- 
skatinti medituoti apie begalinį, amžinąjį grožį. 

Šv. Bonaventūras ir šv. Tomas primygtinai pabrėžia formalų 
regėjimo malonumą. 

Anot šv. Bonaventūro, yra trys jutiminių malonumų tipai. 
Pojūčiai mėgaujasi objektu, jei jis yra gražus, malonus arba 
sveikatingas. Bet dar prieš pradedant gėrėtis ar mėgautis, pojūčių 
užfiksuotas kokybės suvokimas perkelia materialųjį pasaulį į 
mūsų sąmonę. Paskui apie patirtą malonumą sprendžia protas. 

Jei objektas veikia subjektą ir jei šie elementai atitinka vienas 
kitą, atsiranda malonumas; bet kokio gėrėjimosi ar mėgavimosi 
priežastis yra harmonija. 

Kuo objektas gražesnis, tuo didesnį malonumą patiria sub- 
jektas. Taigi aukščiausias Grožis kelia begalinį gėrėjimąsi. 

Šv. Tomas Akvinietis rašo: „Būtinos trys grožio sąlygos. Pir- 
miausia, žinoma, — išbaigtumas, t.y. tobulumas, nes neišbaigti 
daiktai yra bjaurūs. Antra - tinkamos proporcijos, arba harmo- 
nija. Ir pagaliau - šviesa, nes spindintys ar ryškiaspalviai daiktai 

laikomi gražiais.“ Taigi grožio sąvoka siejama su tobulumo, 
proporcingumo ir šviesos idėjomis. 

Šv. Tomas priduria: „Formali grožio prigimtis - patenkinti 
žmogaus apetitą ne realaus objekto įsigijimu ir turėjimu, o este- 
tinės to objekto formos suvokimu. 

Štai kodėl iš visų žmogaus pojūčių, pirmiausia tarnaujančių 
realiems instinktams, su grožiu labiausiai susiję ,kontemplia- 
tyvūs“ - regėjimas ir klausa, jie daugiau tarnauja intelektualiam 
pažinimui.“ 

Šv. Tomo nuomone, malonumas kartu susijęs su pažinimu ir 
meile. Grožis negali suteikti malonumo, jei nenorima į jį žiūrėti. 
Grožis visada susijęs su kontempliacijos malonumu. Tačiau gali- 
ma žiūrėti į gražius daiktus nepaisant jų dvasinių vertybių; ga- 
lima taip pat jausti džiaugsmą žiūrint į žmogiškąsias būtybes. 

Tai, kas gražu, skiriasi nuo to, kas gera ir kas tikra. Gėris 
teikia malonumą, nes, pastebėję ar patyrę jį, esame priversti 
tobulėti. Tai, kas tikra, suteikia mums malonumą, nes mūsų 
sprendimai pasirodo atitinką tikrovę. O grožis teikia malonumą 
paprasčiausiai suvokiant formą. 

Gėris ir grožis gali koegzistuoti. Kartais tos pačios formos 
siejasi ir su biologiniais norais, ir su grynu kontempliacijos 
džiaugsmu. „Turint galvoje gyvybinius malonumus, reikia skirti 
esminius dalykus nuo antraeilių. Tai, kas būtina gyvybei pa- 
laikyti (o tai gali būti ir naudojimasis moterimi siekiant išsaugoti 
žmonių giminę, ir maisto bei gėrimo vartojimas siekiant iš- 
saugoti individą), susiję su tam tikrais esminiais biologiniais 
malonumais. Bet prie tų būtinų gėrybių prisideda antraeiliai 
elementai, dėl kurių naudojimasis būtinais dalykais tampa pa- 
trauklesnis ir malonesnis, pavyzdžiui, maisto skonis ir kvapas 
arba moters papuošalai ir grožis.“ 

Grynai psichiniai (dvasiniai) džiaugsmai susideda iš trijų 
kategorijų: pirmiausia moraliniai ir moksliniai malonumai, pas- 
kui estetiniai malonumai, jaučiami, pavyzdžiui, kalbantis, ir 
galiausiai tie, kurie susiję su išorinėmis gėrybėmis, pavyzdžiui, 
turto turėjimas. 

Vieni meno kūriniai kuriami todėl, kad yra naudingi, kiti - 
kad teikia malonumą. Šv. Tomas smerkia tuos meno kūrinius, 

kurie yra nedorybingi (pavyzdžiui stabų statulos), ir pripažįsta 
naudojamus dorybingais tikslais - religinio turinio paveikslus, 
kurie moko ir šviečia tikinčiuosius, giesmes Dievui šlovinti. Jis 
ragina apžiūrinėti kūrinius, kurie nėra blogi, atsižvelgiant į jų 
teikiamų malonumų kokybę. 


Buütybés ir peizažai 

Estetinis malonumas ypač susijęs su rega, o ši priklauso nuo 
šviesos. Tamsa sukelia baimę. Viduramžių žmonės nemėgsta 
tamsos, jie žavisi viskuo, kas spindi. 

Truverai išreiškia savo meilę šviesai šlovindami moters grožį. 
Šviesūs plaukai taip blizga, kad tampa panašūs į saulės spin- 
dulius. 

Spindulingas moters grožis sukelia begalinį džiaugsmą: 

„Kai žiūriu į tavo kūną, girdžiu tavo žodžius ir matau tavo 
veidą, man nušvinta širdis“, - sušunka Gace'as Brūlė. 

Kodėl Chrėtieno de Troyes romane Erekas ir Enidė Enidės 
grožis taip apstulbina Ereką, kai šis pamato ją pirmą kartą? 
Todėl, kad jos grožis spindulingas. 


Garantuoju jums, kad Izoldos šviesiaplaukes plaukai, 
kad ir kaip blizgantys auksu, 

buvo niekis, palyginti su Enidės plaukais. 

Jos kakta ir veidas buvo baltesni 

už lelijos žiedą. O šį baltumą 

nuostabiai pabrėžė skaisti rausva spalva, 

kuria Gamta ją buvo apdovanojusi 

ir kuri nutvieské Enidės veidą. 

O josios akys taip švytėjo, 

kad buvo panašios į dvi žvaigždes. 


Froissart'ą pakerėjo saulės blyksniai ant šalmų, šarvų, iečių 
antgalių ir ryškiaspalvės raitelių būrio vėliavos. Olivier de la 
Marche’as grožisi saulės atspindžiais šviesiuose vokiečių ir čekų 
aristokratų plaukuose. Turtingų senjorų drabužiai kartais da- 
binami daugybe brangakmenių. 

Mokslininkai mėgina įrodyti, kad šviesa yra grožio šaltinis. 
Visur, kur tik yra daiktų, esama ir šviesos. Šviesa yra visų tų 
daiktų tobulumo esmė. Kuo labiau daiktas blizga, tuo jis gra- 
žesnis ir prakilnesnis. Tačiau šviesa yra ne tik gražiausias, ji pats 
maloniausias dalykas šiame pasaulyje, anot Roberto Linkol- 
niškio (Grosseteste), Oksfordo kanclerio ir Linkolno vyskupo 
1235 metais. Jis sieja grožį su gėriu: „Metafiziškai Dievas yra 
šviesa grynu pavidalu. Atsižvelgiant į daiktų spindesį, jie yra ne 
tik kilnūs - jie dieviški.“ 

Žmonių grožis, peizažų grožis. 1175 metais Guy de Bazo- 
ches'as liaupsina Paryžių: „Jis išsidėstęs puikiame slėnyje, vai- 
niku miestą supa kalnai, rūpestingai išdabinti Cereros ir Bakcho. 
Sena, o ji tikrai nenusipelno paniekos, palyginti su kitomis Pran- 
cūzijos upėmis, puikuojasi savo vaga. Ji atiteka iš Rytų ir dviem 
savo atšakomis apglėbia salą — viso miesto širdį. Dešiniame ir 
kairiame krante driekiasi du priemiesčiai, kiekvienas jų kelia 
pavydą aplinkiniams miestams. Šiuos priemiesčius su sala jungia 
du akmeniniai tiltai... Tiltas, vadinamas Didžiuoju, platus ir 
prabangus. Ten įsikūrę pirkliai, aplink jį knibžda pirklių laivai 
su gausybe įvairiausių prekių. Tam tiltui išties nėra lygių. O 
Mažasis tiltas skirtas logikams, kurie ateina čia pasivaikščioti 
ar padiskutuoti. Salos viduryje aukščiau už visus iškilę karaliaus 
rūmai.“ Juos įsakė atstatyti Pilypas Gražusis, ir dabar jie visiems 
kelia nuostabą bei susižavėjimą. Jeanas de Jandunas savo Pagi- 
riamajame žodyje Paryžiui (Eloge de la ville de Paris) rašo: 
„Šitoje garsioje prancūzų monarchijos buveinėje buvo pastatyti 
prašmatnūs rūmai — puikus karališkosios didybės liudijimas. 
Neįveikiamos jų sienos juosia tokį plotą, kad jame gali tilpti 
nesuskaičiuojama daugybė žmonių.“ 

Miesto apylinkės, kur turtingi gyventojai statosi puikias bu- 
veines, gali kelti tokį pat pasigėrėjimą. 1338 metais Villani šitaip 
rašo apie Florencijos apylinkes: „Nerastum nė vieno piliečio, 
miestelėno ar magnato, kuris nebūtų pasistatęs ar nesistatydintų 
miesto apylinkėse didelės ir labai turtingos buveinės su prašmat- 
niais pastatais, daug gražesniais už esančius mieste; nė vienas 
neatsispyrė tai pagundai, o už besaikes išlaidas daug kas laikė 
tuos žmones kvailiais. Jų pasistatyti užmiesčio rūmai buvo tokie 

gražūs, kad dauguma pirmąkart atvykusių į Florenciją pamany- 
davo, jog šie turtingi pastatai, supantys miestą trijų mylių spin- 
duliu, iš tikrųjų yra miesto dalis, kaip kad yra Romoje. O juk jie 
neatsižvelgdavo į dar toliau nuo miesto esančius prabangius 
rūmus, bokštus, kiemus ir sodus, apjuostus sienomis; kitur jie 
būtų vadinami tvirtovėmis. Trumpai tariant, manyta, kad šešių 
mylių spinduliu aplink miestą yra tiek prabangių ir prašmatnių 
buveinių, kiek nerastum ir dviejose Florencijose.“ 

XV amžiuje Leonas Battista Alberti suformuluoja naujo sta- 
tybos meno teoriją. Tai tikras mokslas, kurio tikslas - gražinti 
miestą, skatinti prekybą, lengvinti kasdienį gyvenimą, teikti 
malonumą, ypač akiai. Jis suprojektuoja funkcijos atžvilgiu 
nepriekaištingą miestą — stačiu kampu susikertančių gatvių pers- 
pektyvoje matyti didingi pastatai. Taigi Leono Alberti miestas 
labai skiriasi nuo viduramžiams būdingo miesto su kreivomis, 
vingiuotomis gatvelėmis. Alberti pataria architektui vengti ne- 
malonių ar akis varginančių pastato dalių, numatyti lengvą 
susisiekimą, erdvias turgaus aikštes, deramai išdėstyti palei gat- 
ves ir gatveles visus visuomeninius ir privačius pastatus. 

Stiprių emocijų kelia ir kai kurie gamtovaizdžiai, ypač kai 
juos pamatai po ilgos kelionės, kaip tai atsitiko Ca da Mosto 
1455 metais: „Žaliasis Ragas yra aukštas ir malonus žiūrėti. Jis 
driekiasi tarp dviejų kalnų, per patį jų vidurį, ir krenta jūron, 
apsuptas juodaodžių gyvenamų lūšnelių bei namų... Man teko 
daug keliauti po Rytų ir Vakarų šalis, bet niekur nemačiau nieko 
gražesnio.“ 

Anot Robert'o Mandrou, „šiandien viešpataujanti akis (t.y. 
regos pojūtis) pagal svarbą yra trečia po klausos ir lytėjimo, 
dargi labai nuo jų atsilieka“. Jis priduria, kad „dabartinei epo- 
chai irgi būdingas vienas esminių viduramžių civilizacijos bruo- 
žų“. Iš tikrųjų. Dar Johanas Huizinga savo knygoje Viduramžių 
ruduo kalbėjo apie regos pirmumą. Daiktai atrodo sudėtingesni. 
Šviesos mistika, tokia būdinga viduramžiams, teikia vis didesnę 
reikšmę ir vertę regai. Taigi rega ir klausa, ilgai buvusios svar- 
biausios žinių perdavimo procese, ima tarsi konkuruoti. Vidur- 
amžių menas pirmiausia skirtas akiai, o pamokslininko žodį 
pagauna ausis. Pusiausvyra — taip, bet XIV amžiuje ji išyra, 

pakrypsta akies naudai. Tiesa, raštas ima plisti jau nuo 1200- 
1250 metų - labiau, žinoma, tarp aukštesnių visuomenės klasių, 
tačiau jų atstovų nėra itin daug. Svarbiausia, kad ausis, nusta- 
tanti, iš kur sklinda garsas, turi reikalą su vienmate erdve, o akis 
aprėpia visą erdvę. „Kol aš gyvas, mane mato, o kadangi esu 
matomas, vadinasi, egzistuoju erdvėje“,- rašo Paulis Zumthoras. 

Taigi estetinį malonumą pirmiausia teikia vaizduojamasis 
menas. 


Architektūra. Skulptūra. Tapyba 


Tekstai leidžia mums tam tikru mastu suvokti jausmus, su- 
keltus meno kūrinių. Žinoma, nereikia tenkintis posakiais, kurie 
yra ne kas kita kaip šablonai: šis paminklas esąs visų gražiau- 
sias mieste, pasaulyje, ir pan. Visoje Normandijoje niekas nepri- 
lygsta Beko abatijos bažnyčios grožiui. Iš visų architektūrinių 
Briugės paminklų gražiausia Šv. Donato bažnyčia. Tačiau kai 
kuriuose tekstuose išreiškiamas tikras estetinis malonumas. 

Būdamas pastato sienų apribotoje vidinėje erdvėje, vidur- 
amžių žmogus pageidauja gėrėtis visata, o būdamas išorinės 
erdvės (lygumos, jūros ir t. t.) platybėse, atvirkščiai, nori džiaug- 
tis aiškias ribas turinčios konstrukcijos harmonija. XIII amžiuje 
vienas Sen Žermeno bažnyčios Osere (Saint-Germain d'Auxe- 
rre) abatas rašo, kad žmogus, pamatęs architektūros paminklo 
grožį, pajunta džiaugsmą. Tas, kuris įeina į Šv. Jokūbo katedros 
Komposteloje viršutines navas nuliūdęs, negali nepajusti pa- 
sitenkinimo, priverčiančio jį pamiršti kasdienio gyvenimo rū- 
pesčius. 

XII amžiuje parašytame Vadove maldininkui, vykstančiam 
prie Švento Jokūbo į Kompostelą (Guide du pèlerin de Saint 
Jacgues de Compostelle) autorius (galbūt Emeri Piko de Partenė 
Senasis; Aimery-Picaud de Parthenay le Vieux), baigęs savo 
kelionę, aprašo katedrą. Jis lygina šią su žmogaus kūnu, turinčiu 
galvą, liemenį ir galūnes. Pirmame katedros aukšte yra devynios 
navos, antrame — šešios. Pagrindinis taškas - koplyčia, kurioje 
yra Išganytojo altorius. Ją tarsi vainikuoja galerija, juosianti 
chorui skirtą balkoną. Didžioji nava panaši į kūną, o skersinės 
navos yra tarsi jo rankos. 

Gėrėdamasis nuostabiu katedros ansambliu, lankytojas žavisi 
portalais - ypač tuo, kuris yra vakarinėje pastato pusėje. Prie jo 
veda monumentalūs laiptai. Prieš lankytojo akis iškyla iš įvairių 
marmuro rūšių pagamintos kolonos ir nuostabios skulptūros. 

Tobula katedra. „Tai bažnyčia, neturinti trūkumų; pastatyta 
ji nuostabiai: didelė, erdvi, šviesi, išlaikytos harmoningos ilgio, 
pločio ir aukščio proporcijos, puiki puošyba. Be to, ji pastatyta 
dviem aukštais, kaip karalių rūmai. Kiekvienas liūdintis žmogus, 
užlipęs į antrą aukštą ir pasigėrėjęs tobulu šios bažnyčios grožiu, 
išeina iš jos laimingas ir paguostas.“ 

Mano vyskupas Guy de Passavant'as (1145-1187) pasista- 
tydina rūmus, kurie taip nuostabiai įsilieja į peizažą, kad estetinį 
malonumą patiria ir tie, kurie pro langus žiūri į gėlynus bei 
parką, ir tie, kurie iš parko grožisi pastatu bei jo langais. 

Išgyvenęs ilgą nuosmukį, XII amžiuje skulptūros menas su- 
klesti ir ima sparčiai plėtotis. 

Kartais skulptūra kritikuojama už ryšį su stabmeldyste. Ta- 
čiau yra ir uolių jos šalininkų. Antikinių statulų naikinimas 
smerkiamas. „Apie jas reikia spręsti ne religiniu, o meniniu 
požiūriu, tai yra ne stabai, o meno kūriniai“, - rašoma Teodo- 
sijaus kodekse. 

Vinčesterio vyskupas Henrikas XII amžiuje nuperka Romoje 
daug antikinių statulų ir pargabena jas į savo šalį. Metras Grė- 
goire'as, jo amžininkas ir tévynainis, įsitikinęs tų kūrinių tušty- 
be, bet labai žavisi jų grožiu. Rodo salos koloso - iš jo, beje, tuo 
metu belikusios tik galva ir ranka - dydis stebina ir žavi metrą. 
Bet šis giria statulą ir už tobulumą, mat taip natūraliai atro- 
dantys koloso plaukai ir apskritai tas milžiniškas veidas. Dar 
entuziastingiau Grégoire’as kalba apie vieną iš nuogos Veneros 
statulų, esą ši taip nuostabiai meniška, kad labiau panaši į gyvą 
būtybę, o ne į atvaizdą. Regis, viduramžių žmonės labiausiai 
vertino atvaizdų gyvybiškumą. 

Jie skyrė raiškos ir formos grožį. Beformė figūra, galinti 
išgąsdinti, laikyta gražia, kadangi yra labai išraiškinga. Bjau- 
rumas gali suteikti estetinį malonumą. 

Formos grožis dažnai susijęs su fiziniu ir moraliniu grožiu: 
antikos menininkai vaizduoja ne tikrovę, o idealą. Taigi romanikos, 

o ypač gotikos skulptoriai dabina didžiąsias katedras už tikrovę 
gražesniais kūriniais (Gražiuoju Dievu, Mergele Marija, Ange- 
lais ir Šventaisiais) garbindami Dievą - bet kokio grožio šaltinį. 

Estetinį malonumą teikia ne tik formos, kurių grožį ypač 
lemia proporcijos, bet ir spalvos. Technikos traktatuose, kur 
tyrinėjama spalvų sudėtis, atrodo, labiausiai domimasi grynais 
ir blizgančiais tonais, - mes jau kalbėjome apie meilę šviesai. 
Anot Heraklijaus (taip vadinasi lotyniškas traktatas Apie rome- 
nų spalvas ir meną), sukurto Romoje galbūt X amžiaus pabai- 
goje ir po dviejų ar trijų šimtmečių perrašyto proza, augalinės 
kilmės dažai turi išlaikyti tą patį rytą nuskintų gėlių šviežumą. 
Gražu visa tai, kas spindi: auksas, brangakmeniai. Spalva turi 
būti panaši į ugnį, į saulę. Spalvos grožis — šviesos grožis, bet 
šviesa galiausiai sklinda iš dangaus, kur yra saulė, mėnulis, 
žvaigždės. 

Nuo XII ir XIII amžiaus kalbama apie atspalvius, o šie gau- 
nami sumaišius paprastas spalvas. Trečioji Heraklijaus knyga, 
parašyta XIII amžiuje, rodo šį susidomėjimą: „Kiekviena papras- 
ta spalva graži savaime, tačiau sumaišytos jos tampa dar gra- 
žesnės. Sudėtinės spalvos veikia kitaip nei pavienės: viena vertus, 
jy grožį lemia pati sudedamųjų dalių prigimtis, kita vertus, - tų 
sudedamųjų dalių sąveika. Visas meno subtilumas - kokia pro- 
porcija ir būtent kokias spalvas maišyti, kaip tepti vieną dažų 
sluoksnį ant kito (arba šalia kito). Šitaip išgaunami įvairiausi, 
gražiausi ir maloniausi atspalviai.“ 

Anot vienuolio Teofilio (manoma, kad jis buvo vieno ge- 
riausių viduramžiais žinomų XI amžiaus technikos vadovėlių 
autorius), figūros dangaus žydrumo freskų fone turi sudaryti 
baltas arba pilkas, žalias ir geltonas dėmes su raudonais ir raus- 
vais atspalviais. 

Dažai turi būti patvarūs ir blizgantys, nes kaip tik tokios 
savybės gimdo grožį. Norint baigti kūrinį, dirbti reikia rimtai ir 
tiksliai. Kai kuriuose Teofilio veikalų rankraščiuose yra įžanga, 
kur apibrėžtos tapybos taisyklės, - jų reikia laikytis, kad kūrinys 
teiktų estetinį malonumą: „Meno reikia mokyti pamažu, dali- 
mis. Tapytojas pirmiausia turi išmokti pagaminti dažus. Paskui 
sutelkti visą dėmesį į mišinius: gero tapytojo užduotis — ne tik 

suderinti spalvas, bet ir išspręsti problemas, kurių jam kelia 
atspalvių ryškumas, švelnumas, patvarumas. Paskui jau piešti 
paveikslą, o baigti reikia viską ligi menkiausios detalės, kad 
tapyba būtų suvokta kaip grožis ir sudarytų tobulai apskaičiuotą 
visumą...“ 

Malonu žiūrėti į spalvas. Prie to malonumo prisideda ir sva- 
jonės, kadangi dažams pagaminti, kaip rašoma traktatuose, 
vienu metu reikia mineralų, vabzdžių ir gėlių, o visa tai susiję su 
egzotiškais kraštais arba legendomis. Be to, spalvos turi sim- 
bolinę prasmę, o dažų gamyba giminiuojasi su alchemija. Taigi 
nieko nuostabaus, kad vieno traktato autorius pataria tapytojui 
saugoti paslaptį - ji išliks ligi Van Eycko laikų. Be abejo, regos 
malonumą labai stiprina paslaptingumo jausmas. 

Didikai kviečia menininkus, kuriuos laiko amatininkais, sta- 
tyti jiems pilis ir jas puošti. Toli gražu ne visi galingieji ir turtin- 
gieji džiaugiasi žiūrėdami į meno kūrinį, bet kai kurie iš jų yra 
tikri estetai, pavyzdžiui, Bery hercogas Jeanas, karaliaus Karolio 
V brolis. 


Muzika 


Rožės romano pasakotojas, patekęs į sodą, pamano atsidūręs 
žemiškame rojuje. Pirmas dalykas, kurį jis ten atranda, yra 
paukščiai. 

„Visame sode buvo daugybė paukščių giesmininkų. Vienur 
čiulbėjo lakštingalos, kitur čiauškėjo kėkštai ir varnėnai, dar 
kitur spietėsi nykštukai ir purpleliai, dagiliai ir kregždės, viever- 
sėliai ir zylės; vieversiai giesmininkai, pavargę čiulbėti, būriavo- 
si atokiau aiškiai nusiteikę atsikvėpti. Čia buvo strazdų, besi- 
stengiančių pralenkti savo giesmėmis visus kitus paukščius. Beje, 
buvo ir papūgų, ir įvairių rūšių paukščių, gyvenančių giraitėse 
bei miškuose ir mielai linksminančių mus savo čiulbėjimu. 

Kaipgi puikiai giedojo visi tie paukšteliai, kuriuos jums iš- 
vardijau! Atrodė, kad tas giesmes gieda dangaus angelai. Žino- 
kite, kad jų klausantis mane apėmė didžiulis džiaugsmas, nes 
dar niekada mirtingasis negirdėjo tokių švelnių melodijų; tasai 
giedojimas išties buvo toks saldus sielai, kad atrodė esąs ne 

paukščių čiulbesys, o kerinčiais balsais viliojančių jūros sirenų 
dainos. Paukšteliai iš visų jėgų stengėsi čiulbėti kuo gražiau: 
lengva buvo suprasti, kad jie ne kokie nors nemokšos ar pa- 
meistriai, o tikrai išmanantys savo darbą meistrai; tebūnie jums 
žinoma, kad išgirdęs jų čiulbėjimą ir pamatęs žaliuojantį sodą, 
labai pralinksmėjau — man pasidarė taip linksma, kaip dar nie- 
kad nebuvo... 

Paukščiai uoliai ėjo savo malonias pareigas: jie čiulbėjo mei- 
lės dainas, žinoma, sava kalba, vieni garsiau, kiti tyliau. Švelni 
tos nuostabios giesmės melodija įliejo į mano širdį tiek daug 
pavasariško džiaugsmo! Tačiau kurį laiką pasiklausęs paukščių, 
nesulaikomai panorau rasti sode Malonumą...“ 

Taigi pasiklausęs jaunuolis nori ir pamatyti. Kol Malonumas 
ir gražūs žmonės šoka ratelį, dama, vardu Linksmybė, maloniai 
jiems dainuoja, muzikantai groja fleita, o du menestreliai niū- 
niuoja Lotaringijos melodijas. Be to, aprašinėdamas sodą, auto- 
rius nepamiršta paminėti, kad aplink „švelniai ir maloniai čiur- 
lena“ šaltinių ir upelių vanduo. 

Poetas Jeanas de Condė (gimė apie 1275-1280, mirė apie 
1345 metus) sukūrė Paukščių mišias. Žinoma, didžioji poemos 
dalis skirta paukščių giesmėms. 

Beje, džiaugsmą ir pasitenkinimą teikia ne vien muzikos gar- 
sai. Kai susirenka aistringi medžiotojai, visos kalbos sukasi apie 
mėgstamiausią jų pramogą - medžioklę. Gace’as de Buigne'is 
mini, kad XIV amžiuje Prancūzijos karaliaus dvare labai dažnai 
kalbama apie medžioklę su skalikais ir plėšriaisiais paukščiais, 
o žmonės, nevertiną tų malonumų, mirtinai nuobodžiauja. 

Žodžių skambesys ar koks nors kitas triukšmas - labiau ar 
ne tokie malonūs garsai, tai lemia besiklausančiojo nuotaika ar 
nuostata. Rašydamas IX amžiuje apie medžiotojus, Jonas Orlea- 
nietis sako, kad šunų lojimas jiems mielesnis už angelų giesmes; 
o Lamberas Ardrietis (Lambert d’ Ardres) savo 1194-1206 metų 
metraštyje pareiškia, esą medžiotojai labiau mėgsta rago gausmą 
nei kunigo varpo skambesį, o kurtų skalijimas jiems mielesnis 
už klebono balsą. 

Žavimasi ne tik drabužių spalvomis, vertinamas ir jų skamb- 
čiojimas. La Hire’as, Žanos d'Ark bendražygis, dėvi raudoną 

apsiaustą, prie kurio prisiūti sidabro skambaliukai. 1461 metais 
Liudvikui XI įžengiant Paryžiun, grafų de Charolais, de Saint- 
Paulio ir senjoro de Croy žirgų gūnios papuoštos stambiais 
varpeliais. Ant būsimojo Burgundijos hercogo žirgo nugaros — 
taip pat varpelis. Jis kabo tarp keturių stulpų. Per Ženevos grafo 
vestuves, švenčiamas 1434 metais Šamberi, šoka didikai ir da- 
mos, apsirengę baltais drabužiais, išpuoštais „skambčiojančiu 
auksu“; prie vyrų diržų pritvirtinti tilindžiuoja varpeliai. O 
muzika teikia tokį džiaugsmą, kurį galima prilyginti dvasiniam 
malonumui. 


Jau pirmaisiais viduramžių šimtmečiais sukurta daug mu- 
zikinės estetikos traktatų, bet jie netikslūs ir neaiškūs. 

Anot Kasiodoro, muzika, o ji pirmiausia apibūdinama pagal 
skambumą, išgaunama arba gamtos sukurto instrumento - bal- 
so, arba žmogaus rankomis pagamintais styginiais ar pučia- 
maisiais instrumentais. Iš styginių instrumentų Kasiodoras mini 
citrą, iš pučiamųjų - fleitą. 

Muzika, sako jis Boecijui, mėgsta protingas mintis, gražius 
žodžius, saikingus gestus. Ji yra krikščioniško gyvenimo sim- 
bolis. Psichofiziologiniu aspektu pirmasis jos padarinys yra ma- 
lonumas. Kasiodoras daug kartų mini švelniai skambančių in- 
strumentų teikiamą palaimą. 

Muzika priverčia mus pamiršti visus vargus ir rūpesčius. Ji 
mus pakeičia, nes jai skambant liūdesys virsta džiaugsmu, nea- 
pykanta — prielankumu, pyktis atslūgsta, prabunda švelnumas, 
o pavargusi siela atsigauna. Sielą paprastai veikia suvokiama 
žodžių prasmė, o muzika ją veikia materialiais garsais. Muzika 
yra kalba be žodžių, ji „išgydo sielą nuo aistrų visų švelniausiais 
malonumais“. 

Viduramžiais labiausiai vertinta dangiškoji muzika, kuri yra 
ne klausos, o kontempliacijos objektas. Tai dvasinė harmonija — 
visos garsinės muzikos šaltinis. Pasaulio muzika suvokiama kaip 
materialus dvasinės muzikos simbolis. Šiuo atveju kalbama apie 
polifoniją: bet kokia muzika teikia malonumą, bet džiaugsmas, 
kurį sukelia įvairūs tuo pačiu metu skambantys harmoningi 
balsai, išties neprilygstamas. 

Rogeris Baconas, anglų pranciškonas, gyvenęs maždaug 
1220-1292 metais, sako, kad ausis džiaugiasi instrumentine 
muzika ir žmogaus dainavimu. Jis mano, kad egzistuoja dar 
viena muzikos rūšis: plastinė muzika, t.y. šokis, į kurį įeina 
gestai, šuoliai ir kūno lankstymas. O tobulą estetinį malonumą 
gali suteikti tik garsinės muzikos ir plastinio šokio vienybė. „Kad 
estetinis malonumas būtų tobulas, reikia vienu metu sudominti 
ir regą, ir klausą. Taigi tarpusavyje turi derėti poezijos pėda, 
dainos melodija ir instrumentinis akompanimentas, o garsų 
ritmui ir akordams turi atitarti darnūs gestai ir judesiai. Tik tada 
suvokiamos harmonijos teikiamas malonumas bus tobulas: tai 
patvirtina neginčytina patirtis.“ 

Suprantama, kad elitas globoja muzikantus ir vertina jų kūri- 
nius. Philippe’as de Mézières rašo: „Karaliui dera turėti mene- 
strelių, kad galėtų po tarybų ir darbų atsigauti ir gerai virškinti.“ 
Princai taip pat laiko muziką labai svarbia pramogaujant. 

Karolis Orleanietis groja arfa, kaip ir jo motina. 1413 metais 
Jehanas Petit Gay sakosi esąs jo kamerdineris ir arfistas. Karolis 
parsigabena iš Anglijos daug dainų natų, mielai priiminėja me- 
nestrelius ir muzikantus, grojančius liutnia, gitara ir kitais ins- 
trumentais. Jis vertina trimitų ir bažnytinę muziką, o tarp jo 
tarnų visada yra vargonininkas ir giedorių. Tik pasenęs jis nu- 
stoja mėgautis gegužiniais tambūrino koncertais. 

Burgundijos hercogai taip pat aistringai mėgsta muziką. Pily- 
pas Gerasis išmoko groti arfa, jis labai domėjosi menestreliais 
bei kitais muzikantais. Tarp jo tarnų esama „muzikos pažų“, 
smuikininkų, arfistų, trimitininkų ir obojininkų. Dufay, gali 
būti, moko muzikos grafą de Charolais. Be to, jis berods yra 
Pilypo kapelos narys. Pilypas išrenka jos vadovu tokį Binchois 
ir skiria jam Sent-Vodriu bažnyčios Monse gaunamas pajamas. 
Kapelos nariai groja įvairiais instrumentais: per Fazano puotą 
skamba arfa, gaudžia vargonai, aidi vokiški ragai ir trimitai, 
obojai ir dūdmaišiai, tambūrinai, gitaros, vijelės ir smuikai. 

Karolio Narsiojo kapela susideda iš dvidešimt keturių dai- 
nininkų, vaikų choro, vargonininko, gitaristo, obojininkų ir 
nemažo būrelio muzikantų, grojančių violomis. Molinet rašo: 
„Hercogas Karolis rinkosi garsiausius pasaulio dainininkus ir 

išlaikė kapelą. Ja sudarė tokie harmoningi ir pasigėrėtini balsai, 
kad nebuvo didesnio džiaugsmo, kaip jų klausytis. Tobulesnė 
nebent tik dangiškoji harmonija.“ Karoliui, jo paties įsakymu, 
kasdien giedamos mišios. Jis mėgaujasi muzika ne tik per litur- 
gines ceremonijas: nors ir neturėdamas gražaus balso, Karolis 
sukūrė daug dainų ir motetą. Galbūt jis grojo kokiu nors instru- 
mentu, nes septynerių metų sukakties proga gavo dovanų arfą. 

Beje, regis, visos visuomenės klasės mėgsta muziką - ypač 
per šventes, kai šokama. Netgi piemenys nešiojasi muzikos ins- 
trumentus ir grodami linksminasi. Daugiausia groja dūdmaišiu 
ar fleita. 

Apskritai, kaip rašo Guillaume’as de Machaut: 


Muzika yra toks mokslas, 

kuris nori, kad žmonės juoktysi, 
šoktų ir dainuotų: 

melancholija jai nerūpi... 

Ji visur atneša džiaugsmą, 

ji paguodžia nelaiminguosius, 

ir pakanka tik ją išgirsti, 

kad žmogus apsidžiaugtų. 


.. apsidžiaugtų ir dėkotų Dievui. 

Tas žmogui muzikos teikiamas džiaugsmas yra tarsi būsima 
dangiška laimė. Teoretikai mano, kad muzika, žavėdama kūną, 
kelia į aukštybes ir sielą. Kasiodoras rašo Boecijui: „Pagonys 
tvirtina, kad dangiška laimė - džiaugtis universaliosios muzikos 
malonumais: juk ji tobula ir amžina. Tai tiesa, jeigu manysime, 
kad dangišką laimę teikia ne materiali muzika, o visos har- 
monijos Autorius; sako, kad niekas negali gyvuoti be muzikos, 
kad be jos neįmanoma džiaugtis — tai taip pat tiesa. Tačiau dar 
tikriau yra tai, kad niekas negali egzistuoti be Dievo ir kad laimė 
be Jo neįmanoma.“ 

Karolingų laikais kai kas nenori, kad religijai skirtuose pasta- 
tuose skambėtų graži muzika (nors taip atsitikdavo ir anksčiau, 
ir vėliau). Šv. Jeronimo šalininkai pojūčių iškreiptą melodiją 
priešina dorybingų veiksmų harmonijai. Dievas mieliau renkasi 

dorybingą žmogų, o ne dainininką, nors šis ir talentingas. Ago- 
baras Lionietis (Agobard de Lyon, mirė 841 metais) smerkia 
„tuos dainininkus, kurie mėgdžioja teatro scenoje girdėtus soli- 
nius koncertus arba dainuoja per daug saldžiai. Sakoma, kad 
muzika išvaiko demonus, tačiau teisingiau būtų pripažinti, kad 
dėl tokio dainavimo jų tik prisiveisia žmogaus širdyje. Laisva 
dvasia nevergauja kūniškiems pojūčiams, ji atsispiria tuščiam, 
per ausį teikiamam malonumui - kaip ir kitiems jutiminiams 
malonumams.“ 

Tačiau šv. Augustinas nesutiko su šv. Jeronimu, o daugelis 
Karolingų epochos rašytojų nesutinka su Agobaro nuomone. 
Kad ir Pseudohucbaldas: „Be abejo, tas, kuris gieda širdimi, 
malonesnis Dievui nei tas, kuris gieda tik lūpomis. Bet ir širdį, 
ir balsą mums davė Sutvėrėjas, tad dviguba sielos ir kūno giesmė, 
kai siela saldžiai gieda Viešpaties akivaizdoje, o švelnus balsas 
perteikia šventus jausmus, yra tikrai tobulesnė ir vertesnė nei 
vien sielos ar vien kūno giesmė... Jeigu virtuozai, groją citra, 
fleita ar kitais instrumentais, taip pat ir pasauliečiai dainininkai 
ir dainininkės, norį pradžiuginti savo klausytojus, iš visų jėgų 
stengiasi suteikti atliekamam kūriniui ritmą ir harmoniją, kodėl 
gi mes, užuot siekę to paties meniško grožio, kurį muzikantai 
mėgina parodyti pasaulietiškais niekučiais, turėtume giedoti 
šventąsias giesmes bet kaip?“ 

Apie 1170 metus Šartre įsikuria žymus humanistas Jonas 
Solsberietis (Jean de Salisbury). Jis tampa miesto vyskupu. Savo 
traktate apie praktinę moralę Polikratikas (Polycraticus), skir- 
tame didikams, bažnytininkams, karaliams, jis nagrinėja klau- 
simus, keliamus krikščioniškajai liturgijai dėl giedojimo teikia- 
mo malonumo. Tasai malonumas galįs kelti nerimą tiems, kurie 
pageidauja atsieti nuo dieviškojo kulto bet kokį stabmeldišką 
malonumą. Keliami du pagrindiniai klausimai: ar galima pri- 
durti prie švento teksto giedamą parafrazę? Ar galima išdainuoti 
Šventojo Rašto žodžio balsius kaip vokalizę? Kadangi atliekant 
vokalizę modeliuojamas vienintelis balsis, ji nieko nereiškia ir 
yra skirta vien tik jutiminiam malonumui sužadinti. Bet Jonas 
Solsberietis prieštarauja remdamasis pačių savo priešininkų ar- 
gumentais: „Jeigu moduliavimo lengvumą ir švelnumą riboja 

nuosaikumo dėsnis, tai jie išvaduoja sielą nuo nerimo, išsklaido 
žemiškus rūpesčius, suteikia linksmybės, atokvėpio, Dievop be- 
siveržiančio džiūgavimo ir taip pakylėja žmogaus sielą iki ben- 
dravimo su angelais. Bet iš kur jūs ištraukėte tą nuosaikumo 
dėsnį? Šventajame Rašte sakoma: „Mano lūpos džiūgaus, kai aš 
giedosiu Tau.“ Tad jeigu tavo lūpos šlovins Viešpatį ssmdamos 
melodiją iš širdies gelmių, jei tu giedosi paklusdamas savo sielai 
ir protui, pagaliau jei giedosi kaip išminčius, net ir neperteik- 
damas suvokiamos artikuliuoto žodžio prasmės, tu laikysies 
pačios teisingiausios saiko taisyklės ir glostysi ausį ne tiek balso 
saldumu, kiek proto suteikiamu džiaugsmu...“ Būtent tokia 
grigališkojo giedojimo paskirtis. Jis sutvertas klausytis ir gali 
apsieiti be artikuliuotos kalbos. Tačiau tą giedojimą pateisina 
pirmiausia dvasinis džiaugsmas, kurį lengva atskirti nuo juti- 
minio malonumo ir kuris pasireiškia per maldą ir meilę Dievui. 
Kita vertus, šis dvasingumas susijęs su protu, ir tai rodo har- 
moninga muzikos darna. 

Kai kurioms XIV amžiaus Anglijos mistikėms atrodė, kad 
jos girdi harmoningus garsus. Julijonos iš Norvičo Apreiški- 
muose (Révélations) kalbama apie šešiolika Kristaus Kančios 
vizijų. Vienoje iš jų patekusi dangun Julijona mato pokylį. Čia 
gali dalyvauti kiekviena siela, Sutvėrėjo valia ir malone pakeitusi 
savo pavidalą. Viešpats pripildo šį pokylį džiaugsmo ir links- 
mybės „pats asmeniškai guosdamas ir pamalonindamas savo 
brangius bičiulius nuostabia begalinės meilės melodija, sklin- 
dančia iš Jo palaiminto dieviškojo veido“... 

Nugyvenusi didžiąją savo gyvenimo dalį pasaulietiškai, 
Margarita Kempe, žmona ir motina, atsiduoda tikėjimui ir ima 
gyventi atgailaudama bei melsdamasi. Savo Memuaruose ji 
kalba apie dievišką muziką, kurią girdėjusi apėmus mistinei 
ekstazei, ypač kai karštai melsdavosi. Tai truko dvidešimt pen- 
kerius metus. 

Ji girdėjo trijų rūšių muziką. Pirmoji esanti Šventosios Dva- 
sios muzika: „Mūsų Viešpats ją (Šventąją Dvasią) pavertė balan- 
dėlės balsu, paskui paukštelio, vadinamo raudongurkle, balsu. 
Tasai paukštelis taip gražiai giedojo! Dažnai jį girdėdavau dešine 
ausimi.“ Antroji muzika susijusi su Kristaus Kančia, iš pradžių 

ji baisi, tačiau tuoj pat pasibaisėjimą ir atstumiantį jausmą pa- 
keičia džiaugsmas - išrinktųjų džiaugsmas, Atpirkėjo džiaugs- 
mas. Trečios rūšies muzika sklinda iš Rojaus. „Vieną naktį, 
gulėdama lovoje šalia savo vyro, Margarita išgirdo tokį melo- 
dingą ir tokį švelnų, saldų garsą, kad pamanė patekusi Rojun. 
Tada ji greit iššoko iš lovos ir tarė: „Deja! Kokia esu nusidėjėlė! 
Rojuje toks didelis džiaugsmas!“ Ta melodija buvo tokia švelni, 
kad pranoko kiekvieną šioje žemėje girdėtą melodiją. Nuo to 
laiko, klausydamasi kokios nors džiugios giesmės, Margarita 
pamaldžiai liedavo ašaras, smarkiai kūkčiodavo ir dūsaudavo, 
nes nepaprastai ilgéjosi Dangaus džiaugsmo. Nuo tada ją nuolat 
lydi tas džiaugsmas ir ta dangiška melodija...“ 

Molinet gėrisi tuo, kad Nėso karinėje stovykloje Karolis 
Narsusis užsiiminėja literatūra ir muzika: „Nes muzika yra dan- 
gaus aidas, angelų balsas, Rojaus džiaugsmas, pasaulio viltis, 
Bažnyčios balsas, paukštelių giedojimas, visų liūdinčių ir besisie- 
lojančių širdžių atgaiva, velnių persekiojimas ir sutramdymas.“ 


Proto malonumai 


Lamberas Ardrietis viename ypač įdomiame savo Grafų de 
Ginų (de Guines) istorijos (ją pradėjo rašyti 1194 metais) sky- 
riuje kalba apie grafo Bodueno II (Baudouin II), kurį labai gerai 
pažinojo, kultūrą ir literatūrinius polinkius. Šis didikas domisi 
ne tik savo šunimis ir sakalais. Jį supa dvasininkai, mokslininkai, 
teologai. Jis mėgsta juos klausinėti, jiems prieštarauti, nesutikti 
netgi su menų magistrų ir teologijos daktarų nuomonėmis. Kuo 
toliau, tuo labiau smagi diskusija įsiliepsnoja, tačiau tai ne- 
trukdo grafo pašnekovams juo žavėtis: „Kas jis toks? Tikrai 
reikia jį pagirti už sakomus nuostabius dalykus. Bet iš kur jis 
nusimano apie literatūrą? Juk jos nestudijavo!“ Boduenas pa- 
sikviečia eruditą Landri de Wabeną ir liepia šiam išversti į šne- 
kamąją (t.y. senąją prancūzų) kalbą Giesmių giesmę. Grafas 
dažnai prašo paskaityti jos ištraukas. Kiras mokslininkas Anfroi 
išverčia evangelijų ir „Šv. Antano gyvenimo“ (Vie de saint An- 
toine) ištraukų (grafo įsakytas jam ir aiškina pastarąjį). Taip 

pat grafo įsakymu į prancūzų kalbą išverčiamas lotyniškas fizi- 
kos traktatas. Lotynų gramatiko Solino veikalas Polibistoras, 
kur kalbama apie mokslus, istoriją ir geografiją, irgi išverčiamas 
ir skaitomas grafui. Lamberas Ardrietis patikslina, kad Bodue- 
nas II labai gerai išmano teologiją ir filosofiją, moka pasakoti 
linksmas istorijas ir galėtų pranokti menestrelius, nes moka 
daugybę herojinių poemų ir fablio. Jis pats paruošia ir apmoko 
bibliotekininką pasaulietį. Grafo iniciatyva ir jam prižiūrint 
parašoma Tylos knyga. Jos autorių jis dosniai apdovanoja ark- 
liais ir drabužiais. 

Šis pavyzdys akivaizdžiai rodo, kad malonumas yra ne tik 
kūniškų poreikių tenkinimas ir kad net pasauliečiai viduramžiais 
vertina proto malonumus. 


Skaitymas 


Visai viduramžių epochai būdinga meilė knygai. Skaitymo 
malonumas iš pradžių prieinamas tik labai nedaugeliui, iš esmės 
dvasininkijai. Vėliau malonumas skaityti pamažu ima plisti tarp 
pasauliečių aristokratų. 

Skaityti mėgstąs Ferjero abatas Lupas nori pasiskolinti knygų 
savo bibliotekai: abatas pageidauja ją papildyti. Rašydamas 
Eginhardui (829-830 metais), Lupas prašo paskolinti knygų, 
nes nori jas perrašyti: „Sykį jau leidęs sau peržengti bet kokias 
kuklumo ribas, aš vėl prašau jus paskolinti man kai kurias savo 
knygas, kol šičia viešėsiu; prašyti paskolinti knygų yra ne taip 
įžūlu, kaip reikalauti padovanoti savo draugystę. Taigi prašau 
paskolinti man Cicerono traktatą apie retoriką (tiesa, jį turiu, 
bet manajame gausu klaidų; sulyginau čia rastą rankraštį su 
savuoju tekstu, nes maniau, kad jis geresnis už maniškį...) Šiame 
kataloge yra daug kitų veikalų, kuriuos, jei Dievas duos ir toliau 
man džiaugtis jūsų malone, karštai trokštu gauti, kad, kol būsiu 
čia, galėčiau padaryti jų kopijas, bet pirma, žinoma, grąžinsiu 
jums anksčiau pasiskolintas knygas.“ 844 metais jis prašo Priu- 
mo abatą Markvardą atsiųsti jam per Fuldos abatą Svetonijaus 
Trankvilo Dvylikos Cezarių gyvenimus, kad galėtų užsakyti jų 
kopiją, nes jo krašte tos knygos nėra, o paskui užsimena, kad 
Markvardas galėtų pats jam atvežti tą veikalą arba atsiųsti per 

labai patikimą pasiuntinį. Pats Lupas irgi skolina savo knygas, 
bet reikalauja greit grąžinti. 

Gautier Mapas savo Pasakojimuose dvariškiams, parašy- 
tuose XII amžiaus pabaigoje, pabrėžia skaitymo teikiamą poilsį: 
„Kai būsi atsikvėpęs po filosofinių ar religinių diskusijų, tesu- 
teikia tau malonumo, poilsio ir atgaivos šiame veikale surašytos 
kasdienės -paikystės. Jas tu perskaitys: pats arba pasiklausysi.“ 

Daug XIV ir XV amžiaus didikų mėgsta savo aplinkoje turėti 
mokytų žmonių. Karoliui V patinka ir lankytis pas rašytojus, ir 
kviestis juos į svečius. Gerai žinomas piešinys, kur ant vieno 
kelio priklaupęs raštininkas tiesia karaliui ką tik baigtą puošti 
miniatiūromis knygą. Karaliaus kamerdineris Gilles'is Mallet 
1373 metais sudarė savo pono bibliotekos katalogą, kuriame 
minima kiek daugiau nei tūkstantis knygų - tais laikais tai buvo 
labai didelė biblioteka. Raoulis de Presles'is sakė: „Jūs visada 
gerbėte mokslą, mylėjote gerus raštininkus ir mokytus žmones, 
nuolat sėmėtės žinių iš įvairių knygų ir mokslų.“ 

Karalius randa knygų lankydamasis savo rezidencijose Me- 
lene, Venseno miške, Sen-Žermene-an-Lė, Botė prie Marnos. Jis 
mėgsta gražias knygas, todėl įsako prabangiai jas įrišti, naudoti 
viršeliams brangų šilką. Tokių knygų sąsagos dažnai esti auksi- 
nės arba iš paauksuoto sidabro. Kartais karalius knygose pa- 
sirašo, o kartais nurodo datą, kada viena ar kita knyga pateko 
jo bibliotekon. Kartais net užrašo, kad knyga jo nurodymu 
parašyta, perrašyta, pataisyta, padabinta miniatiūromis. Ka- 
ralius vertina ne tik knygų išvaizdą, bet ir jų turinį. Ant rinkinio, 
sudaryto pasirodžius veikalui Pamokymai princams, jis užrašo: 
„Į šią moralės knygą įeina daug įsidėmėtinų ir gerų knygų, ji 
priklauso mums, Karoliui, besivadinančiam penktuoju šiuo var- 
du, Prancūzijos karaliui, ir parašyta 1362 metais. Karolis.“ 

Karolis V skiria savo rankraščiams tris kipariso lentelėmis 
iškaltus Luvro bokšto kambarius. Ant jų langų uždėti žalvario 
vielos pinučiai. Kambariuose stovi naujos skrynios, kur laikomi 
rankraščiai, ir kėdės. 

Pilypas Gerasis buvo vadinamas rašytojų tėvu. „Jis visą gyve- 
nimą mito jam skaitomomis ar pasakojamomis istorijomis.“ O 
vyskupas Guillaume’as Fillastre'as, kalbėdamas apie nuolatinį 

hercogo poreikį kažką veikti, pareiškia, esą šis dažnai eina gulti 
antrą ryto, keliasi šeštą, nežino, kas yra dykinėti, ir atsiduoda 
knygų skaitymui. Rašytojai skiria Pilypui pirminį savo veikalų 
rankraštį, o ne perrašytą kopiją. Pavyzdžiui, Hubertas le Prėvost 
dovanoja hercogui 1459 metais parašytą Legendą apie šv. Hu- 
bertą iš Ardėnų (Lėgende de Saint Hubert d'Ardenne) „būdamas 
tikras, kad šiam labiau už viską malonu matyti aprašytus senolių 
žygdarbius, ypač tuos, kurie skatina pamaldumą, ir klausytis 
pasakojimų apie juos“. Hercogas sudominusį jį tekstą įsako 
perrašyti ant pergamento ir papuošti miniatiūromis. Jeigu kokie 
nors veikalai pasirodo esą nesuprantami, jis liepia juos išversti 
ir adaptuoti. Hercogas leidžia rašytojams, ieškantiems medžia- 
gos, naudotis savo biblioteka. 

Karolis Narsusis mėgina grąžinti antikos pasaulį, o jam pade- 
da knygos, draugai ir palydovai. Molinet rašo: „Pasotinęs kūną, 
jis sotindavo sielą. Karolis Narsusis leido dienas ne tuščiai pra- 
mogaudamas, ne vaikydamasis pasaulietiškų reginių, o semda- 
masis išminties iš Šventojo Rašto ir istorijos.“ Pasakojama, kad 
jis niekada nėjo gulti neišklausęs kokio nors jam skaitomo pa- 
sakojimo apie senų laikų žygdarbius. Jam buvo įdomu iš patiki- 
mų tekstų sužinoti, ką ir kaip veikė jo mėgstamiausi herojai: 
Julijus Cezaris ir Pompėjus, Hanibalas ir Aleksandras Make- 
donietis. 

Izabelė Bavarietė netrunka įsigyti nemažai knygų. Nuo 1387 
metų kartu su jos bagažu visur gabenama patikimai užrakinta 
oda apkalta medinė skrynia. Joje sudėtos knygos ir romanai — 
t.y. lotynų kalba parašyti veikalai (daugiausia religinio turinio, 
bet yra ir pasaulietiškų), taip pat prancūziškai parašyti kūriniai. 
1390 metų spalio 12 dieną nuperkami trys uolekčiai storos Luvjė 
gelumbės maišams siūt: į juos reikės sukrauti knygas, mat kara- 
lienė ketina jas vežtis į kelionę. 

Artua grafienė Mahaut labai daug skaito. Savo pilyje Edene 
ji liepia įrengti piupitrą, prie kurio jai patogiau skaityti ro- 
manus. Keliaudama grafienė kartu vežasi ir juos, ir maldyną. 
Rankraščius įsako rūpestingai sudėti į odines įmovas ar mai- 
šelius. Šitaip supakuotos knygos lydi ją į Paryžių, Artua, Bur- 
gundiją. 

Dažnai kilmingieji domisi knyga pirmiausia kaip materialiu 
objektu, retu ir brangiu daiktu, tekstas juos domina kur kas 
mažiau. Tiesa, šitaip yra ne visuomet. Be to, jie nebūtinai skaito 
patys. Pilypo Gerojo skaitovu buvo Alart'as le Fėvre'as, Lezo 
dekanas. O antikos herojų žygdarbių aprašymus hercogui Ka- 
roliui Narsiajam labai gerai skaito Emberkūro senjoras (le sei- 
gneur d' Humbercourt). 

Beje, sekdami viešus skaitymus mėgusių romėnų pavyzdžiu, 
viduramžių autoriai taip pat viešai skaito savo kūrinius. Gas- 
tonas Phėbus de Foix prašo Froissart'ą po vakarienės vidurnaktį 
paskaityti Meliadorą. „Kol aš skaičiau, niekas nedrįso nė žodžio 
ištarti, nes jis norėjo, kad niekas netrukdytų manęs klausytis; 
taigi jis mėgavosi manęs klausydamasis, o man priėjus pastraipą, 
kurią jis norėjo pasvarstyti, mielai imdavo su manim diskutuoti, 
ir ne gaskonų tarme, o gražia prancūzų kalba.“ Be to, Frois- 
sart'as pabrėžia: „Kai aš jo malonumui perskaitydavau maž- 
daug septynis puslapius, grafas — tikra teisybė! - kokiu nors 
muzikos instrumentu duodavo ženklą, kad galiu išgerti jo taurėje 
likusį vyną, įpiltą iš gryno aukso indo.“ 

Baigus skaityti visą kūrinį, grafas de Foix poetui sumoka. Jis 
atlygina jam už suteiktą pramogą, bet pačios knygos nenuperka. 
Froissart'as dėl to šiek tiek nusivilia. „Jis paliko man knygą ir 
aš išsivežiau ją atgal į Avinjoną - nežinau, ar linksma širdimi.“ 
Gastonas Phébus nelaiko knygos vertu turėti daiktu. Betgi jis — 
šykštuolis, tai liudija archyvų dokumentai. 

Bebenes karaliaus teisme Guillaume’as de Machaut aprašo 
Žaną Liuksemburgietį, savo Diurbiuji pilyje besiklausantį Trojos 
karo istorijos. „Jis sėdėjo ant šilkinio kilimo ir nepaprastai 
džiaugdamasis klausėsi raštininko (jo vardo aš negalėčiau pa- 
sakyti), skaitančio jam apie Trojos mūšį.“ 


Rašymas 


Malonumas skaityti (arba klausytis skaitomų kūrinių) pri- 
einamas tik elitui. Malonumą rašyti gali patirti dar mažiau 
žmonių. Mums nelabai žinoma, ką jautė autoriai rašydami savo 
kūrinius, tačiau rašymui būdingus sunkumus lydi džiaugsmas 

pasakoti jsivaizduotus nuotykius ar senų laikų žygdarbius. Poe- 
tas Karolis Orleanietis vienoje savo baladžių teigia: 


Tikrai pakanka laiko man baladėms — 
juk atėmė visus kitus malonumus. 


O Kristinai iš Pizos, kuri paprastai vaizduojama sėdinti prie 
rašomojo staliuko, darbas tikrai turi suteikti nors kiek džiaugs- 
mo, - darbo, beje, jai reikia dėl pelno. Juk tam, kad pajėgtų 
išlaikyti šeimą, ji turi kurti traktatus, galinčius patikti dosniems 
mecenatams. 

Jaučiančiųjų malonumą susirašinėti, regis, buvę daugiau. 
Beje, susirašinėjant galima svarstyti ir literatūrinius klausimus. 
Sidonijus Apolinaras giria Claudieno Mamerto knygą Sielos 
prigimtis (Nature de l’âme). Jis rašo: „Iš tiesų man teko versti 
savo plunksną kartais drąsinti autorių, dažniausiai — girti jį, 
retsykiais kai ką patarti, retai kada - nusiskųsti ir gana dažnai — 
pajuokauti.“ Lupas iš Ferjero kalba apie įvairius Boecijaus Arit- 
metikos fragmentus ar veikalus, kuriems studijuoti norėtų skirti 
savo laisvalaikį: „... tu neturėtum piktintis dėl to, kad leidžiu 
menkutį savo laisvalaikį vargdamas ir ieškodamas to, ko neži- 
nau, ar gilindamasis į tai, ką jau spėjau sužinoti. Nemanau, kad 
klystu Dievo malone rodydamas ar lengvindamas mokslo kelią 
kitiems, juk kartu atskleidžiu jiems būtinybę eiti tuo keliu, kurį 
pasirinkęs juos jau pralenkiau. Kitaip tariant, ar naudodamasis, 
ar jau pasinaudojęs būtinu tekstu, aš verčiu savo klausytojus 
daryti tą patį. Jeigu jie dalyvauja pokalbyje ir mane girdi, įtikinu 
juos žodžiu ir balsu, o nesančius su mumis ir manęs negirdinčius 
įtikinu savo atkakliu tylėjimu.“ 

Viduramžiams baigiantis, Europoje vyksta tikri literatūriniai 
mainai. Eustache'as Deschamps’as siunčia Geoffroi'ui Chau- 
ceriui baladę apie linksmus dievų meilės nuotykius. Kristina 
1403 metais kreipiasi į Deschamps'ą, „daugeliu eilėraščių garsė- 
jantį oratorių“, savo Laišku, kuriame vadina jį „mielu mokytoju 
ir draugu“, „mielu broliu ir draugu“. O poetas savo atsakyme 
prilygina Kristiną mūzai: 

„Iškalbingoji devynių mūzų sesė Kristina.“ 

O dedikacijos pabaigoje jis pareiškia: „Miela sese, aš, Eus- 
tache'as, tavo tarnas, prašau priimti mane savo draugijon, 
idant galėčiau gerai pažinti mokslą, tada aš tapsiu geresnis, o 
tu Prancūzijos karalystėje esi neprilygstama, kaip Boecijus yra 
Pavijoje.“ 

Įvairūs būdavo laiškai. Meilės laiškai Guillaume’o de Machaut 
Tiesos sakyme. Kolegų laiškai: būtent tokius, ginéydamiesi dėl 
Rožės romano, vieni kitiems rašo Kristina iš Pizos ir karaliaus 
sekretoriai Jeanas de Montreuilis, Pierre’as ir Gontier Coliai. 

Daugelis autorių yra dar ir bibliofilai. Richard'as de Bury 
kalba apie savo „didžiulę meilę“ knygoms. 


Mecenatyste 


Kad galėtų pragyventi, rašytojai turi naudotis didikų dos- 
numu, juk jie yra pagrindiniai brangių rankraščių pirkėjai. Taigi 
mecenatas yra labai svarbus. Jo kanceliarija renka žinias apie 
vertingiausias knygas. 

Karolio VI brolio Liudviko Orleaniečio biblioteka susideda 
iš trijų skirtingų dalių. Viena patikėta Monsenjoro kamerdi- 
neriui, kitą, tikrąją, biblioteką tvarko Gilles'is Mallet, karaliaus 
bibliotekininkas. Joje esama antikos veikalų vertimų, religinių 
kūrinių, tuometinių ar ankstesnių pasaulietiškų tekstų. 

Liudvikas Orleanietis prašo eruditų išversti į prancūzų kalbą 
kai kuriuos antikos autorių darbus, pavyzdžiui, Aristotelio Eti- 
ką, Politiką ir Problemas. Jis įsigyja Svetonijaus, Lukano, Tito 
Livijaus, Valerijaus Maksimo tekstų rankraščius. 

Religinė literatūra susijusi ne tiek su malonumu, kiek su 
pareiga. Be abejo, skaityti Bibliją, šv. Grigaliaus Homiliją ar šv. 
Pauliaus laiškus nėra mėgstamiausias Liudviko Orleaniečio už- 
siėmimas laisvalaikiu: mums liko pakankamai žinių apie šio 
princo ištvirkavimus. Tačiau tais prieštaringais laikais jam tik- 
riausiai tekdavo paskaityti ir religinių tekstų. 

Trečią bibliotekos dalį sudaro amžininkų kūryba: Kristinos 
iš Pizos, Eustache'o Deschamps’o, Jeano Froissart'o veikalai. 

Princas aistringai mėgsta epinius kūrinius, riterių romanus 
(Romaną apie Lancelotą bei Istorijas apie karalių Artūrą) ir 

istorines kronikas (Prancūzijos metraščius). Paminėtini ir Rožės 
romanas, fablio bei įvairūs kiti veikalai: Knyga apie Dangų ir 
Pasaulį (Livre du Ciel et du Monde) ar Knyga apie šachmatus 
(Livre des Échecs). 

Si kolekcija atitinka epochos skoni. 

Knygos į jo sūnaus poeto Karolio Orleaniečio biblioteką Blua 
gabenamos iš Paryžiaus 1409 metais. Hercogo kambaryje, kuris 
yra ketvirtame Iždo bokšto aukšte, tarpulangėje šalia jo lovos 
stovi trijų lentynų spinta. Ant viršutinės ir viduriniosios lentynų 
sudėtos knygos. Šiame kambaryje Karolis laiko rankraščius, 
parsivežtus iš Anglijos ir rastus Prancūzijoje. Tačiau 1455 metais 
Orleane įrengiamos naujos bibliotekos patalpos. Ten knygų 
spintos turi užraktus. 

Atsigręžkime į Burgundijos dvarą. Pilypas Drąsusis surenka 
biblioteką, o ją papildo sūnus Jonas Bebaimis. Jų kolekcija 
panaši į Orleano hercogų. Darbai to paties pobūdžio: antikos 
veikalų vertimai, religinė literatūra, įvairūs pasaulietiški kūri- 
niai. Tačiau jų kolekcijoje yra dar vieno literatūros žanro — 
oficialiosios poezijos, kurios užduotis — šlovinti Burgundijos 
valdovų giminę, - kūrinių. 

1400 metais Dino Raponde įteikia Pilypui Drąsiajam nau- 
jametę dovaną: prabangiai įrištą ir gausiai miniatiūromis išpuoš- 
tą Tito Livijaus tomą. Šį veikalą princo tėvui Jonui II Gerajam 
1352-1356 metais išvertė Pierre’as Bersuire'as. 

Burgundijos hercogų bibliotekoje daug didaktinių pasaulie- 
tinio pobūdžio knygų. Pilypas Drąsusis turi Gace'o de Buigne'io 
Malonumą, teikiamą šunų ir paukščių (Dėduit des Chiens et des 
Oiseaux), taip pat ir Gastono Phėbus Medžioklės knygą (Livre 
de chasse). Jis įsigyja Boccaccio veikalo apie garsias moteris 
vertimą. Jis turi du Rožės romano egzempliorius, įvairių teisės 
traktatų, Honoré Bovet Kautynių medį (l’Arbre des batailles), 
bestiarijų*, abiejų Žemės pusrutulių žemėlapį, astronomijos 
traktatą, Kristinos iš Pizos kūrinių, tarp jų - Knygą apie išmin- 
tingo karaliaus Karolio V darbus ir dorybes (Livre des fais et 
bonnes moeurs du sage roy Charles). Beje, po savo tėvo mirties 
* Viduramžiais taip vadinta knyga apie žvėris, kur jie aprašomi ir alegoriškai 

aiškinami (vert. pastaba). 

Jonas Bebaimis ir toliau duoda Kristinai darbo; svarbiausi jos 
kūriniai saugomi hercogo bibliotekoje. Jis įsigijo taip pat Ševalje 
de la Tur-Landri knygą, skirtą jo dukterims mokyti (Livre du 
chevalier de la Tour-Landry pour l’enseignement de ses filles), 
medžioklės traktatą Karalius Modus ir Karalienė Racija (Le Roi 
Modus et la Reine Ratio) ir dar daug kitų rankraščių. Be to, jo 
bibliotekoje yra knyga apie mediciną, geometrijos traktatas, 
Ptolemėjo Kosmografija ir netgi kūrinys Kūno priežiūra. 

Be šios didaktinės (religinės ar pasaulietinės) literatūros, 
hercogas turi du tomus fablio, Romaną apie Laping, Boccaccio 
Dekameroną, kurį į prancūzų kalbą išvertė Laurent'as de Pre- 
mierfait, istorinių kronikų, pavyzdžiui, Villehardouino Knygą 
apie karus del Konstantinopolio (Livre des Guerres de Constan- 
tinople), Romaną apie Jeruzalės karalių Bodueng (Roman du 
roi Baudouin de Jérusalem), epinių poemų ir riterinių romanų: 
ypač daug romanų iš Apvaliojo stalo ciklo. Sąrašą būtų galima 
dar ilgai tęsti. 

Vis dėlto kyla klausimas - gal didikams tiesiog malonu būti 
brangių rankraščių savininkais? Anot vieno anekdoto, broliai 
de Limburgai savo senjorui Jeanui de Berry padovanojo knygos 
imitaciją: baltą medinę, į knygą panašią stačiakampę dėžutę su 
viršeliais, bet be jokių puslapių. Tačiau jeigu aristokratai ne- 
ketina šviestis ar linksmintis, kam tada jie užsakinėja vertimus? 


IŠVADOS: 
MALONUMO SUBLIMACIJA 


Viduramžių žmonės, o jų mentalitetas ir jausena persmelkti 
religijos, sublimavo visus malonumus: taip darė jeigu ne visiškai 
visi, tai bent nemažai kultūrinio ir religinio elito atstovų. 

Mes jau matėme, kaip kilnių pojūčių, t. y. regos ir klausos, 
keliami malonumai gali būti susieti su Dievu. Nieko nuostabaus 
čia nera: juk tam tikru požiūriu jie yra proto, mąstymo, t.y. 
dvasinės veiklos, rezultatas. Tačiau sudvasinti gali būti net ir su 
kūnu susiję malonumai. 

Kai kurie mistikai simboliškai tapatina dvasingumą ir maistą. 
Moterys suvokia Dievą kaip kūnišką būtybę, jos ją ryte ryja. 
Hadewijch, Mechtilda Magdeburgietė ar Ida iš Luveno, pasa- 
kodamos apie savo mistinius susitikimus, vartoja žodį „valgyti“. 
Ana Vorchtlin sako Kūdikėliui Jėzui: „Aš taip tave myliu, kad 
jei galėčiau, suryčiau.“ O Kotryna Sienieté vaizduoja sielos ver- 
žimąsi, sielos kilimą Dievo link kaip kūdikį, besistengiantį pa- 
siekti motinos krūtį. 

Hadewijch poezija, kaip ir Kotrynos teologija, liudija, kad 
maistas yra kūnas, kūnas yra kančia, ši gali pasirodyti be galo 
maloni, o kančia yra atpirkimas. Anot Caroline Bynum, pas- 
ninkauti, valgyti ir puotauti tam tikru požiūriu reiškią tą patį. 
Moterys, pasakodamos apie ekstazėje išgyventą veržimąsi Vieš- 
paties link, dažnai kalba apie valgymą arba apetitą, nes valgyti 
reiškia susijungti su maistu; o Dievas yra maistas, maistas yra 
kūnas, kūnas yra kančia, vadinasi, - išganymas. 

XIII-XV amžiaus teologai moko, kad konsekracijos aki- 
mirką Dievas tampa maistu, o maistas yra kūnas. Taigi šią aki- 
mirką įvyksta ir įsikūnijimas, ir nukryžiavimas; taigi tasai ant 
altoriaus esąs maistas krikščioniui reiškia asimiliaciją, įsisa- 
vinimą, t.y. Dievo priėmimą į save, ir kartu skausmą, kančią. 
Priimdamas komuniją, krikščionis nuryja dalelę Dievo, t.y. su- 
drasko, suskaido jį į gabaliukus. Bet būtent todėl, kad Dievo 
kūnas buvo sudraskytas į gabaliukus, t.y. sunaikintas, būtent 
todėl, kad numirė, jis išgelbėjo žmoniją, t.y. atpirko kaltes. Tapti 
tuo kūnu, susitapatinti su juo jį valgant, yra tas pats, kas pralieti 
jo kraują ir taip atpirkti kaltes, t.y. įgalinti žemišką kūną pasiekti 
dangišką šlovę. 

Uoslė ir lytėjimas gali tiesiogiai ar simboliškai tarnauti Vieš- 
paties garbinimui. 

Bažnyčios Tėvų nuomone, tikrieji smilkalai yra malda. Jie pri- 
mena 141-os (140-os) Jėzaus protėvio Dovydo psalmės eilutes: 

„Tebūna mano maldos Tau priimtinos kaip smilkalai.“ 

Kristus sutapatinamas su dieviškam Tėvui maloniu aromatu, 
skleidžiamu ant altoriaus aukojamų smilkalų. Analizuodamas 
Giesmių giesmės eilutes: 

Toks malonus aromatas Tavo kvepalų; 

Tavo vardas - palieti kvepalai, — … 

Grigalius Nysietis įžvelgia čia Tėvo ryšį su Sūnumi per Šventą 
Dvasią. Mirtinai kankinant kelis pirmosios Liono krikščionių 
bendrijos narius, pasklido nuostabiai švelnus aromatas, pra- 
našavęs mistinį sielos susijungimą su Kristumi. 

Kaip krikščionys autoriai žiūri į kvepalų naudojimą? Rem- 
damasis istorija apie nusidėjėlę, ištepusią Jėzaus kojas kvapniai- 
siais aliejais ir gavusią nuodėmių atleidimą, Klementas Alek- 
sandrietis, besižavintis platonizmu ir mitologine kultūra, bet 180 
metais atsivertęs į krikščionišką tikėjimą, pataria naudoti kve- 
palus tik pamaldumo tikslais. „Būtina, kad mūsų vyrai kvepėtų 
ne kvepalais, o dorybėmis, kad moterys alsuotų Kristumi, tuo 
karališkuoju tepalu, o ne pudromis ir kvepalais, kad jos įsitrintų 
nemirtinguoju susilaikymo tepalu ir mėgautųsi šventuoju dva- 
sios aromatu.“ Klementas nekalba apie smilkalus, nes krikščio- 
nys juos ima naudoti per bažnyčios apeigas tik nuo V amžiaus. 

Jis teikiasi pagirti gėlių grožį, kaip Origenas giria malonų kipa- 
riso aromatą — „su sąlyga, kad mėgaudamasis jų žavesiu, krikš- 
čionis šlovins Sutvėrėją“. 

Vandeniu, o sąlytis su juo gali būti labai malonus, jei tikėsime 
Strasbūre XVI amžiaus pradžioje gyvenusiu poetu Thomasu 
Murneriu, raginama apvalyti ne tik kūną, bet ir sielą: 


Tuomet Dievas, basigailėjęs mūsų, 
eme mus mokyti, 

kaip reikia eiti maudytis, 

praustis, apsivalyti, liautis gedytis. 


Prausiant kūną, apsivalo ir siela: 


Gydytis šilto mineralinio vandens voniomis: apsivalymas. 
Kviesti maudytis: abreiškimas. 

Pripažinti save purvinu: išpažintis. 

Nusirengti: atsikratyti ydy. 

Stotis nuogam prieš Dievą: gėda. 

Plauti kojas: nusižeminimas. 

Trinti savo kūną: klausytis išbažinties. 

Gremžti savo odą: atgaila. 

Plaktis rykštėmis: žadinti uolumą. 

Chalatas: įkapės. 

Aliejaus vonia: krikštas ir paskutinis patepimas. 
Kasdienė vonia: mišios. 

Gydomojo vandens vonia: atsivertimas prieš mirtį. 
Dekoti pirtininkui: dėkojimas. 


Žmogiškoji meilė, traktuojant ją lytiniu aspektu kaip aukš- 
čiausią malonumo išraišką, tėra tik netobulas dieviškosios meilės 
atspindys. „Tebučiuoja jis mane savo lūpų bučiniais!“ Šitaip 
prasideda Giesmių giesmė. Paradoksalu konstatuoti, kad dvasi- 
ninkai, skaistybės šalininkai, labai vertina poemą, taip atvirai 
kalbančią apie kūnišką meilę. Grigalius Didysis VI amžiaus pa- 
baigoje aiškina, kad Giesmės autorius žmogiškos, žemiškos mei- 
lės kalba vaizdavo dvasinę meilę norėdamas patraukti skaitytoją 
prie dieviškosios meilės. 

Apie 1138 metus Guillaume'as de Saint-Thierry parašo Gies- 
mės komentarą, kuriame aiškina mistinę Mylimojo ir Mylimo- 
sios pasibučiavimo prasmę: 

„Tai, ką atneša Mylimojo tarnai (angelai, pranašai, moks- 
lininkai), galima pažinti, o tuo, ką Jis įpučia burnos, bučinio 
kvėptelėjimu, galima mėgautis iki begalybės, ir vieną dieną bus 
mėgaujamasi būtent šitaip, nevaržomai ir nekliudomai, kai bus 
pasiekta džiaugsmo pilnatvė.“ 

a, tą dieną, kai kartu su šiuo pasauliu pranyks ir bet kokia 
nuodėmė bei neteisybė..., Mylimojo ir Mylimosios jungtis taps 
visiška ir amžina. Bučinys taip pat pasieks savo pilnatvę, ir 
svaiginantis turėjimas įsikūnys bučinyje dėl bučinio, apglėbime 
dėl apglėbimo.“ 

Kai kas sapnuoja Kristų ar Mariją, bučiuojančius tikinčiuo- 
sius į lūpas. Gautier de Coincy savo Švenčiausiosios Mergelės 
stebukluose (Miracles de la Vierge) pasakoja apie vieną zakris- 
tijoną, labai atsidavusį Dievo Motinai - jis meldžiasi jai dieną 
naktį. Ir štai vieną naktį, kai jis nuvargęs užmiega, į jo celę 
įžengia Švč. Marija. Apsipylęs ašaromis, jis maldauja suteikti 
jam garbę pabučiuoti jos šventąsias kojas, o Dievo Motina šyp- 
sodamasi jam atsako: 


… AŠ noriu, 

mielas drauge, kad tavo šventos lūpos, 
kuriomis tu tiek kartų mane sveikinai, 
niekada nepaliestų mano kojų; 

man patiktų, jei tavo gražios lūpos 
pabučiuotų mano skaistų veidą. 


De Coincy nenurodo, kad zakristijonas pabučiuoja Šven- 
čiausiąją Mergelę į lūpas: be abejo, iš ypatingos jai jaučiamos 
pagarbos. 

Per 1135 metų adventą Bernardas Klervietis, išgyvenantis 
ekstazę, stebėjo Mylimojo ir Mylimosios, t.y. Kristaus ir Bažny- 
čios, santykius ir nusprendė perteikti vienuoliams savo mistinę 
viziją per pamokslus Giesmių giesmės tema. Būtinas nuoseklus 
perėjimas: nuo atgailą išreiškiančio kojų ir jėgą suteikiančio 

rankos bučiavimo prie aukščiausios vertės bučinio, t.y. kai Kris- 
tus, bučiuodamas burna, įkvėpia Šventąją Dvasią. Kaip tik tokio 
pabučiavimo prašo siela - Mylimoji - norėdama perprasti Tre- 
Jybės paslaptį - tiek, kiek jai tai įmanoma. 

Bernardas vartoja kūniškas metaforas: 

„Ko gi trokšta šios sielos (vienuolių sielos), jei ne bučinio? 
Taip, jos trokšta išminties ir proto dvasios. 

Tikras įrodymas, kad gavai tą bučinį, - pajunti, kad pastojai. 
Būtent todėl tavo krūtys gausiai pritvinksta pieno, geresnio už 
pasaulietiško mokslo vyną, kuris iš tikrųjų svaigina — bet smal- 
sumu, o ne gailestingumu. Jis tik pripildo, bet nepamaitina, tik 
išpučia, bet nesustiprina.“ 

Kokie lytinių malonumų ir dvasingumo ryšiai? 

Simone Weil mano: „Priekaištauti mistikams dėl to, kad jie 
myli Dievą kūniška meile, yra tas pats, kas priekaištauti daili- 
ninkui dėl to, kad jis tapo savo paveikslus dažais iš materialių 
substancijų. Kaip dar mes galime mylėti?“ 

Pasninkavimas ir askezė verčia kentėti jų besilaikančias 
moteris, bet šios, anot Caroline Bynum, nemano, kad tai - 
būdas bausti savo kūną. Beatričė iš Nazareto vadina Kristaus 
kančias „sveikomis žaizdomis“. Susilaikymas šioms moterims 
yra priemonė mėgdžioti Kristų, t. y. susijungti, susivienyti, 
sutapatinti save su Kristaus kūnu. Jos stengiasi ne sunaikinti 
savo kūną, o ištirpdyti jį tame Kūne, kuris per savo kančias 
išgelbėjo pasaulį. 

Kristaus žmogiškumas yra viena pagrindinių moteriško pa- 
maldumo temų. Iš čia — ir erotinės ar geidulingos konotacijos. 
Margaritą Kempe taip traukia Kristaus vyriškumas, kad ji ima 
verkti išvydusi vyriškos lyties kūdikį; savo regėjimuose ji mato, 
kaip glaudžiasi prie Jėzaus jo lovoje ir nesidrovi glostyti jo kojų 
pirštus. Liutgardai, Margaritai iš Ipro ir Margaritai iš Ueno 
pasirodęs jaunas ir gražus Kristus apnuogina savo krūtinę kaip 
„Motina maitintoja ir geidulingas meilužis“. 

Hadewijch, kalbėdama apie savo susitikimą su Jėzumi - kū- 
nas prie kūno, lūpos prie lūpų, - vartoja posakius, kuriais galima 
aprašyti orgazmą. Susijungimas su Kristumi yra ir kankynė, ir 
palaima. 

Kalbant apie šį susijungimą, labai svarbus yra maistas, val- 
gymas. Hadewijch nuomone, alkis ir jo tenkinimas veda į fizinį 
dviejų kūnų susijungimą. Valgyti — tai susilieti su kitu kaip ir 
bučiuojantis. Bet toks susiliejimas susijęs su kančia, nes neįma- 
noma numalšinti geismo. 

Vaizduodama tą malonumą, kurį mistinio gyvenimo pra- 
džioje jai teikia josios „aš“ susiliejimas su Dievu, Hadewijch 
vartoja žodžius „ryti“, „praryti“, „gerti“. „Dievas davė man 
daugybę dovanų - leido man jį pajusti ir Pats man apsireiškė. 
Jis apsireiškė viskuo, ką atradau egzistuojant tarp Jo ir savęs 
intymiai susijungus. Besimylintieji nepratę slėptis, priešingai, 
skatinami abipusio jausmo, jie atsiskleidžia vienas kitam ligi 
galo mégaudamiesi; jie ryte ryja, gerte geria vienas kitą ir skęsta 
vienas kitame be jokių išlygų, varžymosi: ar apribojimų.“ 

Tai, kaip ji aprašo bučinius į lūpas, rodo, jog Dievą pažįstama 
visais pojūčiais ir jausmais: „Jiedu taip susilieja, taip įsiskverbia 
vienas į kitą, kad nebesuvokia savęs atskirai. Tai abipusis susi- 
jungimas: lūpos su lūpomis, širdis su širdimi, kūnas su kūnu, 
siela su siela.“ 

O susitikimą su Dievu viename iš savo regėjimų ji aprašo 
taip, tarsi kalbėtų apie orgazmą. „Pagaliau jis prisiartino, apka- 
bino mane ir priglaudė prie savęs; ir visas mano kūnas pajuto jo 
kūną taip, kaip troškau to visa širdimi, visomis savo žmogiš- 
kosiomis galiomis. Taigi patyriau tobulą fizinį pasitenkinimą, 
man netgi trumpam užteko jėgų jį ištverti, bet labai greit aš jau 
nebemačiau išorinio vyro grožio - jis išnyko be pėdsako. Jis 
išsisklaidė ir ištirpo Vienybėje, o aš nejstengiau jo pažinti, nebe- 
suvokiau jo atskirai nuo savęs, bet ir savyje nebegalėjau išskirti. 
Tuomet man pasirodė, kad susivienijome neatsiejamai.“ 

XIV amžiuje Kristina iš Markijato (de Markyate) aprašo pana- 
Sy kūnišką susiliejimą. „... jaunoji mergelė sugriebė Jį į glėbį, 
apipylė padėkos žodžiais ir priglaudė prie krūtinės. Ir su neap- 
sakomu malonumu valandėlei netgi prispaudė Jį prie savo mergiš- 
kų krūtų. Kitą akimirką ji pajuto Jį savyje, nepaisant tam kliu- 
dančio kūno. Kas gi galėtų aprašyti šią visa apimančią saldybę?“ 

Italé Andžela iš Folinjo (Angèle de Foligno, 1249-1309) yra 
ištekėjusi, turi vaikų, gyvena pilyje. Iki keturiasdešimties metų 

ji gyvena kaip pasaulietė, o sulaukusi šio amžiaus, ima laikytis 
šv. Pranciškaus ordino regulos ir patiria „dieviškos vienybės ir 
meilės apreiškimą“. Ji rašo: „Išvydus kryžių, mane apėmė toks 
įkarštis, kad nusimečiau visus rūbus ir atsidaviau jam.“ 

Akivaizdi ne tik Andželos aistra Kristui, bet ir Kristaus aistra 
Andželai. „Ir jis vėl man sakė: „Mano mieloji dukra, mano 
dukra, mano džiaugsme, mano šventove; mano dukra, mano 
mylimoji, mylėk mane, nes aš tave myliu kur kas labiau, nei tu 
gali mane mylėti.‘ Labai dažnai jis sakydavo: „Mano dukra, 
mano žmona, kokia tu man miela!“ Ir dar sakydavo: „Aš tave be 
galo myliu. Aš jéjau į tave, dabar tu įeik į mane...“ Jis man sakė, 
kad Mergelės Marijos Sūnus teikėsi nusileisti iki manęs. Ir dar 
jis sakė: Del tavęs aš buvau nukryžiuotas, dėl tavęs kenčiau 
alkį ir troškulį, dėl tavęs liejau savo kraują - štai kaip tave 
mylėjau!“ Ir jis kalbėjo man apie savo aistrą.“ 

Žinoma, kai kurie autoriai įžvelgė čia lytinio geismo subli- 
maciją. Bet, kaip nurodė nemažai tuometinių komentatorių, 
geismui išreikšti neieškoma aplinkinių raiškos ar iškrovos prie- 
monių: jis išreiškiamas tiesiai ir aiškiai. 

Berninio perteiktuose šventosios Teresės Avilietės (1515- 
1582) pasakojimuose, parašytuose 1559 metais, toks išgyve- 
nimas piešiamas daugiau meniniu aspektu: „Aš išvydau šalia, 
kairėje, stovintį angelą. Jis buvo žmogaus pavidalo, o galimybė 
šitaip matyti angelus man suteikiama nepaprastai retai. Angelas 
buvo nedidukas ir labai gražus. Iš jo švytinčio veido supratau jį 
esant vieną iš labiausiai meile liepsnojančių angelų. Jis laikė 
rankose ilgą auksinę ietį, ant kurios geležinio antgalio žybsėjo 
ugnelė. Atrodė, kad jis keliskart panardino tą ietį į mano širdį, 
smeigė ligi pat įsčių, o traukdamas ginklą lauk, tarsi išplėšė ir 
jas. Mane apėmė begalinė Dievo meilė... Skausmas buvo toks 
stiprus, kad aš vaitojau, o to skausmo saldybė tokia beribė, jog 
nesinorėjo, kad jis liautųsi. Tai buvo ne fizinis, o dvasinis skaus- 
mas, nors jį jautė ir kūnas, ir netgi smarkiai.“ 

Taigi Lakanas turi pagrindo sakyti: „Jums pakaks žvilgtelėti 
Romoje į Berninio statulą ir jūs tučtuojau suprasite, kad ji džiau- 
giasi. Tai neabejotina. Tačiau kuo ji džiaugiasi? Aišku viena: mis- 
tikai sako tai, ką jaučia, bet jie nieko apie tai, ką jaučia, nežino.“ 

Žmogiškas seksualumas tapo nuodėmingas dėl pirmapradės 
nuodėmės. Nemažai teologų mano, kad žemiškame rojuje nenu- 
sidėjusi žmonija būtų dauginusis natūraliai veisdamasi. Šventas 
Bonaventūras skiria kelias lytinio akto fazes: „Moters užsklan- 
dos atvėrimas; aistra - nuodėmės išpirka; gėdingas malonumas. 
Pirmoji fazė susijusi su gamta, antroji yra bausmė, trečioji — 
ydingas papirkimas pusiaukelėje tarp bausmės ir nuodėmės. Jei 
vyras ir moteris būtų santykiavę nekalti, užsklanda būtų atverta, 
bet nebūtų nei aistros - bausmės, nei nedoro mėgavimosi. Nes 
tuomet generuojanti jėga nebūtų nei sugadinta, nei užteršta, o 
organai, kuriems ji įsako veikti, paklustų protui, kaip paklūsta, 
anot šv. Augustino, burna, rankos ir liežuvis.“ Lytinis malo- 
numas vis dėlto būtų egzistavęs (šv. Tomas teigė, esą šis būtų 
buvęs net stipresnis nei jaučiamas nusidėjus), bet vyras ir moteris 
būtų sugebėję jį suvaldyti. 


Aristotelis savo Nikomacho etikoje rašo: „Dauguma žmo- 
nių siektinu gėriu laiko tai, kas malonu, ir vengia skausmo kaip 
blogio.“ Dešimtosios šio veikalo knygos pradžioje jis priduria: 
„Regis, malonumas yra neatskiriama mūsų dalis.“ 

Iš tikrųjų viduramžiais neatsisakyta malonumo sąvokos. Tuo 
laikotarpiu ji netgi akivaizdesnė, aiškesnė ir išsamesnė, nes ape- 
liuoja tuo pačiu metu į pojūčius, protą, jautrumą ir sielą. Nei 
laimės* sąvokos (ši atrandama tik XVIII amžiuje), nei bodė- 
jimosi gyvenimu, kai sielos kančios nepaliaujamai didėja, dar 
nėra. Ar taip yra dėl to, kad viduramžiais daugumos žmonių 
gyvenimas sunkus? Ar aiškiai suvokiama, kad pagrindinė kliūtis 
yra Dievas? Kad ir kaip ten būtų, atrodo, susiduriame su dvigu- 
bu paradoksu: viena vertus, Dievas, anaiptol nepanaikindamas 
malonumo, leidžia jį pajusti, o kita vertus, visada, net kai Dievas 
iš visų malonumų iškeliamas kaip aukščiausia palaima, kyla 
klausimas, kuris kurį iš tų malonumų veikia ir kuris kurį su- 
teršia. Pagaliau argi tie malonumai, t.y. dieviškasis ir žemiškasis, 
nera ta svarbiausia jėga, kuri suteikia žmogui stiprybės gyventi? 
* Žr. Roberto Mauzi darbą Laimės idėja XVIII amžiaus Prancūzijos lite- 


ratūroje ir filosofijoje (L'Idėe du bonheur dans la littérature et la pensée 
françaises au XVIIIe siècle), 1960. 

Mūsų nusivylimo ir sumaišties laikais galbūt verta įsidėmėti 
tą galingo ir kartu darnaus, kryptingo gyvenimo sampratą. Iš 
tiesų argi šiuolaikinis žmogus, toldamas nuo religijos dėl didė- 
jančio racionalumo, nėra tam tikru požiūriu jos veikiamas, juk 
jis vis dar pripažįsta religijos vertybes, tebesprendžia jos iškeltas 
problemas? Tad argi ne viduramžiai tuomet atrodo buvę viso 
tolesnio tęsinio pradžia? 

Jeanas Verdonas knygoje tyrinėja visų 

pojūčių teikiamus malonumus. Jis pasirinko 
epochą, kurios žmonių pasaulėžiūra ir jausena 
labai skiriasi nuo nūdienos, nors žmogiškoji 
prigimtis iš esmės nesikeičia. Daugiausia dėmesio 
skiriama įvairiems meilės aspektams: kurtuazinės 
meilės idealams, ano meto gydytojų, teologų 
požiūriui į santuokinio gyvenimo normas 

ir nukrypimus nuo dogmų. Autorius kalba 

ir apie malonumus, kuriuos teikia valgis, 

vynas, šventės, žaidimai, dainos ir muzika... 

